
Cuvant introductiv 


In prefata unei recente lucrari dedicate psihologiei politice, editata la 
New York, autorii, cadre didactice la Universitatile de Stat din Washington şi 
Miami, mărturiseau că, atunci cand colegii de la alte discipline îi întrebau in ce 
sunt specializaţi, la răspunsul „în psihologie politică” cei mai multi dintre 
interlocutori aveau reacţii de genul „Ce este asta?” sau „Nu ştiam că există o 
astfel de ştiinţă”. 

Încercând să explice situaţia descrisă anterior, universitarii americani 
au identificat mai multi factori, care, in mod cumulativ, conduc la un astfel de 
rezultat. 

În primul rând, domeniul psihologiei politice este profund 
interdisciplinar iar denumirea materiei induce în eroare, nefiind vorba doar de 
sintetizarea unor cunoştinţe de psihologie şi ştiinţă politică, ci şi de noțiuni de 
sociologie şi filozofie politică, administrație publică, antropologie, istorie şi alte 
domenii. 

În al doilea rând, asemenea altor domenii ale ştiinţelor sociale, 
psihologia politică apelează la metode şi tehnici de cercetare variate, de la 
experimente şi anchete de teren, la studii de caz şi analize calitative. 

Din aceste considerente, o lungă perioadă de timp psihologia politică a 
fost percepută drept o ramură a psihologiei sociale, iar probleme din domeniul 
său de studiu recunoscut astăzi au fost atribuite in mod curent altor ştiinţe. 

În prezent, psihologia politică constituie un domeniu de studiu 
important al cercetării academice. Înțelegerea cauzelor psihologice ale 
comportamentului politic (political behaviour) este esențială într-o lume în care 
violenţa politică dusă la extrem a determinat națiunile civilizate să se angajeze 


într-un război mondial împotriva terorismului, constituind un instrument esenţial 


' Cottam Martha, Dietz-Uhler Beth, Mastors Elena, Thomas Preston, Introduction to political psychology, 
Lawrence Erlbaum Associates, New York, 2004 


al decidentilor politici în înlăturarea modelelor comportamentale dăunătoare 
umanității şi promovarea celor benefice. 

Parcurgerea literaturii de specialitate anglo-saxone evidenţiază o largă 
paletă de probleme abordate de specialiştii în psihologie politică în ultimii ani, 
de la subiecte clasice, cum ar fi comportamentul de vot şi formarea atitudinilor 
politice, la politica înarmărilor, descurajarea nucleară şi genocid. Pentru 
ilustrare, am prezentat în anexă cuprinsul a două lucrări de psihologie politică 
apărute recent în Statele Unite: Oxford Handbook of Political Psychology, Sears 
David, Huddy Leonie, Jervis Robert (ed.), Oxford University Press, New York, 
2003 şi Thinking about Political Psychology, Kuklinski James (ed.), Cambridge 
University Press, New York, 2002. Din dorința de a evidenția caracterul 
interdisciplinar al abordărilor diferitelor fenomene ce fac obiectul de studiu al 
psihologiei politice, am considerat utilă şi enumerarea ariilor de expertiză ale 
autorilor cărților menţionate (ştiinţe politice, psihologie socială, psihologie, 
ştiinţele educației, relaţii internaţionale). 

Tratatele actuale de psihologie politică includ capitole referitoare la 
conducere, comportamentul grupului, procesul electoral, rasă, etnicitate, 
naționalism, extremism politic. 

Din păcate, multitudinea de teme şi atenția de care se bucură 
psihologia politică pe plan mondial nu se regăsesc şi la nivel naţional, literatura 
în acest domeniu fiind relativ săracă. Până în prezent, au fost publicate numai 
trei lucrări în titlul cărora se regăseşte sintagma „psihologie politică”: Politica 
după comunism: Structură, cultură şi psihologie politică (Alina Mungiu — 
Pippidi, Editura Humanitas, Bucureşti, 2002); Psihologie politică. Individ, lider, 
mulțime în regimul comunist (Lavinia Betea, Editura Polirom, laşi, 2001) şi 
Psihologie politică (Laurenţiu Maricuţoiu, Editura Institutul European, Iasi, 
2006). Nici traducerile unor autori străini cu preocupări explicite în domeniul 
psihologiei politice nu sunt mai bine reprezentate. Exceptând editările sau 
reeditările lucrărilor unor clasici ai sociologiei (E. Durkheim, M. Weber) sau 
psihologiei sociale (G. Le Bon, S. Ceahotin, S. Moscovici), care au atins 


tangential şi teme de psihologie politică, cele mai importante apariții din ultimii 

ani sunt Fundamentele psihologiei politice, excelentul manual al profesorului 
Alexandre Dorna, presedintele fondator al Asociatiei franceze de psihologie 
politica (Editura comunicare.ro, Bucuresti, 2004), Liderul charismatic (A. 
Dorna) şi lucrarea Despre cunoasterea maselor. Eseu de psihologie politică a lui 


Michel — Louis Rouquette (Editura Polirom, Iasi, 2002). 


Capitolul 1. Introducere in psihologia politica 


Psihologia politica este un domeniu interdisciplinar aflat la confluenta 
dintre psihologie si stiinta politică, având drept obiect de studiu identificarea şi 
explicarea mecanismelor psihologice ale comportamentului politic. 

Dacă sintagma „psihologie politică” (political psychology) pune accentul 
pe psihologie, sugerând că acesteia îi revine rolul central în cadrul obiectului de 
studiu al disciplinei, există şi autori care utilizează sintagma „psihologia 
politicului” (psychology of politics), pentru a evidenția mai bine natura 
interdisciplinară a acestui domeniu de studiu. 

Adepții abordării tradiționale au considerat, o lungă perioadă, că in 
politică indivizii acționează rațional, pentru satisfacerea propriilor interese iar 
comportamentul politic este predictibil. 

Psihologia a oferit însă cercetătorilor instrumentele necesare pentru o 
cunoaştere mai aprofundată a ființelor umane ca actori politici, evidențiind 
faptul că indivizii sunt motivaţi să acționeze în concordanţă cu trăsăturile de 
personalitate, valori şi credințe. În realitate, oamenii procesează incomplet 
informaţiile pe care le obțin în procesul de cunoaştere a lumii în care trăiesc. 
Uneori, indivizii acționează contrar propriilor lor interese şi valori, ignorând 
consecinţele posibile ale comportamentelor lor. Astfel de comportamente sunt 
mult mai frecvente decât ar părea la prima vedere. 

O opinie larg răspândită, de exemplu, leagă votul indivizilor de 
satisfacerea propriilor interese. Se presupune astfel că oamenii cu venituri 
ridicate vor vota pentru partidele cu orientare de dreapta, iar cei cu venituri 
scăzute vor vota cu partidele de stânga. În realitate, atât în rândul alegătorilor 
care şi-au exprimat opțiunea pentru partidele de dreapta, cât şi în cadrul celor 
care au votat cu partidele de stânga se numără persoane cu venituri şi poziţii 
sociale din cele mai diverse. În aceste condiţii, se poate afirma că unii se 


comportă rational, şi alţii nu? Sau mai degrabă trebuie acceptată explicaţia că, 


dincolo de interesul economic, cetăţenii care au îmbrățişat o anumită opțiune 
politică împărtăşesc şi alte valori şi credinţe comune? 

Cercetările tradiționale ale comportamentului politic nu au reuşit să 
explice decizii şi acţiuni politice dintre cele mai importante. Psihologia politică a 
apărut ca urmare a eforturilor de a explica cele mai diverse comportamente 
politice, acţiuni politice sau decizii politice care în unele situații dau rezultate, 
iar în altele eşuează. 

Unul din principalele obiective ale psihologiei politice îl constituie 
identificarea unor legitati ale comportamentului politic care să permită 
explicarea şi predicția unor evenimente, folosind metode ştiinţifice, care 
presupun o succesiunea de etape, de la observarea sistematică a unor 
comportamente şi evenimente, identificarea factorilor (variabilelor) care 
influenţează comportamentele şi evenimentele observate, la formularea de 
explicaţii posibile (ipoteze), efectuarea de noi observaţii, pentru a stabili în ce 
măsură ipotezele exprimate sunt validate, definitivarea explicatiilor şi retestarea 
acestora. 

Îmbinarea domeniilor de studiu ale psihologiei şi ale ştiinţei politice nu 
este o întreprindere uşoară. Condiţiile experimentale, care permit psihologilor să 
controleze diferitele variabile care influenţează un fenomen, sunt practic 
imposibil de realizat în lumea reală a politicii, unde comportamentul este 
influenţat de numeroşi factori externi. 

Să analizăm câteva exemple ce ne-ar putea ajuta în această privinţă. 
Dacă psihologii afirmă că trăsăturile de personalitate influențează 
comportamentul, psihologii politici trebuie să identifice trăsăturile de 
personalitate importante în politică. Există astfel de trăsături? Dacă da, care sunt 
acestea şi de ce sunt importante din perspectiva politicii? Dintre trăsăturile de 
personalitate importante în influențarea comportamentului politic, amintim 
complexitatea procesului cognitiv, modul în care o persoană gestionează o 


situație conflictuală ş.a. 


Daca psihologii sustin ca, in anumite circumstante, atitudinile afecteaza 
comportamentul, psihologii politici trebuie să stabilească cum se aplică aceasta 
legitate opțiunii de vot, altfel spus, să răspundă la întrebarea: ce atitudini cu 
privire la politică şi în ce condiţii afectează opţiunea de vot? Cercetările au 
evidențiat faptul că opţiunea de vot este afectată atât de atitudinile cu privire la 
problemele politice, cât şi de cele referitoare la candidaţi, partide şi grupări 
politice. 

Apropierea dintre cele două ştiinţe este reciproc benefică. Pe de o parte, 
experții în psihologie politică apelează la teoriile psihologice pentru a înţelege 
comportamentul politic, iar pe de altă parte psihologii se folosesc de rezultatele 
aplicării teoriilor psihologice în politică pentru a-şi reconsidera teoriile. 

Psihologia politică este ştiinţa care explică cum, de ce gândesc şi cum 
acționează oamenii în domeniul politic. Oamenii sunt motivaţi să se implice în 
politică sub acţiunea unor factori interni, cum ar fi personalitatea, atitudinile şi 
auto-identitatea; apoi, evaluează mediul şi pe ceilalți prin procese cognitive care 
produc imagini cu privire la ceilalți; ulterior, prin combinarea factorilor 
menţionaţi, decid cum să acţioneze. În politică, indivizii acţionează adesea ca 
parte a grupului iar comportamentul lor în această situaţie poate să difere radical 
de comportamentul individual. 

Sintagma „psihologie politică” a apărut pentru prima dată într-un 
editorial anonim al publicaţiei „London Times” din 10 februarie 1860, intitulat 
The great objection to the ballot („Marea obiectie fata de vot”) şi într-o recenzie 
din ediția din 20 decembrie 1861 a cotidianului „New York Times”, sub titlul 
Statecraft: Political science and constitutional law („Arta guvernării: ştiinţa 
politică şi legea constituțională”). 

Prima menționare a psihologiei politice ca domeniu de studiu academic îi 
aparţine antropologului german Adolf Bastian (1826 — 1905), considerat 
„părintele etnografie”, fiind menționată în volumul trei al lucrării Der Mensch 
in der Geschichte („Omul în istorie”), publicată la editura Wigand din Leipzig, 
în 1860 şi intitulat Politische Psychologie („Psihologie politică”). 


Politologul si jurnalistul francez Emile Boutmy (1835 — 1906) este 
autorul mai multor lucrări în titlul cărora a apărut sintagma „psihologie politică”, 
cu mult timp înainte ca aceasta să devină o disciplină universitară în sistemul de 
învățământ anglo — saxon. 

O contribuție mai puţin cunoscută la fundamentarea psihologiei politice 
îi aparține britanicului George Beardoe Grundy (1861 — 1948). Născut în 
Liverpool, într-o familie de condiție medie, a absolvit cursurile Colegiului 
Brasenose din Oxford, iar în 1902 a dobândit titlul de doctor în litere. Un an mai 
târziu a devenit profesor de istorie antică, specializat în istoria militară a Greciei 
şi Romei, la Colegiul Corpus Christi din acelaşi oraş, unde şi-a desfăşurat 
întreaga carieră academică. 

În luna ianuarie 1917, în plin război mondial, Grundy a propus 
înființarea unei ramuri a istoriei purtând titulatura de „psihologie politică”. În 
opinia autorului, o astfel de ştiinţă ar fi fost deosebit de utilă în prevenirea 
conflictelor internaționale declanşate de concepţiile eronate cu privire la ceilalți 
bazate pe opiniile deformate ale oamenilor cu privire la ei înşişi”. 

În deschiderea eseului intitulat Political psychology: A science which 
has yet to be created („Psihologia politică. O ştiinţă care trebuie creată”), 
publicat în numărul 8 (155) al revistei Nineteenth Century (p. 155-170), autorul 
afirma: 

„Cei familiarizați cu istoria, şi în special cei care, prin profesie, predau 
această materie, vor recunoaşte că prezentul război şi circumstanţele care l-au 
precedat şi însoțit, au adus în prim plan un nou domeniu al ştiinţei istorice, 
psihologia politică; o psihologie care, trebuie să spunem, nu este a individului, ci 
a oamenilor care acționează în masă. Masa poate varia de la o companie de 
indivizi de mici dimensiuni, la milioane de oameni care alcătuiesc o naţiune 
moderna” (Grundy, 1917, p. 155). 

Comportamentul national, a mai sustinut autorul, poate fi inteles ca 


rezultat al calităților şi sentimentelor de natură umană moştenite, modelate apoi 


i Floyd W. Rudmin, G. B. Grundy’s 1917 proposal for political psychology: “A science which has yet to be 
created”, ISPP News, 2005, 16 (2), p. 6-7. 

prin politicile educative nationale şi prin circumstanţele unice ale fiecărei 
experienţe naţionale. În opinia lui Grundy multe din tragediile moderne sunt 
cauzate de guvernele care identifică psihologia politică a propriei populaţii şi o 
transferă altor naţiuni. În acest mod, un guvern se poate angaja în „experimente 
de cea mai teribilă natură în procesul de testare a teoriilor politice pe care le 
crede raționale” (Gurndy, 1917, p. 158). De exemplu, națiunile temătoare au 
sentimentul fricii şi de aceea nu pot concepe frica drept mijloc pentru a-i teroriza 
pe alţii, cu scopul de a se supune şi a accepta pacea cu orice pret. 

Grundy şi-a încheiat eseul cu speranța că psihologia politică va fi 
capabilă să reducă frecvenţa războaielor izbucnite prin ignorarea psihologiei 
umane: „Psihologia politică este, după cum s-a afirmat deja, o ştiinţă care 
trebuie să fie creată. Atunci când va fi înființată într-o formă ştiinţifică şi nu 
prin lucrările filosofilor doctrinari, ci prin sintetizarea experienţei celor care 
sunt familiarizați cu sufletul propriei națiuni, dar si al altora, va fi mult mai 
probabil ca acele războaie — şi ele sunt multe — datorate ignoranței nationale şi 
internaționale să nu mai joace în viitor rolul pe care l-au jucat în trecut” 
(Grundy, 1917, p. 170). 

Dincolo de aceste căutări de pionierat, psihologia politică s-a dovedit un 
domeniu de studiu care a cunoscut o extindere rapidă începând cu ultimele 
decenii ale secolului trecut. Deşi foloseşte noțiuni politice şi filosofice antice, 
după cum vom detalia în următoarele teme, psihologia politică ca ştiinţă are o 
recentă, situație evidenţiată de următoare statistică a cărților şi articolelor care 
contin sintagma „psihologie politică”, incluse în baza de date PsycINFO a 


Asociaţie Americane de Psihologie: 


| Perioada | 1881-1900 | 1901-1920 | 1921-1940 | 1941-1960 | 1961-1980 | 1981-2000 
Nr. 


wines] o | 3 | o | 9 | | se 


Psihologia a fost utilizată pentru explicarea comportamentului politic 


încă din anii '20, odată cu studiile referitoare la personalitate şi politică, 
îndeosebi cu cercetările psihanalitice referitoare la liderii politici. Pe măsura 

acumulărilor stiintifice înregistrate de psihologi in înţelegerea personalității, 
psihologii politici au început să analizeze caracteristicile personale, ca motivaţia 
şi trăsăturile de personalitate, în studiile cu privire la liderii politici. Dacă inițial 
cercetările în acest domeniu s-au bazat pe psihobiografii, ulterior s-au folosit şi 
alte tehnici (chestionare, interviuri, experimente, stimulari). 

A doua etapă în dezvoltarea psihologiei politice ca ştiinţă a constituit-o 
perioada anilor 1940 - 1950, când s-a înregistrat un interes aparte pentru 
studierea sistematică a opiniei publice şi a comportamentului electoral în Statele 
Unite. Începând cu anul 1952, cercetătorii de la Universitatea din Michigan au 
cules date cu privire la opinia publică şi preferințele de vot. Un moment de 
referinţă în istoria disciplinei îl constituie publicarea, în anul 1960, a lucrării The 
American Voter, ai cărei autori, Angus Campbell, Philip Converse, Warren 
Miller si Donald Stokes, au deschis drumul în studiul atitudinilor fata de 
politică. 

Printre concluziile controversate ale lucrării menţionate, bazată pe 
primul studiu comprehensiv al datelor cu privire la alegerile din Statele Unite, se 
numără aceea privind afirmaţia potrivit căreia majoritatea persoanelor care 
votează îşi exprimă opţiunea în baza identificării partizane, cel mai adesea 
moştenite de la părinţi şi că votantii independenţi sunt cel mai putin implicaţi in 
politică. 

The American Voter a generat numeroase polemici, unii cercetători 
acuzându-i pe autori că au fixat un standard prea ridicat, aşteptând de la votanti 
să fie mai sofisticati şi mai rationali decât este rezonabil să te aştepţi, iar alții 
argumentând ca, în realitate, votanţii americani sunt mai rationali decât a 
evidențiat lucrarea menţionată. 

În anii următori, psihologia politică a fost utilizată în analize cu privire la 
socializarea politică, rolul mass-media în modificarea atitudinilor politice, 
politicile rasiale în Statele Unite ş.a. 

Cu timpul, atitudinile politice şi comportamentul politic au devenit 


obiect de studiu şi pentru cercetătorii din Europa. Referindu-se la concepţia celui 

mai cunoscut exponent de limba franceza al psihologiei politice cu privire la 
obiectul de studiu al acestei discipline, profesorul Adrian Neculau enumera, 
printre subiectele de interes: „funcționarea elitelor, ponderea mitului fondator, 
presiunea  prejudecăţilor, construirea  oligarhiilor, rolul oamenilor 
providentiali, supunerea maselor, gestionarea crizelor sociale, acceptarea 
principiului echilibrului, ambiguitatile democraţiei, caracterele dictaturii, 
regulile machiavelismului, erupția violenței sociale, succesul populismului, 
receptarea  autoritarianismului, aportul ideologiei în dezvoltarea socio- 
cognitivă a personalității”. 

Cea de a treia etapă în evoluția disciplinei a constituit-o aplicarea 
analizei comportamentului politic în domeniul relațiilor internaționale. Ea a 
debutat în anii '60, cu studii referitoare la percepţia reciprocă sovieto-americană 
şi la conflictul din Vietnam. 

Începând cu jumătatea anilor '70, concepte ale psihologiei politice au fost 
folosite in înţelegerea descurajării nucleare, confruntărilor armate, luării 
deciziilor în situaţii de criză, naţionalismului, conflictelor inter-etnice şi a altor 
subiecte adiacente relațiilor internaționale. 

Cele mai recente studii de psihologie politică sunt cele descrise de Sears 
(1993), referindu-se la „moarte şi oroare” care acoperă subiecte precum 
purificarea etnică, genocidul, terorismul şi alte comportamente care implică 
nivele extreme de violență motivată politic. 

În ceea ce priveşte evoluţia disciplinei de psihologie politică, din 
bibliografia parcursă reiese că primele cursuri universitare cu această titulatură 
au apărut în Statele Unite în anul 1930. Astăzi, aproape că nu există universitate 
americană în care psihologia politică să nu se predea până la nivelul studiilor 


doctorale (Vezi Anexele 1 — 4). 


* Neculau A. Prefata la A. Dorna, Fundamentele psihologiei politice, Editura comunicare.ro, Bucuresti, 2004, p. 
11. 

Capitolul al II-lea. Reflecţii asupra societăţii şi politicii în Grecia antică 


În opinia lui A. Dorna (2004, p. 32), gânditorii Greciei Antice au 
perceput psihologia şi politica drept “surori gemene”, ambele constituind 
aspecte ale /ogosului (Adyoc), termen folosit în filosofia antică pentru a denumi 
“ordinea” sau “rațiunea cosmică”, altfel spus, realitatea preexistentă a lucrurilor. 
Ulterior, noţiunea de “logos” a fost utilizată pentru a descrie facultatea raţiunii 
umane şi cunoştinţele pe care oamenii le dețineau cu privire la lume şi la ei 
înşişi. 

Relevantă pentru concepţia despre politică a autorilor Greciei antice este 
noțiunea de politeia (moditeia), care se referea la binele comun care guverna 
“cetatea”. După unii autori, conceptul este similar celui latin de civitas, descriind 
ansamblul drepturilor ce decurgeau din calitatea de cetățean. În concepţia 
filosofilor greci, principalul înţeles al termenului politeia era “cum să conduci o 
cetate”. 

Politeia este, de asemenea, titlul original al lucrării lui Platon, tradusă de 
către Cicero prin res publica (,,Republica”). În „constituţia atenienilor”, 
Aristotel a folosit termenul politeia pentru a desemna cele 11 state ale 
guvernului atenian din epoca sa. 

Alături de sensul menţionat, într-o lucrare ulterioară, „Politica”, autorul a 
folosit termenul şi cu alte sensuri: 

- forma specifică de guvernare; Aristotel a clasificat constitutiile in 
funcție de 2 criterii: numărul cetăţenilor care participă la elaborarea legilor şi 
motivul care îi animă (binele tuturor cetățenilor sau cel personal). Alături de 
monarhie şi aristocrație, politeia este una din cele trei forme de guvernare. În 
timp ce monarhia presupune conducerea de către o persoană, iar aristocrația de 
către un grup restrâns, politeia se referă la conducerea de către cei multi; 

- o constituţie care nu poate fi inclusă în categoriile epocii (cartagineză, 
spartană sau cretană), deoarece întruneşte trăsături din fiecare dintre ele; 


- o constituţie care amestecă oligarhia cu democrația. 

In Grecia antică, politica a fost strâns legată 
de dezvoltarea urbană, al cărei apogeu a fost atins în 
secolul V. Î. Hr., cel care va rămâne în istoria 
umanității drept “secolul lui Pericle”, după numele 
cunoscutului general, om politic şi orator care a trăit 
în Atena, între 495 (cca) şi 429 î.Hr. Sub conducerea 


tânărului născut într-o reputată familie aristocrată, 


democraţia ateniană a atins apogeul dezvoltării iar 
oraşul a devenit centrul economic, politic, artistic şi cultural al lumii greceşti. 
Pericle va aduna în jurul său o mare parte dintre figurile reprezentative ale 
epocii: Anaxagoras, Fidias, Herodot, Sofocle. 

În perioada in care a condus partida democratilor radicali, Pericle a 
introdus o legislație care a permis accesul claselor inferioare la funcțiile publice 
şi în politică, acces limitat anterior de naştere sau avere. El era convins că 
„demosul” va deveni principala sursă a puterii ateniene şi un element crucial al 
dominaţiei militare a Atenei. Nu puţini au fost criticii lui Pericle care au susținut 
că Atena a fost o democraţie doar cu numele, fiind în realitate guvernată de 
„primul său cetățean”, a cărui politică a fost descrisă drept „populistă”. 

În viata publică, Pericle (al cărui nume în limba greacă se traduce prin 
„înconjurat de glorie”) s-a dovedit a fi un politician subtil. Personalitate 
charismatică, Pericle nu a ezitat să îşi folosească calitățile pentru a-i convinge şi 
manipula pe ceilalți. Excelentul orator, considerat „gură de aur” şi supranumit 
„Olimpianul”, a constituit pentru contemporani un exemplu de corectitudine. De 
menţionat că, in cei 15 ani în care a fost ales consecutiv „strateg”, cu o largă 
majoritate, Pericle nu şi-a sporit în nici un fel averea, vastele proprietăţi pe care 
le deținea fiind lăsate în administrarea unui sclav. 

Evident, dezbaterea despre rădăcinile psihologiei politice în Grecia 
antică are drept structură de rezistenţă contribuţiile aduse de cei trei autori 
consideraţi fondatorii filosofiei, ca domeniu distinct al cunoaşterii: Socrate, 


Platon, Aristotel. 

Socrate 
(4.06. cca 470 — 7.05.399 î. Hr.) 


Filosof grec, nascut la Atena, in familia unui sculptor. 

A participat la mai multe campanii militare, in care s-a 
distins prin acte de bravura. 

Singura ocupaţie cunoscută a lui Socrate a fost arta 
discutarii filosofiei. Putinele scrieri in care se vorbeste despre 
el ni-l înfăţişează deplasându-se prin cetate şi intrând in vorbă 
cu persoane de vârste şi categorii sociale diferite. Metoda de a 
răspunde la orice întrebare cu o întrebare, cunoscută sub 
numele de dialectică sau metoda socratică, a fost utilizată de 
autor pentru analiza unor concepte morale, precum binele sau 
dreptatea. 


În cadrul dialecticii, unei persoane sau unui grup i se pun o serie de întrebări pentru a se 
stabili convingerile de bază şi nivelul cunoştinţelor. Prin eliminarea repetată a ipotezelor care 
conduc la contradicții, se ajunge în final la cele mai bune ipoteze. Potrivit autorului, „cea mai 
înaltă formă a excelentei umane este de se chestiona pe sine si pe ceilalţi”. În esență, gândirea 
socratică gravitează în jurul cunoaşterii de sine. Cunoaşterea propriei fiinţe se poate realiza pe 2 
căi: mediat, pe cale oraculară, prin metode divinatorii şi directă, prin cunoaşterea de sine, care 
invită la contemplare interioară, la introspectie. Începând cu Socrate, omul devine obiect de 
studiu pentru el însuşi. 

În ceea ce priveşte opiniile politice, Socrate a criticat în repetate rânduri sistemul de 
guvernare democratic atenian, susținând că pretenţiile de superioritate ale acestuia nu au 
acoperire în realitate. „Statul ideal” al lui Socrate, pe care ni-l prezintă Platon in „Republica”, 
este un stat militar, în care copii sunt smulşi la o vârstă fragedă din braţele mamelor pentru a fi 
trimişi în tabere de instrucţie. În sistemul de guvernare „ideal”, conducătorii aleşi din rândul 
filosofilor, singura categorie aptă să guverneze cetatea, le spun minciuni cetăţenilor pentru 
binele lor şi asigură educaţia tinerilor astfel încât aceştia să nu îşi dorească nimic altceva decât 
să lupte şi să moară pentru binele statului. 

Detestat pentru înfăţişarea sa exterioară, care contrasta cu criteriile de frumuseţe ale 
epocii, pentru atitudinea sa în raporturile cu concetatenii, permanent ironică, pentru stilul său de 
viata ascetic, Socrate a fost acuzat de „crima de a nu recunoaşte zeii recunoscuţi de cetate, 
precum şi de coruperea tinerilor”. El a fost găsit vinovat de către judecători, care îl percepeau ca 
o ameninţare la adresa democraţiei, existând riscul ca ideile sale să influenţeze opinia publică 
dezamăgită după înfrângerea Atenei de către coaliția condusă de Sparta în războiul 
peloponeziac (431 — 404 î. Hr.) şi condamnat la moarte, prin inghitirea unei cupe de cucuta. 

Socrate a rămas pentru posteritate, după cum a fost şi în viață, o enigmă, o persoană 
care, deşi nu a scris nimic, se numără printre cei care au marcat pentru totdeauna destinul 
filosofiei. Informațiile disponibile provin din surse secundare, în majoritatea lor controversare, 
dar judecarea şi condamnarea sa de către reprezentanţii democraţiei ateniene constituie, fără 
îndoială, mitul fondator al filosofiei ca disciplină academică. El este considerat „părintele” 
filosofiei politice şi al eticii sau al filosofiei morale şi fondatorul principalelor teme ale 
filosofiei occidentale. 

În articolul dedicat lui Socrate de către Standford Encyclopedia of Philosophy se 
precizează că este atât de dificil de distins între Socrate, figura istorică, Socrate, personajul din 
sursele primare (dramaturgul Aristofan — Clouds, istoricul Xenofon — Memorabilia, Hellenica 
ş.a. şi filosoful Platon — „Dialogurile”) şi Socrate, cel din sutele de interpretări ulterioare ale 
textelor originare, încât referirile la acest subiect controversat ar trebui reunite, mai degrabă, în 
sintagma „problema socratică”. 

Platon 
(cca 427 — cca 347 î. Hr.) 


Filosof grec, născut la Atena, într-o familie 
aristocratică, cu descendenţi celebri (Solon, Critias). 

Numele său de naştere a fost Aristocles, Platon fiind 
porecla datorată lățimi pieptului. 

A fost student al lui Socrate şi învăţător al lui 
Aristotel. 

A primit o educaţie aleasă, în domenii dintre cele mai 
diverse, completată prin călătorii repetate în Egipt şi sudul 
Italiei. 

Încercarea sa de a exercita printre tiranii din Siracuza 
o pedagogie filosofică şi politică s-a soldat cu un eşec, 

determinând, conform legendei, vânzarea sa ca sclav. 


După moartea lui Socrate a renunțat la politică şi a deschis la Atena prima şcoală 
filosofică despre care se poate vorbi cu certitudine, situată în apropiere de grădinile eroului mitic 
Heros Akademos, de la care îşi va lua numele de Academia. Deschisă tuturor „iubitorilor de 
înțelepciune” (Gh. Vladutescu, 1994, p. 7), şcoala va funcţiona timp de un mileniu (până în 529 
d. Hr.), beneficiind de statut juridic, reglementări interne şi buget propriu. De menţionat că, 
printre obiectivele sale, s-a numărat şi asigurarea pregătirii de specialitate a viitorilor conducători 
politici. 

Platon este primul filosof de la care s-au păstrat scrieri complete: 35 de lucrări şi 13 
scrisori. Cele mai cunoscute sunt Dialogurile (în număr de 29), scrieri în care problemele 
filosofice sunt dezbătute sub forma dialogului dintre filosof şi diverşi cetățeni ai Atenei. Cu o 
singură excepţie, figura lui Socrate este prezentă în toate dialogurile. 

Cronologia dialogurilor platoniene include dialogurile de tinereţe, în care influenţa lui 
Socrate este majoră — „Apărarea lui Socrate”, „Eutyphron”, „Criton”, „lon”, „Laches”, „Lisis”, 
„Charmides”, „Alcibiade”, „Republica” (Politeia, cartea I); dialogurile de mijloc — „Protagoras”, 
„Gorgias”, „Menon”, „Eutidem”, „Hippias Minor”, „Cratylos”, „Hippias Maior”, „Menexene”; 
dialogurile de maturitate („marile dialoguri”) — „Banchetul” (Symposion), „Fedon” (Phaidon), 
„Fedru” (Phaidros), „Republica” (cărțile II — X); dialogurile de bătrâneţe — ,,Teaithetos”, 
„Parmenides”, „Sofistul”, „Politicul” (Politikos), „Timaios”, „Philebos”, „Critias”, „Legile” 
(Nomoi, neterminat). 

Nucleul filosofiei platoniene — teoria ideilor — se regăseşte în dialogurile de maturitate, 
autorul aplicând-o ulterior în diverse domenii: metafizică, estetică, etică şi politică. Ideile sunt 
valori independente de părerile oamenilor, care se impun oricărui spirit şi prezintă următoarele 
caracteristici: există în sine şi prin sine (apriori), desemnează o existență eternă, universală 
(înglobează toate calitățile particulare) şi imuabilă (neschimbătoare). 

La baza doctrinei ideilor se află distincția între existența sensibilă (planul realității 
aparente, accesibilă cunoaşterii prin simţuri) şi existenţa inteligibilă (lumea metafizică a realității 
esențiale, accesibilă cunoaşterii de tip rațional). 

Omul ajunge la cunoaşterea ideilor prin mai multe trepte. Prima treaptă, scrie autorul în 
dialogul "Republica", este opinia. Treapta a doua este cunoaşterea logică ori notionala, 
superioară primeia. Pentru a cunoaşte esentele, omul trebuie însă să treacă şi dincolo de 
cunoaşterea logică. Treapta a treia este cunoaşterea intuitivă, care duce la cunoaşterea ideilor. 
Platon numeşte această intuiție reamintire. Reamintirea nu trebuie confundată cu memoria 
obişnuită. Pentru a explica sensul reamintirii, Platon recurge la mitul conform căruia sufletul 
omului a intuit ideile în stare de preexistenta, într-o altă viata pe care a trăit-o deja. La venirea lui 
în lumea aceasta şi intrarea sa în corp, sufletul a uitat iarăşi aceste idei. Reamintirea lor se 
realizează în clipa în care omul priveşte obiectele din această lume ce au asemănare cu Ideile 
intuite în starea de preexistenta. 

Imaginea alegorică a lumii şi a modului în care aceasta poate fi cunoscută este sintetizată 
în mitul peşterii, în care singura posibilitate de a percepe lumea exterioară de către persoane 
născute într-o peşteră şi care au crescut inlantuite, o constituie un perete lateral, prin care răzbate 
lumina soarelui şi pe care se conturează umbrele din afară. Câţiva locuitori ai peşterii care 
reuşesc să se elibereze din lanţuri şi să ajungă în lumea exterioară vor fi consideraţi la întoarcere, 
nebuni şi respinşi de semenii lor, cărora nu li se vor părea verosimile 
relatările lor. 

Peştera simbolizează lumea sensibilă; întunericul din peşteră — ignoranta omului incult, 
limitat; lanţurile — prejudecățile, simțurile care ne limitează; focul — lumina cunoaşterii; umbrele 
de pe peretele peşterii — imaginile corpurilor fizice, aparențele care generează opinii, rod al 
percepției şi imaginației; corpurile purtate prin faţa focului — realitatea fizică, care generează 
opiniile adevărate; suişul dificil spre ieşirea din peşteră — drumul inițiatic spre cunoaşterea 
adevărată; contemplarea lumii din afara peşterii — cunoaşterea metafizică, prin intelect şi rațiune. 

Din perspectiva psihologiei politice, prezintă interes concepția lui Platon cu privire la 
politică, autorul fiind recunoscut pentru calitatea sa de filosof politic. 

Convingerea care l-a însoțit toată viata pe Platon a fost aceea că acțiunea politică, 
respectiv deciziile politice juste, pot fi bazate numai pe o cunoaştere profundă, respectiv pe 
filosofia autentică. Din aceasta perspectivă trebuie interpretată maxima sa politică: ori filosofii ar 
trebui să fie regi, ori regii să devină filosofi. 

Una din trăsăturile principale ale concepției politice a marelui gînditor o constituie 
legătura strânsă cu latura etică. Statul este pentru Platon asemenea omului, iar omul asemenea 
statului. De aceea omul poate fi perfectibil din punct de vedere moral doar într-un stat bine 
organizat. Şi reciproca, cetățenii cu adevărat culti şi virtuoşi se pot asocia formând un stat în care 
domneşte legea şi ordinea. 

Platon a fost adeptul unui model ideal al cetăţii, în care domneşte dreptatea 
(oikeiopragia), o virtute supremă conform căreia fiecare tip uman se ocupă de ceea ce îi este 
orânduit prin funcția sufletească dominantă: cei capabili de practicarea virtuţii raţiunii 
(înţelepciunea) elaborează legi, cei capabili de practicarea virtuţii părții pasionale (curajul) se 
ocupă cu apărarea, iar cei înzestrați cu posibilitatea practicării virtuţii corespunzătoare părții 
apetente a sufletului (cumpătarea) sunt responsabili de asigurarea resurselor. 

În cetatea ideală a lui Platon existau deci 3 clase sociale determinate natural: conducătorii 
(archontes — inteleptii, filosofii), războinicii (phylakes — paznicii, apărătorii) şi producătorii 
(demiurgii - agricultorii şi meşteşugarii). Armonia statului se realizează doar atunci când 
conducătorii sunt filosofi, apărătorii se ocupă numai de siguranţa statului iar demiurgii îi hrănesc 
pe conducători şi apărători. 

În afară de practicarea de către fiecare tip uman a activităţilor care i se potrivesc, o altă 
condiţie a oikeioragiei era, în opinia lui Platon, păstrarea ierarhiei claselor. Pentru ca luptătorii şi 
conducătorii să nu fie tentaţi de putere sau de alte preocupări decât cele compatibile cu virtuțile 
lor, autorul a elaborat o concepție a „comunismului aristocratic”, în conformitate cu care 
luptătorii şi conducătorii nu trebuiau să posede nimic personal, proprietățile şi familia urmând să 
fie comune. 

Statul ideal nu este un proiect politic, ci o analogie in care teoria virtutilor sufletului este 
proiectată asupra ideii de stat, pentru a oferi răspunsul la întrebarea „ce este dreptatea?”. În 
lumea sensibilă nu există cetatea ideală, ci numai forme corupte ale ideii de cetate. Printre 
formulele imperfecte de stat descrise de Platon se numără: timocratia — conducerea exercitată de 
către soldați; oligarhia — conducerea exercitată de către cei bogaţi; democraţia — conducerea 
exercitată de către popor; despotismul — conducerea exercitată de către un singur individ, a cărui 
unică motivaţie este menţinerea puterii. 

Concepţia sa a exercitat o puternică influență asupra posterităţii, îndeosebi asupra 
scolasticii medievale, Renaşterea instituind un adevărat cult pentru Platon. Printre marii gânditori 
a căror operă a fost direct influenţată de Platon se numără Hegel, Kant, Leibnitz şi Schopenhauer 
(H. Matei, 1991, p. 182). 

Aristotel 
(384 — 7.03.322 1. Hr.) 


Filosof grec, născut la Stagira (i se mai spune si 
Stagiritul), in familia medicului regelui Macedoniei. 

Nu a urmat nici un fel de studii primare, fiind instruit 
de catre tatal sau si, dupa ce a ramas orfan, de un unchi. 

La varsta de 17 ani vine la Atena, pentru a urma 
cursurile Academiei şi devine cel mai strălucit discipol al lui 
Platon. După moartea acestuia, s-a stabilit în Asia Mica, in 
calitate de consilier al tiranului Hermias. Tot aici, a efectuat 
cercetări în domeniul biologiei. Ulterior, s-a deplasat în 
capitala Macedoniei, activând ca tutore al celui care avea să 
devină Alexandru cel Mare. 


Urcarea pe tron a elevului său, căruia i-a transmis nu doar cunoştinţe de etică şi politică, 
ci şi tainele filosofiei şi plecare acestuia în campania din Asia, îl determină pe Aristotel să se 
întoarcă la Atena, unde a predat filosofia într-un gimnaziu dedicat lui Apollo Lyceios. Aici el a 
pus bazele unei şcoli filosofice care va rivaliza cu Academia, numită Lykeion (bKé10V) sau 
Peripatos, pentru faptul că în timpul prelegerilor profesorul se plimba împrejurul zidului exterior 
care delimita gimnaziul (peripateo). În cei 13 ani petrecuţi aici, Aristotel a elaborat cea mai mare 
parte din vasta sa operă, ce include 47 de titluri. 

În anul 323, pe fondul virulentei reacţii antimacedoniene provocate de moartea lui 
Alexandru, Aristotel a fost acuzat de impietate, ca şi Socrate sau Anaxagoras, fiind nevoit să 
părăsească Atena. El s-a refugiat în localitatea Chalkis din insula Eubeea, unde a încetat din viata 
după numai un an, ca urmare a unei boli de stomac. 

Scrierile sale se împart în 2 categorii: lucrări redactate în vederea publicării (exoterice), 
astăzi în cea mai mare parte pierdute şi lucrări cu destinaţie şcolară (esoterice sau akroamatice), 
rod al activităţii autorului în cadrul liceului, transmise până în prezent. 

Sub influența platonică, Aristotel începe să scrie de timpuriu, primele lucrări fiind 
realizate sub forma de dialog şi abordând subiecte comune cu ale maestrului: Eudemos sau 
„Despre suflet”, Gryllos sau „Despre retorică”, „Despre filosofie”, „Despre dreptate” şi 
Protreptikos sau „Îndemn la filozofie”. 

O latură distinctă a operei o reprezintă lucrările de compilaţie erudită, din cele mai 
diverse domenii. Printre cele mai reprezentative lucrări din această categorie, menţionăm: 
Politeia (,,Constitutiile celor 158 de state greceşti”), Athenaion Politeia („Constituţia 
atenienilor”), Didaskaliai (,,Didascalii dramatice”), Technon Synagoge („Culegere de tratate 
retorice”), Aporemata homerika („Probleme homerice”) etc. 

Restul scrierilor pot fi grupate în 3 categorii: de filosofie teoretică (teologie, matematică, 
fizică) — Metaphysica  (,,Metafizica’), Physica (,„Fizica”), De caelo („Despre cer”), 
Meteororologica („Meteorogicele”), Peri ton zoon historial („Istoria animalelor”), De anima 
(„Despre suflet”), Povara naturalia („Scurte trate de ştiinţe naturale”); de filosofie practică 
(etică, politică, logică) - Politica, Ethica Nicomachea („Etica nicomahică”), Eticha Eumedia 
(„Etica eumedica”), Magna Moralia („Etica Mare”), De Virtutibus et Vitiis Libellus („Despre 
virtuți şi vicii”) şi Organon (,„Organonul”) şi de filosofie poetică — Diaireseis sophistikai 
(„Reputația sofiştilor”), Ars Rhetorica (,,Retorica”) şi Ars poetica (,,Poetica’’). 

Dimensiunea reală a lui Aristotel este completă dacă luăm în calcul remarca conform 
căreia „a scris mult, s-a păstrat mult, dar s-a şi pierdut mult” (Gh. Vladutescu, 1994, p. 199). 
Aristotel a fost un savant encicloped, după cum avea să sublinieze Leibniz „numai cu 
matematica nu s-a ocupat”, dar a scris în spirit matematic. El este considerat fondatorul 
principalelor ramuri ale ştiinţelor: filozofie, logică, etică, psihologie, economie politică, 
politologie, retorică, poetică, fizică. 

Perioada ,,trinitatii” filosofice a Greciei antice (A. Dorna (2004, p. 34) a 
fost urmată, in sec. V i. Hr., de o mişcare a eliberării intelectuale de povara 
vechilor mituri şi tradiții. Pentru a descrie această perioadă istoricii au folosit 
sintagma "iluminismul grec". 

Din punct de vedere al evoluției gândirii în perioada clasică a antichității 
greceşti, principala mutație o reprezintă apariția sofistilor, denumire data 
profesorilor de retorică şi de filosofie plătiţi, care îi pregăteau pe tineri pentru 
viata publică. Adoptând poziţii critice faţă de concepţiile sociale, morale şi 
religioase tradiționale, promotorii acestui curent filosofic au ajuns la un 
relativism gnoseologic şi etic, considerând că orice poate fi deopotrivă adevărat 
şi fals, pe cale de consecinţă, că orice opinie poate fi susținută sau combătută. 

Deşi au fost acuzați că prin răsturnarea valorilor general admise au 
generat confuzie, urmărind exclusiv să câştige bani şi glorie, sofiştii au avut un 
rol determinant în evoluţia gândirii logice. 

Fiecare sofist a dispus de propria sa filosofie, motiv pentru care nu se 
poate vorbi de o şcoală sofistică. Cei mai cunoscuţi exponenti sunt Protagoras 
din Abdera şi Goegias din Leontoi. 

Două secole mai târziu, eşecul cetății democratice greceşti, cauzat de 
dominaţia macedoneană, a determinat şi „eclipsa gândirii filosofice” (A. Dorna, 
p. 45). Pe acest fond, se înregistrează o ruptură majoră între social şi politic, 
indivizii ajungând la concluzia că interesele lor nu mai sunt reprezentate nici de 
instituţiile politice, nici de oamenii politici. În planul gândirii filosofice, 
concepțiile clasice au fost înlocuite de mai multe curente care au urmărit să 
ofere individului izolat şi dezamăgit de clasa politică soluţia dobândirii liniştii 
interioare. Principalele şcoli filosofice din această perioadă sunt: epicureismul, 
stoicismul şi scepticismul. 

Exponentii acestor curente, ai căror fondatori au fost Epicur din Samos, 
Zenon din Ellea şi Pirus din Elis, au influenţat în mod decisiv gândirea unor 
reprezentanți ai psihologiei politice din toate epocile ulterioare, de la Evul 


Mediu şi Renastere, la epoca modernă. 

Protagoras 
(cca 485 — 410 î.Hr.) 


Filosof grec, născut în Abdera, Tracia. 

Şi-a petrecut o mare parte din viata în călătorii, pe 
parcursul cărora preda, contra plată, cursuri de retorică. 

În timpul unei vizite întreprinse la Atena, s-a împrietenit 
cu Pericle. 

Printre puţinele detalii biografice, se numără acela că în 
anul 444, cu prilejul fondării oraşului Thurioi, la cererea lui 
Pericle a redactat proiectul constituției noii cetăți. 

După unele date, şi-a pierdut viaţa într-un naufragiu, într- 
o călătorie cu destinaţia Sicilia. 


Protagoras este considerat cel mai important reprezentant al sofismului. În dialogul 
intitulat Protagoras, Platon susține că personajul său a inventat rolul de sofist profesionist sau 
profesor de virtute. Format în spiritul tradiției ioniene, caracterizată prin criticism, Protagoras a 
fost promotorul aşa-numitei metode a „antilogiilor”, care consta în identificarea unui argument 
bun prin respingerea argumentelor mai putin viabile. 

De departe cel mai cunoscut aspect cu privire la cel mai în vârstă dintre sofişti este 
paternitatea cunoscutului aforism: „Omul este măsura tuturor lucrurilor. A celor ce sunt pentru 
că sunt, şi a celor ce nu sunt, pentru că nu sunt”. Asemenea multor fragmente atribuite 
presocraticilor, această frază s-a transmis până în zilele noastre scoasă din context, fiind, ca 
atare, supusă unor interpretări din cele mai diverse. 

Autorul a devenit cunoscut în epocă prin discursurile referitoare la virtute şi viaţa 
politică. Spre deosebire de alți educatori care ofereau lecţii de instruire practică în retorică, 
Protagoras s-a remarcat prin încercarea de a-i face pe interlocutori să înțeleagă, la un nivel cât 
mai general, o mare varietate de fenomene umane, cum ar fi limba, educaţia etc. 

Din vasta sa operă, care a inclus scrieri de retorică, estetică, drept, filozofie şi gramatică, 
nu s-au păstrat decât 20 de rânduri (H. Matei, 1991, p. 189). Printre lucrările pierdute, 
enumerate de filosoful Diogene Laertiu, se numără: „Despre starea de fapt originară”, „Despre 
adevăr”, „Despre Zei”. 

Printre ganditorii Antichității influențați de Protagoras se numără Democrit, Euripide şi 
o parte dintre reprezentanții scepticismului. 

În zilele noastre, unul din craterele din partea de nord a Lunii a primit numele sofistului. 

Istoria consemnează dilema în care s-au găsit judecătorii atenieni atunci când au avut de 
judecat un proces inițiat de sofistul Protagoras în contradictoriu cu unul din elevii săi, Evalthos. 
Între cei doi intervenise o convenţie potrivit căreia Protagoras urma să îl inițieze pe Evalthos în 
legile filosofiei şi arta dialecticii, astfel încât tânărul, de profesie avocat, să devină capabil să 
realizeze pledoarii eficiente în cadrul proceselor. Protagoras urma să primească pentru efortul 
său suma de 500 de drahme, dar numai după ce Evalthos ar fi câştigat primul său proces. După 
finalizarea lecţiilor, Evalthos a refuzat să pledeze în vreun proces, ceea ce l-a determinat pe 
Protagoras să îl acţioneze în judecată. Ambii considerau că vor câştiga procesul, ghidându-se 
după următoarele raționamente, cunoscute drept „dilema lui Protagoras”: 

Protagoras - fie că vei pierde procesul, fie că îl vei câştiga, va trebui să îmi plăteşti, 
deoarece în primul caz te va condamna chiar tribunalul, iar în al doilea caz, te va obliga 
convenția noastră. 

Evalthos - nici într-un caz şi nici în celălalt nu îţi voi plăti, Protagoras. În primul caz, 
după învoiala noastră, voi fi pierdut primul meu proces, în al doilea fiindcă tribunalul mă va fi 
achitat de datoria către tine. 

Epicur 
(cca 341 — cca 270 î. Hr.) 


Epikouros (în limba greacă), filosof grec născut în insula 
Samos, într-o familie de exilați atenieni. 

Şi-a urmat părinţii la Colofon, unde a devenit profesor de 
filosofie, atrăgându-şi primii adepți. Ulterior, a ținut prelegeri în 
Mytilene şi Lampsacos. 

În anul 306 s-a stabilit la Atena, unde a cumpărat o 
grădină (kepos) în care a deschis o şcoală de filosofie care a 
concurat cu Academia lui Platon şi Lyceum-ul lui Aristotel. Spre 
deosebire de locațiile menţionate, publice, Epicur a optat pentru 
un spațiu privat plăcut, situat la marginea oraşului, care a 
| devenit un simbol al detaşării specifice doctrinei. 


În cadrul Grădinii au fost puse bazele epicureismului, un curent filosofic care a influenţat 
gândirea antică în următoarele 6 secole, până în momentul în care a fost eclipsată de interesul 
romanilor pentru stoicism. 

Din cele peste 40 de titluri ale operei sale, menţionate de Diogene Laertius, până în zilele 
noastre s-a păstrat o mică parte, din care menţionăm Kyriai doxai (,,Catehismul celor 40 de 
sentinţe”), fragmente din cea mai importantă lucrare, Peri physeos („Despre natură”) şi 3 
scrisori. 

Contribuțiile lui Epicur au vizat 3 domenii principale: Kanonika (,,Logica”), a cărei rol 
consta in distingerea adevărului de fals, Physika („Fizica”), care urmărea să ofere o explicație 
filosofică a genezei substanței si Ethika (,,Etica”), care urmărea identificarea modalitatilor şi 
idealurilor existenței (H. Matei, 1991, p. 96). 

Filosofia lui Epicur reprezintă un amestec de idei contrare. El este un hedonist care 
predică prudenta şi cumpătarea, susținând că idealul filosofic îl constituie satisfacerea echilibrată 
a „plăcerii” (hedone), care îl eliberează pe om de orice durere, de nelinistile fizice sau psihice, de 
frica de moarte sau de teama actiunilor divine. În opinia sa, această concepție este singura care 
asigură antaraxia (in limba greacă, absența tulburării), spaimele şi superstitiile fiind alimentate 
în realitate de ignoranta oamenilor cu privire la natura lucrurilor. 

Autorul este în acelaşi timp un reprezentant al concepției atomiste, continuând ideile 
formulate de către Democrit, potrivit cărora lumea este alcătuită din elemente minuscule şi 
invizibile, atomii şi un teist care respinge intervenția divină şi supraviețuirea sufletului după 
moarte. 

Astfel, a susținut Epicur, dacă zeii sunt indiferenți, nu avem de ce să ne temem de ei. 
Dacă sufletul nu este decât un compus material de atomi, nu avem de ce să ne temem nici în 
legătură cu călătoria lui în regatul morţii, sau în legătură cu diferitele reîncarnări, credințe 
obişnuite pentru greci. Nu avem, de asemenea, de ce să ne temem de moarte, care este 
descompunerea compusului material din care suntem alcătuiți, corp şi suflet, şi care nu este deci, 
decât privare de senzații. "Moartea nu înseamnă nimic pentru noi", căci atunci când suntem noi, 
ea nu este, iar când survine, noi nu mai suntem. Întrucât nu există lumea de dincolo, fericirea 
inteleptului trebuie să se realizeze in această lume, prin neparticiparea la viata publică si 
retragerea în cercul prietenilor, conform devizei lathe biosas (trăieşte retras sau ascunde-ti viata). 

Doctrina epicureică a avut o largă răspândire in Grecia şi Imperiul Roman, dar sensul 
initial s-a pierdut in timp, ca urmare a denaturării şi vulgarizării noțiunii de plăcere. Succesorii 
săi sunt cunoscuți sub numele de epicureici, cel mai cunoscut fiind de departe Lucretius Carus, 
autorul poemului epic „Despre natura lucrurilor”, menit să atragă noi adepți. 

Printre personalitățile influențate de acest curent filosofic se numără Thomas Hobbes, 
John Stuart Mill, Thomas Jefferson şi Friedrich Nietzche. 

Zenon 
(cca 336 — cca 264 î. Hr.) 


Filosof grec pre-socratic, originar din Citium (sudul Italiei). 

Informaţiile cu privire la viata sa sunt extrem de sărace. Sursa 
primară o constituie dialogul Parmenide al lui Platon, scris la 
aproximativ un secol după moartea sa. În dialogul menţionat autorul 
descrie vizita lui Zenon însoţit de părintele său adoptiv, fondatorul Şcolii 
Eleatice, în Atena. Cu această ocazie, filosoful le-ar fi prezentat 
atenienilor unica sa carte — Erides (,,Dispute’’), astăzi dispărută. 


Ulterior, mai multi scriitori antici au făcut referire la Zenon, dar din păcate lucrările 
acestora s-au păstrat doar fragmentar. Potrivit tradiției, filosoful a fost torturat pentru participarea 
la un complot împotriva tiranului Eleei, dându-și viata fără a dezvălui numele celorlalți 
complotişti. 

Zenon este fondatorul şcolii stoice, o şcoală filosofică înfiinţată în Stoa poikile (,,Porticul 
cu picturi”) din Atena, renumită prin etica sa, potrivit căreia ,,inteleptul” trebuie să se conducă 
numai după rațiune şi să îşi reprime pasiunile. De asemenea, este inventatorul aşa numitei 
metode a demonstraţiei prin contradicție sau reducere la absurd (reductio ad absurdum), 
constând în evidențierea consecinţelor inacceptabile la care ar fi condus dezvoltarea logică a 
premiselor adversarilor (H. Matei, 1991, p. 249). Autorul este celebru prin paradoxurile sale 
(cele mai cunoscute fiind „Achille şi broasca ţestoasă”, „Săgeata” şi „Stadionul”), care au 
constituit un stimulent pentru dezvoltarea rigorii logice şi matematice şi au constituit motivul 
pentru care Aristotel l-a calificat drept întemeietor al dialecticii. Paradoxurile (aporiile) descrise 
în „Fizica” aristoteliană au influenţat, inspirat, înfuriat sau amuzat filosofii, matematicienii, 
fizicienii $i reprezentanţii altor ştiinţe, timp de două milenii. 


Piron 
(cca 360 — cca 270 î. Hr.) 


Pyrrhon (în limba greacă), filosof grec născut în localitatea 
Elis. 


Y z După Diogene Laertius, a profesat ca pictor şi l-a însoțit pe 
E Alexandru cel Mare în expedițiile sale, studiind filosofia orientală în 
India şi Persia. 
La întoarcere, a deschis în oraşul natal o şcoală de filosofie, 
: N care a atras numeroşi adepți. 


Asemenea altor gânditori celebri ai Antichității, nu a lăsat nici o lucrare scrisă, 
informaţiile cu privire la opera sa provenind din scrierile satirice ale unui fost elev (Timon din 
Flius). Influențat de concepția lui Democrit, a pus bazele unei doctrine filosofice independente, 
scepticismul, ai cărui adepți pun la îndoială posibilitatea cunoaşterii veridice a realității şi 
existența oricăror cunoştinţe certe, evidențiind caracterul relativ, incomplet şi precis al acestora. 

În opinia lui Piron, orice judecată umană este în acelaşi timp îndreptăţită şi neindreptatita, 
întrucât se bazează exclusiv pe o convenţie umană. Dată fiind limitarea capacităţii de cunoaştere, 
atitudinea filosofică recomandabilă este abtinerea. Imposibilitatea cunoaşterii îl determina pe 
omul înțelept să se închidă în sine, evitând astfel stresul şi dobândind ataraxia (,,netulburarea”’, 
„liniştea”), considerată de Piron bunul suprem. Pentru a ajunge la ataraxie, individul trebuie să 
se ghideze după deviza „nu hotărăsc nimic”, renunțând la orice fel de judecăţi de valoare. 

Capitolul al III-lea. Rădăcini romane şi creştine ale psihologiei politice 


„În constituirea psihologiei politice, masiva influență greacă nu poate 
elimina impactul de durată şi al altor două importante matrici culturale: cea a 
Imperiului Roman şi cea a Bisericii creştine. Fiecare supradetermină în felul său 
cursul gândirii şi perceperii politicii şi psihologiei”, arăta profesorul A. Dorna în 
manualul său de psihologie politică (2004, p. 51). 

În expansiunea sa continuă, după consolidarea teritoriului în Italia, Roma 
a ieşit victorioasă din cele 3 războaie punice (264 — 241 7. Hr., 218 — 202 î. Hr. şi 
149 — 146 î. Hr.), devenind cea mai puternică naţiune din Europa şi din spațiul 
mediteraneean, statut pe care îl va menţine până la divizarea Imperiului Roman. 
Cucerită, Grecia a fost reorganizată de către romani în provinciile Aheea şi 
Macedonia. O lungă perioadă de timp, gândirea greacă va continua însă să 
exercite influențe considerabile asupra culturii romane. Numeroşi exponenti ai 
şcolilor filosofice greceşti s-au stabilit în oraşele romane, reuşind, prin calitățile 
personale, să se facă apreciați de clasa politică conducătoare şi să „transmită” 
romanilor propriile concepții filosofice şi politice. 

În cadrul civilizaţiei greco-romane s-a desăvârşit trecerea de la spiritul 
colectivist al oraşelor-state antice, la un spirit individualist şi cosmopolit, care a 
determinat dezrădăcinarea şi sentimentul de izolare al indivizilor. Reintegrarea 
acestora în grupuri care să le asigure din nou sentimentul de comuniune 
personală şi religioasă s-a făcut prin proliferarea cultelor de mistere. Filosofiile 
morale au fost treptat înlocuite de filosofule mistice (concepţii filosofico- 
religioase care afirmau posibilitatea unei comuniuni a omului cu divinitatea şi a 
unei cunoasteri tainice obținute pe aceasta cale). 

Extinderea teritorială prin victorii militare succesive a adus cu sine o criză 
socială şi politică care a degenerat treptat în războaie civile, aducătoare de haos 
politic şi economic. Moartea fraților Tiberius şi Gaius Gracchus, care au încercat 
să impună echitatea drept o nouă forţă în politica romană, a marcat sfârşitul 
dezbaterilor şi procedurilor legale. Din acest moment, puterea a ajuns în mâinile 
oricui era dispus să meargă până la capăt. Omorurile au devenit comune în 
timpul alegerilor, unde numeroase persoane erau eliminate de către partidele de 


opoziţie pentru a speria adversarul politic. Folosirea forței pentru „conservarea 


26 


Republicii“ a devenit o practică curentă. Senatorii care nu puteau bloca legal 
reforma recurgeau la asasinate. Reformatorii care nu-şi puteau impune legile se 
foloseau de labilitatea populaţiei pentru a terifia Senatul sau apelau la generali şi 
armatele lor pentru sprijin militar. Un rol important în manipularea maselor a 
revenit cuvântului şi celor care stăpâneau arta oratoriei. 

Stoparea declinului i s-a datorat lui Gaius Octavius, nepot al lui Tulius 
Cezar. Politician abil, acesta a reuşit în doar câţiva ani să determine o Romă 
nepregătită pentru un regim despotic care să-i confere puteri depline. De aici 
până la dictatura absolută a celui căruia Senatul i-a conferit titlul de Augustus 
(„cel venerat”) nu a mai fost decât un pas. În anul 23 î. Hr. acesta şi-a asumat 
funcţia de Împărat al Romei, optând însă pentru titlul civil de Princeps („Primul 
Cetăţean”). „Maestru al propagandei”, Octavian a folosit jocurile şi ceremoniile 
pentru a-şi spori popularitatea. Controlul său devenise absolut, ceea ce i-a 
permis să-şi numească succesorul, un obicei abandonat încă de la fondarea 
Republicii. 

Criza religioasă manifestată prin decadenta religiei clasice greco-romane a 
fost una din cauzele apariției cultului imperial, practicat la început în răsăritul 
imperiului. Nici acest cult nu a dat însă imperiului religia de care avea nevoie. 
Practicarea cultului imperial a devenit numai un criteriu de loialitate politică, 
transformându-se într-un motiv de conflict principal între stat şi noua religie 
apărută în Imperiul Roman în primul secol al erei noastre: creştinismul. 

Circa 300 de ani creştinismul s-a confruntat cu problema externă a 
persecuțiilor (din partea statului roman) şi cu problema internă a ereziei 
(gnosticismul, maniheismul). 

Deşi a persecutat creştinismul, Imperiul Roman, cu unitatea sa teritorial- 
administrativă şi cu mijloacele sale de comunicație performante a favorizat 
extinderea credinței creştine. Marea contribuție a civilizației romane la 
dezvoltarea creştinismului a fost interesul ei pentru aspectul practic şi moral. 
Aceasta a conferit creştinismului apusean un simţ etic profund şi a pus temelia 
unei psihologii umane adânci, manifestată, de pildă, în "Confesiunile" lui 


Augustin şi ale celorlalți Părinţi ai Bisericii. 

Polibiu 
(cca. 208 — cca 125 î. Hr.) 


Istoric şi om politic grec, născut într-o familie 
bogată din oraşul Megalopilis, Arcadia. 

Devenit o personalitate proeminentă a epocii, în 
anul 167 î. Hr. s-a numărat printre cei 1000 de ostatici greci 
de vita nobilă trimişi la Roma după încheierea celui de-al 
treilea război macedonean. 

A fost mentor al viitorului celebru general roman 
Scipio Africanul iar după ce i s-a oferit libertatea, a 
participat la asediul Cartagenei (148 — 146 î.e.n). 

După înfrângerea ultimei răscoale antiromane a 
cetăților greceşti, a reuşit să obțină de la liderii romani o 
serie de concesii pentru tabăra învinşilor. 


Pasionat de istorie, Polibiu s-a angrenat într-un proiect ambițios de realizare a unei 
istorii universale, în acest scop vizitând numeroase situri istorice din jurul mării Mediteraniene, 
luând interviuri de la veterani de război, pentru a reconstitui bătăliile la care au participat şi 
având acces la principalele arhive ale vremii. 

Istoricul grec este autorul mai multor lucrări, dar cea mai mare parte a acestora, printre 
care o biografie a strategului Ligii aheene, Filopoimen, folosită drept sursă de către Plutarh, un 
manual de tactică militară greacă şi romană şi o monografie istorică a războiului Numantin, s- 
au pierdut. Opera principală, intitulată Historiai („Istorii”), având drept model scrierile 
istoricului Tucidide, s-a păstrat fragmentar (5 volume integrale, dintr-un total de 40), în cadrul 
ei autorul explicând ascensiunea Romei de la o putere locală la statutul de lider al bazinului 
Mării Mediterane. 

Polibiu este unul din primii istorici care a prezentat istoria ca o secvență de cauze şi 
efecte, bazată pe examinarea atentă a tradiţiei, dublată de un acut simţ critic. El a reuşit să 
redacteze o istorie mult diferită de cronologiile clasice, care seamănă mai degrabă cu o 
„radiografie” a comportamentului uman, atingând teme precum: naționalismul, xenofobia, 
duplicitatea politică, brutalitatea, dar şi loialitatea, curajul, inteligenţa, rațiunea. 

Majoritatea specialiştilor apreciază că istoria lui Polibu constituie cea mai bună sursă 
pentru epoca la care se referă (218 — 146 î.Hr). 

Din perspectiva psihologiei politice, meritul de necontestat al autorului este de a fi 
introdus, pentru prima dată în istoriografia greacă, un element nou: aspectul politic (H. Matei, 
p. 184). Polibiu a exercitat influențe semnificative nu doar asupra principalilor istorici ai 
Antichității, de la Strabon la Plutarh şi Cicero, ci şi asupra gândirii politice a unor nume de 
referinţă din istoria psihologiei politice, precum Machiavelli şi Montesquieu. 

În cadrul Istoriei, autorul a dezvoltat aşa numita teorie anaciclică, ai cărei autori 
originari au fost Platon şi Aristotel. În opinia sa, cele trei forme primare ale guvernării 
(monarhia, aristocrația şi democraţia) sunt în mod inerent instabile, tinzând să degenereze rapid 
în cele trei forme primare ale guvernării „maligne”, datorită corupției: tirania, oligarhia şi 
ochlocratia (dictatura majorităţii). 

Polibiu a susţinut că ascensiunea Romei se datora, în primul rând, caracterului mixt al 
Constituției republicane. Astfel, monarhia era reprezentată de către consuli, care deţineau 
controlul asupra armatei şi finanțelor, aristocrația de către Senat, care avea autoritatea de a-i 
numi pe Consuli, Cenzori şi fixa politica externă, iar democraţia de către alegători. Fiecare 
instituție era deci complementară şi o controla pe cealaltă, ceea ce a permis garantarea 
stabilității şi prosperității. 

În opinia autorului, aceasta este cauza pentru care Roma nu a fost supusă ciclului de 
degradare, mentinandu-se într-o fază a echilibrului care caracterizează sistemul politic ideal. 

Cicero 
(3.01.106 — 7.12.43 i. Hr.) 


Orator, filosof, jurist şi om politic roman, născut la 
Arpinum, într-o bogată familie de cavaleri. 

A beneficiat de o educație aleasă la Roma, unde a 
avut ocazia să studieze cu cei mai valoroşi oratori romani 
şi greci. A profesat ca avocat iar ulterior, pentru a-şi 
completa studiile, a călătorit în Orient, studiind la Atena şi 
în Rodos. 

Optând pentru cariera politică, a parcurs succesiv 
mai multe demnități, până la cea de consul (63 î. Hr.). 
Orator desăvârşit, Cicero s-a numărat printre cei mai 
entuziaşti apărători ai democraţiei şi republicii, criticând 
cu aciditate aristocrația şi dictatura. 


\ 


După instaurarea primului triumvirat (Cezar, Pompei, Crassus), dezamăgit de tendinţele 
tiranice, Cicero a plecat în exil în Grecia. Iertat de Cezar pentru faptul că s-a alăturat taberei lui 
Pompei, a revenit la Roma dar s-a retras din politică, dedicându-se profesiei de jurist. După 
asasinarea lui Cezar, l-a susținut pe Octavian în lupta pentru succesiune, atacându-l în cunoscutele 
discursuri Filipicele pe adversarul acestuia, Marcus Antonius. În anul 43 î. Hr. a căzut victimă 
răzbunării acestuia, fiind asasinat. 

Cicero a rămas în istorie drept unul din cei mai iluştri oratori ai Antichității romane. Vasta 
sa operă include însă, alături de cele 58 de discursuri (In Catalinam — „Catalinarele”, In Verrem — 
„Împotriva lui Verres” etc.), tratate de teorie a artei oratorice (De oratore — „Despre Orator”, De 
Optimo Genere Oratorum — „Despre cel mai bun gen de orator”), lucrări de retorică (Partitiones 
oratorie — „Despre părțile discursului”, De optimo genere oratorum — „Despre cel mai bun fel de 
elocventa”), opere de filosofie (De finibus bonorum et malorum — „Despre limitele binelui şi 
răului”, De natura deorum — „Despre natura zeilor”, De fato — „Despre destin”) şi morală (De 
senectute — „Despre înţelepciune”, De officiis - „Despre îndatoriri”), precum şi o bogată 
corespondenţă, ce constituie o adevărată frescă a epocii. 

Din perspectiva disciplinei psihologie politică, prezintă interes lucrările De legibus 
(„Despre legi”) şi De republica („Despre stat”), care au contribuit la popularizarea unor concepţii 
şi teorii politice într-o perioadă caracterizată printr-o accentuată instabilitate politică. Autorul a 
privit activitatea politică ca pe o datorie sacră, care trebuia realizată în conformitate cu cele mai 
înalte principii ale spiritului. Omul de stat model (princepsul) este, în concepţia lui Cicero, cel 
care întruneşte calităţile de orator, conducător militar şi filosof, reuşind ca, prin talent, cultură şi 
responsabilitate politică, „să transforme cuvântul în instrument al acțiunii practice (H. Matei, 
1991, p. 67). Prin atributele pe care le deţine, acesta este primul cetăţean (primo inter pares), fiind 
capabil să acționeze astfel încât să salveze Republica aflată în criză. 

În „Despre stat”, lucrare ale cărei fragmente au fost descoperite în anul 1820, la Vatican, 
Cicero a căutat să îmbine speculatia filosofică cu exigenţele practicii politice, sistemul de 
guvernare ideal pe care îl descrie, generat de rațiune şi nu de contextul social al unui moment 
istoric, fiind o republică aristocratică, la baza căreia se află înţelegerea între clasele sociale 
dominante — senatori şi cavalei (concordia omnia) şi respectarea drepturilor tuturor cetățenilor 
(dignitas). Regimul constitutional pentru care a optat este unul mixt, care îmbină elemente 
monarhice, aristocratice şi democratice. 

Viaţa şi opera lui Cicero l-au determinat pe A. Dorna (2004, p. 54) să îl califice drept „cel 
mai politic dintre filosofi şi cel mai filosof dintre politicienii tuturor timpurilor”, considerând că 
analiza lucrărilor acestuia poate duce la identificarea rolului şi obiectului de studiu al psihologiei 
politice. Discursul politic, personalitatea politică, cultura politică sunt numai câteva din temele 
asupra cărora s-a aplecat cel care, dată fiind varietatea preocupărilor, a fost calificat de unii autori 
drept homo universalis. 

Plutarh 
(cca. 46 — cca. 127 d. Hr.) 


Istoric şi scriitor de origine greacă, născut la Cheroneia 
(Beotia), într-o familie înstărită. 

A studiat la Atena matematica, retorica şi filosofia, iar 
ulterior a profesat ca arhonte în oraşul natal. 

A vizitat de mai multe ori Roma, în cadrul unor misiuni 
diplomatice, efectuând numeroase călătorii în întreaga lume 
mediterană. Odată cu conferirea cetățeniei romane, şi-a ales 
numele de familie Mestrius. 

De-a lungul timpului, a fost numit de către împăratul Traian 
procurator al provinciei Achaia din Grecia şi a activat ca preot la 
templul lui Apollo din Delphi, unde s-a ocupat de interpretarea 
prezicerilor celebrei Phitia. 


De o erudiție enciclopedică, a creat o operă vastă (aproximativ 230 de titluri) din care nu s- 
au păstrat decât aproximativ 1/3. Majoritatea lucrărilor abordează teme de filozofie şi etică, sub 
influenţa lui Platon, dar şi teme de retorică, fizică, medicină etc. 

Operele lui Plutarh au fost reunite în anul 1296 de către Maximos Planudes în 2 categorii. 
Moralia („Scrieri morale”) cuprinde 78 de eseuri şi dialoguri pe teme literare, estetice şi 
pedagogice, dar şi dezbateri cu privire la probleme religioase şi mitologice, de o însemnătate aparte 
fiind descrierea unor vechi rituri egiptene. Din cadrul acestora face parte şi textul dialogat 
Symposiaca ton hepta sophon (,,Banchetul celor şapte înţelepţi”), în care autorul dezvoltă 
învăţăturile celor şapte înţelepţi legendari ai Greciei antice. Textele extrem de diverse, dezvăluie un 
filosof pragmatic, care urmărea să îi facă pe oameni mai virtuoşi, şi prin aceasta mai fericiți. O 
parte din textele reunite in Moralia constituie adevărate lecții de psihologie socială aplicată. Iată 
numai câteva din temele abordate: „Este un bun obicei să discuti despre vin?”, „Cine a apărut mai 
întâi, oul sau găina?”, „De ce ne face plăcere să îi vedem pe actori reprezentând furia şi durerea, dar 
nu şi să îi vedem pe oameni parcurgând trăiri similare?”. 

„Vieţile paralele ale oamenilor iluştri” (Bioi Paralléloi) este de departe cea mai cunoscută 
lucrare a lui Plutarh, în cadrul căreia sunt prezentate 23 de biografii ale unor personalități greceşti şi 
23 de biografii ale unor personalități romane, la care se adaugă 4 biografii izolate. Biografiile sunt 
prezentate sub formă de diade (Theseu — Romulus, Alexandru cel Mare — Cesar, Demostene — 
Cicero etc.), majoritatea fiind însoţite şi de un scurte comentarii comparative (synkrisis), menite să 
evidentieze calitățile morale comune ale personajelor. 

Lucrarea s-a bucurat de celebritate până în zilele noastre, constituind o sursă de inspiraţie 
pentru numeroşi scriitori, dintre care îi menționăm pe W. Shakespeare, F. Rabelais, M. Montaigne, 
F. Bacon şi J. J. Rousseau. Ea permite nu numai o reconstituire istorică a perioadei descrise, ci 
conține anecdote şi detalii cu privire la viața unor personalități (Alexandru cel Mare, Numa 
Pompilius) care nu se mai regăsesc în nici o altă sursă. Supranumit „prințul biografilor antichității”, 
Plutarh s-a bucurat însă de o popularitate deosebită şi în epoca în care trăit, în primul rând pentru 
talentul de a prezenta teme filosofice unui public neavizat, într-un limbaj pe înţelesul acestuia. 

Contribuţia lui Plutarh la fundamentarea psihologiei politice constă, în principal, în faptul că 
profilurile prezentate în „Vieţile paralele” nu sunt exclusiv psihologice, ci şi politice. A. Dorna 
(2004, p. 59) îl consideră pe autorul menţionat un precursor al lui Machiavelli, evidențiind o serie 
de precepte după care trebuie să se conducă, în opinia sa, omul politic: convingerea bazată pe 
rațiune şi reflecţie; evitarea exceselor; punerea în concordanță a caracterului cu discursul; 
cunoaşterea poporului; cucerirea autorității şi a încrederii; punerea binelui statului mai presus de 
duşmăniile personale. Arta politică o constituie, pentru Plutarh, concordia, asigurarea armoniei şi 
înțelegerii dintre locuitorii cetății prin promovarea de către conducător a egalității, meritului şi 
virtuţii. 

Seneca 
(cca 4 î. Hr. — 65 d. Hr.) 


Om politic, filosof şi scriitor roman, pe numele întreg 
Lucius Annaeus Seneca, zis şi Seneca cel Tânăr, pentru a-l deosebi 
de tatăl său, un cunoscut istoric şi retorician. 
S-a născut într-o familie de rang ecvestru din Corduba 
~ (Hispania). A beneficiat de o educaţie aleasă la Roma. 
După un stagiu de 6 ani petrecuţi în Egipt, în anul 31 d. Hr. 
„s-a întors la Roma unde a profesat ca avocat, fiind ales chestor şi 
“ apoi senator. O relație de adulter cu nepoata împăratului Claudius, 
"a determinat trimiterea sa în exil, in Corsica, unde a studiat 
filosofia şi ştiinţele naturale. 
Ulterior, a fost rechemat în capitală pentru a i se încredința 
educaţia celui care va deveni împăratul Nero. 


În primii ani ai regimului acestuia, Seneca a deţinut o putere totală. În paralel cu 
ascensiunea politică (pretor şi apoi consul), a dobândit o avere impresionantă, numărându-se 
printre cei mai bogaţi oameni ai epocii. Intrat în dizgrație după consolidarea tendinţelor 
dictatoriale ale lui Nero, s-a retras din viaţa publică, dedicându-se exclusiv creaţiei filosofice şi 
literare. Învinuit de a fi participat la o conspirație împotriva conducătorului Romei, a primit 
ordinul de a se sinucide. Fostul preceptor al împăratului s-a conformat, tăindu-şi venele, după cum 
relatează cunoscutul istoric roman Tacitus. 

Seneca a fost unul din cei mai importanți reprezentanţi latini ai stoicismului. A creat o 
operă vastă, din care s-au păstrat până în zilele noastre 12 cărți de dialoguri (De ira — „Despre 
furie”, De brevitate vitae — „Despre scurtimea vieţii”, De Otio — „Despre timpul liber”, De 
Tranquillitate Animi — „Despre liniştea sufletului”, De providentia — „Despre înţelepciune”, De 
Constantia Sapientiis — „Despre fermitatea persoanei înțelepte”, De Vita Beata — „Despre viata 
fericită”, De Clementia — „Despre milă”, De Beneficiis — „Despre câştig” etc.), o lucrare în care 
sunt descrise teorii antice din domeniul meteorologiei, astrologiei şi altor ştiinţe naturale - 
Questiones naturales („Chestiuni naturale”), o colecție de 124 de scrisori pe teme de morală - 
Epistulae morale ad Lucilium („Scrisori morale către Lucililius”), o satiră caustică la adresa 
împăratului Claudius - Apocolocyntosis divi Claudii (,,Prefacerea în dovleac a divinului Claudiu”). 
Acestora li se adaugă 9 tragedii, a căror paternitate a fost frecvent contestată (Hercules furens — 
„Nebunia lui Hercule”, Troades — „Femeile troiane”, Phoenissae — „Femeile feniciene”, Medeea, 
Phaedra — „Fedra”, Oedipus — „Oedip”, Agamemnon, Thyestes — „Tieste”, Hercules Oetaeus). 
Destinate lecturii, acestea conţin analize psihologice detaliate ale ubor sentimente extreme, 
constituind unicele specimene ale dramaturgiei latine care au supraviețuit timpului. 

Concepţia lui Seneca se opune celei a lui Cicero, pentru care viata socială şi datoria de 
cetăţean se aflau pe primul loc. Înţelepciunea constă, în opinia sa, în a-ţi cultiva voința de a-ţi găsi 
fericirea în virtute şi nu în hazardul bogăției materiale. Originalitatea autorului stă în pătrunderea 
cu care a surprins viciile contemporanilor săi iar locul acordat milei şi omeniei fata de sclavi face 
din Seneca un precursor al unuia din domeniile de studiu actuale ale psihologiei sociale: 
comportamentul prosocial. 

Stilist desăvârşit, considerat “al doilea fondator” al limbii latine, Seneca a exercitat 
influenţe puternice asupra creaţiei literare şi filosofice din următoarele secole (H. Matei, 1991. p. 
205). Conceptiile sale au făcut ca Seneca să fie consultat nu numai de filosofi, ci şi de Părinții 
Bisericii şi de moraliştii creştini. De altfel, el a introdus în doctrina creştină „mitul Vârstei de aur”, 
pe care l-a tradus în forma „paradisului pierdut” (A. Dorna, 2004, p. 62). Seneca. Încheiem 
această scurtă prezentare cu unul din cele mai semnificative citate care 1 se atribuie: „Binele 
absolut al naturii omeneşti e cuprins în pacea corpului şi a sufletului”. 

Plotin 
(cca 205 — 270 d. Hr.) 


Filosof grec, nascut in Egipt, la Lykopolis. 

A studiat filosofia la Alexandria, cu Ammonios Sakkas, un 
platonician care, asemenea lui Socrate, nu a scris nimic. 

În anul 244 d. Hr. s-a stabilit la Roma, unde a deschis o 
şcoală de filosofie, dobândindu-şi în scurt timp un renume în 
cercurile senatoriale. 

S-a bucurat de protecția şi prietenia împăratului Gallenius, 
care şi-a dat acordul cu privire la propunea lui Plotin de construire 
a unei „cetăţi a filosofilor” pe ruinele unui oraş abandonat din 
Campania, după modelul descris de Platon în Republica şi care ar 
fi urmat să poarte numele de Platonopolis. 


Din păcate, proiectul nu s-a materializat, din motive rămase necunoscute. 

După unele surse, înainte de a înceta din viata, la vârsta de 66 de ani, ca urmare a unei boli 
îndelungate, Plotin ar fi rostit: „să ne străduim să inaltam divinul din noi la divinul din Univers”. 

Autorul a început să scrie la vârsta de 49 de ani când îşi formulase deja pe deplin sistemul 
filosofic. Prelucrând şi dezvoltând comentariile la opera lui Platon din ultimele secole, Plotin a 
întemeiat un nou curent filosofic, neoplatonismul, care, a exercitat o puternică influență în 
antichitatea târzie. 

Conceptiile sale filosofice au fost prelucrate şi sistematizate de principalul său discipol, 
Porfir, care i-a fost şi biograf (prin lucrarea Vita Plotini) şi publicate între 301 - 305 sub titlul de 
„Enneade”. Tratatele incluse în „Enneade”, în număr de 54 (şase grupe a câte nouă tratate, evvea 
însemnând în limba greacă nouă), reprezintă comentarii asupra unor teme clasice din filosofia 
greacă anterioară (inspirate nu numai din Platon, ci şi din Aristotel, stoici, etc.) pe baza cărora 
Plotin a construit o doctrină originală (H. Matei, 1991, p. 183). Prima Enneadă se referă la 
chestiunile de etică, a doua şi a treia pe cele de fizică, a patra Enneadă cuprinde tratatele care au 
ca temă Sufletul, a cincea pe cele care au ca temă Intelectul, iar a şasea Enneadă pe cele care se 
referă în mod precumpănitor la Unul. 

Plotin a încercat să concilieze în demersul său exigenta rationalitatii, proprie filosofiei 
greceşti, cu aspiraţiile mistice, dezvoltând o cosmologie spirituală complexă, care implică 3 
ipostaze: Unul (o entitate supremă, transcendentă, care nu poate fi divizată sau multiplicată), 
Intelectul şi Sufletul. Toate existentele emană din unitatea acestor 3 entităţi. Platon a dezvoltat, de 
asemenea, o teorie originală a cunoaşterii, conform căreia mintea joacă un rol activ în cunoaşterea 
lumii şi nu se limitează la a recepta pasiv datele experienţei simţurilor. 

În opinia autorului, sufletul este alcătuit din 2 părţi: una superioară, de origine divină, 
imuabilă şi una inferioară, care determină trăsăturile de personalitate (inclusiv pasiunile şi viciile). 
Îmbrăţişând o doctrină mistică, Plotin a susținut că pentru unificarea cu sufletul universal, 
indivizii trebuiau să parcurgă un proces de purificare, renunțând la plăcerile trupeşti şi optând 
pentru o viata ascetică ( A. Dorna, 2004, p. 62). 

Originale sunt şi teoriile estetice plotiniene, îndeosebi conceperea artei drept cunoaştere, şi 
nu imitație şi asocierea frumosului cu binele. 

Alunecând spre ocultism, neoplatonismul a exercitat o puternică influență asupra 
creştinismului fiind revalorificat, în secolul XV, prin intermediul culturii arabe şi reabilitat, în 
Renaștere, odată cu interesul crescând pentru Platon. În secolele următoare, interesul pentru el 
scade din nou. La începutul secolului XIX, Plotin a redevenit un "autor la modă". Goethe îl citeşte 
cu entuziasm şi scrie chiar versuri "plotiniene". Ceva mai târziu Plotin a fost citit şi comentat de 
Hegel, care a formulat unele obiecţii la concepţia sa. Printre cei influențați de concepția lui Plotin 
s-a numărat şi filosoful francez H. Bergson. 

Procesul de împăcare între Biserica şi Statul roman a început cu 
Constantin cel Mare. Angrenat în războaiele pentru succesiunea imperială, 
Constantin a adoptat creştinismul în anul 312, din dorința de a da o nouă unitate 
imperiului. El s-a angajat in politica de favorizare a creştinismului, acordând, 
prin Edictul de la Milano, libertatea de cult, noii religii. În 325, din ordinul său a 
avut loc primul Conciliu ecumenic al Bisericii creştine la Niceea, având ca scop 
combaterea arianismului. 

În 394, în timpul împăratului Theodosius, creştinismul era singura religie 
oficială. Templele au fost transformate în biserici iar ultima lovitură dată 
"paganismului" a avut loc în anul 529, cand lustian a ordonat închiderea şcolii 
de filosofie din Atena. De la acordarea libertăţii de cult la hegemonia noii religii 
nu trecuseră decât 2 secole. 

Împărații creştini au dispus o serie de măsuri menite să şteargă urmele 
politeismului şi sa instaureze o dogmă religioasă unitară pentru întreg imperiul. 
Credintele şi principiile noii religii au fost fixate într-un sistem. Dogmele nu 
reprezintă doar norme canonice nou-apărute, ci şi rezumate ale doctrinelor 
biblice majore. Aceasta este epoca de aur a Părinților Bisericii, care au început 
interpretarea Evangheliilor, cel mai important dintre ei fiind Augustin. 

Tot acum apare monasticismul. Promotorii acestuia au fondat mănăstiri 
ale căror principii conducătoare erau sărăcia, munca şi ascultarea. 

Treptat, episcopul Romei a câştigat supremaţia în raport cu ceilalți 
episcopi şi a luat titlul onorific de Papă (considerat succesor al apostolului Petru, 
crucificat la Roma). 

După mutarea capitaliei imperiului la Constantinopol (în anul 300), pentru 
o lungă perioadă de timp episcopul Romei a fost cea mai puternică persoană din 
Roma. Autoritatea sa a sporit şi mai mult după ce, în anul 476, Imperiul roman 
de apus s-a destrămat, Papa fiind cel care şi-a asumat misiunea de a conduce 
rezistența împotriva năvălirilor barbare. Practic, după dezmembrarea statului 
„Biserica rămâne singura forță capabilă să răspundă exigenţelor organizării 


sociale şi spirituale” (A. Dorna, p. 61). 

Sfantul Augustin 
(13.11.354 — 28.08.430 d.Hr.) 


Cunoscut şi sub numele de Aureliu Augustin, episcop, 
filosof şi scriitor latin, doctor al Bisericii, născut în Tagaste 
(astăzi Algeria), în familia unui funcționar păgân. 

A studiat retorica la Madaura şi Cartagina, primind o 
educaţie creştină. Ulterior, impresionat de lucrarea lui Cicero, 
Hortensius, a început să aprofundeze filosofia. 

A predat retorica în oraşul natal, apoi în Cartgina. A 
călătorit la Roma şi Milano. Convertit la creştinism în 387, a 
renunţat la cariera publică. Un an mai târziu a devenit episcop în 
Hippo Regius (N Africii), influențând major politica religioasă a 
bisericii africane. 


A fost autorul unei opere imense (după propriul inventar, 93 de titluri, cu 232 cărți, la 
care se adaugă o bogată colecţie de scrisori şi predici. Printre altele, a scris dialoguri de inspiraţie 
filosofică (De dialectica — Principiile dialecticii, De ordine — Despre ordinea în succesiune, 
Contra Academicos — Împotriva academicienilor, De beata vita — Despre viaţa fericită), lucrarea 
Soliloquia (Solilocvii), în care a pus bazele filosofice ale creştinismului, cărți de exegeză a 
doctrinei creştine şi tratate de teologie dogmatică (De fide et symbolo — Despre credinţă şi crez, 
De Trinitate — Despre Sfânta Treime, De doctrina christiana — Despre doctrina creştină etc.), 
precum şi numeroase scrieri polemice împotriva diverselor erezii. Temele predilecte din această 
parte a operei sunt păcatul originar, harul dumnezeiesc şi predestinatia (H. Matei, 1991, p. 43). 

Operele fundamentale, care au exercitat o influență constantă până în zilele noastre, dar 
îndeosebi în Evul Mediu şi Renaştere, au fost Confessiones („Confesiunile”) şi De civitate Dei 
(„Despre Cetatea lui Dumnezeu”). 

În cele 13 cărţi care alcătuiesc Confesiunile, autorul descrie ascensiunea spirituală pe care 
a parcurs-o până în momentul în care a decis să imbratiseze definitiv creştinismul. Descrierea 
pasiunilor, temerilor şi aspirațiilor sufletului omului, în pasaje de o expresivitate aparte, l-a 
îndreptățit pe A. Dorna (2004, p. 62) să îl califice pe Sfântul Augustin drept „cel mai psiholog 
dintre ganditorii Bisericii”. 

Concepţia politică a autorului se regăseşte în cele 22 de cărți ale „Cetăţii lui Dumnezeu”, 
redactate în intervalul 413 — 426, lucrare ce se constituie într-o monumentală sinteză istorică şi 
filosofică. Autorul apelează la date din istoria romană şi universală pentru a argumenta teza 
despre coexistenta permanentă a „două cetăți” (categorii umane”): civitas improborum, cetatea 
celor care împărtăşesc concepţii religioase păgâne, urmărind exclusiv obținerea de bunuri 
pământeşti şi civitas dei, Biserica, pe care o concepe drept o împărăție spirituală universală, în 
care Dumnezeu pregăteşte omenirea pentru o viaţă viitoare. Cele 2 cetăţi nu reprezintă aşadar 
distincția dintre Biserică şi stat, ci o prezentare simbolică a 2 tipuri de societate: cea divină 
(perfectă) şi cea terestră (perfectibilă, prin purificare spirituală). 

Din dorinţa de justifica primatul puterii ecleziastice asupra celei laice, autorul a criticat 
mitologia şi unele aspecte ale gândirii antice (magia, păgânismul, cultul strămoşilor şi al morților 
etc.), opunându-le metafizica creştină (A. Dorna, 2004, p. 64). 

Canonizat de Biserica Catolică, care îl celebrează pe 28 august, Sfântul Augustin, unul 
din cei patru Părinţi ai Bisericii (alături de Ambrozie, Ieronim şi Grigore cel Mare), se numără 
printre teologii care au exercitat o influență considerabilă asupra creştinătăţii occidentale, opera 
sa constituind o punte de legătură între filosofia antică şi cea medievală. Cunoscutul istoric 
american Thomas Cahill l-a calificat drept „primul om medieval şi ultimul om clasic”. 
Conceptiile sale etice au fost analizate în detaliu de filosofi celebri, precum Schopenhauer şi 
Nietzche. 

Sfantul Toma d'Aquino 
(1225 — 7.03.1274) 


Filosof şi teolog italian, născut în localitatea italiană 
Aquino, într-o familie nobiliară. 

De la 5 ani, a fost trimis la studii în mănăstirea 
benedictină din Monte Casino şi apoi la Universitatea din 
Neapole. 

La vârsta de 17 ani a intrat la şcoala dominicană din 
Cologna iar apoi a studiat cele şapte arte liberale - 
gramatica, logica, retorica, aritmetica, geometria, muzica şi 
astronomia în cadrul Universităţii din Paris. 


A debutat în viata publica şi în activitatea literară la vârsta de 23 de ani. 

În etapa pariziană, a devenit un discipol al preotului dominican Albert cel Mare (1193 — 
1280), considerat cel mai mare filosof şi teolog german din întreg Evul Mediu, sub influența 
acestuia luând decizia de a aprofunda opera enciclopedică a lui Aristotel, care fusese tradusă în 
limba latină cu puţin timp în urmă. 

Poreclit de colegi „boul taciturn”, pentru constituția masivă şi calmul imperturbabil, şi-a 
transformat porecla în renume, după cum avea să remarce maestrul său încă din timpul studiilor: 
„acest bou taciturn va umple întreaga lumea cu mugetul său”. După încheierea studiilor, a 
dobândit titlul de doctor în teologie şi a început să predea teologia la Paris, Roma şi în alte oraşe 
italiene. În capitala Franţei a finalizat prima sa carte — Summa contra gentiles, un manual teologic 
pentru uzul misionarilor trimişi printre evrei şi musulmani. 

În paralel, a efectuat numeroase călătorii in Europa şi a activat ca şi consilier al regelui 
Louis al VIII-lea. Pentru activitatea desfăşurată, biserica a dorit să îl recompenseze cu titlurile de 
arhiescop de Neapole şi abate de Monte Casino, onoruri pe care acesta le-a refuzat. A încetat din 
viaţă ca urmare a unei răni căpătate accidental la cap în timpul unei misiuni încredințate de către 
Papa Grigore al X-lea, ce viza reconcilierea bisericilor grecească şi latină. 

Puternica impresie făcută asupra tuturor celor cu care a intrat în contact şi vasta sa erudiție 
i-au atras poreclele de „doctorul înger” (doctor angelicus) sau „doctorul universal” (doctor 
universalis). În 1323 a fost canonizat de către biserica catolică, influenţa sa asupra gândirii si 
limbajului teologic occidental fiind depăşită doar de către Augustin. Un argument în acest sens îl 
constituie şi faptul că în 1879 Papa Leo al XIII-lea a dispus ca doctrina sa să fie predată în toate 
seminariile şi facultățile de teologie catolice din universități. Un an mai târziu, Sfântul Toma a 
fost declarat patron spiritual al tuturor aşezămintelor educaţionale ale bisericii catolice, fiind 
sărbătorit pe data de 28 ianuarie. 

Nu a lăsat o operă voluminoasă întrucât, pe 6 decembrie 1273, in timp ce tinea liturghia, a 
avut o experienţă religioasă profundă care a pus capăt carierei sale de savant. De atunci, nu a mai 
scris nimic iar atunci când a fost îndemnat de secretarul său să îşi reia lucrul la principala operă - 
Summa Theologiae („Summa teologică”), a răspuns că nu poate, întrucât i se pare că tot ceea ce a 
scris „sunt paie”. Cu toate acestea, concepția teologică expusă în lucrarea menţionată a exercitat o 
influență majoră nu doar asupra bisericii catolice, ci şi asupra filosofiei occidentale în general. 
Cartea a fost concepută ca o expunere sistematică şi concisă a tuturor problemelor teologice ale 
epocii sale. Prima parte a sintezei enciclopedice vorbeşte despre Dumnezeu ca principiu, a doua 
despre Dumnezeu ca scop final şi Hristos ca partener al omenirii pe traseul de întoarcere la 
Dumnezeu iar ultima parte detaliază contextul creştin al acestei reîntoarceri, tratând despre 
întrupare, sacramente, botez, penitenta, căsnicie etc. 

Referindu-se la raportul rațiune — credință, autorul a susţinut că raţiunea este domeniul de 
studiu al filosofiei iar revelaţia (autoritatea lui Dumnezeu) constituie domeniul teologiei. În afara 
teologiei relevate, există şi o teologie naturală, care include reflectiile rationale despre divinitate şi 
care este parte a filosofiei. 

Elemente de filosofie politică se regăsesc nu doar în opera principală, ci şi în lucrările De 
Regimine Principium şi Sententia libri Politicorum, ultima constituind un comentariu asupra 
Republicii lui Aristotel. 

În opinia autorului, oamenii ajung să trăiască într-o comunitate politică cu semenii lor din 
nevoia de vecinătate. „Binele comun” (bonum commune) este factorul determinant al oricărei 
asocieri, de la familie la grupuri de diferite dimensiuni şi până la statul în ansamblul său. Grupul 
ca întreg (totum) se caracterizează printr-o dublă ordine: coordonarea membrilor între ei şi 
conjugarea eforturilor membrilor pentru realizarea obiectivului grupului. În cazul asocierilor 
politice, „binele comun”, numit de Toma d'Aquino şi binele public, este reprezentat de lege şi 
instituțiile statului. Preluând principiul lui Aristotel conform căruia „omul este un animal social” 
(zoon politikon), autorul a susținut că ființa umană are o înclinaţie naturală spre stabilirea de relații 
interpersonale. 

Pentru Toma d'Aquino statul este o „comunitate completă” ai cărei membri sunt, în acelaşi 
timp, membri ai unei alte „comunități complete” — Biserica. Guvernarea oricărui stat este supusă 
următoarelor tipuri de limitări: 

1. În primul rând, guvernarea se supune standardelor morale, în principal, dar nu exclusiv, 
principiilor şi normelor juridice. Autorităţile publice nu sunt exceptate de la obligativitatea de a 
respecta normele morale, chiar dacă acestora nu li se aplică la fel ca şi persoanelor fizice; 

2. În al doilea rând, guvernele statelor fac obiectul legilor electorale sau numirii. Chiar şi 
conducătorii supremi, care nu fac obiectul autorităţii coercitive a nici unui for, nu se pot sustrage 
obligaţiilor juridice sau morale. Dacă ignoră acest principiu, conducătorii devin tirani şi pot fi 
înlăturați prin acţiunea concertată a supuşilor. 

Pornind de la concepția aristotelică, autorul consideră că cea mai bună formă de guvernare 
este cea mixtă, care reuneşte monarhia, aristocrația şi democraţia. Într-o astfel de guvernare 
conducerea este exercitată de o persoană, sprijinită de un grup restrâns de persoane alese pentru 
aptitudinile lor deosebite de către popor, care isi exprimă opțiunea prin vot. Înființarea şi 
menținerea unui astfel de sistem trebuie realizată printr-o lege care să delimiteze precis 
competențele fiecăreia din cele 3 componente. 

3. Guvernările au datoria de a apăra „binele comun”, care include „virtutea”. Această 
responsabilitate implică autoritatea de a utiliza coercitia pentru combaterea infracțiunilor 
îndreptate împotriva persoanelor sau bunurilor acestora. 

4. Autoritatea morală a guvernării este limitată de către Biserică, în acest domeniu 
acționând cu precădere directivele emise de către Papă şi episcopi. 

Deşi nu formulează explicit noţiunea de „contract social” pentru a justifica originea 
guvernării sau a unui anumit regim politic, Toma d'Aquino susţine că legile existente constituie, 
inclusiv în monarhie, un fel de „convenţie (pactum) între monarh şi popor”, iar încălcarea acesteia 
de către conducător îi eliberează pe oameni de obligaţiile ce le revin prin această convenţie. 

Autoritatea politică are la bază autoritate divină. În paralel cu legile statului, supuşii 
trebuie să se supună şi legilor Bisericii, al cărei rol constă în a le transmite mesajul divin cu privire 
la viata eternă şi a îi determina pe oameni să se ajute unii pe alţii, din convingere, pentru a se 
pregăti pentru aceasta viata. Aşadar, asociațiile umane pot fi de 2 tipuri: temporare sau seculare, 
care se pot divide, la rândul lor, în civile şi politice şi spirituale. Corespunzător acestora, 
responsabilitatea este divizată între instituțiile seculare, în primul rând statul şi familia şi Biserică. 
Distincția dintre secular şi spiritual este similară cu cea dintre cunoaşterea naturală şi cea revelată. 

Mergând pe firul acestui raționament Toma d'Aquino susține că liderii Bisericii nu trebuie 
să aibă nici o jurisdicție în probleme seculare, după cum nici liderii politici nu trebuie să se 
implice în activitățile liderilor sau membrilor Bisericii legate de religie, cu excepţia situaţiilor in 
care este periclitat „binele politic” (bonum civile). Autoritatea şi legitimitatea unui regim politic 
nu pot fi contestate pentru faptul că liderii nu sunt membri ai Bisericii. 

Capitolul al IV-lea. Rădăcini moderne ale psihologiei politice 


În Europa, secolele XV şi XVI au reprezentat o epocă de înnoiri sociale 
şi culturale, care a urmat Evului Mediu şi a precedat Reforma, perioadă 
cunoscută sub denumirea de Renaştere. Originară din Italia, Renaşterea s-a 
răspândit ulterior în întreaga Europă apuseană. 

Societatea feudală a Evului Mediu, caracterizată printr-o structură 
ierarhică rigidă şi dominația Bisericii Catolice, a suferit în intervalul menţionat 
transformări economice, sociale şi politice profunde, care au marcat trecerea 
spre societatea modernă. 

Baza spirituală a Renaşterii a constituit-o umanismul, principiul liberei 
dezvoltări a personalității omeneşti, eliberată de rigorile dogmelor, 
prejudecatilor şi superstitiilor religioase şi promovarea unui spirit critic, 
esențialmente laic. 

Nevoia acut resimţită a unei conduceri politice puternice s-a concretizat 
prin apariția in Europa apuseană a unor guvernări centrale eficiente, ceea ce a 
reprezentat principale realizare politică a Renaşterii. În acest proces, diplomaţia 
modernă a reprezentat, alături de războaie, un important instrument politic. Dacă 
în Europa de Nord (Anglia şi Franţa) au apărut monarhii naționale conduse de 
regi, în Italia soluția adoptată a fost cea a oraşelor — stat, conduse, cel mai 
adesea, de familii oligarhice avute. Potrivit unei concepții larg răspândite în 
epocă, un rol decisiv în accesul la putere revenea meritelor conducătorului. lată 
de ce mare parte din literatura Renaşterii descrie caracterul şi comportamentul 
ideal al conducătorului şi regulile după care acesta trebuia să se conducă pentru 
a avea o domnie cât mai îndelungată. De departe cea mai cunoscută lucrare de 
acest fel este „Principele” lui N. Machiavelli. În opinia scriitorului umanist, 
pentru a putea realiza scopul politic suprem — realizarea statului national unitar, 
principele ideal (monarhul absolut), trebuie să conducă cu o mână de fier, fără a 


face concesii nici unor scrupule morale ori religioase (O. Drâmba, 1998, p. 211). 


38 


Nicoll6 di Bernardo dei Machiavelli 
(3.05.1469 — 21.06.1527) 


Filosof, om politic, istoric şi scriitor italian, născut la 
Florenţa. Detaliile biografice cu privire la Machiavelli sunt 
relativ sărace. 

În tinereţe, a dobândit o temeinică educaţie umanistă, 
în cadrul universităţii din oraşul natal. 

În 1494 a intrat în diplomaţie, dobândind în scurt 
timp poziția de adjunct al secretarului de stat al Consiliului 
seniorilor din Republica Forenta, calitate în care a efectuat, 
timp de 14 ani, misiuni diplomatice în toate oraşele italiene, 
precum şi la curțile regelui Franţei, împăratului Germaniei şi 
Sfântul Scaun. 


După redobândirea puterii de către familia Medici, în 1512, Machiavelli, care jucase un rol 
important în politica externă a Republicii, a fost initial exilat, iar ulterior, acuzat de conspirație şi 
arestat. Supus torturii, a refuzat să îşi recunoască vinovăția, fiind în cele din urmă eliberat. Ulterior, 
s-a refugiat pe o proprietate situată în apropiere de Florenţa, la San Casciano, unde a început să 
lucreze la operele care i-au asigurat un loc de cinste în evoluţia gândirii politice: I Principe 
(„Principele”, 1513), în care a dezvoltat teoria politicii realiste, arătând că în politică dictează 
interesele şi forța şi nu considerentele morale şi Discorsi sopra la prima deca di Tito Livio 
(„Discursuri asupra primei decade a lui Titus Livius”, 3 volume, 1512 - 1517), o pledoarie în 
favoarea guvernării republicane, disimulată sub forma comentariilor pe marginea cunoscutului 
istoric al Imperiului Roman. 

Închinată personalităţii fascinante a lui Cesare Borgia, opera fundamentală a autorului, 
Principele, constituie o frescă fidelă a unei epoci frământate din istoria Italiei, în care Papii 
conduceau armatele şi bogatele oraşe-stat italiene cădeau, unul după altul, în mâinile puterilor 
străine — Franța, Spania şi Sfântul Imperiu Roman. O perioadă de modificări bruşte de alianţe, de 
schimbări neanuntate ale taberelor de către trupele de mercenari şi de apariţii şi disparitii de 
guverne, la intervale de săptămâni. Analiza personalităţilor şi evenimentelor l-a transformat într-un 
adept al realizării în Peninsula Italică a unui stat național unitar, sub egida monarhiei absolute. 

În ce constă însă importanţa operei lui Machiavelli? Până la apariţia Principelui, filosofii 
politici au considerat că există o relație de cauzalitate între corectitudinea morală şi legitimarea 
autorității. Numeroşi autori din Evul Mediu şi Renaştere au susținut că utilizarea puterii politice 
este permisă numai acelor conducători care întrunesc virtuți morale. De aceea, conducătorilor li se 
recomanda adoptarea unui comportament politic în concordanță cu normele etice ale epocii, 
condiție esențială a unei domnii îndelungate, lipsită de conflicte. Machiavelli a răsturnat această 
perspectivă „moralizatoare” cu privire la autoritate. Autorul a susținut că distincţia dintre utilizarea 
legitimă şi ilegitimă a puterii nu are la bază criterii morale. În opinia sa, unica preocupare a 
conducătorului politic o constituie dobândirea şi menţinerea puterii, indiferent de mijloace. 
Deoarece puterea reprezintă o caracteristică esențială a activităţii politice, orice conducător trebuie 
să ştie cum să o utilizeze. Aplicarea adecvată a puterii constituie, pentru Machiavelli, singura 
modalitate prin care conducătorii pot asigura siguranța internă şi externă a statului. 

Figură cheie a Renaşterii italiene, Machiaveli a contribuit nu doar la dezvoltarea ştiinţei 
politice, ci şi a altor domenii ale gândirii occidentale: istorie, literatură, diplomaţie, teorie militară. 
Opera sa include: piese de teatru (cea mai cunoscută fiind Mandragola — „Mătrăguna”, o satiră la 
adresa corupției societății italiene), volume de poezii (Sonetti, Canzoni, Ottave, Canti 
carnascialeschi), nuvele satirice (Belfagor arcidiavolo — „Belfagor, arhidiavolul”), precum şi 
lucrări cu caracter istoric (Istorie fiorentine - "Istorii florentine”, 8 volume, 1520 — 1525) şi militar 
(Dell'arte della guerra - „Arta războiului”, 1519 - 1520). 


39 


Baltasar Gracian y Morales 
(1601 - 1658) 


Călugăr iezuit, filosof şi scriitor moralist spaniol, născut in 
Belmonte, Aragon, în familia unui doctor. 

Crescut de un unchi, de profesie preot, a studiat la o şcoală 
iezuită din Toledo iar la vârsta de 18 ani a devenit novice. Ulterior, a 
urmat studii de filosofie şi teologie în Saragosa şi Valencia. 

Devenit preot, s-a afirmat ca un bun predicator şi după o 
perioadă în care a activat ca şi capelan militar a fost numit rector al 
colegiului iezuit din Tarragona. În paralel, a predat filosofia şi teologia 
în mai multe şcoli iezuite din Aragon, la Universitatea din Gandia şi la 
Colegiul din Huesca. 


O parte din lucrările sale, scrise fără aprobarea superiorilor ierarhici, au determinat sancțiuni 
repetate (pierderea dreptului de a preda, confiscarea instrumentelor de scris, regim de pâine şi apă), 
care au culminat cu trimiterea sa în exil, la Graus. Aici Gracian a încercat să părăsească ordinul 
iezuit, însă fără succes, devenind călugăr. 

Prima lucrare a lui Gracian, El héroe (“Eroul”, 1637), constituie o critică la adresa 
portretului conducătorului ideal prezentat de Machiavelli. Concepţia proprie cu privire la imaginea 
politicianului ideal este descrisă pe larg in El politico Don Fernando el Catolico (“Regele politician 
Ferdinand catolicul”, 1640). În opinia autorului, principalele calităţi ale conducătorului sunt 
inteligenţa, şarmul, discretia şi îndeosebi vigilenta împotriva proştilor. Un lider trebuie să îşi aplece 
urechea la oamenii obişnuiţi, dar să nu facă greşeala să creadă dictonul Vox populi, vox dei (“Vocea 
poporului, vocea lui Dumnezeu”), punctul de vedere al maselor fiind mai degrabă unul al 
ignoranței. Semnificativă este şi rețeta sa pentru succesul politic: “Orice succes se datorează pe trei 
sferturi norocului, o cincime farmecului personal şi numai a douăzecia parte abilității”. Eroul lui 
Gracian este o persoană al cărei succes se bazează pe integritate, abilităţi lingvistice şi, mai presus 
de toate, pe realizări politice subtile. 

Opera sa mai include Agudeza y arte de ingenio (“Ascutimea şi arta inteligenţei”, 1642), 
un eseu de literatură şi estetică, E/ discreto (“Gentelmenul perfect”, 1646), în care sunt prezentate 
calitățile omului sofisticat, Oráculo manual y arte de prudencia (“Oracolul manual al înţelepciunii 
în viata”, 1647), o culegere de aproximativ 300 de aforisme comentate, în majoritate sfaturi 
practice pentru viața socială. Cu excepția ghidului de împărtăşanie El Comulgario 
(“Cuminecătorul”, 1655), toate celelalte cărți au fost publicate sub pseudonimul Lorenzo Gracin 
sau apelând la anagrama Gracian de Marlones, pentru a evita cenzura. 

Cea mai importantă şi controversată carte a autorului este însă E/ Criticón (“Criticonul”, 
1651 — 1657), un roman didactico-alegoric care s-a bucurat de un mare succes în epocă, îndeosebi 
în țările de limbă germană. Pentru a satiriza societatea în care trăia, intrată într-un declin accentuat, 
generat de războaie, corupţie şi limitarea libertăţilor civile şi religioase, autorul se foloseşte de un 
pelerinaj întreprins de personajele principale ale lucrării: Critilo, “omul ideal”, care simbolizează 
deziluzia şi simţul critic şi Andrenio, “omul natural”, care simbolizează inocenta şi impulsurile 
primitive. Cei doi pornesc din Insula Sf. Elena spre o destinație imaginară (“Insula nemuririi”), iar 
călătoria prin Spania, Franţa, Germania şi Italia îi oferă autorului prilejul de a prezenta contrastul 
dintre viaţa primitivă ideală şi răul civilizației, dintr-o perspectivă pesimistă. 

Gracian este considerat cel mai reprezentativ scriitor al stilului literar baroc spaniol 
cunoscut sub numele de conceptism, caracterizat prin concentrarea maximului de semnificaţii în 
minimum de formă, apelând la paralelisme, antiteze, inversiuni, metafore, epigrame, neologisme 
etc. Lucrările celui considerat ca fiind cea mai “strălucită” minte a secolului XVII, au influențat 
numeroşi gânditori, dintre care îi menționăm pe La Rochefoucauld, Voltaire, Nietzsche şi 
Schopenhauer, care a considerat El criterion drept una din cele mai bune cărţi scrise vreodată. 

Din perspectiva evoluţiei gândirii politice, a doua jumătate a secolului al 
XVII-lea a marcat apariţia teoriilor contractului social. Autorii care au pus 
bazele acestor teorii au pornit de la premisa că indivizii trăiesc într-o stare 
naturală departe de a fi ideală. Pentru a-şi asigura siguranța, oamenii intră în 
relaţie unii cu ceilalți, asumându-și de bună voie termenii unui contract social a 
cărui încălcare i-ar întoarce la starea de natură. Teoriile contractului social au la 
bază perspective antropologice diferite cu privire la natura umană, funcție de 
care omul este ,,bun” sau „rău” de la natură. 

După cum am arătat într-o temă anterioară, germenii ideii de contract 
social pot fi întâlniți încă din Antichitate. Spre exemplu, în „Republica” Platon 
explică formarea societății prin neputinta individului de a-şi fi el însuşi de ajuns 
şi dorința de a-şi satisface diversele nevoi. Un alt autor antic, Epicur, a susținut 
că justiția are la bază acordul oamenilor de a nu-şi face rău unii altora. Din 
această perspectivă, Justiţia este un produs al convențiilor sociale, în timp de 
adepţii contractualismului consideră că temeiul justiţiei este natura. 

Din cauza incompatibilităţii cu concepțiile teologice ale epocii, 
demersurile teoretice în direcția deschisă de Platon au lipsit cu desăvârşire în 
Evul Mediu. Teoria excluderii providentei divine din organizarea oamenilor a 
fost readusă în discuţie abia în secolul XVI, de către protestanți, pentru a se 
opune catolicismului. 

Thomas Hobbes (,,Leviatanul” - 1651), John Locke („Două tratate despre 
cârmuire”, 1689) şi Jean — Jaques Rousseau („Despre contractul social”, 1762) 
sunt principalii teoreticieni ai contractarianismului, care a asigurat cadrul 
dezvoltării ulterioare a democraţiei. Spre deosebire de Hobbes şi Rousseau, care 
au perceput contractul social ca pe un acord explicit, Locke i-a acordat un sens 
mai degrabă fictional. Contractul social este, în esenţă, un mijloc de atingere a 
unui rezultat — beneficiul tuturor şi este legitim doar în măsura în care satisface 
interesul general. Acceptarea calității de membru al societăţii presupune, pe de o 
parte, asumarea responsabilități de conformare la regulile existente, iar pe de 


altă parte existenţa amenințării cu sancţiuni în cazul încălcării acestora. 

Thomas Hobbes 
(5.04.1588 — 4.12.1679) 


Filosof englez născut în Wiltshire, în familia unui vicar. 

De la vârsta de 4 ani a fost educat în biserica din satul 
natal, apoi a studiat într-o şcoală privată şi remarcându-se drept 
un elev silitor a fost trimis la un colegiu din Oxford. 

Pasionat de greacă şi latină, a tradus pentru prima oară în 
limba engleză, după un manuscris grec, Istoria războiului 
peloponesiac a lui Tucidide (1629), ajungând la concluzia că o 
| guvernare democratică nu poate supraviețui unui război sau 
asigura stabilitatea. 

A vizitat Florența în 1636 iar ulterior a devenit o 
prezenţă nelipsită în cercurile filosofice din Paris 


Primele contribuţii în domeniul filosofiei politice au fost Human Nature, or the 
Fundamental Elements of Policie („Natura umană sau elementele fundamentale ale politicii”) şi De 
corpore politico, or the Elements of Law, Moral and Politik („Despre corpul politic sau elemente 
de drept, morală şi politică”), publicate în 1650 sub titlul The Elements of Law, Natural and 
Political („Elemente de drept, natură şi politică”). O a treia lucrare, De cive, scrisă în limba latină, 
a fost finalizată în noiembrie 1641. 

Din cauza războiului civil declanşat între timp în ţara natală (1642), a scris cea mai mare 
parte a operei în Franţa. Tot acum, Hobbes a fost desemnat ca profesor de matematică al tânărului 
Print de Walles, Charles. În anii ce au urmat, cercurile adepților partidei regaliste, refugiaţi în 
număr mare în Franţa, i-au solicitat lui Hobbes să redacteze o carte în care să expună o teorie a 
guvernării civile raportată la criza politică cauzată de război. Autorul a dat curs cererii, redactând, 
sub titlul Elementa philosophica de cive, o primă formă a ceea ce va deveni ulterior opera sa 
Matter, Form and Power of a Commonwealth, Ecclesiastical and Civil. Lucrarea a avut un impact 
imediat, aducându-i celebritatea, dar spiritul secularist al cărţii a stârnit furia catolicilor anglicani şi 
francezi, determinându-l să apeleze la guvernul revoluţionar englez pentru a solicita protecţie. 

Leviathanul conţine doctrina autorului cu privire la formarea societăților şi guvernarea 
legitimă, expunând o formă timpurie a teoriei contractului social. În opinia lui Hobbes, starea 
naturală se caracterizează printr-un „război al tuturor împotriva tuturor” (bellum omium contra 
omnes), generat de resursele limitate. În această stare caracterizată printr-o lipsă de securitate 
universală oamenii trăiesc cu teama permanentă a unei morţi violente. Animati de dorinţa de a pune 
capăt războiului, indivizii încheie un „contract social”, supunându-se de bună voie unei entităţi - 
Leviathanul, termen ce desemnează o persoană sau un grup împuternicit(ă) să ia decizii cu privire 
la orice aspect social şi politic pentru a asigura pacea internă şi apărarea comună. Contextul intern 
din Anglia justifică pledoaria autorului pentru o autoritate centrală puternică, care să evite haosul 
provocat de războiul civil, pentru aceasta suveranul trebuind să controleze atât puterea civilă şi 
militară, cât şi pe cea judiciară şi eclesiastică. Concluzia conform căreia orice abuz din partea 
acestei autorităţi trebuie acceptat, ca pret al păcii, a stârnit numeroase critici. In 1666 cartea lui 
Hobbes a fost nominalizat într-o lege a Camerei Comunelor menită să combată ateismul şi 
profanarea. Bucurându-se de protecția fostului său elev, urcat între timp pe tron, Hobbes nu a fost 
condamnat ca eretic, dar nu a mai putut publica în Marea Britanie. lată de ce noi ediţii ale cărților 
sale au apărut în străinătate iar restul lucrărilor au fost editate postum (inclusiv o traducere în 
engleză a poemelor Iliada şi Odiseea şi cunoscuta istorie a războiului civil intitulată Behemoth, or 
the Long Parliament - „Behemoth sau Parlamentul lung”). 

Hobbes este considerat unul din fondatorii filosofiei politice, viziunea sa originală asupra 
lumii fiind încă relevantă pentru politica contemporană. 

John Locke 
(29.08.1632 — 28.10.1704) 


Filosof şi om politic englez născut în satul Wrington, din 
apropiere de Bristol, în familia unui avocat puritan. 

A urmat o şcoală reputată din Londra, Westminster 
School şi apoi a fost student al colegiului Chris Church din 
Oxford. După absolvire, a imbratisat cariera academică, predând 
greaca şi retorica la Universitatea Oxford. 

Devenit medic şi ulterior colaborator apropiat al lordului 
Anthony Ashley, ministru de finanţe şi ulterior lord Cancelar, în 
1683, pe fondul unor acute conflicte interne, Locke a fost nevoit 
să se refugieze în Olanda. A revenit din exil după 5 ani, odată cu 
preluarea puterii de către Wilhelm de Orania, dobândit o poziţie 
politică influentă. 


Stabilit la Essex, Locke a întreținut relații apropiate nu doar cu principalii politicieni ai 
epocii, ci şi cu personalități ştiinţifice din diferite domenii: Isaac Newton, părintele mecanicii 
moderne, chimistul Robert Boyle, filosoful François Bernier, teologul Philip van Limboch. 
Filosoful care „şi-a trăit cea mai mare parte din viata printre cărți” a devenit, după moartea sa, 
survenită in 1704, o adevărată ,,institutie”, punându-și definitiv amprenta nu doar asupra filosofiei, 
ci şi asupra teoriei şi practicii politice occidentale. Deşi a ocupat sporadic posturi publice, Locke s- 
a manifesta îndeosebi ca lider intelectual al politicienilor Whig (alături de Tory, unul din cele 2 
partide politice din Marea Britanie, între secolele XVII şi XIX), cărora le-a oferit o consiliere 
permanentă şi susținută. Din perspectiva filosofiei politice, Locke este considerat întemeietorul 
liberalismului politic. Nu este însă vorba de ideologia curentului politic doctrinar, a liberalismului 
de partid, ci de „spiritul politic” liberal modern. 

Confirmand citatul hegelian potrivit căruia „bufnița Minervei îşi ia zborul doar în amurg”, 
Locke a redactat lucrările care îi vor aduce nemurirea spre apusul existenţei. Astfel, A Letter 
Concerning Toleration ("Scrisoare despre toleranță”), o adevărată pledoarie liberală pentru 
separarea chestiunilor de interes public şi cele de interes privat, a apărut în 1689. În toamna 
aceluiaşi an Locke a publicat cea mai importantă lucrare de filozofie politică — Two Treatises of 
Government („Două tratate despre cârmuire”), considerată, de unii autori, drept „strămoşul 
intelectual” al Declarației de Independenţă şi al Constituției americane”. Alte lucrări care vor 
exercita influențe considerabile asupra diferitelor domenii ale gândirii occidentale sunt: An Essay 
Concerning Human Understanding („Eseu asupra intelectului omenesc”, 1689), Some Taughts 
Concerning Education („Câteva gânduri asupra educaţiei”, 1693), The Reasonableness of 
Christianity („Izvoarele creştinătăţii”, 1695). 

Din perspectiva prezentului curs, prezintă interes îndeosebi cel de-al doilea tratat despre 
cârmuire, care sintetizează concepția autorului referitoare la originea şi scopul societății 
civile/politice, natura şi limitele puterii politice, drepturile şi libertățile civice, guvernarea 
legitimă/ilegitimă, condiţiile care justifică o revoluţie legitimă etc. În opinia sa, anterior apariţie 
societății oamenii trăiau în stare naturală, o stare de deplină libertate şi egalitate politică şi juridică 
între oameni. Lipsiti de legi, instituţii şi conducători, indivizii aflați într-o astfel de stare îşi rezolvă 
conflictele prin acțiuni individuale (forță). Constituirea societăţii civile şi politice şi instituirea 
guvernământului sunt explicate de Locke prin dorința indivizilor de conservare a proprietății. 
Acesta este motivul pentru care indivizii acceptă să formeze o comunitate, renunțând, printr-un 
acord sau contract, la dreptul natural de a-şi apăra singuri proprietatea, pe care îl cedează unei 
puteri publice în care au încredere. Această putere înglobează puterea legislativă (responsabilă cu 
elaborarea legilor), puterea executivă (responsabilă cu aplicarea legilor) şi puterea federativă 
(responsabilă cu apărarea comunității fata de amenințările externe). Acesta este, în linii mari, 
mecanismul de constituire a guvernământului (cârmuirii), conceput ca ansamblul instituţiilor 
publice însărcinate cu apărarea tuturor membrilor societății. 

Jean — Jaques Rousseau 
(28.06.1712 — 02.07.1778) 


Filosof, scriitor şi muzician francez, născut la Geneva, 
motiv pentru care întreaga viață se va considera „cetăţean al 
Genevei”. 

Abandonat de tată, a fost dat de către un unchi în grija 
unui pastor elvețian, care i-a acordat o educație severă. A 
profesat ca notar, gravor iar în 1742 s-a stabilit în Paris. Un an 
mai târziu a devenit secretar al ambasadorului francez la 
Veneţia, etapă care a marcat debutul preocupărilor sale pentru 
teoriile politice. Revenit în capitala Franţei, s-a împrietenit cu 
Diderot, căruia i-a predat mai multe articole în vederea 
publicării în celebra „Enciclopedie”. 


Lucrarea care i-a adus celebritatea în epocă a fost Discours sur les sciences et les arts 
(„Discurs asupra ştiinţelor şi artelor”, 1750), o carte care abordează teme de morală. Pornind de la 
idealizarea naturii şi a „stării naturale” inițiale a omului (individul bun de la natură este corupt de 
societate şi civilizație), în primul tratat cu caracter politic - Discours sur l'origine et les fondements 
de l'inégalité parmi les hommes („Discurs asupra originii inegalitatii dintre oameni”, 1755) 
Rousseau condamnă inegalitatea politică şi economică şi critică tezele monarhiste. În acelaşi an 
publică Discours sur l'économie politique („Discurs asupra economiei politice”), lucrare în care 
anticipează concepția contractului social compară corpul politic cu o ființă vie şi anticipează teoria 
contractului social. 

Romanul Julie, ou la nouvelle Heloise, („„lulia, sau noua Eloiză”, 1761) este emblematic 
pentru calitatea autorului de precursor al romantismului, susținând primordialitatea sentimentului în 
raport cu rațiunea şi principiul întoarcerii la natură. Concepţia pedagogică a autorului, dezvoltată în 
Emile ou de l'éducation (,,Emil, sau despre educaţie”, 1762), susţine necesitatea adoptării educaţiei 
la particularitatile copilului. Ca muzician, a inventat un sistem de notație muzicală, a abordat 
chestiuni de teorie muzicală şi a compus muzică de operă: Le Devin du Village („Vrăjitorul satului”, 
1752), Pygmalion, 1770). Opera autorului mai include: The Creed of a Savoyard Priest („Profesia de 
credință a unui preot din Savoia”, 1762), Projet de constitution pour la Corse („Proiect de constituție 
pentru Corsica”, 1772) şi („Consideraţii asupra guvernământului Poloniei”, 1772). 

Esenţa concepției politice a lui Rousseau este inclusă în lucrarea Du contrat social. Principes 
du droit politique („Despre contractul social sau Principiile dreptului politic”, 1762), una din cele 
mai influente lucrări de filosofie politică din gândirea occidentală. Obiectul declarat al cărții îl 
constituie identificarea unor reguli care să permită stabilirea unui regim politic legitim, care să tina 
cont de cerinţele raţiunii şi ale moralei. Concluzia autorului este că puterea de stat este legitimă doar 
atunci când se bazează pe înţelegerea încheiată între indivizi („contractul social”), în virtutea căreia 
aceştia cedează o parte din drepturile lor comunității. Corpul politic sau suveranul este reprezentat de 
popor, noţiune care desemnează ansamblul cetăţenilor uniţi printr-o voinţă comună. În ceea ce 
priveşte guvernământul (putere executivă), acesta aparţine principelui şi are drept scop asigurarea 
libertăţii, egalităţii şi justiției pentru toți cei aflaţi în interiorul statului. 

În opinia lui Rousseau, politica şi morala nu pot fi separate. Când un stat nu mai este capabil 
să acționeze într-o manieră morală, el încetează să mai funcționeze normal şi nu mai exercită 
autoritate asupra indivizilor. 

Teoria suveranității poporului şi critica religiei au determinat interzicerea lucrării la Geneva 
şi Paris, autorul, acuzat că „predică anihilarea tuturor formelor de guvernământ”, fiind nevoit să se 
refugieze în Marea Britanie. A revenit la Paris în 1770, dar interdicția de a publica s-a menţinut până 
la sfârşitul vieții, autobiografia Les Confessions („Confesiuni”) fiind publicată postum. Alături de 
Voltaire, Rousseau a fost o personalitate majoră a secolului XVIII, a cărui ideologie a influențat 
decisiv Revoluţia franceză de la 1789. 

Charles-Louis de Secondat, baron de Montesquieu 
(18.01.1689 — 10.02.1755) 


Jurist, filosof şi scriitor francez născut în castelul La 
Brede, lângă Bordeaux, într-o familie aparținând micii nobilimi. 

A studiat la colegiul catolic din Juilly, unde a dobândit o 
solidă cultură clasică iar apoi a optat pentru cariera de magistrat. 
Moartea unuia din unchi i-a lăsat nu doar o avere considerabilă, ci 
şi un post de consilier în Parlamentul din Bordeaux, al cărui 
preşedinte a devenit în scurt timp. 

În 1726 şi-a vândut slujba pentru a se consacra studiilor. 
În paralel cu activitatea literară, a călătorit în Austria, Ungaria, 
Italia, Turcia, Germania, Olanda şi Marea Britanic. 


A colaborat cu „Enciclopedia” franceză iar în 1728, ca o recunoaştere a meritelor sale, a fost 
ales membru al Academiei Franceze. 

Celebritatea literară i se datorează prozei epistolare Lettres persanes („Scrisori persane”, 
1721), în care autorul realizează o satiră politică, socială şi religioasă a Franţei feudale, bazată pe 
corespondenţa imaginară a doi călători persani aflaţi la Paris şi prietenii lor din Asia. Lucrarea 
probează excelentele calități de pamfletar politic şi portretist ale lui Montesquieu, fiind publicată în 
străinătate, sub anonimat, din dorinţa magistratului de a nu avea de suferit de pe urma atacurilor 
îndreptate împotriva monarhiei, parlamentului, bisericii, academiei sau universităţii. Lucrarea 
Considerations sur les causes de la grandeur des Romains et de leur décadence („Consideraţii 
asupra cauzelor măreției romanilor şi decadentei lor”, 1734), în care statul roman a fost prezentat ca 
o instituţie naturală, care se naşte, trăieşte şi moare, l-a consacrat drept o autoritate în ştiinţa 
politică. 

Concepţia politică a autorului este reflectată în detaliu în lucrarea De l'esprit des lois 
(„Despre spiritul legilor”, 1748). În cadrul acesteia, autorul, intuind legitatea obiectivă a proceselor 
sociale, a definit legile în genere ca „raporturi necesare care derivă din natura lucrurilor”. 
Montesquieu a făcut distincție între două tipuri de puteri guvernamentale: suverane şi 
administrative, din ultima categorie făcând parte puterile legislativă, executivă şi judecătorească. 
Gânditorul francez este primul care a formulat cunoscutul principiu al separaţiei puterilor în stat, 
potrivit căruia legislativul, executivul şi autorităţile judecătoreşti trebuie să funcționeze separat una 
de alta, astfel încât influenţa uneia să nu o poată excede pe a celorlalte. 

Autorul a susținut existenţa a trei forme de guvernare, fiecare bazându-se pe un „principiu” 
social: monarhiile (guvernări libere conduse de o figură ereditară — rege, regină, împărat), conduse 
după principiul onoarei; republicile (guvernări libere conduse de lideri aleşi prin vot), conduse după 
principiul virtuții şi guvernările despotice (conduse de dictatori) şi bazate exclusiv pe frică. Dintre 
acestea, cea mai bună formă de guvernare o reprezintă, în opinia lui Montesquieu, monarhia. 

Această concepție radicală a stârnit multiple nemulțumiri, întrucât propunea eliminarea 
completă a ultimelor vestigii ale structurii feudale a monarhiei franceze, bazată pe cler, aristocrație 
şi restul păturilor sociale reprezentate prin Stările Generale. Din aceste considerente, în 1751 
Biserica Catolică a plasat lucrarea pe lista cărților interzise. 

Printre altele, „Despre spiritul legilor” a contribuit la fundamentarea determinismului 
geografic, autorul susținând că omul şi societatea sunt influențate substanțial de către condiţiile 
climatice, iar clima optimă este cea a Europei meridionale. 

Aproape lipsit de vedere datorită unei afecțiuni a ochilor, Montesquieu a încetat din viata la 
Paris, în 1755. El a exercitat o influență considerabilă nu doar asupra coloniilor britanice din 
America, unde a fost considerat autoritatea supremă în materie de guvernare şi politică, opera sa 
contribuind la elaborarea primei Constituţii americane, ci şi asupra gândirii politice occidentale. 

Capitolul al V-lea. Fondatorii psihologiei politice în Franţa 


În fundamentarea domeniului de studiu al psihologiei politice, autorilor 
francezi le revine un rol decisiv. 

În opinia lui A. Dorna (p. 90), în Franţa, terenul psihologiei politice a 
fost pregătit de patru autori care şi-au adus contribuţii semnificative la 
elaborarea conceptelor care au stat la baza evoluţiei ulterioare a disciplinei: 
Francois Fourier, Alexis de Tocqueville, Hippolyte Taine şi Ernest Renan. 

Opera acestora a fost puternic marcata de evenimentele politice interne 
ale epocii, în primul rand de Revoluţia franceză (1789-1799), care a dus la 
răsturnarea Vechiului Regim şi la instaurarea unei noi ordini politice şi sociale, 
marcând trecerea la epoca modernă. 

În timpul desfăşurării revoluţiei, Franţa a experimentat toate sistemele de 
guvernare, trecând succesiv de la monarhia absolută, în care întreaga putere era 
exercitată de către monarh, la monarhia constituțională, având la bază principiul 
„regele domneşte, dar nu guvernează” şi apoi la republică, forma de guvernare 
bazată pe principiul libertăţii şi egalităţii tuturor cetățenilor. 

Ideile liberale şi nationale promovate de participanţii la Revoluția 
franceză s-au răspândit în întreaga Europă, având drept efect intensificarea 
luptei de eliberare împotriva dominaţiei străine. 

În mod evident, o mişcare socială de asemenea proporţii a marcat 
sistemul de valori şi opera tuturor intelectualilor epocii, inclusiv al celor din 
domeniul psihologiei indivizilor şi psihologiei popoarelor. 

„Preamărită de liberali, contestată de revoluționari, Revoluţia este o 
sursă nesecată de studiu pentru cei care se apleacă asupra legăturii sociale şi 
politice”, de la Auguste Comte la Alexis de Tocqueville (M. Lallement, 1995, 
vol. 1, p. 49). Concluzia acestor este că Revoluţia a avut efecte ambivalente: pe 
de o parte, a determinat o egalizare a drepturilor, dar pe de alta a generat o 
atomizare a societăţii şi riscul privării de libertate a cetăţenilor de către stat, prin 


dispariția aristocrației şi clerului, care anterior asigurau un echilibru. 

Francois Marie Charles Fourier 
(7.04.1772 — 10.10.1837) 


Filosof şi economist francez, născut la 
Besancon, in familia unui negustor. 

Considerat de Karl Marx un reprezentant al 
socialismului critico-utopic, a pus bazele unei 
filosofii sociale întemeiate pe principiul atracției 
pasionate (manifestarea în societate a legii atracției 
universale decoperite de Newton), preconizând o 
orânduire viitoare a armoniei, în care se vor putea 
dezvolta toate capacităţile omului. În opinia sa, 
perfecțiunea lumii societare urma să fie atinsă 
după parcurgerea de către 


umanitate a opt etape: epoca primitivă; sălbăticia; patriarhatul; barbaria; civilizația; semi- 
asociația; sociantismul şi armonia. 

Organizarea socială alternativă propusă de Fourier are la bază o matematică socială 
denumită de autor “a seriilor pasionale”. Seria reprezintă o grupare de indivizi în care fiecare 
individ desfăşoară o activitate clar delimitată. Prin distribuirea matematică a atribuţiilor, se 
constituiau asociaţii de producţie autonome, desemnate de Fourier prin termenul de falanstere. 

Fiecare falanster era alcătuit din 810 membri (“armonici”), reunind toate caracterele 
posibile ale speciei umane, care-şi repartizau între ei sarcinile agricole, industriale sau 
comerciale. Practic, era vorba de cooperative de producţie şi de consum alcătuite din bărbaţi şi 
femei cu trăsături opuse şi complementare, care îşi distribuiau între ei necesarul, utilul şi 
plăcutul. 

Principalele lucrări elaborate de Fourier sunt: Théorie des 4 mouvements et des 
destinées générales („Teoria celor patru mişcări şi a destinelor generale”, Lyon, 1808), Le 
nouveau monde amoureux („Noua lume amoroasă”, 1816, publicată prima oară la Paris, în 
1967) Traité de l'association domestique-agricole („Tratat despre asociația domestic — 
agricolă”, 2 volume, Lyon, 1822), Nouveau Monde industriel et sociétaire („Noua lume 
industrială şi societară”, Paris, 1829). 

Deşi proiectul social al lui Fourier s-a dovedit a fi o utopie, concepţia sa, denumită 
fourierism, a influenţat acumulările teoretice ale mişcării socialiste, servind în acelaşi timp şi 
ca sursă de inspiraţie pentru doctrinele anarhiste (Lallement, p. 79). În ţara noastră ideile lui 
Fourier au fost propagate de Theodor Diamant (1810 — 1841), care a înfiinţat un falanster la 
Scăieni-Prahova, în 1835, pe moşia lui Emanoil Bălăceanu. 

Alexis-Charles-Henri Clérel de Tocqueville 
(29.07.1805 — 16.04.1859) 


Om politic, istoric şi publicist francez, născut 
la Paris, într-o veche familie nobiliară normandă. 

După finalizarea studiilor de drept, a fost 
numit judecător stagiar la Versailles. Trimis în 
Statele Unite pentru a studia sistemul penitenciar, la 
întoarcere a elaborat lucrarea Du systeme penitencier 
aux Etats-Unis et de son application en France 
(„Despre sistemul penitenciar din Statele Unite şi 
aplicațiile sale în Franţa”, 1833). Ulterior, a 
îmbrăţişat profesia de avocat şi s-a implicat activ în 
viața politică franceză. 


În 1835 Tocqueville a publicat primul volum din cunoscuta lucrare De la democratie 
en Amérique („Despre democraţia în America”), considerată până în zilele noastre o lucrare 
de referință a sociologiei mondiale. Succesul de care s-a bucurat aceasta a determinat 
recunoaşterea valorii autorului prin conferirea titlului de „Cavaler al Legiunii de Onoare” 
(1837), alegerea în „Academia de ştiinţe morale şi politice” (1838) şi în „Academia 
Franceză” (1841). Cel de-al doilea volum a fost publicat în 1840. 

Reprezentant de marcă al tradiției politice liberale, Tocqueville a fost deputat, 
membru al Adunării legislative, preşedinte al Comisiei însărcinate cu redactarea Constituţiei 
celei de a doua Republici (susținând ideea parlamentului bicameral şi alegerea preşedintelui 
prin sufragiu universal) şi Ministru pentru Afaceri Străine (1849). 

Tocqueville a călătorit şi în Marea Britanie, documentare care l-a inspirat în lucrarea 
Memoire sur le pauperisme (“Memoriu despre sărăcie”, 1835), în Algeria, vizite în urma 
cărora a redactat cărțile Travail sur l'Algérie („Călătorie în Algeria”, 1841) şi Rapport sur 
l'Algérie („Raport despre Algeria”, 1847) şi în Germania (1849, 1854). Retras din viata 
politică la castelul familiei, în 1856 a publicat primul volum al lucrării L'Ancien Régime et 
la Revolution („Vechiul regim şi Revoluţia”), operă nefinalizată, ca urmare a decesului 
autorului, survenit la Cannes, trei ani mai târziu. 

În excelenta lucrarea dedicată democraţiei americane, Tocqueville realizează un prim 
studiu sistematic şi empiric despre consecințele puterii politice asupra societății moderne. 
Pentru autorul american, sursa puterii democratice rezidă, înainte de toate, în egalizarea 
statutului şi condiţiilor sociale, societatea democratică fiind aceea în care nu mai există 
diferențieri de ordin social, iar indivizii ce compun colectivitatea sunt socialmente egali. 
Autorul percepe democrația ca o ecuație care pune în relaţie libertatea şi egalitatea, 
preocuparea pentru individ şi cea pentru comunitate. El identifică trei determinanti ai 
dezvoltării democratice nord-americane: situaţia specifică a Statelor Unite (izolarea 
geografică şi imensitatea spaţială), caracterul legilor şi credinţele poporului american. 
Variabila „legi” priveşte caracterul federal al Constituţiei ce combină avantajele statelor mari 
şi mici, garantarea liberei circulații a bunurilor, capitalurilor şi a persoanelor, pluralitatea 
partidelor politice diferenţiate mai puţin prin ideologie şi mai mult prin abordarea pragmatică 
a intereselor, împărțirea puterii legislative in două camere, libertatea de asociere şi 
multiplicitatea asociaţiilor voluntare, libertatea presei. În cadrul credințelor, Tocqueville 
introduce libertatea, disciplina morală înscrisă în conştiinţa indivizilor, buna informarea a 
cetățenilor şi descentralizarea administrativă care să permită cetăţenilor americani 
gestionarea propriilor probleme la nivel comunitar. 

Valoarea educativă a democraţiei reprezentative constă în aceea că ea introduce 
indivizii în viata politică, provocând dezbateri şi co-interesându-i în participarea la viata 
publică. Remediul propus de Tocqueville împotriva tendinței de apatie politică este acela al 
separării puterilor, dar a unor puteri orientate pie susţinerea voinţei de libertate. 


Hippolyte Adolphe Taine 
(21.04.1828 — 5.03.1893) 


Critic literar, filosof, estetician şi istoric francez, 
născut în Vouziers, în familia unui procuror. 

A absolvit un bacalaureat în ştiinţă şi litere în 
cadrul Şcolii Normale din Paris, desfasurandu-si 
activitatea ca profesor de filosofie in Nevers iar ulterior 
ca profesor de retorică la licee din Poitiers şi Besançon. 
Student strălucit, a dobândit recunoaştere odată cu 
publicarea tezei sale de doctorat: Essai sur les fables de 
| La Fontaine („Eseu asupra fabulelor lui La Fontaine, 
1853). În 1863 a fost numit profesor de istorie şi 
germană la reputata Academie Militară Saint Cyr iar un 
an mai târziu a devenit profesor de istoria artei şi 
estetică la Scoala de Arte Frumoase. 


Taine a promovat o concepție deterministă care a stat la baza naturalismului, 
considerând că omul este produsul eredității (“rasei”), mediului şi conditionarii istorice 
(“momentului”). 

Opera sa, de dimensiuni ample, include lucrări de filosofie (Les philosophes 
francais du XIXe siècle — „Filosofi francezi ai secolului XIX”, 1856), istorie literară 
(Histoire de la littérature anglaise — „Istoria literaturii engleze”, 1864, 4 volume) şi istorie 
(Origines de la France contemporaine — „Originile Franţei contemporane”, 1876 — 1894, 6 
volume). 

Prin studiile sale cu privire la vechiul regim, Revoluţia franceză şi regimul modern, 
Taine a susţinut că istoria este preocupată de întreaga viaţă socială a naţiunii. O importanță 
aparte o constituie încercarea autorului de a identifica mecanismele psihologice care au dat 
naştere fanatismului iacobin, concluzia fiind că acesta a apărut ca o alienare a identității 
individuale în cadrul comunității. Taine are preocupări de pionierat şi în studiul 
autoritarianismului, prin prezentarea trăsăturilor conducătorilor iacobini. 

Din perspectiva prezentului demers, prezintă însă interes activitatea sa de promotor 
al pozitivismului în psihologie (De l'intelligence — “Despre inteligenţă”, 1870, 2 volume) şi 
contribuţiile la dezvoltarea psihologiei politice ca disciplină (Du suffrage universel et de la 
maniere de voter. Un sejour en France de 1792 ă 1795. Notes sur l'Angleterre — „Despre 
sufragiul universal şi modalitatea de vot. Un sejur în Franţa între 1792 şi 1795. Note despre 
Anglitera”, 1871). 

În opinia lui A. Dorna (2004, p. 92) studiile publicate de H. Taine, implicarea în 
proiectul de creare a unei Şcoli Private de Ştiinţe Politice (Ecole Libre des Sciences 
Politiques) şi încurajarea discipolilor săi în direcția realizării de studii cu privire la 
psihologia popoarelor constituie tot atâtea argumente cu privire la preocuparea autorului de 
a bune bazele unei noi ramuri a psihologiei. 

Cea mai valoroasă contribuţie a lui Taine în acest domeniu o constituie prezenţa sa 
printre fondatorii Şcolii de Ştiinţe Politice ale cărei baze au fost puse la Paris, în februarie 
1872, alături de alti intelectuali şi politicieni europeni de marcă: Emile Boutmy, Ernest 
Renan, Albert Sorel, Paul Leroy Beaulieu, Francois Guizot. 

Pe fondul evoluţiilor tumultoase din istoria Franţei, personalitățile menționate şi-au 
propus să modernizeze sistemul de instruire al politicienilor şi diplomaților, cu accent pe 
studierea pragmatică a ştiinţelor sociale, care să permită viitorilor conducători să reprezinte 
cu mai mult succes Franţa pe arena politică internațională. Printre cei implicați în acest 
proiect, s-au numărat nu doar universitari, ci şi practicieni (miniştri, înalți funcţionari 
bancari, membri ai Consiliului de Stat etc.). 

Ernest Renan 
(28.02.1823 — 12.10.1892) 


Filosof, scriitor şi istoric al religiilor francez, 
născut la Tréguier (Marea Britanie), într-o familie de 
pescari. Formaţia intelectuală de bază şi-a  consolidat-o 
în seminariile teologice din Paris şi Issy-les-Moulineaux, 
unde a studiat filosofia şi filologia. 

În opera sa a căutat să realizeze, într-o modalitate 
literară, o fuziune între gândirea filosofică şi cea 
religioasă. Alături de Taine, Enest Renan a fost unul din 
cei mai influenți intelectuali ai epocii sale, a cărui 
celebritate a fost asigurată de controversata lucrare Vie 
de Jesus (“Viaţa lui Isus”, 1863), în care a negat 
caracterul divin al acestuia. 


Ca şi Taine, Renan este autorul a numeroase lucrări, unele de dimensiuni 
enciclopedice: Histoire générale et systèmes comparés des langues sémitiques („Istoria 
generală a sistemelor comparate ale limbilor semitice”, 1845); L'Antéchrist (,,Antihistrul’, 
1873) ; Histoire des origines du Christianisme („Istoria originilor creştinismului”, 1866 — 
1881, 8 volume); Histoire du peuple d'Israël („Istoria poporului lui Israel”, 1887 — 1893, 5 
volume). 

Pornind de la principiul continuității între trecutul, prezentul şi viitorul naţiunilor, 
autorul militează pentru necesitatea unei reforme intelectuale şi morale în Franţa (La 
Reforme intellectuelle et morale, 1871). În opinia lui Renan, „răul francez” este rezultatul 
democraţiei insuficient de autoritare şi a elitelor slabe. Pentru a înlătura acest „rău” nu e 
nevoie de o revoluţie, ci de o reformă bazată pe inteligenţă şi morală, ale cărei jaloane trebuie 
fixate de foarte puţinele persoane în conştiinţa cărora se regăseşte națiunea şi nu de mulțime, 
pe care o percepe drept incapabilă să conştientizeze „dificultățile politicii”, comparând-o cu 
„o movilă de nisip, lipsită de coeziune şi de un raport fix între atomi” (apud Dorna, 2004, p. 
95). 

Valentele de psiholog politic ale lui Renan sunt relevate de cunoscutul discurs Qu'est- 
ce qu'une nation? („Ce este o națiune?”), prezentat pe 11 martie 1882 la Universitatea din 
Sorbona (Discours et Conferences, Paris, Calman-Levy, 1887, pp. 277-310). In timp ce alti 
autori au definit natiunea prin criterii obiective (cum ar fi rasa sau grupul etnic care 
împărtăşeşte anumite caracteristici comune, spre exemplu limba, teritoriul sau religia), Renan 
o descrie astfel: 

„O naţiune este un suflet, un principiu spiritual. Două lucruri, care în fapt sunt unul, 
alcătuiesc acest suflet sau principiu spiritual. Unul se află în trecut, altul în prezent. Unul este 
posesia în comun a unei bogate moşteniri de amintiri; celălalt este actual — dorinţa de a locui 
împreună, hotărârea de a perpetua bunurile moştenite într-o formă indivizibilă... Națiunea, 
asemenea individului, este încununarea unui lung trecut de strădanii, sacrificii şi 
devotamente. Dintre toate cultele, cel al strămoşilor este cel mai legitim, deoarece strămoşii 
ne-au făcut ceea ce suntem. Un trecut eroic, strămoşi eroici, glorie (prin care înţeleg glorie 
eternă), acesta este capitalul social pe care se bazează ideea de naţiune. A împărtăşi glorii 
comune în trecut şi a avea o voință comună în prezent; a fi realizat lucruri mari împreună şi a 
dori să realizezi şi mai multe — acestea sunt condiţiile esențiale pentru a fi un popor... 

O națiune este, de aceea, o mare solidaritate, constituită din sentimentele de sacrificiu 
ale celor care l-au comis şi ale celor pregătiți să îl comită. Ea presupune un trecut şi este 
sumarizată în prezent printr-un fact tangibil, şi anume dorinţa clar exprimată de a continua 
viata în comun. Existenţa unei naţiuni este, dacă îmi veţi scuza metafora, un plebiscit zilnic, 
după cum existenţa individuală este o perpetuă afirmare a vieţii”. 


51 


Eforturile „pionierilor” au fost urmate de contribuţiile substanțiale ale 
celei de „a doua generaţii de fondatori” ai psihologiei politice (A. Dorna, p. 97). 
Demersurile acestora au întâmpinat obstacole, generate în primul rând de 
rezistența opusă de promotorii sociologiei, care se bucurau de o autoritate solidă 
în epocă. 

O contribuţie semnificativă la cristalizarea psihologiei politice ca 
disciplină universitară va reveni, în această etapă, unor autori considerați drept 
exponenti ai perioadei de început a psihologiei sociale: Gabriel Tarde şi Gustave 
Le Bon. 

Printre „deschizătorii de drumuri” s-au numărat şi autori mai putin 
cunoscuţi în tara noastră sau care au intrat în tratatele universitare pentru 
contribuţiile din alte domenii: Emile Boutmy, Alfred Binet, Albert Camus. 

Spre exemplu, cunoscutul psiholog francez A. Binet (1857 — 1911), al 
cărui nume este legat de testul de măsurare a inteligenței care îi poartă numele 
(1905), precum şi de înființarea primului laborator de psihologie experimentală 
(Sorbonna, 1899), a avut contribuţii de pionierat în domeniul influenţei sociale, 
susținând că orice interacțiune umană include şi o anumită doză de 
sugestibilitate. 

La rândul său, filosoful şi romancierul francez A. Camus (1913 - 1960), 
laureat al Premiului Nobel pentru Literatură (1957) şi cunoscut militant 
antifascist, a abordat în unele din lucrările sale teme ce fac obiectul psihologiei 
politice (raportul putere — liberate, regimul autoritar etc.). 

În această categorie, reputatul profesor Alexandre Dorna, preşedintele 
Asociaţiei Franceze de Psihologie Politică, îl include pe filosoful şi sociologul 
român Dimitrie Drăghicescu (1875 — 1945), autorul lucrărilor ,,Determinism 
biologic şi determinism social” (1903) şi „Din psihologia poporului român” 
(1907), publicate in limba franceză, care, în 1904, a obţinut un doctorat in 
sociologie la Universitatea din Paris, sub coordonarea lui Emile Durkheim. Între 
1905 şi 1910 acesta a susținut primul curs de psihologie socială în cadrul 


Facultăţii de Litere şi Filosofie a Universităţii Bucureşti. 

pop ee Emile Boutmy 
ee Sp (1835 - 1906) 


Politolog şi publicist francez, a urmat studii de 
drept public, finalizate prin doctorat, iar ulterior a studiat 
+ istoria civilizaţiilor comparate în cadrul Şcolii speciale de 
„arhitectură. 

În 1872 a fondat Şcoala Particulară de Ştiinţe 
„.. Politice, al cărei director a devenit până la moartea sa iar 
î între 1873 şi 1890, a predat în cadrul acestei instituții 
: i Sk cursuri de istorie constituțională britanică, franceză şi 
"americană. 
A Meritele sale au fost recunoscute în 1879, prin 
"alegerea ca membru al Academiei de ştiinţe morale şi 
i, politice. 


Astăzi, principalul amfiteatru al /'Institut d'études politiques de Paris („Institutului 
de studii politice din Paris”), inaugurat în 1936, îi poartă numele. 

Dintre lucrările lui Boutmy menţionăm: Quelques idees sur la création d'une faculte 
libre d'enseignement supérieur: lettres et programme („Câteva idei despre crearea unei 
facultăți particulare de învățământ superior: scrisori şi programe”, cu Vinet Ernest, 1871); 
Projet d'une faculte libre des sciences politiques: programme des cours („Proiectul unei 
facultăți particulare de ştiinţe politice: programa cursurilor”, cu Vinet Ernest, 1871); Le 
développement de la constitution et de la société politique en Angleterre („Dezvoltarea 
Constituţiei şi societății politice in Anglia”, 1887); Etudes de droit constitutionnel: France, 
Angleterre, Etats-Unis („Studii de drept constitutional: Franța, Anglia, Marea Britanie”, 
1888); Les conditions démographiques de la nationalité aux Etats-Unis (,,Conditiile 
demografice ale nationalitatii in Statele Unite”, 1899); La notion de l'Etat aux Etats-Unis 
(„Noţiunea de stat în Statele Unite”, 1899); A propos de la souveraineté du peuple (,,Cu 
privire la suveranitatea poporului”, 1904); Etudes politiques („Studii politice”, 1907). 

E. Boutmy este primul autor care a folosit noţiunea de psihologie politică. În 1901, 
1902 şi 1904 el a publicat trei lucrări în titlul cărora a utilizat sintagma menţionată: Essai 
d'une psychologie politique du peuple anglais au XIXe siècle („Eseu despre psihologia 
politică a poporului englez în secolul XIX”, Colin, Paris), Eléments d'une psychologie 
politique du peuple américain: la nation, la patrie, l'Etat, la religion („Elemente pentru o 
psihologie politică a poporului american: națiune, patrie, stat, religie”, Colin, Paris) şi The 
English people: A study of their political psychology („Poporul englez: un studiu al 
psihologiei sale politice”, Putnam, New York). 

În anul apariţiei celei de doua dintre lucrările menţionate, Boutmy a intrat în 
polemică cu filosoful german Georg Jellinek (1851 — 1911), care a susţinut că Declaraţia 
drepturilor omului şi cetățeanului din 1789 constituie o imitație a declaraţiilor anterioare din 
Statele Unite (Declaraţia de independenţă din 1776, declaraţiile adoptate de primele state 
americane independente: Virginia — 1776 şi New Hampshire — 1784), declaraţii inspirate, la 
rândul lor, din principiile enunțate de Martin Luther. Opinia lui Jellinek a fost respinsă cu 
fermitate de către Boutmy, care a caracterizat-o drept o „tentativă de anexare a Declaraţiei 
drepturilor omului”. Autorul francez a susținut, la rândul său, că Declaraţia din 1789 este 
produsul „geniului francez” (Roseline Letteron, L’universalite des droits de l’homme: 
apparences et realites. L’ideologie des droits de l’homme en france et aux etats-unis, 
http://www.u-paris2. fr/letteron_r.htm). 

A. Dorna (2004, p. 104) a utilizat polemica menţionată pentru a reliefa 
recunoaşterea, încă de la începutul secolului XX, a calității de psiholog politic a lui Boutmy, 
chiar de către adversarul său în planul ideilor. 

Jean - Gabriel De Tarde 
(12.03.1843 — 12.05.1904) 


Filosof, sociolog, psiholog şi  criminolog 
francez, născut în familia unui militar de carieră. 

A absolvit cursurile unei şcoli iezuite şi apoi 
studii juridice la Toulouse şi Paris. 

Orfan de tată, de la vârsta de 7 ani, Tarde a 
îmbrățişat profesia acestuia, activând ca judecător de 
instrucție în oraşul natal — Sarlat (Dordogne). 

Ulterior, a devenit şeful Departamentului de 
Statistică al Ministerului Justiţiei şi profesor de 
filozofie modernă la College de France din Paris. 

În anul 1900 a fost ales membru al Academiei 
de Ştiinţe Morale şi Politice. 

A fost unul din principalii promotori al orientării 
psihologiste în sociologie. 


Tarde a perceput sociologia ca sumă a interacțiunilor psihologice dintre indivizi, la 
baza proceselor sociale aflându-se, în opinia sa, două fenomene psihosociale: imitatia şi 
inovaţia. Legitatile acestora au fost fundamentate teoretic într-o lucrare de referință: Les lois 
de limitation („Legile imitatiei” - 1890). 

Concepţia sa cu privire la sociologie l-a plasat în polemică cu Emile Durkheim, cel 
mai important reprezentant al sociologiei din sistemul universitar francez şi principalul 
promotor al teoriei conform căreia individul este produsul societăţii şi nu invers. 

Preocupat constant de constituirea unei discipline autonome, situată la confluența 
dintre psihologie şi sociologie, Tarde nu a reuşit să depăşească barierele epocii. El este 
considerat un precursor al psihologiei sociale, principalele contribuţii în domeniu fiind studiul 
dedicat psihologiei maselor - L'opinion et la foule („Opinia maselor” — 1901), în care a abordat 
teme legate de comportamentul colectiv, opinia publică şi influenţa personală şi unul din 
primele tratate de psihologie socială - Écrits de psychologie sociale („Studii de psihologie 
socială” - 1898). 

O parte dintre concepțiile lui Tarde îl situează, în opinia lui A. Dorna (2004, p. 97), 
printre precursorii psihologiei politice. El a fost ferm convins de necesitatea cuantificării 
diferitelor opinii anticipând astfel măsurarea atitudinilor. De asemenea, a militat pentru 
culegerea sistematică de informaţii cu privire la producția industrială, rata criminalității, 
frecvenţa participării la slujba religioasă, prezenţa la vot şi alte acţiuni similare. 

Tarde a susținut că este nevoie de o elită pentru a guverna societatea şi a menţine 
inovaţia creativă, pattern-urile culturale de bază şi o minimă stabilitate socială şi politică. 
Infractiunile, tulburările mentale şi devianta socială în general au fost percepute de către 
autorul menționat ca un rezultat al dezintegrării elitelor tradiționale. Migrația, mobilitatea 
socială şi contactul cu subculturi deviante contribuie, la rândul lor, la accentuarea tendinței 
spre devianta. 

Faţă de Gustave Le Bon, care a analizat societatea modernă în termeni de mulţime, 
Tarde a accentuat importanţa publicului. Spre deosebire de mulțimi, care depind de 
proximitatea fizică, publicurile derivă din experiența comună a membrilor lor, care nu se află 
neapărat în imediată apropiere. Partidele politice, sindicatele şi bisericile, au, fiecare, propriul 
public, iar Tarde a considerat aceste publicuri care se suprapun parţial, dar totuşi distincte, 
drept o sursă majoră de flexibilitate în societățile industriale moderne. Dezvoltări tehnologice, 
cum ar fi telegraful, telefonul, cărțile în tiraj de masă şi calea ferată au jucat un rol important 
în constituirea diferitelor publicuri, a susținut autorul menţionat, dar cea mai importantă 
contribuţie in această direcţie a revenit ziarelor, care au consolidat loialitatea fata de un anumit 
grup. Tarde a considerat că, în răspândirea opiniilor un rol important, conjugat cu cel al mass 
media, revine contactelor interpersonale. 


Charles Marie Gustave le Bon 
(7.05.1841 — 13.12.1931) 


Sociolog, psiholog social si medic francez, 
nascut in familia unui administrator de ipoteci. 

A urmat cursurile unui liceu din Tour si a 
obținut un doctorat în medicină la Paris, in 1866. 
Între 1860 şi 1880 a călătorit în Europa, Africa de 
Nord şi Asia, fiind preocupat de studiul antopologiei 
şi arheologiei. În această perioadă a elaborat mai 
multe lucrări despre civilizațiile orientale, arabe şi 
indiene. 

Notorietatea a dobândit-o în 1894, odată cu 
publicarea cărţii Lois psychologiques de l'évolution 
des peuples („Legile psihologice ale evoluției 
popoarelor”). 


Ulterior, interesul său ştiinţific s-a deplasat spre studiul psihologiei sociale, abordând 
în lucrările sale teme referitoare la teoria trăsăturilor naționale, superioritatea rasială, 
comportamentul colectiv şi psihologia maselor. 

De departe cea mai cunoscută operă a lui Le Bon este La psychologie des foules 
(“Psihologia maselor”), apărută în 1895. În conformitate cu teoria contagiunii, autorul a 
susținut că mulțimile exercită o influenţă hipnotică asupra membrilor lor prin sugestibilitatea 
colectivă. 

Ideile prezentate în lucrarea menţionată au jucat un rol important în primii ani de 
cercetare în domeniul psihologiei maselor, cartea lui Sigmund Freud, intitulată 
Massenpsychologie und Ich-Analyse (“Psihologia grupului şi analiza Ego-ului”,1922), fiind 
axată explicit pe critica concepţiei lui Le Bon. 

Unii autori au susținut că teoriile totalitariste cu privire la conducere, cristalizate în 
anii 1920, au avut la bază, în bună măsură, opera psihologului social francez. Astfel, s-a 
speculat că celebra Mein Kampf a lui Adolf Hitler, dar şi concepțiile bolşevice, au preluat o 
mare parte din tehnicile de propagandă descrise în lucrarea citată a lui Le Bon. 

Studiile sale despre psihologia maselor au contribuit major la fundamentarea, în prima 
jumătate a secolului XX, a disciplinei sociologia opiniei publice, când autori precum Hadly 
Candril sau Herbert Blumer au descris influența media asupra grupurilor. 

Alte lucrări importante din opera lui Gustave Le Bon sunt: Psychologie du socialisme 
(„Psihologia socialismului”, 1899), Psychologie de l'éducation („Psihologia educaţiei”, 
1910), Les opinions et les croyances („Opinii şi credinţe”, 1911). 

În La Revolution francaise et la psychologie des révolutions („Revoluţia franceză şi 
psihologia revoluțiilor”, 1912) autorul detaliază o serie de subiecte ce vor face ulterior 
obiectul de studiu al psihologiei politice: revoluțiile politice şi consecinţele lor, psihologia 
mişcărilor revoluționare, psihologia capilor Revoluției, psihologia Terorii, democraţia, votul 
universal şi aleşii sai etc. 

În 1910 Le Bon publică o lucrare de referință din perspectiva prezentului curs - La 
psychologie politique („Psihologia politică”), în care sunt abordate teme precum: „rolul 
politic al fricii, elita şi mulțimea, lipsa de popularitate a parlamentului, iluziile socialiste şi 
sindicaliste, erorile psihologice în materie de colonizare etc.” (apud A. Dorna, p. 99). 

Autorul percepe psihologia politică ca fiind ştiinţa guvernării, al cărei obiectiv este de 
a răspunde cu instrumente ştiinţifice la întrebările „cum, când şi în ce condiţii” trebuie să 
acționeze un conducător, fără a ceda presiunilor maselor. 

Dincolo de caracterul discutabil al unora dintre poziţiile sale teoretice, este demn de 
menţionat efortul autorului de a aborda problemele specifice politicii din perspectiva 
psihologiei. 

Emile Durkheim 
(15.04.1858 — 15.11.1917) 


Sociolog şi antropolog francez, născut la Epinal 
(Lorena), în familia unui rabin. 

În tinereţe a studiat ebraica şi doctrina talmudică, 
conform canoanelor tradiției evreieşti. Absolvent de 
filozofie (1882), a predat inițial la două licee din 
provincie, iar din 1887 a devenit profesor de ştiinţe 
sociale şi pedagogice la Universitatea din Bordeaux, 
unde introduce primul curs de sociologie. 

În 1893 şi-a susținut teza de doctorat intitulată De 
la division du travail social („Despre diviziunea socială a 
muncii”), lucrarea fiind însoțită de o teză complementară 
4 în limba latină — „Contribuţia lui Motesquieu la 
constituirea ştiinţei sociale”. 


Începând cu 1902, a devenit profesor de ştiinţa educaţiei şi sociologie la Universitatea 
din Sorbona. 

Considerat „părintele? sociologiei ca disciplină ştiinţifică şi universitară, a fost in 
acelaşi timp şi creatorul şcolii franceze de sociologie, colaboratorii săi publicându-şi studiile 
în revista L'Année sociologique, pe care a fondat-o in 1896. 

Pentru a argumenta că societatea înseamnă mai mult decât suma părților, Durkheim a 
susținut că aceasta posedă o individualitate psihică proprie, care se reflectă într-o „conştiinţă 
colectivă” (ansamblul credințelor şi sentimentelor comune mediei membrilor aceleiaşi 
societăți, care formează un sistem determinat”). 

În cadrul tezei de doctorat, autorul a susţinut că funcția principală a diviziunii muncii 
este de a produce „solidaritate socială”. Durkheim face distincție între 2 forme istorice de 
solidaritate socială: solidaritatea mecanică, specifică societăților primitive şi bazată pe stări 
de conştiinţă comune tuturor indivizilor şi solidaritatea organică, caracteristică societăților 
superioare, industriale, în interiorul cărora specializarea şi rolurile sociale au creat 
dependențe între indivizi. 

In Les regles de la metode sociologique („Regulile metodei sociologice”, 1895) 
Durkheim, spre deosebire de contemporanii săi, Ferdinand Tönnies şi Max Weber, el nu s-a 
axat pe factorii care motivează acţiunile indivizilor (individualismul metodologic), ci pe 
studiul „faptelor sociale”, termen definit drept „orice mod de a face, stabilit sau nu, care 
exercită asupra individului o constrângere exterioară”. Faptele sociale sunt, în concepția 
durkheimiană, fenomene observabile şi explicabile prin intermediul categoriilor şi al 
instrumentelor ştiinţifice. 

Într-o altă lucrare de referință - Le suicide („Despre sinucidere”, 1897), autorul a 
evidențiat influenţa determinantă a societății asupra unui comportament eminamente 
individual: sinuciderea. Pentru o simplificare a analizei, Durkheim face distincție între 3 
forme majore de sinucidere: altruistă (provocată de ataşamentul fata de grupul de 
apartenență), egoistă (determinată de slaba integrare în grupul social) şi anomică (cauzată de 
starea de anomie — absenţa normelor, descrisă pentru prima dată de filosoful Jean — Marie 
Guyau). Concluzia, argumentată de un impresionant aparat statistic, este aceea că sinuciderea 
este un „fapt social” şi că „fiecare societate este predispusă la o contribuţie determinată de 
morți voluntare”. 

Alte lucrări reprezentative sunt: Les formes élémentaires de la vie religieuse 
(„Formele elementare ale vieţii religioase”, 1917), în care ajunge la concluzia că elementul 
comun tuturor religiilor cunoscute îl reprezintă împărțirea lumii în două domenii — sacrul şi 
profanul, Education et sociologie („Educaţie şi sociologie”, 1922) şi L'évolution 
pedagogique en France („Evoluţia pedagogică în Franţa”, 1938). 

Capitolul al VI-lea. 
Fondatorii psihologiei politice in Italia si Germania 


După unii autori, contribuţiile autorilor italieni la fundamentarea 
domeniului de studiu al psihologiei politice le devansează pe cele ale omologilor 
francezi. 

Primele lucrări elaborate de aceştia vizează psihologia maselor şi 
raporturile dintre psihologia colectivă şi sociologie. 

Printre pionierii domeniului se numără, în opinia lui A. Dorna (2002, p. 
111), filosoful şi scriitorul Carlo Cattaneo (1801 - 1869), care a contribuit la 
dezvoltarea psihologiei mişcărilor revoluţionare - Psicologia delle menti 
associate („Psihologia gândirii asociate”, 1859) şi filosoful şi scriitorul Paolo 
Orano (1875 — 1944), unul din fondatorii mişcării fasciste, care a semnat în 
1902, la Bari, lucrarea Psicologia sociale (“Psihologie socială”), în care 
abordează şi teme de psihologia maselor şi psihologia grupului. 

Pe aceleaşi coordonate se înscrie şi opera criminologului şi 
antropologului Scipio Sighele (1868 - 1913). Născut la Brescia, într-o familie de 
juristi reputati, acesta a urmat studii de drept, alegandu-si ca tema a lucrarii de 
licenţă fenomenul complicitatii. Ulterior, a devenit profesor la Universitățile din 
Roma şi Pisa şi a ținut prelegeri de psihologie colectivă şi sociologia 
delincventei la Universitatea din Bruxelles. Reprezentative sunt lucrările La 
folla delinquente („Mulțimea  delincventă”, 1891), La foule criminelle. 
Essai de psychologie collective („Mulțimea criminală. Eseu de psihologie 
colectivă”, 1901) si L'intelligenza della folla („Inteligența mulțimilor”, 1903), in 
care autorul descrie mulțimile drept organisme patologice, care induc indivizilor 
sentimente criminale. 

Contribuții deosebite la fundamentarea domeniului de studiu al 
psihologiei politice au avut însă Vilfredo Pareto, Gaetano Mosca şi Robert 


Michels, exponenţii „şcolii elitiste” italiene. 

Vilfredo Pareto 
(15.07.1848 — 19.08.1923) 


Economist, filosof şi sociolog italian, născut intr- 
o familie nobiliară, aflată în exil la Paris. 

Revenit în Italia în 1858, a obţinut bacalaureatul 
în ştiinţe matematice (1867) şi doctoratul în inginerie 
(1870), în cadrul Institutului Politehnic din Torino. A 
profesat ca inginer de căi ferate şi apoi în domeniul 
privat. 

În 1886 a devenit lector de economie şi 
management la Universitatea din Florenţa. În paralel s-a 
implicat în activitatea politică, simpatiile fasciste şi apoi 
socialiste atrăgându-i numeroase inamicitii. 

Din 1893, a activat ca profesor de economie 


politică la Universitatea Lausanne din Elveţia. 


Pareto a fost în egală măsură un pionier în economie şi în sociologie. 

În primul domeniu, contribuţiile sale au stat la baza dezvoltării microeconomiei. În 
lucrarea de debut, Cours d'economie politique (“Curs de economie politică”, 1896-97), apărută 
în 3 volume, Pareto a formulat “legea distribuirii venitului”, o formulă matematică complicată, 
prin care a încercat să demonstreze că distribuţia veniturilor şi bunăstării în societate nu este 
întâmplătoare şi că analiza istorică evidențiază un pattern valabil pentru toate țările şi 
societăţile. În cunoscutul Manuale di economia politica con una introduzione alla scienza 
sociale (“Manula de economie politică cu o introducere în ştiinţa socială”), publicat în 1906, 
Pareto a realizat faimoasa observaţie conform căreia 20% din populaţia Italiei deține 80% din 
proprietăţi, constatare generalizată ulterior de inginerul american Joseph Moses Muran în aşa 
numitul “principiu Pareto” (sau legea 80-20), care stipulează că în cazul multor fenomene 80% 
din consecinţe sunt produse de 20% din cauze. Spre exemplu: 80% din venituri sunt generate 
de 20% dintre clienți; 80% din activitățile unui proiect se realizează în 20% din timpul alocat 
proiectului; 80% din rebuturi sunt cauzate de 20% din erorile de producție; 80% din valoarea 
stocurilor este deţinută în doar 20% din spaţiul de depozitare; 80% din noutăţile unui ziar 
ocupă 20% din spaţiul ziarului; 80% dintre decizii se iau in 20% din timpul alocat unei 
şedinţe. Evident, raporturile menționate nu trebuie înţelese în cifre absolute, de reţinut fiind 
ideea conform căreia cea mai mare parte din rezultate se datorează unui set redus dar foarte 
important de resurse. 

În domeniul sociologiei, principala lucrare a lui Pareto este voluminosul Trattato di 
Sociologia Generale (“Tratat de sociologie generală”, 1916), în care autorul a descris 2 tipuri 
de acţiuni sociale: logice (în care mijloacele sunt adecvate scopului propus) şi non-logice (in 
care se apelează la mijloace inadecvate pentru atingerea scopului). Pentru a le înţelege pe cele 
din urmă, trebuie făcută distincția între credinţele exacte pe care se bazează (domeniul 
reziduurilor, al manifestărilor instinctuale, sentimentelor, pasiunilor) şi argumentele aduse 
pentru a le justifica (domeniul derivatiilor, al ideologiilor, care variază în funcție de epocă şi 
cultură). Pareto a identificat 6 clase de reziduuri: instinctul de combinare, persistenta 
agregatelor, exteriorizarea sentimentelor, sociabilitatea, integritatea indivizilor şi a 
dependentelor sale si reziduul sexual (apud M. Lallement, p. 141). În ceea ce priveşte 
domeniul derivatiilor, idealurile pe care le proclamă promotorii diferitelor ideologii constituie, 
în opinia autorului, exclusiv o “perdea de fum”, o propagandă menită să le asigure menţinerea 
la putere şi privilegiile. 

Contribuţia majoră a autorului la dezvoltarea psihologiei politice o constituie studiul 
elitelor, utilizat pentru fundamentarea unei teorii sociologice a dezvoltării ciclice, în 
conformitate cu care schimbarea socială trebuie percepută în termeni de mişcare ondulatorie. 

În opinia lui Pareto, elitele se caracterizează prin calități superioare mediei, care le 
conferă în egală măsură putere şi prestigiu (A. Dorna, p. 113). Spre deosebire de alti cercetători, 
Pareto consideră că la baza elitelor nu se află naşterea, ci meritul. În funcţie de nevoile 
societăţii, elitele se substituie în permanență unele altora. Circulaţia elitelor asigură astfel 
ascensiunea regulată a celor mai buni membri ai societății, menţinând echilibrul social şi 
asigurând progresul. În descrierea plastică a autorului, istoria poate fi interpretată drept “un 
cimitir de aristocrații”, in care, rând pe rând, sunt îngropate aristocratiile care dispar, din cele 
mai diverse cauze. Înlocuirea elitelor, ca urmare a procesului de mobilitate socială descris 
anterior se poate realiza în mod paşnic sau violent (prin revoluție, lovitură de stat, război civil 
etc.). Pentru a se menţine la putere, elitele apelează uneori la forță sau la alte mecanisme care le 
asigură controlul (corupția, frauda, viclenia). 

Alte lucrări reprezentative ale lui Pareto sunt Fatti e Teorie („Fapte şi teorie”, 1920) şi 
Trasformazione della Democrazia („Transformarea democrației”, 1921). 


„Dacă am vrea să arătăm în puține cuvinte diferențele care există între starea socială 
dinaintea Revoluţiei franceze (M) şi starea actuală (N), ar trebui să spunem că ele constau în 
principal din preponderența intereselor economice şi într-o mult mai mare intensitate a 
circulației elitelor. Din acest moment politica externă a statelor este aproape în exclusivitate 
economică, iar politica internă se reduce la conflicte economice. 


Pe de altă parte, în afara unui mic număr de restricții, în Germania şi Austria, nu 
numai că toate obstacolele din calea circulației elitelor au dispărut, însă această circulație a 
devenit efectiv intensă, datorită prosperității economice. Astăzi, aproape toți cei care posedă 
într-un înalt grad reziduurile primei clase (instinctul de combinare), şi care dovedesc aptitudini în 
domeniul artelor, industriei, agriculturii, comerțului, în înfiinţarea de întreprinderi financiare, 
oneste sau nu, în înşelarea producătorilor cinstiți, în obţinerea autorizaţiei de a exploata 
cetățenii mai putin abili prin politică, prin sprijinul vamal sau de altă natură, prin avantajele de 
toate soiurile, toți aceştia cu siguranță se imbogatesc, numai dacă nu se opune un ghinion 
excepțional, ba chiar primesc onoruri şi putere, mai pe scurt pătrund în clasa conducătoare (...) 

Aşadar, prin circulaţia elitelor de astăzi pătrund în clasa conducătoare un mare număr 
de persoane care distrug bogăția, însă şi un număr cu mult mai mare din cei care o produc. Avem 
aici dovada certă că acțiunile acestora din urmă au câştig de cauză în faţa celor ale primilor, 
întrucât prosperitatea economică a popoarelor civilizate a crescut enorm. 

În Franţa, după 1854, în timpul febrei construcțiilor de căi ferate, mai multi bancheri 
prea putin cinstiți, mai multi politicieni s-au îmbogățit şi au distrus mari cantități de avere; însă 
căile ferate au produs cantități de bogăţie, iar rezultatul final al operațiunii a fost creşterea uriaşă a 
prosperității țării. Nu face obiectul cercetării noastre prezumția că s-ar fi putut obține acelaşi 
rezultat prin economisirea sumelor pe care le-au cheltuit parazitii financiari, politici sau alţii; 
noi ne ocupăm de mişcările reale, nu de cele virtuale; noi descriem ceea ce s-a petrecut şi se 
petrece, şi nu intenționăm să mergem mai departe”. 


V. Pareto, Traité de sociologie générale, Librairie Payot & C", Paris, 1917, pp. 1501 
- 1502 

Gaetano Mosca 
(1.04.1858 — 8.11.1941) 


Politician, jurist şi ziarist italian, născut la 
Palermo. 

Licentei in drept la Universitatea din Palermo, in 
1887 s-a mutat la Roma, unde a devenit editor al 
stenogramelor Camerei Deputatilor. A fost profesor de 
drept constitutional la Universitatea din Torino (1896) 
iar ulterior a predat cursul de drept public in cadrul 
Universitatii din Roma (1924). Implicat activ in politica, 
a fost membru in Camera Deputatilor (1909 — 1919), 
subsecretar de stat pentru colonii (1914 - 1916) şi senator 
pe viaţă (din 1919). În paralel, a profesat ca jurnalist 
politic la publicaţiile Corriere della Sera din Milano şi 
Tribuna din Roma. 


Mosca este autorul unei opere importante în domeniul teoriei politice: Sulla teorica dei 
governi e sul governo parlamentare (“Teoria guvernelor şi guvernării parlamentare”, 1884), 
Questioni costituzionali (“Chestiuni constituționale”, 1885), Elementi di scienza politica 
(“Elemente de ştiinţă politică”, 1896), Appunti di diritto Costituzionale (“Însemnări de drept 
constituțional”, 1906) şi Saggi di storia delle dottrine politiche (“Istoria doctrinelor politice”, 
1936). 

Lui Mosca îi revine meritul de a fi evidenţiat pentru prima oară importanţa elitelor, 
analiza istoriei politicii conducându-l la concluzia că destinul societăților umane a fost 
întotdeuna determinat de un nucleu restrâns de persoane. Aplicând metoda istorică instituţiilor 
politice, autorul a constat că toate societăţile au fost conduse, în fapt, de o minoritate, pe care a 
denumit-o “clasă politică”. 

Deşi teoria sa este caracterizată ca elitistă, ea diferă substantial de “puterea elitei” 
descrisă, de Wright Mills în 1956. Spre deosebire de sociologul american, Mosca şi-a propus 
să dezvolte o teorie universală a societăţii politice, iar teoria cu caracter general a clasei 
politice reflectă acest obiectiv. 

Mosca a definit elitele în termenii calităților lor organizaționale superioare. Aceste 
abilități erau utile îndeosebi pentru dobândirea puterii politice în societățile birocratice 
moderne. La baza procesului de constituire a elitelor se află atât legături de rudenie, cât şi 
valori şi interese comune. Acestea dau naştere unei reţele coezive, a cărei unitate de gândire îi 
conferă capacitatea de a domina o majoritate mult mai slab organizată. 

În această acceptiune, elitele nu au o natură ereditară, teoretic statutul de elită putând fi 
dobândit de oameni din toate clasele sociale. Mosca a aderat la concepția lui Pareto privind 
“circulația elitelor”, o teorie dialectică care susține existența unei competiţii constante între 
elite, soldată cu înlocuirea succesivă a acestora. 

Adâncirea analizei asupra elitelor, i-a permis autorului să evidentieze existenţa unei 
stratificări în interiorul acesteia, în funcție de poziția deținută, membrii elitelor augrade de 
putere diferite. Mosca ajunge astfel la noțiunea de “elită a elitelor” (A. Dorna, p. 115), ce 
defineşte acei componenți ai elitei, restrânşi ca număr, care deţin o putere mai mare decât a 
celorlati. 

Dominatia elitelor se bazeaza arareori pe forta si cel mai adesea pe ideologie. Pentru a 
justifica inegalitatea politică, elitele nu ezită să-i manipuleze pe cei dominați, făcând referire 
în discursul lor la valori superioare. Singurele discursuri eficiente, susține Mosca, sunt însă 
cele care justifică puterea prin apelul la Dumnezeu sau la popor. 

Înlocuirea elitelor prin mijloace violente se produce, de regulă, atunci când cei 
dominați constată “decadenta” clasei politice (termen ce s-ar traduce, în zilele noastre, pin 
corupţie). 


61 


Robert Michels 
(9.01.1876 — 3.05.1936) 


Sociolog italian, nascut la Cologne (Germania). 

A studiat în Marea Britanie, la Sorbona şi apoi la 
Universitățile din Miinchen, Leipzig şi Halle. Ulterior, a 
urmat cursuri de economie, ştiinţă politică şi sociologie 
la Universitatea din Torino. Fostul student al lui Max 
Weber a imbratisat idei socialiste, implicându-se activ în 
politică, în calitate de membru al Partidului Social 
Democratic German. 

Între 1914 şi 1926 a fost profesor de economie la 
Universitatea din Basel. Ultimii ani din viaţă şi 1-a 
petrecut in Italia, în calitate de profesor de istoria 
doctrinelor economice la Universitatea din Perugia. 


Dezamăgit de evoluţiile politice din tara natală, s-a refugiat în Italia, implicându-se 
puternic în mişcarea sindicală şi devenind un apropiat al regimului Mussolini. 

Dintre lucrările sale, redactate în limbile germană, franceză şi italiană, menţionăm: 
Proletariato e la borghesia nel movimento socialista italiano (“Proletariatul şi burghezia în 
mişcarea socialistă italiană”, 1908); Zur Soziologie des Parteiwesens in der modernen 
Demokratie. Untersuchungen tiber die oligarchischen Tendenzen des Gruppenlebens 
(„Sociologia partidelor politice în democrația modernă: studiu asupra tendinţelor oligarhice 
ale agregatelor politice”, 1911); Jmperialismo italiano, studi politico-demografici 
(„Imperialismul italian, studiu politico-demografic, 1914); Sozialismus und fascismus in 
Italien (,,Socialismul si fascismul in Italia”, 1925); Storia critica del movimento socialista 
italiano: dagli inizi fino al 1911 (“Istoria critică a mişcării socialiste italiene: de la înfiinţare 
pana in 1911”, 1926). 

Michels şi-a adus o contribuţie majoră la studiul comportamentului politic al elitelor 
intelectuale. 

În opinia sa, democraţia nu poate fi concepută în absenţa organizării, singura care 
poate asigura eficiența. Departe de a contesta utilitatea democrației, Michels a căutat să 
evidentieze posibilele pericole pe care aceasta le include. Autorul a susținut că toate 
structurile considerate democratice, inclusiv partidele politice, manifestă tendinţe oligarhice. 
Membrii organizației sunt cei care caută lideri şi organizatori, persoane care, prin 
cunoştinţele şi abilitățile specializate pe care le deţin, sunt indispensabile. Dacă initial liderii 
sunt percepuți drept „servitori” ai maselor, ulterior această tendinţă se inversează (A. Dorna, 
p. 117). Masa deleagă unui număr restrâns de persoane (oligarhia) întreaga capacitate 
decizională, încrezătoare în bunele intenţii ale acestora. Ea manifestă atitudini de 
recunoştinţă şi loialitate fata de lideri. 

Odată ce organizația devine suficient de mare pentru a obține venituri şi a acumula 
fonduri, ea numeşte funcţionari remunerati, înființează ziare, şcoli de instruire etc. Astfel, 
liderii partidului dobândesc puterea patronală de a numi persoane în funcții plătite. În timp, 
liderii vor considera că drepturile delegate de subalterni le aparţin. Cei ajunşi în această 
postură devin un element conservator. Ei se opun oricărei acţiuni pe care o consideră riscantă 
sau care ar putea genera dispute cu opinia publică sau interesele puterii, considerând că altfel 
ar fi pusă în pericol capacitatea partidului de a le plăti salariile. Din această perspectivă, 
sanctionare a liderilor de către membrii organizației devine imposibilă, căci determină o 
deteriorare a imaginii instituţiei. Constienti de acest lucru, liderii nu ezită să apeleze la 
„şantaj” menit să le întărească puterea, amenințând, atunci când punctul lor de vedere diferă 
de cel al majorităţii, cu demisia. Astfel se ajunge, în opinia autorului, la sfârşitul democrației 
interne a partidului. 

Radiografia carierei liderului charismatic include un avertisment similar: ,,Este lipsit 
de sens să speri ca dictatorii care şi-au inițiat într-un mod fericit activitatea politică, vor 
abdica în plină putere, întrucât abdicarea este un act de slăbiciune. El implică sentimentul 
dictatorului că nu mai are nimic de spus şi nimic de făcut; sau implică ideea că actul 
menționat poate fi voluntar, în măsura în care, presat permanent de soartă sau de adversari în 
care a avut anterior încredere, consideră că este imposibil să mai continue pe drumul pe care 
a pornit şi optează cu regret pentru o dispariție lipsită de glorie unui eşec glorios. Liderul 
charismatic nu abdică, nici măcar atunci când apa îi ajunge la gât. Determinarea de a se 
sacrifica constituie unul din elementele care îi asigură triumful” (First Lectures in Political 
Sociology, p. 130). 

Analiza realizată în ,,Tendintele oligarhice ale partidelor politice” demonstrează că, 
asemenea oricărei organizaţii, partidele politice se  birocratizează, proces datorat 
profesionalizării politice. Celebritatea autorului se datorează aşa-numitei „legi de fier a 
oligarhiei”, formulate în lucrarea menționată, potrivit căreia, cu cât un grup este mai 
organizat, cu atât el este mai oligarhic. În concepţia sa, toate organizaţiile complexe, inclusiv 
partidele politice radicale sau socialiste şi sindicatele, au o tendinţă inerentă de a da naştere 
unei clase conducătoare interesată de organizaţia în sine, şi mai puțin de obiectivele acesteia. 
Ei ajung să îşi dorească conducerea, statusul şi recompensele ce derivă din aceasta, mai mult 
decât implicarea în realizarea obiectivelor organizaționale. Inevitabil, influența liderilor este 
de tip conservator, vizând prezervarea şi consolidarea organizaţiei şi nu punerea acesteia în 
pericol prin acţiuni radicale. 

Pornind de la constatarea că activitatea cotidiană a unei organizații complexe nu poate 
fi coordonată de către simplii membri, autorul susține că se impune existența unor lideri 
profesionişti, care să îşi dedice întregul timp organizației. Teoretic, liderii fac obiectul 
controlului membrilor organizației, prin votul exprimat în cadrul conferințelor nationale sau 
al alegerilor, dar, în realitate, liderii se află în poziţii dominante. Ei dispun de experienţă şi 
expertiză în conducerea organizaţiei, controlează comunicarea în interiorul organizației şi 
monopolizează funcția de reprezentare a organizației. Practic, pentru masa membrilor devine 
practic imposibilă orice posibilitate de a contrabalansa eficient o astfel de conducere 
profesionistă. 

Michels a susținut, de asemenea, că aceste tendințe organizaționale inerente sunt 
consolidate de o trăsătură a psihologiei maselor pe care a descris-o prin sintagma 
„dependenţa de conducere” — nevoia psihologică a oamenilor de a fi conduşi. 

Autorul şi-a exprimat convingerea că formele democratice sunt de preferat celor 
totalitare, ele asigurând o diminuare a „răului” inevitabil reprezentat de birocratie şi 
oligarhie. 

Sintetizând, concepția lui Michels cu privire la raporturile dintre structura de partid şi 
democraţie se bazează pe următoarele constatări: 

1. În democratiile de masă individul este lipsit de puterea de a-şi face vocea auzită si 
de a-şi vedea satisfăcute solicitările. 

2. Democratiile de masă se caracterizează printr-o nevoie instinctiva pentru 
organizare. Pentru a-şi face cunoscute cerințele şi opiniile, indivizii trebuie să se organizeze 
colectiv. 

3. La sfârşitul secolului 19 şi începutul secolului 20, formele de organizare pentru 
care au optat indivizii au fost sindicatele, corporatiile de afaceri şi partidele politice. 

4. Toate cele 3 organizaţii menționate au o tendință internă către oligarhie — 
conducerea de către un grup restrâns sau de către o elită. 

5. Această elită caută să îşi promoveze propriile interese. 

6. În cazul partidelor politice, elitele utilizează cunoştinţele şi expertiza pe care o 
dețin pentru a influenţa procesul de luare a deciziilor în interiorul organizaţiei. 

7. Pe cale de consecință, membrii de rând ai organizaţiei sunt practic excluşi de la 
procesul de luare a deciziilor. 

Principalul merit al autorului este de a fi inclus în domeniul de studiu al psihologiei 
politice fenomenul partitist, cadrul organizatoric în care se derulează acţiunea politică. 


Reprezentanții psihologiei germane au fost preocupaţi, în prima jumătate 
a secolului al XIX-lea, de tema națiunii şi statului. Psihologia popoarelor a 
constituit un domeniu de interes îndeosebi nu doar pentru psihologi, ci şi pentru 
filosofi sau filologi. 

În analiza asupra naţiunii, filosoful şi 
poetul german Johann Gottfried von Herder (1744 
- 1803) a utilizat noţiunea de Volksgeist ("suflet al 
poporului”), pentru a descrie identitatea culturală 
care se exprimă în limba şi literatura unei națiuni. 


Spre deosebire de gânditorii englezi şi francezi ai 


timpului, care plecau de la ideea că individul 
reprezintă realitatea fundamentală, Herder a aşezat în centrul preocupărilor sale 
şi a acordat valoarea supremă poporului, elaborând o filosofie a naționalismului 


cultural care se bazează pe înrudirea culturală, de sânge şi de limbă. 


Aplicând legile psihologiei individuale în 


analiza națiunilor, filosoful şi psihologul Moritz 


Lazarus (1824 - 1903) a fondat un nou domeniu de 
studiu, pe care l-a denumit Volkerpsychologie 
(„psihologia naţiunilor”). Manifestul noii ştiinţe a 
fost publicat de către autor în revista „Deutsches 
Museum” (1851), sub titlul Veber den Begriff und 
die Moglichkeit einer Volkerpsychologie als 
Wissenschaft („Despre ideea şi posibilitatea unei 
psihologii a națiunilor ca ştiinţă”). 

Nouă ani mai târziu, împreună cu filosoful 
şi filologul Heymann Heinrich Steinthal (1823 — 
1899), Lazarus a fondat revista Zeitschrift ftir 
Volkerpsychologie und Sprachwissenschaft 
(„Psihologia națiunilor şi lingvistica”), în care au fost 


detaliate bazele teoretice ale psihologiei rasiale. 

Începând cu 1890, revista şi-a schimbat denumirea 
în Zeitschrift des Vereins fiir Volkskunde („Revista asociației pentru etnografie şi 
folclor”). 

La rândul său, psihologul şi pedagogul ceh de 
origine germană Lindner Gustav Adolf (1828 — 1877) 
a fost preocupat de studiul mecanismelor psihologice 
ale societăţii, lucrarea Ideen zur Psychologie der 
Gesellschaft als Grundlage der Sozialwissenschaften 
(„Idei despre psihologia societăţii ca fundament pentru 
ştiinţa socială”, 1871), constituind o operă de referinţă. 

O contribuţie substanțială la dezvoltarea 
psihologiei popoarelor se datorează psihologului 
Wilhelm Maximilian Wundt (1832 — 1920). Cunoscut 
drept fondator al psihologiei experimentale şi 
psihologiei cognitive, Wundt reprezintă, în acelaşi 


timp, o figură marcantă a perioadei de constituire a 


psihologiei sociale. Opera fondatorului orientării 


culturaliste în psihologia socială, prin analiza “trairilor interioare” ale 
popoarelor, a culminat cu monumentala lucrare in 10 volume 
Volkerpsychologie, publicate între 1910 şi 1920. 

Psihologia politică germană va prelua ulterior, concepte şi teme de 
interes furnizate de etnopsihologie. 

Printre autorii germani de referinţă care au abordat în opera lor subiecte 
subsumate domeniului psihologiei politice se numără Max Weber, fondatorul 
sociologiei comprehensive şi Sigmund Freud, „părintele psihanalizei”. 

Ulterior, şi alți reprezentanți ai orientării psihanalitice au contribuit la 
dezvoltarea disciplinei, îndeosebi prin contribuţiile aduse la explicarea 
psihanalitică a comportamentului liderilor politici şi maselor sau la descifrarea 


mecanismelor ideologice ale mişcărilor totalitariste. 

Astfel, medicul şi psihologul Alfred Adler id =. 
(1870 — 1937), cel care a inițiat prima dizidenta fată ey 
de Freud şi întâiul preşedinte al Asociaţiei vieneze de f 
psihanaliză (1908), a rămas în istoria disciplinei drept 
fondatorul psihologiei individuale (pornind de la 
premisa că fiecare persoană este unică), bazată pe 


complexul de inferioritate (Die individualpsychologie, 


„Practica şi teoria psihologiei individuale”, 1922). În 
opinia sa, principala problemă a individului o constituie depăşirea „complexului 
de inferioritate”, prin strategia numite compensare, care vizează dobândirea 
superiorității. În urma studiilor întreprinse, autorul a identificat 4 tipuri de 
oameni. „Tipul conducător” încearcă să îi controleze pe ceilalți. „Tipul 
obedient” este excesiv de pasiv, însuşindu-şi punctele de vedere ale celorlalți. 
„Tipul evitant” caută să se izoleze pentru a evita înfrângerea. „Tipul util social” 
caută să dețină controlul asupra propriei vieţi şi să realizeze lucruri folositoare 
pentru societate. 

Psihologul şi romancierul francez de origine 
austriacă Manés Sperber (1906 — 1984), care a scris şi 
sub pseudonimele Jan Heger şi N. A. Menlos, a fost 
un apropiat al lui A. Alfred, separând-se de acesta în 
1932, datorită divergenţelor cu privire la relaţia dintre 


psihologia individuală şi marxism. În 1927 s-a stabilit 


la Berlin, intrând în rândurile partidului comunist. 
După preluarea puterii de către Adolf Hitler, Sperber a 

fost închis, dar eliberat câteva săptămâni mai târziu, întrucât avea cetăţenie 
poloneză. Această experienţă l-a marcat profund, astfel că după ce a ajuns la 
Paris, autorul a redactat o lucrare în care a analizat totalitarismul şi rolul 
individului într-o astfel de societate (Zur Analyse der Tyrannis — Analiza 
tiraniei”). În opinia autorului, tirania nu reprezintă „un accident social” cauzat 


de hazard, fiind determinată de condiţii social istorice. Totalitarismul nu este 

reprezentat doar de către tiran, ci şi de cei care au contribuit la instaurarea 


acestuia (A. Dorna. 2004. p. 125). 


Wilhelm Reich 
(24.03.1897 — 3.11.1957) 


Medic psihiatru şi psihanalist austriac, născut in 
familia unui prosper fermier din Galiţia. 

A absolvit gimnaziul şi apoi s-a înrolat în armată, 
participând la al doilea război mondial. 

După trecerea în rezervă, a urmat studii de 
medicină la Universitatea din Viena. Fascinat de 
personalitatea lui S. Freud, la 23 de ani a devenit 
membru al Societăţii psihanalitice din Viena. 

A lucrat ca medic internist la clinica universității 
şi ulterior s-a specializat în neuropsihiatrie, profesând la 
clinica privată a mentorului său. Aici a efectuat studii 
privind cauzele sociale ale nevrozelor. 


Reich a fost un deschizător de drumuri în numeroase domenii de cercetare, de la 
sexualitatea adolescenților, la contraceptie şi avort, concepţia sa fiind expusă în lucrarea 
Der Einbruch der Sexualmoral (“Revoluţia Sexuală”, 1932). 

Scriitor prolific, a colaborat cu numeroase jurnale psihoanalitice din Europa iar 
lucrarea sa, Charakteranalyse: Technik und Grundlagen für studierende und 
praktizierende Analytiker (“Analiza caracterului: tehnici şi îndrumări pentru studierea şi 
practica analiticii”, 1933), a stat la baza a ceea ce ulterior a devenit psihologia ego-ului, 
reprezentând încă un text de bază în facultățile de medicină din întreaga lume. 

Ulterior, Reich s-a distanțat de Freud, optând pentru o viziune marxistă asupra 
societăţii (Dialektischer Materialismus und Psychoanalyse — “ Materialismul dialectic şi 
psihanaliza”, 1929). În 1930 s-a mutat la Berlin, devenind membru al Partidului Comunist 
German, dar a fost exclus din partid după numai 3 ani, ca urmare a publicării lucrării 
Massenpsychologie des Faschismus („Psihologia de masă a fascismului”, 1933). 

Analiza ascensiunii la putere a nazismului l-a condus pe autor la concluzia că 
proletariatul german a votat contra propriilor interese de clasă. Pentru a explica modul în 
care un partid lipsit de tradiție a putut câştiga peste 16 milioane de voturi în mai putin de 
un deceniu, Reich a apelat la factorul psihologic, susținând că ideologia acţionează 
independent de considerentele economice (A. Dorna, p. 128). Autorul a categorizat 
fascismul drept un simptom al „represiunii sexuale”. Reich a fost unul din primii gânditori 
de stânga care s-a distanțat de comunism, după o vizită în republica sovietelor ajungând la 
concluzia că acesta nu reprezintă altceva decât „fascismul roşu”. 

După venirea la putere a naziștilor, lucrarea menţionată a fost interzisă. În 1934 
autorul a fost exclus din Asociaţia Internațională de Psihologie, pentru implicare în 
politică. Realizând că este în pericol, Reich a trecut graniţa în Austria, deghizat în turist. 
Ocuparea Austriei de către trupele germane l-a obligat să se refugieze din nou, inițial în 


Danemarca, Suedia şi Norvegia, iar după 1939 în Statele Unite ale Americii. 


Max Weber 
(21.04.1864 — 14.06.1920) 


Economist, sociolog, jurist şi istoric german născut la 
Erfurt, in familia unui proeminent politician şi industriaş 
protestant. A urmat studii secundare în Berlin şi studii de drept 
la Universitatea din Gottingen. În 1889 a obţinut doctoratul în 
drept, cu o teză intitulată „Istoria organizaţiilor de afaceri 
medievale”. A fost, succesiv, profesor la Universitățile din 
Berlin (1893), Freiburg (1894), Heidelberg (1896), Viena şi 
München (1919), unde a deţinut, pentru scurt timp, şi calitatea 
de director al primului institut universitar de sociologie. 

A avut o influență considerabilă în politica Germaniei, 
fund unul din negociatorii Tratatului de la Versailles şi 
membru al comisiei însărcinate cu redactarea Constituţiei de la 
Weimar. 


Alături de E. Durkheim, Weber este considerat unul din fondatorii sociologiei moderne, 
pe care a conceput-o drept o ştiinţă comprehensivă a acţiunii sociale. 

Autorul a identificat 4 tipuri de acţiuni sociale: raționale (atât obiectivul, cât şi mijloacele 
sunt alese raţional), etice (ghidate de repere morale), tradiționale (bazate pe cutume, obiceiuri) şi 
afective (dictate de emoţii, sentimente, pasiuni). Pentru a explica acţiunile sociale, Weber a 
apelat la un instrument conceptual pe care l-a numit „tipul ideal” (idealtypus). Acesta reprezintă 
o imagine mentală omogenă care nu reflectă în mod fidel realitatea, constituind doar o 
reprezentare utilă cercetătorului care analizează conţinutul şi orientarea faptelor sociale (M. 
Lallement, 1993, p. 211). Tipul ideal se obţine accentuând unilateral unul sau mai multe aspecte 
ale fenomenului analizat, logica sa fiind ulterior comparată cu realitatea, pentru a determina 
factorii exteriori care îl influențează. 

Unele din cele mai solide contribuţii ştiinţifice ale lui Weber s-au înregistrat în domeniul 
sociologiei religiilor: Die protestantische Ethik und der 'Geist' des Kapitalismus („Etica 
protestantă şi spiritul capitalismului”, 1905), Konfuzianismus und Taoismus (,,Confucianismul şi 
taoismul”, 1916), Hinduismus und Buddhismus („Hinduismul şi budhismul”, 1916) şi Das antike 
Judentum („ludaismul antic”, 1918). Principalele teme abordate au vizat efectul concepțiilor 
religioase asupra activităților economice, relația dintre stratificarea socială, ideile religioase, 
precum şi particularitatile civilizaţiei occidentale. 

Pentru a descrie „spiritul capitalismului”, autorul a optat pentru raportarea la „spiritul 
tradițional”, caracterizat prin: opțiunea pentru muncă mai puţină în loc de bani mai mulți, 
preocuparea pentru maxim de confort şi minim de efort, incapacitatea adaptării la noi metode 
muncă, ritm de muncă inegal, limitarea la venituri care permit o viata confortabilă, raporturi 
directe şi personale între întreprinzători, lucrători şi concurenți, avaritie şi lipsă de scrupule în 
organizarea afacerilor (M. Weber, 1993, p. 271). 

Spre deosebire de „spiritul tradițional”, capitalismul este o „organizare economică de tip 
rațional care cuprinde întreprinderi bazate pe investiţiile pe termen lung, pe libertatea juridică a 
forței de muncă, pe diviziunea planificată a muncii în cadrul întreprinderii şi pe alocarea 
factorilor de producție în funcție de cerinţele pietii” (Idem, p. 272). 

În opinia lui Weber, apariţia sistemului de organizare economică de tip capitalist a fost 
posibilă prin corelatia comportamentelor economice cu factorul religios, mai precis cu etica 
protestantă, situaţie produsă în secolul al XVI-lea, în vestul Europei. Doctrina predestinării, 
elaborată de Calvin, a susținut autorul, este cea care a încurajat munca, viaţa activă fiind singura 
conformă cu cerințele divinității. Potrivit eticii Reformei, utilitatea muncii este judecată după 
rezultatele obţinute, profitul şi bunăstarea fiind interpretate drept semne ale gratiei divine. 

Relevanta pentru contributia autorului la fundamentarea psihologiei politice este lucrarea 
Politik als Beruf („Politica ca vocație”, 1919), care conține forma completată a unei expuneri 
susținute de Weber în iarna aceluiaşi an din inițiativa Uniunii studenţeşti libere din München. 
Demersul menționat făcea parte dintr-un ciclu de expuneri menit să servească drept îndreptar 
tinerilor germani debusolati, marcați de experiența conflagrației mondiale, în diferite domenii de 
activitate intelectuală. 

Discursul conţine, într-o formă concisă, ideile politice ale autorului, dată fiind calitatea 
mărturisită de „ghid” pentru cei tentaţi să imbratiseze cariera politică, discursul este însoțit de 
analize obiective ale vieții politice din diferite epoci istorice şi tari. 

În opinia lui Weber, statul este acea entitate care deține monopolul utilizării legitime a 
constrângerii fizice. Din această perspectivă, politica trebuie înțeleasă ca orice activitate vizând 
influența distribuţiei relative a puterii, fie între state, fie în interiorul unui stat. „Cine face putere, 
declara autorul, aspiră la putere, fie la putere ca mijloc în slujba altor țeluri (de natură ideală sau 
egoistă), fie la putere de dragul puterii, de dragul plăcerii pe care o dă prestigiul social” (M. 
Weber, 1992, p. 9). 

Weber a făcut distincție între trei tipuri de legitimitate a unei dominatii sau autoritate: 
autoritatea tradițională (bazată pe datină), autoritatea charismatică (bazată pe calitățile persoanei, 
pe talentele de conducător), şi autoritatea legală (puterea birocratică, bazată pe reguli elaborate 
rațional). Instabilitatea autorităţii charismatice, a susținut autorul, conduce inevitabil la 
transformarea sa într-o formă mai structurată de autoritate, rational-legala, bazată pe „birocraţie”, 
termen a cărui analiză i se datorează, în mare măsură, lui Weber. Dintr-o perspectivă strict 
tehnică, birocraţia urmăreşte cel mai înalt grad de eficiență şi constituie mijlocul rational de 
exercitare a autorității, fiind superior tuturor celorlalte prin precizie, stabilitate, disciplină. 

Transformarea politicii într-o instituţie, a determinat, în opinia autorului, împărțirea 
funcționarilor publici în două categorii: „funcționarii profesionişti” şi „funcționarii politici”. 

Pentru Weber, trei sunt calitățile indispensabile pe care trebuie să le întrunească un 
politician: pasiunea (devotamentul pentru o „cauză”), simțul responsabilități şi intuiţia 
(capacitatea de a se distanţa de subiectul propriilor acţiuni - cei guvernati). 

Prin raportare la acestea, „păcatele capitale” in politică sunt absenţa unei cauze şi lipsa 
responsabilități: „lipsa unei cauze îl poate duce pe politician în situaţia de a lupta numai pentru 
aparenţa strălucitoare a puterii şi nu pentru adevărata putere, iar lipsa responsabilitatii îl poate 
duce în situația de a se lupta pentru putere exclusiv de dragul puterii, şi nu în vederea realizării 
unui tel anume” (M. Weber, 1992, p. 43). 

Analizând raportul dintre etică şi politică, Weber a susținut că „politicienii de profesie” se 
pot ghida după două tipuri de etică: „etica convingerilor” sau „etica responsabilitatii”. „Etica 
convingerilor” îi caracterizează pe acei politicieni care consideră că responsabilitatea faptelor 
proprii nu le aparţine, importantă fiind intensitatea cu care se urmăreşte un tel pozitiv, indiferent 
de mijloacele utilizate iar „etica responsabilitatilor” este proprie politicienilor care tin cont de 
urmările previzibile ale faptelor lor. 

lată şi explicația oferită de autor conceptului de vocaţie politică: <<Politica înseamnă, 
alături de pasiune şi intuiție, şi o tenace şi lentă luptă cu imposibilul. Este foarte adevărat, şi toate 
experienţele istoriei o dovedesc, că nu s-ar fi obținut posibilul, dacă nu s-ar fi încercat mereu în 
lume imposibilul. Dar cel care poate face asta trebuie să fie un conducător şi nu numai un 
conducător, ci şi — în sensul cel mai propriu al cuvântului — un erou. Cei care nu sunt şi una şi 
alta, trebuie să se înarmeze încă de pe acum, cu acea tărie a inimii care provine din înşelarea 
tuturor sperantelor, căci altfel nu vor fi în stare să realizeze nici măcar ceea ce astăzi este posibil. 
Numai cel care e sigur că nu se va da bătut dacă lumea, din punctul lui de vedere, se va dovedi 
prea stupidă sau prea josnică pentru ceea ce vrea el să-i ofere, cel care e sigur că va putea, cu 
toate acestea, să-i spună „şi totuşi!”, numai acela are ,,vocatie” pentru politică>> (M. Weber, 
1992, p. 54). 

Sigmund Freud 
(6.05.1856 — 23.09.1939) 


Medic neurolog austriac, născut la Příbor (Republica 
Cehă), într-o familie de evrei Ashkenazi, cu posibilități 
materiale modeste. 

A optat pentru transformarea prenumelui Sigismund în 
Sigmund, la vârsta de 21 de ani. 

A urmat studii de medicină la Universitatea din Viena 
(1873 — 1881). A profesat ca medic în secția de Psihiatrie, iar 
ulterior, sub coordonarea psihiatrului francez Jean Marie 
Charcot, s-a specializat în tratarea dezordinilor mentale, 
inclusiv prin hipnoză. 

În 1886, Freud a deschis la Viena un cabinet privat de 
psihiatrie, axat pe tulburări cerebrale şi nervoase. 


Începând cu anul 1901, a fost acceptat ca docent în neuropatologie la Universitatea din 
Viena. În jurul său s-a format un cerc de discipoli (Alfred Adler, Eugen Bleuler, Carl Gustav 
Jung) care ulterior i-au dezvoltat teoriile. 

După ocuparea Austriei de către nazişti, în 1938, s-a refugiat la Londra, unde a încetat din 
viață după numai un an, ca urmare a unui cancer al maxilarului. 

Întemeietor al psihanalizei, a contribuit la constituirea psihologiei clinice prin tehnica 
explorativă a inconştientului. A studiat rolul sexualității în viața cotidiană, al visurilor şi al 
impulsurilor de autoafirmare, printre lucrările reprezentative numărându-se Die Traumdeutung 
(„Interpretarea viselor”, 1899), Zur Psychopathologie des Alltagslebens (,,Psihopatologia vieții 
cotidiene”, 1901), Drei Abhandlungen zur Sexualtheorie („Trei eseuri asupra teoriei sexualității”, 
1905), Jenseits des Lustprinzips („Dincolo de principiul plăcerii”, 1920). 

Deşi nu a fost preocupat de problema politică, Freud a exercitat influențe asupra 
domeniului de studiu al psihologiei politice, pe de o parte prin lucrările în care şi-a detaliat 
reflectiile cu privire la societate şi religie, raporturile de autoritate în societatea primitivă sau 
psihologia maselor şi pe de altă parte prin preluarea concepției sale psihologice în analiza 
comportamentului oamenilor politici (A. Dorna, p. 123). 

În Massenpsychologie und Ich-Analyse („Psihologia maselor şi analiza Eului”, 1921), 
continuând preocupările lui Gustave Le Bon, Freud a explicat psihologia maselor pe baza 
transformărilor în psihologia indivizilor şi a utilizat concepte din psihologia maselor pentru a 
explica structura psihicului individului. Individul aflat în mulțime este incapabil să îşi reprime 
instinctele, revenind la starea caracteristică epocii primitive, în care individul este dominat de 
instincte „crude, brutale, distructive”. În opinia lui Freud, auto-identificarea cu o figură comună, 
liderul, explică fenomenul obedientei maselor. Fiecare individ se conectează vertical cu aceeaşi 
figură ideală şi, pe baza aceluiaşi „self-ideal”, stabileşte relaţii pe orizontală cu ceilalți membri ai 
mulțimii. 

Totem und Tabu (,,Totem şi Tatu”, 1913) abordează probleme de psihologie a popoarelor, 
pornind de la analizele anterioare ale lui Wilhelm Wundt. Referindu-se la tabuul conducătorului, 
autorul susține că necesitatea popoarelor primitive de a-l apăra pe conducător de toate pericolele 
imaginabile se datorează semnificației aparte pe care acesta o reprezintă pentru supuşi, prin 
puterea deplină de a-i face fericiți. 

Der Mann Moses und die monotheistische Religion („Moise şi religia monoteista. Trei eseuri“, 
1939) conţine o interpretare originală a conducerii bazate pe charisma şi psihologia maselor, prin apelul 
la figura profetică a omului Moise — „eliberatorul, legiuitorul si inspiratorul religiei poporului evreu“. 
Ideile lui Freud cu privire la religie au fost dezvoltate in Die Zukunft einer Illusion (,,Viitorul unei 
iluzii“, 1927). Abordarea religiei ca o iluzie conține o descriere detaliată a reprezentărilor 
religioase, despre care autorul susține că se formează din ,,trebuinta de a face suportabila 


eh) 


neajutorarea omenească” (S. Freud, 2000, p. 118). 

Serghei Ceahotin 
(1883 - 1973) 


Medic şi psiholog german, născut la Istanbul, într-o 
familie de origine rusă. 

A studiat biofizica şi zoologia la Universitatea din 
Heidegger, unde a obţinut titlul de doctor în 1907. Ulterior, 
s-a specializat în cercetarea vieții celulelor şi 
microchirurgie. Întors în Rusia în 1912, a colaborat 
îndeaproape cu renumitul Ivan P. Pavlov. 

După declanşarea revoluției bolşevice, a părăsit tara 
de origine, călătorind in Italia, Franţa şi Germania. Deşi a 
obținut cetățenia sovietică în 1922, a revenit în U.R.S.S. 
abia în 1958. 


În pofida formației ştiinţifice de bază, Ceahotin a manifestat înclinații pentru studiul 
sociologiei şi analiza politică, într-o lume marcată de preluarea puterii de către mişcări politice 
de extremă stângă şi dreaptă. Controversele cu privire la opera sa au fost generate de implicarea 
în politică, în calitate de responsabil al echipei de propagandă a „Frontului de Fier” din Partidul 
Social-Democrat German. 

În 1939, cu numai două luni înainte de declanșarea conflagrației mondiale, a publicat la 
editura Gallimard din Paris o lucrare care a generat reacții vehemente din partea autorităților 
vremii: Le viol des foules par la propagande politique („Violul mulțimilor prin propaganda 
politică”). Chiar înaintea publicării, autorul a constatat că lucrarea îi fusese cenzurată de către 
Ministerul Afacerilor Externe, fiind excluse orice fel de referiri defavorabile la adresa lui Hitler 
şi Mussolini. Protestele energice ale autorului au determinat apariția cărții în forma originală, dar 
după numai câteva luni Guvernul de la Vichy a dispus retragerea sa din librării. După ocuparea 
Parisului de către Wermacht, cartea lui Ceahotin a fost confiscată şi distrusă (S. Ceahotin, 2004, 
p. 7). Ea a rămas însă în circuitul științific, fiind reeditată în limba engleză în 1940, sub titlul The 
Rape of the Masses: The Psychology of Totalitarian Politicial Propaganda, atât la Londra, cât şi 
la New York. Prima apariţie în limba română a lucrării lui Ceahotin a fost în 2004. 

În cele aproape şapte decenii care au trecut de la prima publicare, cartea lui Ceahotin s-a 
impus în psihologia socială ca un studiu clasic asupra propagandei şi implicatiilor acesteia asupra 
opiniei publice. Pornind de la evoluţia istorică a propagandei şi obiectivele urmărite de 
propaganda statelor totalitariste europene în perioada premergătoare celui de-al doilea război 
mondial, autorul a analizat în detaliu mecanismele prin care propagandă politică (nazistă şi 
sovietică) a acționat asupra psihologiei maselor, punând în evidență modul de formare a voinței 
şi acțiunii politice. Dincolo de analogiile identificate de către Ceahotin între teoria reflexelor 
condiționate şi psihologia propagandei, valoarea lucrării rezidă în evidențierea faptului că 
victoria regimurilor totalitariste este determinată de o „degenerare” a democraţiei, care nu 
reprezintă altceva decât o oligarhie mascată, în care o elită urmăreşte să îşi extindă puterea în 
mod nelimitat (A. Dorna, p. 130). Principalul instrument utilizat în acest scop este propaganda, 
în fata căreia masele reacționează in 2 moduri: 90% din indivizii care le compun (,,violabilii’’) 
cedează şi 10% (,,rezistentii’”) nu sunt afectați. 

Autorul a făcut distincţie între 2 forme de propagandă politică: persuasivă şi senzitivă. 
Prima (convingerea) acționează asupra rațiunii iar cea de a doua (sugestionarea) asupra 
emoțiilor. În opinia autorului cea de a doua formă de propagandă este mai eficientă, întrucât 
acționează asupra celor 4 pulsiuni majore ale ființei umane: agresivitatea, satisfacția, dorinţa 
sexuală şi dragostea pentru copii. Exploatarea de către lideri a acestor pulsiuni prin utilizarea 
judicioasă a simbolurilor (politice, grafice sau sonore: logo-uri, saluturi şi gesturi simbolice, 
imnuri etc.) poate determina violenţa colectivă, mobilizarea maselor, sau, din contră, supunerea, 
apatia. 

Capitolul al VII-lea. 
Fondatorii psihologiei politice în Marea Britanie şi S.U.A. 

Comparativ cu contribuţiile franceze, germane sau italiene la fondarea 
disciplinei psihologie politică, dezvoltările teoretice ale autorilor anglo-saxoni 
sunt mai degrabă colaterale. La această situație a contribuit o mare varietate de 
factori, de la izolarea geografică a Marii Britanii la traditionalismul şi 
stabilitatea politică care au caracterizat societatea britanică la sfârşitul secolului 
al XVIII-lea şi începutul secolului al XIX-lea (A. Dorna, 2004, p. 134). 

După deschizători de drumuri precum Thomas Hobbes sau John Locke, 
filosoful şi istoricul David Hume (1711 — 1776) este primul autor britanic care a 
dezvoltat în opera sa concepții politice relevante. 

În perioada care a urmat, toţi gânditorii cu preocupări în domeniul 
psihologiei politice au fost semnificativ influenţaţi de darwinism, concepția 
evoluționistă formulată de naturalistul Charles Darwin, care a explicat „originea 
şi evoluția speciilor de animale şi de plante prin transformarea treptată a altor 
specii care au trăit odinioară pe pământ, ca urmare a interacțiunii dintre 
variabilitate, ereditate, suprapopulatie, lupta pentru existenţă şi selecția naturală” 
(DEX, 1975, p. 229). 

Se distinge prin lucrările sale pionierul sociologiei engleze, Herbert 
Spencer (1820 — 1903), un inginer „reconvertit la filozofie şi, sporadic, la 
jurnalistică ... liberal ostil oricărei forme de intervenție din partea statului” (M. 
Lallement, 1993, p. 113), dar nu poate fi ignorat aportul lui Francis Galton 
(1822 — 1911), vărul lui Darwin şi fondatorul eugeniei — doctrină potrivit căreia 
talentul este în esență transmişi genetic. 

Alte contribuţii se datorează unor pionieri ai psihologiei sociale anglo- 
saxone, profesorii universitari Graham Wallas (1858 — 1932) şi William 
McDougall (1871 — 1938). Teoria instinctualității comportamentului uman şi 
teoria factorilor irationali care influenţează comportamentul politic constituie 
principalul aport al autorilor menţionaţi la fundamentarea psihologiei politice în 


Marea Britanie. 


73 


David Hume 
(1711 - 1776) 


Filosof, economist şi istoric englez, născut in familia 
unui avocat din Edinburg. 

Si-a schimbat numele din cel de Home in 1734, intrucat 
englezii aveau dificultăţi în a-l pronunţa cu accent scoţian. 

A studiat dreptul la Universitatea din Edinburg, fără a fi 
> însă atras de această profesie. După o scurtă perioadă petrecută 
în Bristol, s-a retras la seminarul iezuit din La Fleche, Franţa. 

În 1744 a candidat fără succes pentru postul de profesor 
í de etică şi psihologie la Universitatea din Edinburg. 


Principala lucrare a autorului este A Treatise of Human Nature („Tratat asupra naturii 
umane”, 1739), considerată una dintre cele mai importante cărți din istoria filosofiei occidentale. 
Opera s-a bucurat de o atenție deosebită abia după ce Immanuel Kant a afirmat, în „Critica rațiunii 
pure”, că prin analiza cauzalitatii, Hume este cel care l-a trezit din „somnul dogmatic”. 

Prin An Enquiry concerning Human Understanding („Cercetare asupra intelectului 
omenesc”, 1748), filosoful englez a fost unul din inițiatorii agnosticismului (termen introdus de 
Th. Huxley în 1869), concepție filosofică care neagă posibilitatea cunoaşterii obiective, susținând 
incapacitatea cunoaşterii de a depăşi limitele „impresiilor” senzoriale. 

Problemele de etică au fost dezbătute pe larg în An inquiry concerning the Principles of 
Morals („Cercetare asupra principiilor moralei”, 1751). 

În monumentala History of Great Britain („Istoria Angliei”, 6 volume, 1754 — 1762), operă 
considerată de referinţă în istoriografia modernă, autorul a prezentat omul politic drept o creaţie a 
mediului, cu predispozitie de supunere fata de guvernarea existentă cât timp nu se confruntă cu 
condiții de incertitudine. 

Lucrarea The Natural History of Religion ("Istoria naturală a religiei”, 1757), care a stat la 
baza demersurilor ştiinţifice ulterioare în domeniul istoriei religiei, a determinat acuzarea autorului 
de erezie, fără a atrage însă şi condamnarea, întrucât ateiştii se aflau în afara jurisdicției Bisericii. 
Influenţa acesteia l-a împiedicat însă să dobândească titlul de profesor de filosofie la Universitatea 
din Glasgow. Date fiind riscurile la care se expuneau cei care se pronuntau în scris împotriva 
doctrinei oficiale a Bisericii, majoritatea lucrărilor care abordau subiecte religioase au fost 
publicate ulterior, fără numele autorului sau al editorului: Of Suicide („Despre sinucidere”, 1778), 
Of the Immortality of the Soul („Despre imortalitatea sufletului”, 1778), Dialogues Concerning 
Natural Religion (,,Dialoguri asupra religiei naturale”, 1779). 

Ca autor politic, Hume a fost revendicat atat de conservatorism, cat si de liberalism. 
Sustinator al descentralizarii politice şi al separării puterilor in stat, autorul a fost, totodată, unul 
din primii teoreticieni ai libertăţii de exprimare şi a nesupunerii civice. În Essay Moral and 
Political („Eseuri morale şi politice”, 1741) Hume pledează pentru moderație în politică, susținând 
că dorinţa legitimă de libertate nu este incompatibilă cu o autoritate puternică. În opinia sa 
societatea este cel mai bine guvernată de un sistem de legi general şi impartial iar forma de 
guvernare care administrează aceste legi este mai putin importantă atâta timp cât le aplică în mod 
echitabil. Totodată, autorul a susținut dreptul cetăţenilor de a opune rezistență guvernării tiranice şi 
a militat pentru libertatea presei, organizarea anuală a alegerilor şi pentru nesalarizarea 
reprezentanţilor aleşi. De-a lungul timpului, orice guvernământ se confruntă cu apariţia unor clivaje 
care pot conduce la erodarea încrederii mutuale din societate, conflicte şi, în situaţii extreme, la 
război civil. Soluția propusă de Hume pentru evitarea unor astfel de situaţii o constituie echilibrul şi 
controlul reciproc între puterile statului şi între stat în ansamblul său şi opinia publică (E. M. 
Socaciu, 2002, p. 8). 

Herbert Spencer 
(27.04.1820 — 8.12.1903) 


Filosof, sociolog si psiholog britanic, nascut la Derby, in 
familia unui profesor. 

Supus unei educatii rigide, de catre unchiul sau, pastor 
protestant, a optat pentru profesia de inginer de cai ferate. Ulterior 
a activat ca jurnalist (primele articole fiind publicate în ziarul 
radical „The Noncomformist”) şi editor executiv la reputata 
publicaţie financiară londoneză „The Economist”. 

După consolidarea reputației, Spencer a fost acceptat în 
exclusivistul X Club, unde l-a cunoscut pe naturalistul Charles 
Darwin, care a exercitat o influență majoră asupra sa. 

În primele sale lucrări, Spencer a fost un apărător al unor 
cauze radicale, cum ar fi naţionalizarea terenurilor agricole, locul 
şi rolul femeii în societate. 


Lucrarea Social Statics, or the Conditions Essential to Human Happiness („Statisticile 
sociale sau condiţiile esențiale pentru fericirea umană”, 1851), conține un istoric al dezvoltării 
libertăţii umane şi o pledoarie în favoarea apărării libertăților individuale. 

Cea de a doua lucrare în ordinea apariţiei, Principles Of Psychology („Principiile 
psihologiei”, 1855), nu s-a mai bucurat de acelaşi succes, marcând debutul problemelor de 
sănătate care îl vor determina pe Spencer să se retragă treptat din viata socială. 

În 1862 autorul a publicat primul din cele 9 volume ale principalei sale opere — A System 
of Synthetic Philosophy („Un sistem de filozofie sintetică”), în care a sistematizat un volum 
impresionant de date din ştiinţele naturale şi sociale. Ca o recunoaştere a meritelor sale, în 1883 
Spencer a fost ales membru corespondent al secției de filosofie a Academiei franceze de ştiinţe 
morale şi politice iar în 1902 a fost nominalizat la premiul Nobel pentru literatură. Lucrările sale 
s-au tradus în limbile germană, italiană, spaniolă, franceză, rusă, japoneză şi chineză, tirajul 
acestora depăşind, numai în timpul vieţii autorului, peste un milion de exemplare. 

În lucrările The Man Versus The State („Individul împotriva statului”, 1884) şi Essays: 
Moral, Political And Speculative („Eseuri morale, politice şi speculative”, 1892) Spencer a 
abordat cele mai importante aspecte politice ale societăţii în care a trăit. El a fost un susținător al 
"legii libertăţii egale", un principiu de bază al liberalismului care susţine că orice individ este liber 
să facă ce doreşte atâta timp cât nu încalcă drepturile altui individ. Adept al unei viziuni 
„organiciste” asupra societăţii, Spencer a apreciat că pentru a creşte natural orice organism are 
nevoie de „libertate”, argument folosit pentru a justifica individualismul şi de a respinge acele legi 
care constrâng acțiunile indivizilor. Restrangerea libertății prin lege este, în sine, un lucru rău, 
fund justificată atunci când este absolut necesară pentru prezervarea libertăţii. Singura funcție a 
guvernului o constituie, pentru Spencer, protecția drepturilor individuale, iar scopul principal al 
autorităţii publice este administrarea justiției. Prin simpla calitate de ființă umană, orice individ se 
bucură de drepturi menite să îi asigure libertatea (dreptul la viata, la proprietate, liberă exprimare, 
vot universal şi dreptul de a „ignora statul”), este concluzia la care ajunge autorul în scrierile sale 
politice. 

Spencer a fost unul din întemeietorii pozitivismului, susţinând că ştiinţa nu poate decât să 
sistematizeze datele senzoriale, esenţa lucrurilor fiind incognoscibila. De asemenea, a contribuit la 
generalizarea evolutionismului (teoria lui Darwin privind evoluția speciilor de plante şi animale), 
pe care l-a aplicat şi în domeniile psihicului şi socialului, fiind considerat „părintele darwinismului 
social”. Opera sa mai include lucrările: The Principles of Biology („Principiile biologiei”, 1864 - 
1867) şi The Study Of Sociology („Studiul sociologiei”, 1873), utilizate ca suport de curs la 
Universitățile Oxford şi Yale, The Principles of Ethics (,,Principiile eticii”, 2 vol., 1892) şi An 
Autobiography („O autobiografie”, 1904). 

William McDougall 
(22.06.1871 — 28.11.1938) 


Psiholog britanic născut in Chadderton, Oldham, in familia 
unui industriaş scoțian înstărit. 

Primele studii le-a urmat la o şcoală privată din oraşul natal 
şi apoi la un gimnaziu din Weimar, Germania. Deşi tatăl său dorea 
să imbratiseze avocatura, încurajat de mamă a optat pentru o 
carieră ştiinţifică. 

La 15 ani s-a înscris la Universitatea din Manchester, unde 
a studiat biologia şi geologia. Ulterior a obţinut o bursă la 
Universitatea din Cambridge, unde a dobândit o diplomă în ştiinţe 
naturale, în 1894. 


O nouă bursă la spitalul Sf. Thomas din Londra s-a finalizat, patru ani mai târziu, cu o 
specializare în fiziologie şi neurologie. În 1899 a participat la o expediţie antropologică de un an 
organizată de către Universitatea din Cambridge, pentru studierea triburilor din Borneo. A urmat 
un an de studii în Göttingen, unde a aprofundat psihologia experimentală, sub îndrumarea lui G. 
E. Müller. De altfel, lui McDougall îi revine meritul de a fi introdus pentru prima dată la Oxford 
studiul psihologiei experimentale. După primirea în Societatea Regală, a fot acceptat ca profesor 
de psihologie la Universitatea Harvard din Statele Unite, unde a predat între 1920 şi 1928. De aici 
s-a transferat la Universitatea Duke, Carolina de Nord, unde a activat până la sfârşitul carierei. În 
timpul primului război mondial, McDougall a servit în corpul medical al armatei franceze, 
tratându-i pe militari de sindromul de stres post-traumatic. La finalul campaniei a primit la rândul 
său terapie din partea lui Carl Jung. 

McDougall a manifestat o gama largă de preocupări, de la expediții antropologice şi 
experimente efectuate pe animale, la psihanaliză şi parapsihologie. Totodată, este co-fondator al 
Societăţii britanice de psihologie (1901) şi al Revistei britanice de psihologie (British Journal of 
Psychology). Primele cărţi sunt şi cele care i-au adus reputaţia in Marea Britanie: An Introduction 
to Social Psychology (“O introducere în psihologia socială”, 1908) şi Body and Mind (“Corp şi 
suflet”, 1911). Opera sa mai include: Physiological Psychology (“Psihologia fiziologică”, 1905), 
The Group Mind (“Mintea grupului”, 1920), Outline of Psychology (“Elemente de psihologie”, 
1923), Outline of Abnormal Psychology (“Elemente de psihologia anormalității”, 1926). 

Prin lucrările sale, McDougall a contribuit semnificativ la dezvoltarea teoriei 
comportamentului instinctual al oamenilor şi tradiției anglo-saxone a psihologiei sociale. 
Opunându-se behaviorismului, el a promovat o teorie pe care a numit-o „psihologia orientată spre 
scop” (purposive psychology), potrivit căreia toate comportamentele umane, inclusiv relaţiile 
sociale, au la bază un număr de instincte moştenite, a căror acțiune indivizii nu o înțeleg în mod 
conştient şi care sunt orientate spre atingerea scopurilor. În opinia lui McDougall, instinctele au 3 
componente: percepția (atenţia acordată stimulilor relevanti pentru scopurile instinctuale); 
comportamentul (activităţile care satisfac scopurile instinctuale) şi emoția (stări pozitive sau 
negative asociate instinctelor). 

Autorul s-a autocaracterizat drept un „elitist democrat”, considerând că aristocrația 
intelectuală a oricărei națiuni reprezintă o comoară care ar trebui să fie protejată. De asemenea, a 
militat în favoarea naturii ereditare a diferențelor de grup, atât a celor naționale, cât şi a celor 
rasiale, propunând instituirea unor programe de eugenie (teorie care preconizează ameliorarea 
populaţiei umane prin măsuri genetice: alegerea părinţilor, sterilizare, interdicția de a procrea 
etc.). Unul din gesturile care i s-au reproşat cel mai frecvent este o scrisoare pe care a adresat-o în 
1928 împăratului Japoniei, în care autorul îşi exprima speranţa că, prin intermediul eugeniei, tara 
sa va oferi un exemplu privind modul în care umanitatea se poate autoperfectiona. Din păcate 
pentru reputația lui McDougall, la scurt timp după moartea sa Japonia, asemenea Germaniei 
naziste, a optat pentru soluția militaristă de dobândire a supremaţiei. 

Graham Wallas 
(31.05.1858 — 9.08.1932) 


Psiholog social şi politician englez, născut in 
Monkwearmouth, Sunderlan, în familia unui cleric anglican. 

A urmat cursurile Colegiului Corpus Christi din Oxford, 
dar ulterior a abandonat religia, convertindu-se la rationalism. 

În 1894 a fost ales membru al comitetului pentru 
educaţie din cadrul Consiliului Municipal al Londrei iar doi ani 
mai târziu a intrat în Societatea Fabiana, o mişcare socialistă a 
intelectualitatii britanice, înfiinţată la Londra in 1884, care milita 
pentru răspândirea graduală a socialismului, dar nu prin mijloace 
revoluţionare, ci prin reforme. 


În 1904 a demisionat din societatea menţionată, care a reunit importante personalității ale 
epocii (printre care George Bernard Shaw) în semn de protest fata de susținerea de către aceasta a 
politicii fiscale a guvernului Chamberlain. 

Deceptionat de politica, a îmbrăţişat cariera universitară, iar începând cu anul 1895 a predat 
în cadrul Şcolii de Ştiinţe Economice din Londra, fiind primul titular al cursului de ştiinţe politice 
(1914 — 1923). În această perioadă a efectuat patru vizite în Statele Unite ale Americii, bucurându- 
se de o largă apreciere cu prilejul conferinţelor susținute la Universitatea Harvard. Printre gânditorii 
americani influenţaţi de opiniile lui Wallas se numără şi Walter Lippmann. 

Principalele sale lucrări sunt Property Under Socialism (“Proprietatea în socialism”, 1889), 
Human Nature in Politics (“Natura umană în politică”, 1908), The Great Society („Marea 
societate”, 1914) şi Our Social Heritage (,,Mostenirea noastră socială”, 1921). 

Contribuţia lui Wallas la dezvoltarea psihologiei politice moderne constă în analiza 
factorilor psihologici care influențează atitudinile politice şi teoria irationalitatii acțiunilor 
politice, potrivit căreia politica este afectată în mai mare măsură de forţe iraționale (cum ar fi 
prejudecățile, obiceiurile sau accidentele), decât de calculul rational. În opinia sa, este periculos, în 
special în democraţie, să consideri că toate acțiunile umane reprezintă rezultatul unui proces 
intelectual, în cadrul căruia omul îşi fixează anumite scopuri şi apoi alege mijloacele necesare 
pentru atingerea acestora. Actele politice sunt rezultatul contactului dintre natura umană şi mediul 
său. Dacă natura umană a cunoscut relativ puține modificări, mediul politic s-a schimbat mult mai 
rapid. Pe cale de consecinţă, indivizii diferă radical de strămoşii lor, nu doar prin modul de a gândi 
şi a simţi cu privire la politică, ci şi prin apariţia unor noi instituţii la care se raportează. 

Autorul a pornit de la constatarea că de la apariţia teoriei evoluționiste psihologii au făcut 
descoperiri importante cu privire la natura umană, dar că, din păcate, ştiinţele politice nu au 
contribuit la aceste descoperiri, dar nici nu au beneficiat de pe urma lor. Pledând pentru luarea în 
considerare a aspectelor psihologice în analiza bazelor politicii, Wallas a urmărit redeschiderea 
dezbaterilor pe marginea unor subiecte precum guvernarea reprezentativă. 

Psihologul britanic a fost un adept al elitismului, dar nu a perceput elitele drept un rezultat 
al selecţiei naturale, ci drept acele persoane care îşi manifestă opţiunile politice ținând cont de cele 
mai recente descoperiri din ştiinţele naturale şi sociale. 

O altă temă abordată în lucrările sale este cea a comportamentului colectiv. Criticând 
concepțiile lui Gustave Le Bon şi Gabriel Tarde, potrivit cărora mulțimile sunt alcătuite din indivizi 
inconstienti, incapabili să reflecteze şi să rationeze, Wallas a susținut că mişcările politice sunt 
generate de indivizi conştienţi, dar slab informaţi şi, prin urmare, uşor de manipulat. 

În domeniul educaţiei, Wallas este celebru prin modelul clasic al gândirii creative, descris în 
The Art of Thought (“Arta gândirii”, 1926), care include patru etape: pregătirea (preparation), 
incubatia (incubation), iluminarea (illumination) şi elaborarea (elaboration). 

In constituirea fundamentelor psihologiei politice in Statele Unite ale 
Americii, un rol esențial au jucat promotorii unor orientări precum 
pragmatismul (Charles Pierce, 1839 — 1914; William James, 1842 — 1910) sau 
behaviorismul (Edward Lee Thorndike, 1874 — 1949; John Broadus Watson, 
1878 — 1958). 

Adepții pragmatismului au susținut că, în adaptarea sa la mediul natural 
şi social, omul se află în faţa unor situații problematice, reprezentate prin stări 
obiective ale activităţilor umane caracterizate prin derută, nesiguranță, confuzie, 
care, pentru a fi transformate în situaţii neproblematice, necesită mobilizarea 
tuturor resurselor raționale ale acestuia, care sunt evaluate din punct de vedere al 
eficacitatii lor practice. 

Reprezentanții behaviorismului au redus psihologia „la studiul 
comportamentului, al relației dintre stimul şi răspuns, eliminând din câmpul 
cercetării psihologice conştiinţa, fenomenele vieții psihice interioare” (MDE, 
1972, p. 106). 

Printre precursorii psihologiei politice americane se numără sociologul şi 
economistul Thorstein Veblen (1857 — 1929) şi Edward Ross (1866 - 1951). 
Contributiilor menţionate, legate in mare parte, ca şi in cazul Marii Britanii, de 
etapa de pionierat a psihologiei sociale, li se adaugă şi cele ale unor cercetători 
europeni refugiați peste Atlantic, pentru a evada „dintr-o Europă de războaie şi 
parțial cucerită de totalitarism” (M. Lallement, 1994, p. 13). Printre numele de 
referinţă din această categorie, alături de unele la care am făcut deja referire în 
teme anterioare (W.Reich, E.Fromm), le amintim doar pe cele ale lui Kurt 
Lewin (1890 - 1947) şi Theodore Adorno (1903 - 1969). 

În opinia profesorului A. Dorn (2004, p. 143) „începutul psihologiei 
politice actuale” este legat însă de numele lui Harold Laswell (1902 — 1978). 
Lista autorilor americani ale căror preocupări au influenţat, într-o măsură mai 
mare sau mai mică, evoluția psihologiei politice, este însă mult mai lungă, 
incluzând nume precum: Jacob Moreno, Stanley Millgram, Solomon Asch, 
Leon Festinger, Albert Bandura, Carl Hovland etc. Revendicati de numeroase 
alte discipline, prin unele din temele studiate cei în cauză şi-au pus o amprentă 


semnificativă şi asupra psihologiei politice. 

Thorstein Veblen 
(30.07.1857 — 3.08.1929) 


Sociolog şi economist american, născut in Cato, 
Wisconsin, în familia unor imigranţi norvegieni. 

A studiat la Colegiul Carleton şi Universitatea John 
Hopkins. În 1884 a obţinut titlul de doctor în filozofie la 
Universitatea Yale, cu o teză despre Immanuel Kant. 
Ulterior, a urmat studii de economie la Universitatea 
Cornwell. 

În 1892 a devenit profesor la recent infiintata 
Universitate din Chicago. În paralel, a activat ca editor al 
publicaţiei „Jurnal de economie politică”. 

Totodată, a predat economia în cadrul Universitatilor 
Standford şi Missouri. 


Veblen şi-a dobândit reputaţia ca psiholog prin lucrarea The Theory of the Leisure Class 
(„Teoria clasei cu timp liber”, 1899), o perspectivă satirică asupra societății moderne, apreciată 
atât pentru ideile economice contrare opiniei majoritare în epocă, cât şi pentru meritul de a fi 
criticat pentru prima oară societatea de consum americană. 

În opinia autorului, viaţa economică nu este guvernată de noţiunea de utilitate, ci de 
„vestigii sociale” care provin din preistorie. Pornind de la o serie de exemple oferite de 
antropologie, Veblen a susținut că o mare parte din societatea modernă are la bază viaţa tribală. 
Astfel, deşi clasa conducătoare contribuia la bunăstarea tribului prin practicarea războiului şi a 
vânătorii, contribuţia sa era minoră, periferică şi în mare parte simbolică, comparativ cu 
ocupațiile celorlalți membri ai tribului (cultivarea pământului, domesticirea animalelor etc), 
dificil de practicat, dar productive. Cu toate acestea, teama de conflicte cu alte triburi i-a 
determinat pe membrii comunităţii respective să se simtă dependenți de clasa privilegiată. În 
opinia lui Veblen, societatea nu a reuşit să depăşească niciodată acest stadiu, limitându-se la a-l 
adapta în diferite forme. Spre exemplu, în Evul Mediu nobilii erau singurii care aveau dreptul să 
vâneze şi să participe la război. 

Autorului menționat îi aparțin şi sintagmele “consum ostentativ” (conspicuous consum) — 
irosirea de bani sau resurse de către o persoană pentru a afişa un status superior celorlalte (cum 
ar fi utilizarea tacâmurilor de argint) şi “timp liber excesiv” (conspicuous leisure) — intervalul de 
timp utilizat de o persoană pentru a afişa un status superior (spre exemplu, pentru a dobândi 
statutul de gentelman o persoană trebuie să studieze filosofia şi artele frumoase, care sunt 
complet lipsite de o valoare economică intrinsecă). 

Spre deosebire de economiştii clasici, care au susținut că individul este rațional, acţionând 
în direcția maximizării plăcerii, Veblen a pledat pentru irationalitatea ființei umane, preocupată 
de dobândirea unui status social ridicat prin orice mijloace. Autorul a utilizat termenul 
„emulaţie” pentru a descrie procedeul prin care oamenii caută să îi imite pe cei mai respectați 
membri ai grupului, pentru a-şi consolida propriul status. 

Veblen a ajuns la concluzia că omul de afaceri reprezintă stadiul ultim al „clasei 
privilegiate” întrucât nu produce bunuri sau servicii, ci le manipulează obţinând profit, ceea ce 
nu-l diferențiază de şeful de trib care trăia din bunurile obţinute de pe urma cuceririlor, fără a 
produce ceva. 

În epoca modernă anumite mărci şi magazine sunt considerate „superioare” altora şi unii 
indivizi achiziţionează produse „de firmă” deşi nu şi le pot permite iar cumpărarea unor produse 
similare mai ieftine nu le-ar dezechilibra bugetul. Concepţia lui Veblen a făcut carieră, astăzi 
prin „produse Veblen” înțelegându-se acele produse de lux (cum ar fi parfumurile sau 
automobilele) a căror diminuare de pret ar atrage o diminuare a preferințelor cumpărătorilor în a 
le achiziționa, întrucât nu ar mai fi percepute drept produse exclusiviste, asociate unui standard 
de viata ridicat. 

Kurt Zadek Lewin 
(1890 — 1947) 


Psiholog social american de origine germană, născut in 
Moglno, Polonia, in familia unui fermier evreu. 

La vârsta de 15 ani, s-a mutat in Berlin, împreună cu 
familia. 

A studiat medicina la Universitatea din Freiberg şi apoi 
biologia la Universitatea din Miinchen. 

Manifestă simpatii de stânga, fiind preocupat de subiecte 
precum combaterea antisemitismului, democratizarea instituţiilor 
germane şi îmbunătăţirea statutului femeii. 


A participat la primul război mondial în cadrul armatei germane, iar în 1916 a obţinut titlul 
de doctor în sociologie la Universitatea din Berlin. Membru al Institutului pentru Cercetări Sociale 
din cadrul Universităţii din Berlin, unde a ţinut prelegeri de filosofie şi psihologie, a dobândit o 
reputaţie care a determinat invitarea sa în Statele Unite, în 1930, ca profesor asociat al 
Universității Standford. După venirea la putere a lui Hitler, în 1933, a emigrat în S.U.A., 
dobândind cetăţenia americană şapte ani mai târziu. Pe teritoriul american, a profesat la 
Universitățile Cornell şi Iowa. Începând cu 1940 a fost implicat în mai multe programe de 
cercetare menite să sprijine efortul de război, care au vizat, printre altele, subiecte precum moralul 
trupelor combatante sau războiul psihologic. 

În 1942 a fost ales preşedinte al Societăţii pentru studiul psihologic al problemelor sociale 
(Society for the Psychological Study of Social Issues). Doi ani mai târziu a organizat Centrul de 
cercetare a dinamicii grupurilor (Research Center for Group Dynamics), în cadrul Institutului 
pentru Tehnologie Massachusetts, având drept principal obiectiv, într-o primă etapă, identificarea 
unor modalități eficiente de combatere a prejudecatilor rasiale şi religioase. 

Opera sa include 8 cărți şi peste 80 de articole, care au abordat o gamă largă de teme de 
psihologie. Cele mai importante lucrări sunt, în ordinea publicării: A Dynamic Theory of 
Personality („O teorie dinamică a personalităţii”, 1935), Principles of Topological Psychology 
(„Principiile psihologiei topologice”, 1936) şi Frontiers in Group Dynamics („Frontiere în 
dinamica grupului”, 1946). 

Nu vom insista asupra concepției autorului cu privire la dinamica grupurilor şi schimbarea 
socială, ci asupra aspectelor legate de democraţie si autoritate. În opinia autorului, democraţia 
reprezintă o formă de structură socială mult mai greu de atins şi menţinut decât autocratia. Pentru 
Lewin lipsa cunoştinţelor cu privire la legitatile cărora li se supune grupul sau ignorarea acestora 
face imposibil succesul democraţiei, după cum absenţa libertăţii de cercetare, garantată de mediul 
democratic, conduce, inevitabil, la eşecul ştiinţelor sociale. 

Una din cele mai importante cercetări în care a fost implicat autorul este aceea privind 
stabilirea unor relaţii între stilurile de conducere şi structura grupurilor, respectiv comportamentul 
membrilor acestora. Analizând trei modele clasice de conducere a grupurilor — democratic, 
autocratic şi permisiv (/aissez-faire), Lewin şi colaboratorii săi au ajuns la concluzia că stilul de 
conducere democratic a determinat un nivel sporit de creativitate, deschidere şi apropiere între 
membrii grupului, în timp ce în cazul celorlalte două stiluri s-a înregistrat un nivel mai ridicat de 
agresiune, ostilitate şi nemulțumire. Referindu-se la comportamentul membrilor grupului 
determinat de la trecerea de la un sistem de conducere la altul, Lewin a constat că schimbările s-au 
produs mai repede în cazul trecerii de la democraţie la autocratie, explicaţia oferită de autor fiind 
aceea că în timp ce autocratia îi este impusă individului, democrația trebuie învățată printr-un 
proces de participare voluntară şi responsabilă. Sarcina liderului democratic se complică în 
condiţii de tranziţie, a mai susţinut autorul, întrucât schimbarea trebuie facilitată şi ghidată. 

Lewin a exercitat o influență considerabilă în domeniul psihologiei în general şi al 
psihologiei sociale în special. 

Theodore Ludwig Wiesengrund Adorno 
(11.09.1903 — 06.08.1969) 


Sociolog şi filosof german, născut in Frankfurt, in 
familia unui comerciant de vin convertit de la iudaism la 
protestantism. 

Absolvent strălucit al Colegiului “Kaiser 
Wilhelm” şi-a continuat studiile la Universitatea din 
Frankfurt, în domeniile filosofie, muzicologie, psihologie 
şi sociologie. După un stagiu petrecut la Viena, unde a 
îmbrățişat cariera de compozitor, a revenit la Frankfurt 
unde a scris mai multe lucrări de filosofie. În 1934 
Adorno a emigrat în Marea Britanie, fugind de regimul 
nazist. După o vizită efectuată la New York, în 1937, a 
decis să se stabilească în S.U.A. 


Un an mai târziu a fost acceptat ca membru al Institutului pentru Cercetări Sociale din 
New York. Ulterior, a devenit co-director al unităţii de cercetare din cadrul Universității 
Columbia. Împreună cu filosoful Max Horkheimer, a publicat în 1944 lucrarea intitulată 
Dialectic of Enlightement („Dialectica Iluminării”), în care a fost evidențiată tendința 
civilizaţiei spre autodistrugere. 

După încheierea celui de-al doilea război mondial, a revenit în Germania, unde a fost 
acceptat ca profesor de filozofie şi sociologie, începând cu anul universitar 1949/1950. 

Theodore W. Adorno este co-autorul unei lucrări de referință în domeniul raporturilor 
dintre personalitate şi politică — Authoritarian Personality („Personalitatea autoritariană”, 
1950), carte scrisă împreună cu Else Frenkel-Brunswik, Daniel J. Levinson şi Nevitt_R. 
Sanford. Studiul menţionat a fost rezultatul unui program de cercetare mai amplu derulat în 
cadrul Universităţii Berkley, California, care a vizat identificarea bazelor psihologice ale 
prejudecatilor anti-semite. Sub impactul Holocaustului, prezent în memoria colectivă, autorii 
şi-au propus să explice atitudinile fasciste şi antidemocratice dintr-o perspectivă psihanalitică, 
măsurând curentele ideologice antidemocratice cu scale de atitudine. 

Cercetătorii americani au pornit de la premisa că între structura de personalitate şi 
fenomene ca anti-semitismul şi etnocentrismul există o strânsă legătură. Întrucât grupările 
fasciste primesc sprijin cu precădere din partea taberelor de dreapta, conservatoare, autorii au 
interpretat opţiunile conservatoare drept o caracteristică a acestei structuri de personalitate. 
Pentru măsurarea acestor trăsături, au fost construite scalele „anti-Semitism” (AS), 
„Etnocentrism” (E) şi ,,conservatorism politico-economic” (PEC). Instrumentul ştiinţific 
folosit pentru identificarea trăsăturilor de bază ale personalităţii autoritariene este „scala de 
măsurare a tendinţelor antidemocratice şi a fascismului potenţial”, cunoscută sub denumirea 
de scala „F”. Scala este structurată pe 9 dimensiuni: 1. Conventionalism (Conventionalism) — 
tendința de a accepta şi conformarea la convențiile sociale; 2. Supunere autoritariană 
(Authoritarian Submission) — supunerea fata de autorităţi şi figuri autoritariene; 3. Agresiune 
autoritariana (Authoritarian Aggression) — atitudine agresivă fata de indivizi şi grupuri 
neagreate, in particular faţă de cei care amenință valorile tradiționale; 4. Antisubiectivitate 
(Anti-Intraception) — respingerea subiectivului, imaginativului şi esteticului; 5. Superstitie şi 
stereotipuri (Substitution and Stereotypy) — superstiții, clişee, categorizare şi determinare 
fatalistă; 6. Putere şi încăpățânare (Power and Toughness) — identificare cu cei aflați la putere, 
accent excesiv pe calitățile agreate social ale egoului; 7. Distructivitate şi cinism 
(Destructiveness and Cynicism) — ostilitate generală, punerea celorlalți în inferioritate; 8. 
Proiectivitate (Projectivity) — tendinţa de a crede în existenţa răului în lume şi proiectarea in 
exterior a impulsurilor emoționale inconştiente; 9. Sex (Sex) — preocupare exagerată pentru 
activitatea sexuală. 

Harold Dwight Laswell 
(13.02.1902 — 18.12.1978) 


Sociolog gi politolog american născut in 
localitatea Donnellson, Illinois, in familia unui pastor 
protestant. 

A urmat cursurile Facultăţii de Sociologie a 
Universității din Chicago, unde a dobândit titlul de 
doctor la doar 26 de ani, cu o teză referitoare la utilizarea 
propagandei în primul război mondial. Şi-a întregit 
studiile la Şcoala de Economie din Londra, precum şi în 
centre academice din Paris, Geneva şi Berlin. A fost 
profesor de ştiinţe politice la universitățile din Chicago 
(1926 — 1938),Yale şi New York 


Între 1937 şi 1941 a fost angajat al Institutului pentru Analiza Propagandei iar în 
intervalul 1939 — 1945 a fost director pentru investigații asupra comunicării în timp de război în 
cadrul Bibliotecii Congresului. 

Reputația dobândită a făcut ca în 1946 să fie desemnat membru al Comisiei cu privire la 
libertatea presei (cunoscută drept Comisia Hutchins, după numele preşedintelui Robert M. 
Hutchins), cea care a formulat cunoscuta teză privind responsabilitatea socială a presei. 

Devenit membru al Şcolii sociologice de la Chicago, este autorul unor lucrări de 
referinţă în domeniul teoriei comunicării, propagandei, opiniei publice şi al psihologiei politice, 
fiind considerat unul dintre fondatorii disciplinei. Laswell se numără printre primii cercetători 
care au apelat la teoriile psihologice pentru a explica comportamentul politic al indivizilor şi 
au abordat teme din psihologia politică, cum ar fi puterea sau elitele. 

Teza sa de doctorat, publicată in 1927, sub titlul Propaganda Techniques in the World 
War (“Tehnici de propaganda în războiul mondial”), evidenţiază faptul că Aliații au utilizat în 
mod extensiv propaganda în timpul primului război mondial pentru a convinge statele neutre de 
justetea obiectivelor urmărite de S.U.A. pe parcursul conflagrației, pornind de la premisa că cea 
mai bună metodă de a atrage opinia publică din țările neutre de partea lor este de a-şi portretiza 
adversarii drept „creaturi inumane”. 

În Psychopathology and Politics (“Psihopatologia şi politica”, 1930), autorul utilizează 
concepte ale psihologiei clinice pentru a studia comportamentul unor actori politici, economici 
sau religioşi. 

În cartea Politics: Who Gets What, When, How (“Politica: cine, ce, când şi cum 
primeşte”, 1936) este analizat comportamentul elitelor politice în lupta pentru influență. 

În acelaşi an publică o nouă lucrare de referință în domeniul propagandei: Propaganda 
and Dictatorship („Propagandă şi dictatură”). 

În Propaganda, Communication and Public Opinion (,,Propaganda, comunicarea şi 
opinia publica”, 1946) autorul argumenteaza utilitatea propagandei in a-i determina pe cetatenii 
neinformati sa accepte ceea ce clasa politica a decis ca este in interesul lor. 

Lucrarea Power and Personality („Puterea şi personalitatea”, 1948) are ca punct de 
pornire asertiunea conform căreia puterea înseamnă elaborarea de decizii importante iar 
importanţa deciziilor se măsoară prin efectul lor asupra distribuţiei valorilor (prin „valori” 
înțelegând acele lucruri importante pentru oameni, cum ar fi venitul sau siguranţa). 

De departe cea mai citată în literatura de specialitate este monumentala lucrare în 3 
volume Propaganda and Communication in World History („Propaganda şi comunicarea în 
istoria lumii”, 1976), realizată împreună cu Daniel Lerner şi Hans Speier. 

Capitolul al VIII-lea. Rolul politicului in reconfigurarea memoriei sociale 


Procesul psihic complex numit memorie a fost 
adus în atenţia ştiinţelor socioumane prin contribuţiile 
psihologului german Herman Ebbinghaus (1850 — 
1909), ulterior făcând obiectul unor analize multiple, 
din perspective variate. Provocat de o opinie publicată 
într-o revistă de specialitate de către Wilhelm 
Wundt, potrivit căruia nu se putea elabora un test de 


măsurare a memoriei, Ebbinghaus s-a decis să 


cerceteze memoria umană; într-o primă fază 
experimentul a fost făcut asupra lui însuşi, prin memorarea zilnică a unor liste 
de silabe fără înţeles, formate din 3 litere. El a evidenţiat existenţa unei relaţii de 
cauzalitate între volumul informaţiilor achiziționate şi timpul consacrat 
memoriei. Declanşat din curiozitate, interesul autorului pentru procesul 
menţionat s-a transformat într-un efort sistematic, derulat pe parcursul a două 
decenii şi jumătate, soldat cu publicarea unui prim studiu, în 1855, urmat de 
numeroase altele şi de sistematizarea contribuţiilor teoretice în două lucrări — 
Grundziige der Psychologie („Principiile psihologiei”, 1902) şi Abriss der 
Psychologie („Un rezumat al psihologiei”, 1908). 

După un secol şi jumătate de investigație ştiinţifică, procesul care reflectă 
lumea şi relațiile omului cu lumea prin întipărirea, păstrarea şi reactualizarea 
selectivă a informaţiilor, continuă să prezinte suficiente „pete albe”, 
multitudinea de legi şi teorii ale memoriei, formulate de-a lungul timpului, 
explicând numai parțial acest proces. 

Dacă memoria individuală constituie obiect de studiu pentru psihologic, 
din perspectiva psihologiei politice prezintă interes analiza memoriei de care 
dispun societățile, descrisă în limbajul specific prin conceptul de „memorie 


socială”. 

Memoria socială constituie o tema de interes predilectă pentru psihologia 
socială europeană. În literatura de specialitate există două tipuri de abordări ale 
acestui concept: una specifică psihologiei sociale şi o alta caracteristică 
psihologiei cognitive“. Exponentii ambelor abordări evită să formuleze o 
definiție a memoriei sociale, optând pentru aprofundarea unuia sau altuia din 
aspectele acesteia. 

Din perspectiva psihologiei sociale, memoria socială reprezintă, alături de 
reprezentările sociale şi credințele colective, o componentă a gândirii sociale, 
definită drept „ansamblu de conţinuturi ... vehiculate de către membrii unei 
societăți, conținuturi ancorate şi particularizate de istoria morală, economică, 
culturală a diferitelor grupuri sociale co—existente într-un anumit context social, 
ideologic şi situational” (Neculau A., 2004, p. 341). In timp ce reprezentările 
sociale sunt specifice prezentului, incluzând percepții colective ale unor obiecte 
de reprezentare, aspecte sau dimensiuni ale mediului social actual, memoria 
socială înglobează reprezentările colective ale trecutului. Procesul de 
omogenizare a acestor reprezentări este influenţat, pe de o parte, de comunicarea 
dintre indivizi şi grupuri, iar, pe de altă parte, de fenomenul de uitare. 

Contribuțiile de pionierat în domeniul memoriei sociale îi aparțin 
sociologului francez Maurice Halbwachs (1877 — 1945), a cărui concepție, 
exprimată pentru prima dată în lucrarea „Cadrele sociale ale memoriei” (1925), 
a susținut rolul determinant ce revine cadrului social în procesul de formare al 
reprezentărilor despre prezent sau trecut. 

Autorul distinge trei tipuri distincte ale memoriei: individuală, colectivă şi 
socială. Memoriile individuale, puternic condiționate de contextul social al 
grupului de referință, dau naştere, prin interacțiunea membrilor grupului, unor 
memorii colective specifice. Memoriile colective sunt aşadar caracteristice unui 
anumit grup şi coexistă, în acelaşi timp şi spațiu, cu alte memorii colective, fata 
de care prezintă elemente comune, dar şi de individualizare. În timp, ca urmare a 
procesului de uitare şi a filtrării, reconstrucției şi esentializarii conţinutului, 


memoriile colective dau naştere memoriei sociale a unei comunităţi sau națiuni. 


* Potrivit „Dicţionarului de psihologie socială” (1998, p. 55) ramură a psihologiei care se ocupă cu studiul 

După întâlnirea cu Emile Durkheim, a manifestat preocupare pentru sociologie, devenind 
pentru un an profesor la un liceu din Reims. Totodată, s-a alăturat colectivului editorial al 
„Anuarului de sociologie”, fiind responsabil de editarea sectiunilor Economie şi Statistică. 

În 1909 a obţinut doctoratul în drept iar ulterior s-a întors în Germania, pentru a studia 
economia şi marxismul la Universitatea din Berlin. Pentru o scurtă perioadă, a deţinut şi calitatea 
de corespondent al cotidianului „L'Humanite”. În 1912 a obţinut un al doilea doctorat, în litere. 

În timpul primului război mondial, Halbwachs a lucrat în cadrul Ministerului de Război. La 
scurt timp după încheierea conflagrației, a devenit profesor de pedagogie şi sociologie la 
Universitatea din Strasbourg, după ce a fost timp de un an, titularul cursului de filosofie la 
Universitatea din Caen. A rămas în această poziţie timp de peste un deceniu şi jumătate, cu o scurtă 
întrerupere (octombrie — decembrie 1930), în care a activat ca profesor asociat la Universitatea din 
Chicago. 

Începând cu 1935 a predat sociologia la Universitatea din Sorbona, unde a colaborat 
îndeaproape cu sociologul Marcel Mauss iar în 1938 a fost numit preşedintele Institutului Francez 
de Sociologie. Din 1942 a fost şi director al revistei „Analele de sociologie” (Annales de 
Sociologie), care a succedat ,,Anuarului de sociologie” iar în 1943 a fost ales vicepreşedinte al 
Societăţii de psihologie. 

Activitatea sa didactică şi ştiinţifică a fost recunoscută în anul 1944, prin desemnarea sa ca 
profesor de psihologie colectivă la reputatul Collége de France din Paris. 

Simpatiile socialiste ale lui Halbwachs au determinat arestarea sa de către Gestapo, în 23 
iulie 1944 şi deportarea în lagărul Bunchenwald, unde a fost executat în primăvara anului 1945. 

Cele mai cunoscute lucrări ale autorului sunt Les cadres sociaux de la memoire (“Cadrele 
sociale ale memoriei”, 1925) şi La memoire collective (“Memoria colectivă”, 1950). Opera sa mai 
include: Les Expropriations et le prix des terrains a Paris. 1860-1900 („Exproprierile şi preţurile 
terenurilor in Paris. 1860 — 1900, 1909), La classe ouvrière et les niveaux de vie („Clasa 
muncitorilor şi nivelul de trai”, 1913), Les origines du sentiment religieux d'apres Durkheim 
(„Originile sentimentului religios după Durkheim”, 1925), Les causes du suicide („Cauzele 
sinuciderii”, 1930), Analyse des mobiles qui orientent l'activité des individus dans la vie sociale 
(„Analiza cauzelor care orientează activitatea individului in timpul vieţii sociale, 1938), La 
morphologie sociale („Morfologia socială”, 1938), Sociologie économique et démographique 
(„Sociologie economică şi demografică”, 1940), La Topologie litteraire des Evangiles en Terre 
sainte, étude de mémoire collective („Topologia literară a Evangheliei pe pământul Sfânt, studiu de 
memorie colectivă”, 1941). 

Cum folosim imaginile mentale ale prezentului pentru a reconstitui 
trecutul? Lui Maurice Halbwachs îi revine meritul de a fi formulat pentru prima 
dată această întrebare în cartea sa despre memoria colectivă, care l-a impus ca o 
figură majoră în istoria sociologiei. Teza primară a autorului este aceea că 
memoria umană nu poate funcționa decât într-un context colectiv. Memoria 
individului, a susținut Halbwachs, este întotdeauna selectivă. Diferite grupuri 
umane au diferite memorii colective, care generează la rândul lor diferite moduri 
de comportament. 

lată cum definea autorul memoria, în lucrarea „Cadrele sociale ale 
memoriei” (1925), apelând la dimensiunile sociale ale acesteia: „Dacă trebuie să 
examinăm modul în care ne amintim, vom recunoaşte că cele mai multe dintre 
amintirile noastre ne parvin atunci când familia noastră, prietenii noştri sau alți 
oameni ni le aduc aminte... Nu am nevoie să caut unde se află memoriile, unde 
sunt ele păstrate, în creierul meu sau într-un colt al minţii in care doar eu am 
acces, deoarece ele îmi sunt reamintite din exterior şi deoarece grupurile cărora 
le aparţin îmi oferă continuu mijloacele de a le reconstrui” (p. 78). 

Spre deosebire de psihologi, Halbwachs a argumentat că trecutul nu este 
reținut ca atare în memorie şi nu poate fi readus în actualitate, în memorie 
păstrându-se doar „fragmentele” sau „imaginile”. Reprezentările colective sunt 
cele care le organizează în funcție de necesităţile prezentului. Autorul a pornit 
de la exemplul oferit de psihologul Charles Blondel (1876 — 1939), care a relatat 
faptul că în copilărie a căzut într-o groapă cu apă, fiind pe punctul de a se îneca, 
amintirea respectivă fiind una personală. Halbwachs a susținut că această 
memorie este personală numai în aparență, spaima copilului fiind atât de mare 
întrucât familia îl aştepta acasă. El s-a văzut pe sine dispărând şi cauzându-le 
rudelor o mare durere. Blondel a păstrat această amintire în memorie, susține 
Halbwachs, întrucât şi în prezent el este încă copilul părinților săi. Concluziile 
autorului: nu există o memorie „pură”, procesul gândirii precede evocarea 
amintirilor şi nu există memorie în absenţa inteligenței. Iar „cadrele sociale” ale 


memoriei — sintagmă ce desemnează contexte concrete (grup uman, clasă 

socială, colectivitate) - sunt „instrumentele” pe care indivizii conştienţi le 
utilizează pentru a reconstitui o imagine a trecutului în concordanță cu 
necesitățile prezentului, asigurând astfel armonia existențială a individului cu 
identitatea acestuia (S. Chelcea, 1999, p. 43). 

Tot lui Halbwachs îi revine şi meritul de a fi identificat şi formulat cele 
trei legi ale memoriei sociale: concentrarea - localizarea în acelaşi spaţiu a mai 
multor evenimente, fără legătură între ele, divizarea - fragmentarea unei acţiuni 
în mai multe elemente diferit localizate şi dualitatea - plasarea în două localităţi 
a aceluiaşi eveniment. 

În baza unor cercetări cu privire la memoria colectivă a românilor 
psihologul social S. Chelcea a formulat o a patra lege a meoriei sociale — legea 
similitudinii acțiunilor, care constă în atribuirea aceluiaşi mod de acțiune 
original mai multor personaje din epoci istorice îndepărtate (S. Chelcea, 2005, 
p. 262) 

După Halbwachs şi alti autori au contribuit semnificativ la dezvoltarea 
studiilor cu privire la memoria socială. 

În opinia psihologului britanic Frederick 
C. Bartlett (1886 — 1969), profesor de psihologie 
experimentală la Universitatea din Cambridge 
între 1931 şi 1951 şi fondator al psihologiei 
cognitive, „pierderea în timp a informaţiilor nu se 
datorează uitării, ci restructurării de sens a 
memoriei, prin reorganizarea informațiilor mnezice 


în jurul unui element semnificativ” (apud Chelcea 


S., 1999, p. 49). Cercetările experimentale ale 

autorului cu privire la memoria socială sunt expuse în lucrarea Remembering. A 
Study in Experimental and Social Psychology („Aducerea aminte. Un studiu în 
psihologia experimentală şi socială”, 1932), considerată cea mai importantă 


creație a sa. Menţionăm că F. Bartlett a avut contribuţii de pionierat şi într-un alt 

domeniu de interes al psihologiei politice, propaganda politica: Political 
Propaganda, aparuta la Cambridge University Press, in 1940. 

Într-o analiză a memoriei sociale realizată din 
dublă perspectivă — istorică şi psihologică, istoricul 
francez Marc Bloch (1886 - 1944), o autoritate în 
materie de feudalism medieval, autorul celebrei lucrări 
„Regii taumaturgi” (1924), a susținut că datelor reţinute 
de memoria istorică trebuie să li se acorde o credibilitate 
mai mare comparativ cu cele reţinute de memoria 


individuală sau socială. Din nefericire, lucrarea 


conţinând concepţia sa cu privire la memoria socială 

publicată postum, în limba engleză (The Historian's Craft, 1953), a rămas 
nefinalizată, autorul fiind executat de către Gestapo pentru apartenența la 
mişcarea franceză de rezistență. 

Dintr-o perspectivă diferită, sociologul Edward Shils (Traditions, The 
University of Chicago Press, Chicago, 1981) a evidenţiat rolul care revine 
tradiţiilor în formarea memoriei sociale. În opinia autorului, conceptul ,,traditii” 
include: obiecte materiale, credințe despre o gamă variată de lucruri, imagini cu 
privire la persoane şi evenimente, practici şi instituţii, precum şi clădiri, 
monumente, terenuri, sculpturi, tablouri, cărți, unelte, maşini. 

În construirea memoriei sociale un rol esenţial revine comemorării acelor 
evenimente publice percepute de către grup sau colectivitate drept definitorii 
pentru existenţa lor istorică. În opinia lui L. Ruedenberg-Wright evenimentele 
publice sunt „locuri materiale, funcționale şi simbolice care cristalizează şi 
transmit amintirile de la o generaţie la alta” (1996, p. 1). 

La rândul său, sociologul Gerard Namer (La Commemoration en France 
de 1945 a nos jours, Paris, 1987), editor al lucrărilor lui Halbwachs, a reliefat 
importanţa şi semnificația instituţiilor în formarea memoriei sociale, accentuând 
rolul care revine practicii „comemorării” în formarea şi schimbarea reperelor 


memoriei sociale în Franța. 

Autorii care au studiat acest fenomen au relevat faptul că in cele mai 
multe cazuri evenimentele comemorate au legătură cu politica societății la 
momentul respectiv, în sensul că transmit valori explicite sau implicite ce pot 
contribui la legitimarea poziției politice a unui grup politic/orientări politice. 

Încercarea unor forte politice de a prezenta opiniei publice imaginea de 
continuitate, tradiție şi legitimitate conduce uneori la adevărate confruntări în 
planul comemorărilor. Pentru a ilustra această situație, (Ticu C., 2001, p. 143) a 
descris modul în care grupările politice din Franţa formate în jurul comuniştilor 
şi respectiv social-democratilor, imediat după încheierea celui de-al doilea 
război mondial, au optat pentru comemorarea unor evenimente sau momente 
diferite din istoria Franţei. În pofida comemorării de către comunişti a unor 
evenimente precum „Comuna din Paris”, „Căderea Bastiliei” sau „| mai’, cu 
scopul de a evidenția rolul care a revenit „forţelor populare” în lupta împotriva 
asupririi sau ocupaţiei naziste, cadrele sociale ale memoriei care s-au impus în 
conştiinţa opiniei publice franceze au fost cele promovate de forţele politice 
constituite în jurul preşedintelui Charles de Gaulle. 

Adrian Neculau (1999, 2000, 2001) a analizat rolul contextului social în 
formarea memoriei sociale, prin filtrarea informaţiilor şi evenimentelor. Studiile 
autorului au vizat în principal modul în care gândirea stereotipă şi practicile 
cotidiene ritualice influențează reprezentările sociale ale individului, imaginile 
pe care acesta şi le face despre realitatea înconjurătoare. 

Psihologii sociali au ajuns la concluzia că „prezentul îşi pune amprenta 
asupra trecutului în aceeaşi măsură în care trecutul marchează prezentul” 
(Chelcea S., 2005, p. 264). Amintirile care alcătuiesc memoria grupurilor şi 
colectivitatilor suferă de-a lungul timpului o serie de reconfigurări ca urmare a 
unui proces denumit în literatura de specialitate „reorganizarea memoriei 
sociale”. Adesea, modificarea conținutului memoriei sociale are un scop politic, 
urmărind promovarea intereselor puterii politice. 

Într-un studiu publicat în 1998, autorul menţionat a exemplificat 


reorganizarea memoriei sociale prin procesul de ştergere a vechilor cadre ale 

memoriei, declansat imediat dupa 1989, care a vizat, prioritar, reperele istorice 
reprezentate de nume de străzi, monumente sau muzee. Numai în Capitală au 
fost modificate denumirile a peste 250 de artere, fie prin revenirea la denumirea 
anterioară instaurării regimului comunist, fie prin alocarea de noi denumiri, care 
să amintească de evenimentele din decembrie 1989, de personalităţi care au avut 
de suferit de pe urma regimului comunist etc. În opinia autorului, procesul 
menţionat s-a derulat în numele democraţiei, al întoarcerii la vechile repere 
istorice şi sub imperativul negării celor 50 de ani de istorie comunistă. 

La 17 ani după evenimentele din decembrie 1989, se manifestă un proces 
invers, de readucere în amintire a unor cadre ale memoriei colective. Este una 
din interpretările care pot fi conferite preconizatelor proiecte făcute publice la 
sfârşitul anului 2006, vizând ridicarea în Capitală a unui monument al victimelor 
comunismului, înfiinţarea unui muzeu al dictaturii comuniste din România sau 
organizarea unei expoziții permanente în incinta Palatului Parlamentului, 
conţinând documente ilustrative pentru ideea de poliție politica. 

În finalul unui studiu recent dedicat reorganizării memoriei sociale în 
tranziția postcomunistă, S. Chelcea (2005, p. 272) concluziona: „După fiecare 
schimbare socială radicală, puterea politică instaurată încearcă să reorganizeze 
memoria socială prin ştergerea reperelor vechi şi prin fixarea unor repere 
mnezice noi. În tranziția postcomunistă din România, reorganizarea memoriei 
sociale se realizează în mod democratic, acceptându-se memorii colective 
multiple şi — în consecință — se fixează repere mnezice alternative, spre 
deosebire de perioada comunistă în care s-a urmărit reorganizarea unitară forțată 
a memoriei sociale cu scopul legitimizării partidului unic”. 

Spre deosebire de psihologii sociali, reprezentanţii psihologiei cognitive 
care analizează memoria socială pun accentul pe individ. Din această 
perspectivă, memoria socială include informaţiile despre lumea socială culese 
din propria experiență de către individ şi utilizate pentru „a trata” noile 
informaţii sociale. Conceptul utilizat pentru a descrie procesul de recepție, 


păstrare şi stocare la nivel individual a evenimentelor cu relevanță socială este 

cel de memorie a evenimentelor colective. Este cazul, spre exemplu, al 
reconstrucției de către membrii familiei, prin evocare, a unui eveniment distinct 
trăit împreună. 

Mai putin numeroase decât contribuțiile psihologilor sociali şi de dată mai 
recentă, contribuțiile reprezentanților acestei paradigme nu sunt lipsite de 
consistență. 

Roger Brown şi James Kulik (Flashbulb memories, în ,,Cognition” nr. 
5/1977, pp. 73 — 99), cercetători în cadrul Universităţii Harvard, au ajuns la 
concluzia că amintirile cu un înalt conţinut emoţional sunt adesea redate fidel, 
inclusiv la distanțe mari de timp fata de evenimentul care a generat memorarea 
lor, conținând detalii cu privire la elemente banale din contextul de receptare a 
informațiilor. Autorii au folosit noţiunea de flashbulb memory („amintire de tip 
flash”) pentru a descrie capacitatea memoriei de a oferi detalii după un 
eveniment semnificativ pentru individ, surprinzător, cum ar fi un eveniment 
public şocant, de importanţă naţională sau internațională (asasinarea lui John 
Kennedy, a lui John Lennon, a lui Martin Luther King). Alte amintiri de tip flash 
analizate au vizat explozia navetei Challenger, din 28 ianuarie 1986, în care 
şi-au pierdut viata cei 7 membri ai echipajului şi cutremurul Loma Prieta, produs 
în zona golfului San Francisco, pe 17 octombrie 1989, soldat cu 63 de morţi şi 
3757 răniţi. Cu privire la fiecare din evenimentele menţionate, cercetătorii au 
cules amintiri ale subiecților imediat după eveniment, aceste înregistrări „on 
line” fiind comparate ulterior cu amintirile culese la intervale diferite de timp 
fata de eveniment (cuprinse între unu şi trei ani). 

Autorii preocupaţi de această temă au oferit explicaţii diverse, de la faptul 
că discuţiile dintre indivizi cu privire la astfel de evenimente, ulterior producerii 
lor, modifică ceea ce oamenii cred că îşi amintesc despre ele, la faptul că 
evenimentele sunt constant actualizate prin intermediul mass media (Neisser, 
Snapshots of Benchmarks?, în “Memory Observed”, Freeman, San Franciso, 


1982). 

Alti cercetatori au pornit de la premisa ca evenimentele politice, prin 
natura continutului lor, sunt mult mai probabil legate de un context public larg 
comparativ cu evenimentele non-politice. 

Într-un experiment realizat în 1986, Roger Brown a solicitat subiecţilor să 
dateze şi evalueze, pe o scală de la 0 la 9, un număr de 32 de evenimente 
derulate pe parcursul a patru ani (din care 16 politice şi 16 non-politice). Media 
cunoştinţelor a fost de 5,3 pentru evenimentele politice şi 5,2 pentru 
evenimentele non-politice. În urma analizei producţiilor verbale a subiecţilor, 
s-au obținut următoarele rezultate: 77% dintre răspunsurile despre evenimentele 
politice şi 64% din cele non-politice au conţinut şi alte informaţii decât cele 
temporale; 40% dintre răspunsuri au conţinut cel puţin o referire autobiografică 
(informaţiile despre evenimentele publice sunt stocate împreună cu informațiile 
personale); subiecţii au făcut mult mai frecvent referire la preşedinte atunci când 
au datat evenimente politice decât atunci când au datat evenimente non-politice; 
atunci când au datat evenimente politice, subiecții au reactivat de două ori mai 
multe informații publice (61%) decât informaţii personale (31%), în timp ce 
pentru datarea evenimentelor non-politice s-au utilizat în medie 25% fapte 
publice şi 50% fapte autobiografice (Brown et al., 1986, p. 148). 

Studiile au probat faptul că amintirile generate de astfel de evenimente au, 
în general, o calitate fotografică, dar şi că acurateţea acestora slabeste în timp. 

S-au înregistrat şi situaţii în care subiecții chestionati au declarat că au 
aflat despre un anumit eveniment de la televizor, iar ulterior s-a dovedit că prima 
informație le-a parvenit de la un prieten, după care s-au grăbit să ajungă la un 
televizor, dar şi situaţii în care subiecții au fost atât de legaţi de amintirile 
consolidate în intervalul de timp scurs de la eveniment, încât au negat evidența 
propriei relatări, făcute imediat după producerea sa. 

Pornind de la o analiză realizată asupra amintirilor despre demisia 
premierului britanic Margaret Thatcher, un alt autor M. Conway (1994) a ajuns 
la concluzia că formarea amintirilor de tip flash are la bază cunoştinţele despre 


mersul evenimentelor sau interesul individului în domeniul politic. Cu cât 

cunostintele sunt mai complete sau interesul mai mare, cu atat cresc nivelurile 
importanţei personale şi nationale atribuite de către subiect evenimentului, 
afectului — exprimat prin intensitatea trăirilor în momentul receptării veştii şi 
repetitiei — exprimat prin rememorarea în gând a acelor evenimente, discuţiile cu 
alții sau urmărirea dezbaterilor în mass-media. 

Evenimentele din 11 septembrie 2001 au readus în atenție fenomenul 
flashbulb memories. 

Un colectiv de cercetători ai Universităţii New School, coordonati de 
profesorul de psihologie William Hirst, au elaborat un chestionar de 13 pagini, 
intitulat „Reacţiile voastre la recentele atacuri teroriste”, pe care l-au administrat 
subiecţilor din New York şi alte 6 oraşe, în săptămâna imediat următoare 
atentatelor, solicitandu-le permisiunea de a-i recontacta după un an. 
Chestionarul a inclus 43 de întrebări, de genul: „Unde erati când a-ţi auzit prima 
dată de atac?”, „Cât era ora pe Coasta de Est când a-ţi aflat pentru prima oară de 
atac?”, „Câte avioane au fost implicate în atac?”, „Unde era preşedintele Bush 
când s-a produs atacul?”. Totodată, participanților li s-a cerut să ordoneze 
cronologic următoarele şase evenimente: atacul asupra Pentagonului, asupra 
primului turn şi asupra celui de al doilea, prăbuşirea primului turn, a celui de al 
doilea şi a aeronavei în apropiere de Pittsburg. 

Un prim studiu pe această tema dat publicităţii pe 5 septembrie 2002 de 
către Centrul de cercetare Pew pentru oameni şi presă a indicat faptul că 97% 
dintre americani şi-au amintit exact unde erau şi ce făceau în momentul în care 
au auzit despre atacurile teroriste. Semnificativ este şi faptul că 38% dintre 
subiecții chestionati au indicat atentatele din 9/11 drept „cel mai important 
eveniment din viata lor în anul 2001”. De regulă, această calitate este atribuită 
unor evenimente idiosincretice, cum ar fi naşterile, decesele, căsătoriile, 
divorturile, problemele de sănătate sau unor evenimente legate de muncă sau 
şcoală. Faptul că un procent atât de ridicat dintre subiecți a indicat 9/11 drept un 
eveniment în viaţa personală converge cu ipoteza psihologului Ulric Neisser, cel 


care a experimentat pe sine rememorarea amintirilor cu privire la atacul japonez 

de la Pearl Harbour, potrivit căreia amintirile flashbulb sunt procese în care se 
intersectează istoriile publice şi personale. 

Amintirile de tip flash, ca asasinarea preşedintelui Kennedy, dezastrul 
navetei Challenger, atacurile asupra World Trade Center sau amintirile private, 
personale, cum ar fi aceea a primului sărut, îndeplinesc o funcţie importantă 
pentru personalitatea individului. În plus, împărtăşirea unor astfel de amintiri 
poate fi o importantă activitate socială. 

Punctul de vedere potrivit căruia memoria individuală este puternic 
influenţată de mediul social în care trăieşte individul este argumentat prin studii 
teoretice sau empirice atât de curentul cognitivist, cât şi de cel psihosocial 
european. Diferenţele între cele doua perspective apar în momentul alegerii 
obiectului de referință: individul şi conduitele sale sub influenţa grupului 
(perspectiva cognitivistă), colectivitatea şi procesele care au loc în interiorul 
acesteia ca entitate (perspectiva psihosocială europeană). 

Pentru curentul cognitivist, memoria, inclusiv cea referitoare la 
evenimentele sociale, este localizată la nivel individual, ca o componentă a 
cognitiei sociale. Pentru curentul psihosocial, memoria socială este identificabila 
la nivelul colectivitatii (înțeleasă ca grup social sau societate in general), ca o 
reprezentare comună despre trecut cu referire la un anumit "obiect" al acestei 
reprezentări (un eveniment anume, un loc de comemorare, o tradiţie, o 
personalitate). 

Aceste modele cognitiviste de analiză a memoriei insistă, în principal, pe 
elemente legate de cadrul personal de receptare a evenimentelor sau pe modul de 
evocare in grup al unui eveniment comun şi mai putin pe conținutul 
evenimentului în sine. Din acest motiv, studiile lor se referă la memoria 
evenimentelor publice /sociale (modul de percepere, păstrare şi evocare, la nivel 
individual, a evenimentelor cu relevanţă socială) sau la memoria evenimentelor 
colective (co-constructia, prin evocare, realizată de un grup mic, a unui 


eveniment distinct trăit împreună). 


95 


In cadrul celeilalte paradigme (psihosociologia europeană), pornind de la 
general spre particular, memoria socială este văzută ca fiind o creaţie, la nivel 
colectiv, al unui context social, a unor "cadre sociale" care creează repere 
istorice sau provocă la rememorare, permiţând astfel structurarea unor forme 
dominate de gândire colectiva şi a unor variate rememorative comune ale 
evenimentelor trecute. Accentul este pus, de această dată, pe contextul social 
global care modelează gândirea colectivă şi care, astfel, determină în mare 
măsura conținuturile gândirii şi memoriei individuale. 

Din această perspectivă, memoria sociala este înţeleasă ca fiind una din 
formele de manifestare a gândirii sociale, alături de cea a reprezentărilor 
sociale. În concepţia susținătorilor acestei paradigme, grupurile sociale sau 
micro-colectivitatile sunt cele care creează o istorie comună, comunică şi 
transmit reprezentările proprii, transformă reprezentările publice (vehiculate 
predominant de mass-media) în reprezentări mentale colective, creează o 
reprezentare comună despre trecut. Memoria socială se construieşte printr-o 
ancorare culturală, istorică şi socio-politică (A. Neculau, 2001, p. 183) 

În concluzie, coroborând cele două perspective, se constată că ele încercă 
să explice aceeaşi realitate dar pornind de la două extreme: de la particular, 
încercând să cuantifice cât mai exact reacțiile individuale ca răspuns la stimuli 
sociali (curentul cognitivist) şi de aici să extragă, printr-un demers inductiv, 
explicaţii valabile la nivel colectiv/social; de la general, încercând să surprindă, 
printr-un demers deductiv, legitatile care guvernează reacţiile colective ale 
indivizilor ca răspuns la un anumit context social (curentul psihosocial 
european) şi de aici să explice reacțiile individuale ale unor indivizi tipici 


/reprezentativi. 

Capitolul al [X-lea. Populism si demagogie 


9.1 Populismul — caracterizare generală 

În sens general, o persoană descrisă prin adjectivul „populist” (din 
francezul populiste) este o persoană care urmăreşte să câştige popularitate, să îşi 
atragă adepți prin mijloace „ieftine”, prin promisiuni fără temei. 

Majoritatea cercetătorilor din domeniul ştiinţelor socioumane consideră că 
includerea unui politician în categoria populiştilor impune trei condiții: discursul 
demagogic, carisma şi o calitate definită generic prin sintagma „priză la public”. 
Funcție de abordare şi de definiția utilizată, diferiți autori au întocmit liste mai 
lungi sau mai scurte de personalități politice care se încadrează în categoria 
liderilor populişti. 

În mod tradiţional, populismul este considerat o doctrină politică care 
urmăreşte să apere interesele oamenilor obişnuiţi împotriva unei elite care a 
abdicat de la îndatoririle sale. 

În literatura de specialitate există o multitudine de definiţii ale 
populismului, care, după cum arăta sociologul olandez Rene Cuperus, se pot 
reduce la ideea că „populismul este o formulă ideologică prezentând poporul ca 
o entitate omogenă care se confruntă cu o «elită tehnocrată» coruptă care a 
trădat interesul majorității”. 

Poate fi asociat populismul cu o anumită orientare politică? În ultimele 
decenii, liderii unor mişcări populiste din întreaga lume au pretins că se situează 
atât la dreapta, cât şi la stânga eşicherului politic, dar au existat şi populişti care 
au susținut că nu sunt nici de stânga, nici de dreapta, nici de centru. 

Si atunci se pot identifica unele trăsături comune ale conducătorilor 
populişti? 

În prefața uneia din cele mai documentate lucrări de limbă franceză 
dedicate populismului, tradusă recent în limba română, se oferă următorul 
răspuns la această întrebare: 

„Dacă ceva îi uneşte pe populistii din toate ţările, acesta este discursul lor 
anti-sistem. Aşa au început toți: contestand sistemul politic sau social, structurile 
economice dominante, instituţiile politice, culturale sau religioase. Au folosit 
slăbiciunile sau viciile lor de funcționare, au exploatat nemulțumirea legitimă a 
cetățenilor pentru a penetra în sistem, pentru a-l prelua şi a-l folosi în interes 
propriu”. 

Liderii mişcărilor populiste s-au angajat, fără excepţie, când vor ajunge la 
putere, să înlăture elitele „corupte”, să „lupte” pentru cei săraci şi să aducă 
oamenii în primul plan. Populismul încorporează politici împotriva regimului şi 
adesea include, în special în zona de extremă dreapta, concepții naționaliste, 
rasiste sau elemente de fundamentalism religios. Adesea conducătorii populişti 
utilizează o retorică specifică, pretinzând că reprezintă majoritatea cetăţenilor 
(„poporul-naţiune”). Frecvent ei se adresează însă şi locuitorilor unei anumite 
regiuni sau unei clase sociale specifice, cum ar fi fermierii, clasa de mijloc, sau 
generic, „săracilor” (poporul-plebe”). 

Deşi aducător de rezultate politice măsurabile, populismul nu constituie o 
calitate pe care politicienii se grăbesc să şi-o atribuie. Dimpotrivă. Cu foarte 
puţine excepţii, cum ar fi primul preşedinte al Turciei, Mustafa Kemal Atatiirk 
(1923 — 1938), nici un politician nu a acceptat să fie caracterizat drept populist. 

Un alt aspect ce merită menționat este acela că în literatura de specialitate 
se face distincţie între „populişti bine intenţionaţi” şi simpli „populişti”, nuanța 
negativă a termenului fiind asociată celor din urmă. 

Neopopulismul constituie denumirea dată de către unii autori noilor forme 
de manifestare a populismului în epoca globalizării, înregistrate la începutul 
anilor '90, îndeosebi în ţări din America Latină. Ele diferă radical de populismul 
secolului 20 prin faptul că redefinesc şi combină într-o manieră originală 
orientările politice extreme (stânga — dreapta), încorporând noile media ca 
mijloace ale răspândirii în masă a doctrinei specifice. În statele Americii Latine, 


aceste mutații au luat forma unor guvernări centralizate sau autoritare, însoțite 

de retorici populiste si, paradoxal, de economii de piaţă libere. În anii '90, 
principalii reprezentanţi ai succesului formulei populiste în America Latină au 
fost preşedintele Peru, Alberto Ken'ya Fujimori (1990 — 2000) şi preşedintele 
Argentinei, Carlos Saul Menem (1989 - 1999). Ambii au exercitat două mandate 
prezidenţiale succesive (realizare unică pe continent) şi au pus capăt instabilității 
politice a ţărilor lor. Populismul latino-american s-a dovedit a fi, în opinia 
analiştilor, suficient de flexibil pentru a se adapta unui mediu radical diferit de 
cel al anilor 1930 — 1940, când s-a afirmat ca o forţă majoră. 

Specific Americii Latinii, populismul a devenit în ultima perioadă o 
prezență în peisajul politic al altor zone. 

Pe scena politică a Europei mişcările populiste naționale au apărut la 
jumătatea anilor '80. Frontul Naţional al lui Jean — Marie Le Pen a obţinut 
rezultate bune la alegerile locale din 1983. La scurt timp, Partidul Libertăţii 
Austriece al lui Jorg Haider şi Alianţa Nordului a lui Umberto Bossi au început 
să înregistreze scoruri electorale tot mai bune în baza unor platforme politice 
care puneau accent pe lege, ordine şi politici anti imigrare. Opunându-se 
monedei euro şi Uniunii Europene, liderii acestor partide aveau propriile opinii 
cu privire la europenism. În concepţia lui Le Pen, spre exemplu, menirea Franţei 
este aceea de a conduce, împreună cu Germania, destinele Europei. Umberto 
Bossi dorea o “Europă a celor 100 de steaguri”, în care nordul Italiei, pe care îl 
numea Padania, trebuia să fie separat de sudul Peninsulei. 

Noul populism naționalist din Europa nu s-a limitat la preşedintele 
Frontului National din Franţa (19,2% la alegerile prezidenţiale din 2002) sau la 
Partidul Libertăţii Austriece (26,9% la alegerile parlamentare din 1999). La 
începutul anilor 2000, populismul de dreapta era în creştere în mai multe tari din 
Europa, de la Partidul Progresist al lui Carl Ivar Hagen din Norvegia (care 
totaliza 30% din opţiunile electoratului) şi Partidul Poporului al Piei Kjaersgaard 
din Danemarca (12% la alegerile parlamentare din 2001), la Blocul Flamand al 
lui Frank Vanhecke în Belgia (11,6 % la alegerile parlamentare din 2003), 
Partidul Poporului al lui Christophe Blocher în Elveţia (23% la alegerile 

parlamentare din 2002) şi Partidul Ofensivei Legii şi Ordinii al lui Ronald 
Barnabas Schill în Germania (19,4% la alegerile pentru Parlamentul din 
Hamburg în 2001). 

De regulă, specialiştii în psihologie politică asociază populismul cu eşecul 
democraţiei reprezentative. În opinia lui A. Dorna (2004, p. 229), „estomparea 
valorilor modernității şi prăbuşirea valorilor democratice” sunt principalii factori 
care au legitimat răspândirea, la o scară tot mai largă, a manipulării şi 
demagogiei — instrumente favorite ale populiştilor de pretutindeni şi din toate 
timpurile. 

Atitudinea populistă, susține reputatul profesor francez, se dezvoltă sub 
presiunea unei crize generalizate, care permite manipularea cu uşurinţă a 
maselor aflate în aşteptarea unui „salvator” de către „o elită care pierde din ce în 
ce mai mult contactul cu realitatea concretă”. Pierzându-şi încrederea in 
instituții, indivizii acceptă mesajele celor care le spun ceea ce vor să audă. 

Criza ideologiilor clasice a dat naştere, în opinia autorilor preocupaţi de 
studiul fenomenului, unei „ideologii de substituție” ce satisface interesele unor 
grupuri sociale din cele mai diverse, care, pe fondul instabilității şi lipsei de 
credibilitate a sistemului actual de valori morale sau politice, se confruntă cu o 
criză prelungită de identitate. 

Prezența tot mai frecventă a acestei ideologii false sau pseudo-ideologii 
poate fi explicată prin faptul că oferă răspunsuri simple, pe înţelesul celor multi, 
la problemele din ce în ce mai complexe ale lumii contemporane. În realitate, 
îmbrățişarea unei astfel de soluţii constituie o simplă amăgire. Constituind o 
alternativă atractivă în urmă cu două decenii, la începuturile industrializării şi 


democraţiei reprezentative, ideologiile populiste sunt depăşite. 

Mustafa Kemal Atatürk 
(1881- 1938) 


Fondatorul si primul presedinte al Republicii 
Turcia, intre 1923 si 1938. 

Mustafa a studiat la scoala secundara militara din 
Selanik, unde profesorul de matematica i-a dat porecla 
"Kemal" (perfectiune), ca o recunoastere a inteligentei 
sale academice. 

După intrarea Imperiului Otoman în primul 
război mondial, împotriva Germaniei, în aprilie 1915 
Kemal a fost comandantul ce a respins debarcările 
trupelor Antantei de la Gallipoli, devenind erou național 
şi acordându-i-se titlul de "Paşa" (comandant). 

Republica Turcia a fost fondată pe 29 octombrie 
1923 şi Kemal a fost ales primul preşedinte al ţării. 


Lider al Partidul Republican al Poporului, Kemal a fost promotorul unui program 
în şase puncte care a vizat secularizarea şi modernizarea Turciei, incluse ulterior în 
Constituţia turcă din 1937: 

1. Republicanismul — înlocuirea monarhiei ereditare cu un parlament ales. 

2. Naționalismul — crearea unui sentiment national prin modificarea curriculei în 
sistemul de învățământ, rescrierea istoriei pentru a glorifica trecutul, „purificarea” limbii 
prin reducerea numărului de cuvinte de origine străină şi renunțarea la obiectivele Pan- 
Islamice (unirea musulmanilor într-un stat islamic), Pan-Turce (unificarea tuturor 
regiunilor şi popoarelor turcice) şi Pan-Otomane (refacerea Imperiului Otoman) în politica 
externă. 

3. Secularismul - separarea religiei de guvernare, prin reformarea sistemului 
legislativ care a implicat abolirea tribunalelor şi şcolilor religioase, înlocuirea alfabetului 
arab cu cel roman, adoptarea calendarului gregorian, înlocuirea zilei de Vineri cu cea de 
Duminică ca zi de sărbătoare săptămânală, interzicerea purtării fesului. 

4. Populismul — efortul de a obţine sprijinul popular pentru implementarea 
programului de modernizare, prin intermediul aşa numitelor Case Populare, menite să 
răspândească în mediul rural noul concept de „cultură populară”. 

5. Reformismul — un proces constant de dezvoltare şi modernizare in toate 
domeniile: social, politic, economic. 

6. Etatismul — mişcarea pentru controlul statului asupra dezvoltării economice, 
determinată de lipsa de capital şi dorinţa de constituire a unei industrii independente de 
influențele străine. Principalele instrumente utilizate în acest sens au fost investiţiile 
bancare, monopolurile, întreprinderile finanțate integral de la buget şi planificarea. 

Ideologia oficială a regimului a fost proclamată în 1931 sub denumirea de 
„Kemalism”. 

Pentru meritele sale în construirea Turciei moderne, Parlamentul i-a acordat, încă 
din timpul vieţii, titlul de "Atatiirk", însemnând "tatăl tuturor turcilor”. 

Puţine naţiuni se pot mândri cu o astfel de personalitate în istoria lor. Kemal a fost 
nu doar un lider militar de succes, dar a şi pus bazele unei Constituţii democratice şi a 
implementat reforme care au condus Turcia pe drumul naţiunilor moderne. 

Toate aceste măsuri, însoţite de abolirea Califatului şi eliminarea ordinului 
dervişilor (călugării musulmani), după o revoltă kurdă produsă în 1925, au dat o puternică 
lovitură poziției Islamului în viaţa socială a Turciei. 

„Reţeta populistă este simplă: se identifica o serie de subiecte sensibile, 
aflate pe agenda publică şi se promovează un discurs politic capabil să 
acrediteze convingerea că există soluţii simple, eficiente, fără costuri 
economice şi sociale, ba chiar cu avantaje de acest gen, dar pe care adversarii 
politici, din rea-vointa, nu le aplică, pentru că s-au rupt de popor, sunt corupți, 
nu promovează decât interesele clientelei politice de partid. 

Astfel, una dintre construcțiile de imagine cele mai eficiente, folosită cu 
succes de către toți liderii populişti, a fost cea potrivit căreia toate problemele 
de natură economică şi socială au la origine „pervertirea sistemului”, respectiv 
generalizarea corupţiei. Ca urmare, spun ei, este suficient să pui sub control 
corupția, să-i pedepseşti pe corupți, şi, ca prin minune, se rezolvă toate 
problemele societății. 

Oamenii aşteaptă, firesc, să se întâmple minunea. Numai că, fenomen 
complex, corupția nu se combate doar cu „voinţă politică”... 

Cum rezultatele pozitive promise întârzie să se manifeste, iar cetăţenii 
sunt nemulțumiți, se construiesc justificările şi se vorbeşte de rezistenţa la 
schimbare a „sistemului ticăloşit”. Sunt culpabilizate instituţiile statului, se 
aruncă vina pe democraţie, care este „bolnavă”, se spune că ar fi de preferat o 
„dictatură sănătoasă”, care să aplice legea fără milă. 

Regula acestui tip de demers spune că un eşec naşte noi „soluţii 
simple”: se cere modificarea Constituţiei şi a legilor, se cer pedepse mai aspre, 
puteri extinse pentru poliție şi armată, se cere restrângerea drepturilor şi 
libertăţilor cetăţeneşti sau alegeri anticipate, care să dea „puterea definitivă” 
celor care „pot face ordine”... 

Poate că înțelegând, graţie unui efort intelectual remarcabil, materializat 
în acest studiu sociologic amplu, fenomenul populist şi consecințele sale, vom 
şti cum să reactionam în prezența sa. Diferenţa între omul politic şi demagog 
este dată de responsabilitatea demersului în spațiul public”. 

Fragment din prefața lucrării lui Guy Hermet, „Sociologia 


populismului”, Editura Artemis, Bucureşti, 2007, pp. 2-3 

„Se impune o constatare: populismul este asociat fie cu eşecul 
regimurilor autocratice, fie cu eşecul regimurilor democratice corupte. Lipsa 
libertăţii şi deziluzia egalităţii sunt cele care împing masele spre alte soluţii... 

Populismul contemporan, mutatis mutandi, a găsit un nou impuls în 
societatea de consum şi mijloacele moderne de comunicare. Este vorba de o 
perversiune remarcabilă a atitudinilor populiste recente... Media, în special 
televiziunea, multiplică în imagini derularea discursului; forma emoţională 
pune stăpânire pe cugetarea vorbită. 

Este o adresare către popor. Omul populist se adresează întregului 
popor şi mai ales celor lipsiţi de putere, celor care se supun, în tăcere, in fata 
situaţiei fără ieşire şi a mizeriei. În această adresare se evocă marile mituri 
fondatoare în care rezidă forța şi raţiunea sa de a fi.... 

Pe de altă parte trebuie să insistăm asupra contextului: populismul apare 
întotdeauna pe fondul unei situaţii de criză socială. Semnificaţia sa se află în 
ascensiune, de vreme ce funcționarea statului devine ermetică în raport cu 
poporul, iar clasa politică este vinovată de o confiscare ipocrită a puterii. 
Aceste fenomene sunt însoțite de o epuizare culturală şi ideologică, de o lipsă 
a încrederii în viitor şi de o doză letală de conformism. Coeziunea socială 
(națională) încetează a mai fi un zid de apărare contra procesului de 
dezintegrare şi a acțiunii corozive a imobilitatii instituțiilor. De unde şi 
senzaţia de îmbătrânire. În realitate, este vorba despre absenţa unui proiect 
comun. Este rezultatul acțiunii comune a trei factori: deceptia, frustrarea şi 
aşteptarea. Credinţa în guvernare se fisurează, iar viitorul provoacă teamă. 
Îndoiala se transformă într-o tăcere politică complice şi într-un individualism 
îngust. Persistă un sentiment difuz şi contradictoriu de ordine şi schimbare. 

În concluzie, neopopulismul nu anunță sfârşitul unui sistem, nici 
începutul altuia, ci starea de ruină a guvernării democratice. De unde si 
necesitatea de a-l (recunoaşte, nevoia de a-l înţelege şi interesul de a-l 
canaliza cât mai curând posibil”. 

Alexandre Dorna, Fundamentele psihologiei politice, Editura 


comunicare.ro, Bucureşti, 2004, pp. 232 - 234 

9.2 Tipologia populismului 

Opiniile cu privire la efectele populismului variază de la o extrema care 
consideră mişcările populiste de masă ca fiind iraționale şi introducând 
instabilitate în procesul politic la o alta care le califică drept forte „democratice 


b p A 


şi pozitive” în societate. 

Autori precum Margaret Canovan‘, au considerat că ambele perspective 
polare sunt eronate, considerând că populismul modern include două forme 
principale - agrarian şi politic, care se divid la rândul lor in mai multe 
subcategorii. 

Populismul agrarian include: 

> mişcări ale fermierilor cu agende economice radicale, cum ar fi 
Partidul Cetatenilor (People's Party), care a funcționat în Statele Unite ale 
Americii la sfârşitul secolului XIX, denuntand corupția capitalistă $1 promovând 
un populism anti-urban; 

> mişcări pentru subzistență ale țăranilor, cum ar fi milițiile Green 
Rising, care au apărut după primul război mondial în Europa de Est; 

> intelectualii care au prezentat într-o forma romantică munca țăranilor, 
construind mişcări agrare radicale, cum ar fi narodnicii ruşi; 

Populismul politic include: 

> democrația populistă, caracterizată prin apelul la o participare politică 
sporită, prin reforme de genul referendumurilor populare; 

>  populismul politic caracterizat prin apelul neideologic la popor, 
vizând constituirea unei coaliții; 

> populismul reactionar, de tipul celui promovat de guvernatorul de 
Alabama, George Corley Wallace, adept al unei platforme politice po- 
segregationiste; 

> dictatura populistă, de tipul celei înființate de Juan Péron în 


Argentina. 


€ Canovan, Margaret. 1981. Populism. New York: Harcourt Brace Jovanovich 

Populismul in Rusia 

Mişcarea populistilor ruşi (narodniki), apărută in Rusia în a doua jumătate 
a secolului XIX, şi-a luat denumirea de la expresia în limba rusă Xoorcdenue 6 
uapoo („Întoarcere către popor”). 

Curentul ideologic menţionat a apărut după emanciparea şerbilor, produsă 
în 1861, care a marcat sfârşitul epocii feudale în Rusia. Promotorii săi, deşi nu 
s-au constituit într-o organizație concretă, au îmbrățişat idealul răsturnării 
monarhiei şi aşa numitilor kulaks (fermieri), de către clasa revoluționară - 
țărănimea, pentru a împărți pământurile. Mişcarea nu s-a bucurat de o influență 
considerabilă, în primul rând datorită faptului că inițiatorii săi, aparținând în 
majoritate intelectualitatii şi clasei de mijloc, au întâmpinat dificultăți în a se 
adresa ţăranilor şi a înțelege cultura acestora. Ca reacție la măsurile represive 
deosebit de dure ale poliţiei secrete ţariste, narodnicii au pus bazele primului 
partid revoluţionar din istoria Rusiei — „Voința poporului”, care nu a ezitat să 
apeleze la terorism ca mijloc de punere în practică a programului revoluţionar. 

Mişcarea narodnicilor a exercitat o influenţă directă asupra ideilor politice 
din România, prin contribuţiile sociologului şi criticului literar Constantin 
Dobrogeanu — Gherea (1855 — 1920), membru marcant al Partidului Socialist 
Român şi teoretician al marxismului şi ale lui Constantin Stere (1865 — 1936), 
care în tinereţe fusese membru al partidului „Voința Poporului”. Arestat pentru 
activitate revoluţionară în 1884, Stere a fost trimis în exil în Siberia, pentru trei 
ani. Refugiat la Iasi, in 1893 a înființat Societatea studenţească „Datoria”, având 
drept obiectiv educarea ţăranilor. Patru ani mai târziu a pus bazele 
poporanismului, curent ale cărui repere teoretice au fost creionate în eseul 
„Poporanism sau social democraţie?”, publicat în revista „Viaţa românească”, pe 
care a fondat-o împreună cu Paul Bujor. Autorul a susținut, asemenea 
narodnicilor, că în dezvoltarea unei tari agrare socialismul marxist nu reprezintă 
o etapă obligatorie întrucât proletariatul este insignifiant, susținând că cea mai 
bună soluţie pentru România o constituie un socialism țărănesc, întemeiat pe 


mica proprietate agricolă. 

9.3 Populismul in America Latină 

Populismul a constituit o puternică componentă a istoriei politice a 
Americii Latine. El a permis unor state slabe, relativ tinere, să tina sub control 
dezordinea şi să dobândească un grad rezonabil de stabilitate pe timpul derulării 
unui proces de industrializare pe scară largă. Deşi a apelat la un vocabular 
naționalist şi la o retorică convingătoare, populismul a fost adesea slab din punct 
de vedere ideologic. În esență, populismul a permis liderilor şi partidelor 
conducătoare să preia ideile revoluționare ale maselor şi să le redirectioneze 
într-o direcţie nerevolutionara. Conducătorii populişti au acordat o importanță 
deosebită relaţiei strânse dintre stat şi muncă, aducătoare de avantaje sociale şi 
economice. 

Debutul liderilor populişti în regiune l-a constituit mandatul primului 
preşedinte paraguayan după dobândirea independenţei ţării faţă de Spania - José 
Gaspar Rodriguez de Francia y Velasco. Acesta s-a menţinut la putere între 
1813 şi 1840, solicitând şi primind din partea congresului puteri depline pe 
viata’. 

În secolul 20 in America Latină au apărut numeroşi lideri carismatici, 
descrişi ca fiind populisti: preşedintele Chile - Carlos Ibáñez del Campo (1927 — 
1931, 1952 - 1958), preşedintele Braziliei - Getulio Dornelles Vargas (1930 — 
1945, 1951 - 1954), preşedintele Mexicului - Lazaro Cardenas del Rio (1934 — 
1940), liderul revoluționar cubanez Ernesto Guevara de la Serna, cunoscut în 
întreaga lume drept Che Guevara (1928 - 1967), preşedintele argentinian Juan 
Domingo Peron (1946 — 1955, 1973 - 1974) şi, mai recent, preşedintele Cubei — 
Fidel Alejandro Castro Ruz (1976 - 2006), preşedintele Peru - Alan Gabriel 
Ludwig Garcia Perez (1985 — 1990, 2006 - prezent), preşedintele Venezuelei - 
Hugo Rafael Chavez Frias (1999 - prezent) şi preşedintele Argentinei - Néstor 
Carlos Kirchner (2003 - prezent). 


7 Cunoscut sub numele de „El Supremo” şi celebrat astăzi ca un erou national, acesta a manifestat frecvent 
dereglări psihice, luând decizii din cele mai „bizare”, de la scoaterea în afara legii a opoziţiei şi interzicerea 
presei şi serviciului poştal, la închiderea totală a graniţelor şi interzicerea Bisericii Catolice, pentru a se 
autoproclama lider al bisericii paraguyane, situație care a dus la excomunicarea sa de către Papă. 

Carlos Ibáñez del Campo Getúlio Dornelles Vargas Lazaro Cardenas del Rio 
(1877 — 1960) (1882 — 1954) (1895 — 1970) 

„În Venezuela, preşedintele Hugo Chavez îşi maschează prost 
populismul printr-o pseudoctrină: bolivarismul, o formă de independentism de 
stânga, care amestecă modelul revoluționar a la Fidel Castro şi Che Guevara 
cu monopolul asupra extractiei de petrol, asumându-și imaginea de apărător al 
cetăţenilor săraci împotriva oligarhilor funciari şi celor ce dețin companiile 
petroliere. Pentru a-şi legitima puterea, Chavez a făcut apel la asistenţă 
ideologică din Cuba comunistă, intrând astfel in mod fatis în contradicţie cu 
autorităţile americane şi în special cu George W. Bush, pe care îl numeşte „EI 
Diablo”. Aliantele politice pe care le-a asumat în numele poporului 
venezuelean îi includ, alături de Castro, pe preşedintele Iranului şi pe alti 
lideri din lumea a treia (țările nealiniate), care numai democrați nu pot fi 
numiți. Revoluţia sa bolivaristă s-a redus până la urmă la folosirea profitului 
enorm obţinut de pe urma petrolului pentru a „mitui” populaţia săracă din 
suburbiile marilor oraşe sau din satele selvei. În schimbul acestei mite — 
benzina şi alte bunuri de larg consum sunt aproape gratuite pentru cei 
consideraţi săraci — Chavez le cere să boicoteze celelalte clase sociale, în 
special clasa mijlocie, considerată de liderul venezuelean principalul său 
duşman. 

În emisiuni televizate ce durează ore bune, Chavez stă de vorbă cu 
poporul îndemnându-l fatis să se opună legalității şi ideilor de proprietate. Iar, 
când diverse grupuri sociale se revoltă — aşa cum a fost cazul muncitorilor din 
industria petrolieră —, „blândul” preşedinte reacționează prin forță, şantaj şi 
naționalizare. Astfel, într-un amestec de peronism şi democraţie de faţadă, 
Chavez vrea să se impună lumii întregi ca un salvator al socialismului şi al 
dreptăţii sociale. Deşi îşi asumă formula socialistă şi se declară cel mai bun 
prieten al lui Fidel Castro, Chavez se consideră şi un creştin fervent, îmbinând 
într-o manieră latino-americană revoluţia socialistă cu Hristos”. 

Andrei Taranu, Populismul ca nouă provocare a democratizării, în 


„Cadran politic”, nr. 45/2006 

9.4 Populismul in Statele Unite ale Americii 

America s-a confruntat cu aparitia unor formatiuni politice populiste inca 
de la sfârşitul secolului XIX. „Partidul Populist” (Populist Party), înfiinţat in 
1889 pe baza „Alianţei Fermierilor”, constituită în Texas în 1876 pentru a 
promova acțiunea economică colectivă a fermierilor, „Partidul Bancnotelor” 
(Grenback Party), care a funcţionat între 1874 şi 1884, opunându-se controlului 
statului asupra sistemului monetar, considerat o pârghie prin care putea fi fixată 
arbitrar valoarea produselor şi muncii, Partidul Progresist din 1912 (Progressive 
Party of 1912), condus de Theodore Roosevelt, a cărui platformă considera 
„distrugerea ... alianţei nelegiuite dintre afaceriştii şi politicienii corupți prima 
sarcina a oamenilor de stat ai momentului”, mişcarea „Împărtăşind bogăţia 


99. 


noastră” (Share Our Wealth), înființată în februarie 1934 de către senatorul 
Huey Long, cu scopul declarat de a „redistribui bogăţia naţională”, sunt numai 
câteva din numeroasele formule ideologice populiste din istoria modernă a 
Statelor Unite. 

Sporadic, astfel de mişcări s-au manifestat în viaţa politică americană şi 
după al doilea război mondial. Spre exemplu, guvernatorul statului Albama 
George Corley Wallace, a condus o mişcare populistă care s-a bucurat de o largă 
susținere în cinci state, dobândit 13,5% din voturile exprimate la alegerile 
prezidențiale din 1968. Patru ani mai târziu, campania împotriva intelectualilor 
şi reformelor liberale, promisiunile de îmbunătăţire a sistemului de protecție 
socială şi asigurări medicale i-au adus un număr semnificativ de voturi din 
partea muncitorilor. 

Populismul este în continuare prezent pe scena politică americană. 
Elemente populiste au fost evidenţiate de către analişti politici şi jurnalişti în 
campaniile prezidenţiale ale miliardarului texan Henry Ross Perot (1992 şi 
1996), activistului ecologist Ralph Nader (1996, 2000 şi 2004), care a combătut 
politica externă a SUA din ultimul deceniu, considerând-o drept corporatistă, 
imperialistă şi contrară valorilor fundamentale ale democraţiei şi drepturilor 
omului, congresmenului democrat Dennis Kucinich şi activistului în domeniul 
drepturilor omului Alfred Charles "Al" Sharpton Jr. (2004). 

9.5 Demagogie si populism 

In sens generic, prin „demagog” se înţelege o persoană care apelează la 
promisiuni mincinoase şi fraze bombastice pentru a-şi crea popularitate. 

Termenul „demagogie” (provenit din limba greacă, demos însemnând 
„popor” şi agogos - „care conduce”) se referă la o strategie politică pentru 
câştigarea şi menţinerea puterii politice care speculează temerile şi aşteptările 
publicului, utilizând tehnici de retorică şi propagandă menite să îi sporească 
popularitatea, apelând la teme naţionaliste sau populiste. 

Umoristul şi criticul american Henry Louis Mencken (1880 — 1956) a 
definit demagogul drept „persoana care predică doctrine despre care ştie că nu 
sunt adevărate, unor oameni pe care îi consideră idioţi”. 

Deşi această definiție pune accent pe utilizarea minciunii, demagogii 
experimentați se limitează de cele mai multe ori să pună în conţinutul 
discursului anumite accente care vor determina un ascultător neavizat să tragă o 
concluzie care să îi satisfacă aşteptările, bazată nu pe realitate, ci pe ceea ce ar 
dori să audă. 

Demagogii pot apela la erori logice, deşi persuasiunea face apel frecvent 
la sentimente şi mai puţin la rațiune. Cel mai adesea demagogii apelează la 
jumătăţi de adevăruri, omisiuni sau distorsionări ale unui mesaj, cu scopul de a 
obţine avantaje politice. 

Referindu-se la unul dintre liderii cei mai populişti ai secolului XX, Adolf 
Hitler, generalul Erich Ludendorff, unul din susținătorii inițiali ai acestuia, avea 
să îi mărturisească preşedintelui Germaniei, Paul von Hindenburg, la auzul veştii 
că l-a desemnat pe Hitler în importanta poziţie în stat: „Numindu-l pe Hitler 
Cancelar al Reichului, ati încredinţat Patria noastră sacră unuia din cei mai mari 
demagogi ai tuturor timpurilor. Profetesc faptul că acest om rău va impinge 
Reichul nostru în abis şi va provoca un rău nemăsurabil naţiunii noastre. 
Generatiile viitoare vor blestema deasupra mormântului dumneavoastră pentru 


această acțiune”. 

Într-adevăr, Hitler va deveni un maestru al demagogiei, apelând, pentru 
a-şi consolida puterea, la prejudecățile etnice şi naţionale ale poporului german, 
căutând permanent ,,tapi ispăşitori” şi neezitând să folosească mijloace de 
intimidare pentru a genera teama adversarilor politici. 

Demagogii utilizează numeroase metode pentru câştigarea încrederii 
publicului țintă. 

O tipologie frecvent citată a acestora face distincție între metode care nu 
implică „violarea logicii” şi metode care implică „violarea” logicii. 

Din prima categorie fac parte următoarele metode: 

1. „Mere şi portocale” — amestecul unor elemente care nu pot fi 
comparate. Spre exemplu, „guvernul nostru a crescut cheltuielile sociale cu 10 
miliarde lei, în timp de guvernul anterior a suplimentat aceste cheltuieli cu doar 
0,5%”. Evident, a doua referire induce impresia de mai puţin, dar nu putem fi 
siguri că aşa stau lucrurile decât dacă am deţine informaţii privind suma care se 
ascunde în spatele procentului. 

2. „Jumătatea de adevăr” — enunturi care sunt adevărate doar într-un sens 
strict, dar încadrate în context îşi pierd valabilitatea. Spre exemplu, „opoziţia ne 
acuză că am diminuat cheltuielile alocate educaţiei, dar în ultimii 3 ani guvernul 
nostru a crescut aceste cheltuieli cu 5 miliarde lei”, fără a se menţiona că, 
datorită inflației, sumele alocate în realitate sunt mai mici decât în urmă cu 3 ani. 

3. „Falsa autoritate” — apelul la autoritatea recunoscută a unei persoane 
dar într-un domeniu în care expertiza acesteia este minimă sau nulă. Spre 
exemplu, „profesorul a citit cartea mea şi a apreciat-o în mod deosebit”, fără a se 
menţiona că este vorba de profesorul de chimie care a citit o carte de politologie. 

În categoria metodelor care implică „violarea” logicii sunt incluse: 

1. „Falsa dilemă” — inducerea ideii că sunt posibile doar două opinii cu 
privire la un anumit subiect. Spre exemplu, „A nu este cu noi, de aceea este 
împotriva noastră”, ignorandu-se posibilitatea unei poziţii neutre sau divergente. 

2. „Demonizarea” — identificarea adversarului ca o amenințare majoră. 


Adesea această metodă presupune fabricarea de ,,tapi ispăşitori”, pentru a-i 

invinui pe altii de fapte pentru care nu sunt responsabili. La acest rezultat se 
poate ajunge inclusiv prin apelul la termeni vagi pentru a desemna opoziţia şi 
apoi la stereotipizarea acesteia. 

3. „Sperietoarea” — caracterizarea eronată a poziţiei adversarului, urmată 
de elaborarea de argumente împotriva poziţiei atribuită premeditat eronat 
acesteia. 

4. „Întrebarea prefabricată” — lansarea unei întrebări care implică o 
activitate, o poziție etc. pe care adversarul nu a desfăşurat-o sau exprimat-o 
niciodată. Spre exemplu, „Când veţi înceta să mai dati mită?”. 

Analizând comparativ mesajul populist şi cel demagogic, Guy Hermet 
(2007, p. 70) a identificat cinci deosebiri principale, care se referă la: tipul de 
raport pe care emitatorii celor două discursuri pretind să-l întrețină cu poporul, 
registrul afectiv în care se situează, diagnosticul acestora asupra relelor la care 


este supus poporul, natura ofertei politice şi poziția fata de democraţie: 


Fără încarnare; emițătorul este 
cu poporul către emițătorul mesajului binefăcătorul poporului 
discursului discursul 


Diagnostic | Realitatea descrisă într-o manieră Nici o descriere a realităţii, nici o 
denuntatoare adevarata acuzatie 


Natura Solutie curativa antipolitica simpla Anuntarea avantajelor imediate fara 
ofertei discurs argumentativ 
politice 


Poziţia Necesitatea unei reforme profunde | Tăcere. Cadru privilegiat al demagogiei 


114 


Bibliografie 


Berlet Chip, Matthew N. Lyons, Right-Wing Populism in America: Too Close 
for Comfort, Guilford Press, New York, 2000 


Betz Hans-Georg, Radical Right-wing Populism in Western Europe, St. Martins 
Press, New York, 1994 


Conniff Michael, Populism in Latin America, University of Alabama Press, 
London, 1999 


Hayward Jack, Elitism, Populism and European Politics, Clarendon Press, 
Oxford, 1996 


Hermet Guy, Sociologia populismului, Editura Artemis, Bucuresti, 2007 


Jeffrey Bell, Populism and Elitism: Politics in the Age of Equality, Regnery 
Publishing, Washington, 1992 


Scurtulescu Antonia, Promisiunea politica, Editura Lucman, Bucuresti, 2006 


Taggart Paul, Populism, Open University Press, Buckingham, 2000 


115 


Capitolul al X-lea. Charisma in politica 


Termenul ,,charisma” provine din limba greacă, yápioua însemnând “dar” 
sau „favoare divină”. El se referă la o trăsătură de personalitate relativ rar 
întâlnită la anumiţi indivizi, care include un şarm extrem şi calitatea de a atrage 
simpatia celorlalți, dublate de capacităţi de comunicare şi persuasiune native 
deosebite. Noţiunea este greu de definit cu exactitate, în primul rând datorită 
absenței unor criterii unanim acceptate de caracterizare a acestei trăsături de 
personalitate. 

De regulă, termenul este utilizat pentru a descrie un individ care deţine o 
capacitate iesita din comun de a conduce, persuada, inspira sau influenţa alte 
persoane. Persoanele înzestrate cu o astfel de trăsătură de personalitate atrag 
într-o măsură ieşită din comun atracţia şi admiraţia semenilor lor. În limbajul 
curent, există numeroşi termeni care descriu multiplele fațete ale unei astfel de 
trăsături:  exuberanță, energie pozitivă, şarm, ,,magnetism” personal, 
„electricitate” etc. 

În pofida puternicelor emoţii pe care le induc celorlalți, indivizii 
charismatici degajă un calm ieşit din comun, încredere, autenticitate, captează 
atenția şi posedă foarte bune abilităţi de comunicare (oratorice). 

Deşi etimologia cuvântului („dar divin”) sugerează că această trăsătură nu 
poate fi achiziționată, fund înnăscută, după unii autori charisma poate fi învățată 
sau dobândită. 

În domeniul ştiinţelor socioumane, termenul „charismă” a fost introdus de 
sociologul german Max Weber (1864 — 1920). În lucrarea „Economie şi 
societate” (1922), autorul menționat făcea distincţie între trei forme de 
autoritate: tradițională (feudală), legală (rațională) şi charismatica. Prin 
„charismă” Weber înțelegea o anumită calitate a personalităţii unui individ in 
virtutea căreia acesta este considerat „altfel” decât ceilalți, ca fiind dotat cu 
calități „supranaturale” sau cel puţin excepţionale. Nefiind accesibile oricui, 
aceste calități exemplare indreptatesc calificarea persoanei respective drept 


conducător. 

Autoritatea charismatica este puterea legitimizată pe baza calităților 
personale excepționale ale unui lider sau a demonstrării unor realizări 
extraordinare, care inspiră loialitate şi obedienta subordonatilor. Acest tip de 
autoritate este în întregime dependent de lider, absenţa acestuia, indiferent de 
motiv, putând conduce la dizolvarea puterii autorității. Datorită lipsei organizării 
formale, autoritatea  charismatică depinde mai puternic de perceperea 
legitimitatii autorității decât celelalte forme de autoritate. Spre exemplu, un lider 
religios charismatic necesită credinţa puternică că liderul a fost atins de 
Dumnezeu, fiind un guru sau profet. Dacă această credință se diminuează, 
puterea liderului charismatic poate scădea într-un ritm accelerat. 

Pentru Weber autoritatea charismatică nu se bazează atât pe trăsăturile 
liderului, ci pe relația specială dintre lider şi supuşii săi, într-un mod asemănător 
celui în care Sigmund Freud a transformat psihologia maselor a lui Gustave Le 
Bon prin introducerea conceptului de „identificare”. În opinia psihanalistului 
german, validitatea charismei e bazată pe recunoaşterea de către adepţi 
(Anhânger) a liderului. Din punct de vedere psihologic recunoaşterea reprezintă 
un abandon personal total, bazat pe o credință determinată fie de entuziasm, fie 
de necesitate sau speranţă. 

Întrucât considera sociologia o ştiinţă neutră din punct de vedere 
axiologic, Weber a abordat diferitele tipuri de dominație charismatică într-o 
manieră identică, nefăcând nici un fel de diferenţiere între charisma profeților, 
„marilor salvatori”, şefilor militari sau politicienilor. În domeniul politic 
autoritatea charismatică include figuri de regi, de „eroi”, dar şi de dictatori. 
Conducerea charismatică este adesea prezentă în statele autoritate (autocratii, 
dictaturi, teocraţii). Pentru a-şi menţine autoritatea, liderii unor astfel de 
regimuri instituie un cult al personalității care constituie o încercare de a obține 
legitimitatea apelând la alte forme de autoritate. 

Întrucât autoritatea charismatică nu are la bază elemente externe, precum 
celelalte tipuri de autoritate, legătura dintre figura autoritară şi adepţi are o 
puternică încărcătură emoţională. Aceştia manifestă un devotament izvorât 
dintr-o încredere deplină în lider, adesea oarbă şi fanatică. Ca atare, relațiile 


dintre cele două parti sunt deosebit de solide. 

Autoritatea charismatica nu apare niciodata pe un teren viran. De fiecare 
dată există anterior unele forme de autoritate tradițională sau legală, care creează 
norme şi structuri sociale. Aceste forme de autoritate sunt însă limitate prin 
însăşi natura lor, fiind supuse unor constrângeri pe care charisma fie nu le 
recunoaşte, fie nu le acceptă. Autoritatea charismatică evoluează de fiecare dată 
în contextul granițelor fixate de autoritatea tradițională sau rațională (legală), dar 
prin natura sa tinde să modifice această autoritate şi, din acest motiv, este adesea 
percepută ca revoluționară. 

Autoritatea charismatică nu este stabilă şi nu are nevoie de consistență. Ea 
se caracterizează printr-o dinamică accentuată, constituind un mijloc de 
răsturnare a tradiţiilor şi cadrului normativ în favoarea unei ordini politice şi 
sociale complet noi. În această particularitate se află şi germenii propriei sale 
distrugeri. Grupurile sociale nu pot trăi într-o permanentă revoluţie, având 
nevoie de sisteme stabile în care să evolueze. 

Charisma este opusă rutinei, dar oamenii sunt ființe sociale care dezvoltă, 
în mod natural, rutina. Ca orice alte grupuri, şi cele constituite în jurul unui lider 
charismatic devin rutiniere iar rutina se transformă în tradiție. Weber a folosit 
termenul charisma  rutinizată (routinized charisma) pentru a descrie 
institutionalizarea parțială a carismei, prin desemnarea unor poziții specifice, 
deschise exclusiv persoanelor care demonstrează abilităţi speciale. Charisma 
instituțională este reprezentată, de asemenea, prin charisma postului (charisma 
of office), specifică ocupanților unor poziţii profesionale, cum ar fi preoții, care 
au nevoie de calități deosebite pentru a putea profesa. Prin contrast, charisma 
personală pură rezistă influențelor instituționale. Dacă deţinătorii charismei 
institutionalizate sunt, de regulă, asociaţi cu idei spirituale sau normative 
derivate din tradițiile existente, liderii charismatici transmit mesaje normative ai 
căror autori primari sunt. 

Inevitabil, într-un astfel de context liderul charismatic trebuie să dispară şi 
orice înlocuitor constituie doar o „umbră” a originalului. Învățăturile 


conducătorului originar, vor deveni, dacă grupul supravieţuieşte pierderii 

liderului, tradiţii. Astfel, autoritatea charismatica devine autoritate tradițională. 
Acest proces s-a produs în creştinism, islamism şi chiar budhism. Spre exemplu, 
Mohamed, care a deţinut o autoritate charismatică ca „Profet”, a fost succedat de 
autoritatea tradițională a Islamului, un exemplu clar de „rutinizare” în viziunea 
lui Weber. Normele constituite ca urmare a rutinizării supraviețuiesc 
personalității charismatice, permiţând ca ceea ce aceasta a creat să continue să 
existe. 

Studiul charismei prezintă o importanţă deosebită nu doar pentru 
cercetătorii ştiinţelor socioumane (psihologie, sociologie etc.), ci pentru toţi cei 
a căror profesie presupune producerea unei impresii deosebite asupra publicului: 
actori, cântăreți, lideri religioşi şi nu în ultimul rând politicieni. 

În opinia altor autori, cum ar fi sociologul francez Pierre Bourdieu (1930 
— 2002), un lider are charisma numai dacă alții acceptă că o are. De regulă, a 
susținut Bourdieu, charisma depinde de un „act inaugural”, cum ar fi o „bătălie” 
politică decisivă sau un discurs „mişcător”, moment începând cu care persoana 
charismatică este percepută ca atare. 

Din perspectiva psihologiei, charisma reprezintă un set de trăsături de 
personalitate distincte care, împreună, alcătuiesc ceea ce se cheamă 
„magnetismul personal”. 

În opinia lui Richard Wiseman, profesor de psihologie la Universitatea din 
Hertfordsire, o persoană charismatică are trei atribute principale: percepe 
propriile emoţii foarte puternic; le induce altora; este rezistentă la influenţa altor 
persoane charismatice. 

Într-o cercetare efectuată pe unsprezece lideri charismatici, supuşi unui 
test psihometric, psihologul australian Len Oakes a identificat, printre 
particularitatile de personalitate ale acestora, elemente de narcisism, precum şi o 
doză de energie peste medie şi o claritate interioară neafectată de anxietatile şi 
vinovatiile care îi perturba pe oamenii obişnuiţi. 

Poate fi charisma măsurată? Unii autori susțin că da. În opinia lui Howard 


Friedman, profesor de psihologie la Universitatea din California, charisma poate 

fi măsurată prin examinarea unor indicatori nonverbali, cum ar fi expresia 
facială, gesturile şi mişcările corpului. Spre exemplu, persoanele charismatice 
zâmbesc natural, îşi rotesc privirea şi adesea îşi ating interlocutorii în timpul 
conversatiei. Autorul menționat a elaborat un instrument ştiinţific pe care l-a 
denumit Testul Comunicării Afective (Affective Communication Test), folosit 
pentru „identificarea persoanelor populare (chiar dacă sunt timide) şi influente, 
datorită abilității lor de a transmite emoții prin indicatori nonverbal”. 

Liderii charismatici au un set de valori foarte puternice care le ghidează 
comportamentul şi opinii vizionare, care determină un grup sau o organizaţie să 
acționeze în afara status quo-ului. Ei vorbesc dinamic, puternic, persuasiv, 
determinându-i pe ceilalți să le îmbrățişeze viziunea şi să dorească să o 
transpună în realitate. De cele mai multe ori, acest tip de lideri sun încrezători în 
forțele proprii, neconventionali, îşi asumă riscuri şi au o doză suficientă de 
competență pentru ca oamenii să aibă încredere în conducerea lor. Relaţia 
trebuie să funcționeze însă în ambele sensuri: este esențial ca adepții să îl 
perceapă pe lider ca fiind charismatic. 

Contextul joacă un rol important în apariția liderilor charismatici. De 
regulă ei se ivesc în situaţii de criză, pentru că în astfel de momente indivizii 
sunt predispuşi să privească spre o persoană capabilă să îi ajute să depăşească 
criza. 

Aspectul fizic constituie o componentă esențială a charismei. Unii autori 
utilizează, pentru a descrie charisma, noţiuni precum „apeal”, „alură”, 
„prezență”. Când o persoană charismatica intră într-o încăpere, spre exemplu, 
oamenii îi remarcă prezența şi îşi îndreaptă atenția asupra sa. Există însă şi 
autori care contestă asocierea dintre charismă şi atractivitatea fizică. Ceea ce 
contează este poziția exprimată de un astfel de lider, susțin adepții acestei 
orientări. Dacă liderul are o prezenţă fizică plăcută, dar nu exprimă un punct de 
vedere atractiv, auditoriul nu se poate identifica cu el. Istoria modernă include 
suficiente nume de lideri politici charismatici lipsiţi de atractivitate. Primul 
ministru britanic Sir Winston Leonard Spencer Churchill (1874 — 1965), spre 
exemplu, a fost o persoană complet neatractivă. Cu toate acestea, includerea sa 


în categoria liderilor charismatici nu este contestată de nimeni. 

Charisma lui Winston Churchill poate fi redusa la patru elemente principale. 

Prima componentă a constituit-o munca intensă şi rezistența deosebită la efort. Desi 
avea 61 de ani când a devenit prim-ministru, Churchill s-a remarcat printr-o capacitate de 
muncă şi atenție la detalii care i-a uimit pe colaboratorii săi. El era capabil să „absoarbă”, 
analizeze şi integreze într-un timp scurt un volum impresionant de documente. Vasta sa 
experiență politică (începând cu primul război mondial deținuse portofoliul a numeroase 
ministere şi numeroase alte însărcinări) i-a permis ca adesea, să se adreseze miniştrilor în 
Camera Comunelor făcând referire la detalii din ministerele de care răspundeau pe care aceştia 
nu le cunoşteau, punându-i în vizibilă dificultate. Istoricii britanici menționează faptul că în 
perioada în care deținuse mandatul de Lord al Amiralității (1939 — 1940), în condiţiile stării de 
urgenţă, Churchill constatase că se pescuia o cantitate insuficientă de peşte. Convocându-i pe 
responsabilii din domeniu, Churchill avea să dea celebra dispoziție: „Trebuie să avem o 
politică de pescuit. Raportati-mi până la miezul nopții”. 

Cel de-al doilea element al charismei sale l-a constituit cunoaşterea aprofundată a 
strategiei militare. Istoricii militari au evidențiat faptul că premierul britanic a fost, într-o 
măsură mai mare decât „lorzii războiului” din Berlin sau Roma, un mare conducător militar. 
Asta nu înseamnă că nu a comis erori pe parcursul războiului, ci că a avut un simţ aparte de a-i 
recunoaştere pe comandanții valoroşi şi a-i plasa in cele mai potrivite funcții. Poate cel mai 
important avantaj conferit de acest element al charismei l-a constituit faptul că i-a permis să 
poarte un dialog direct cu generalii şi amiralii săi, fixând împreună, pe tot parcursul războiului, 
o agendă de priorități adecvată evoluţiei evenimentelor. 

A treia componentă a charismei este şi cea care i-a asigurat locul în istoria oratoriei: 
pasiunea retoricii sale. Discursurile sale, oficiale sau familiare, având un stil sobru sau încărcat 
de metafore, au fost analizate în repetate rânduri. Specialiştii în comunicare au evidenţiat faptul 
că profunda sa documentare, în cele mai diverse domenii, i-a permis să elaboreze discursuri de 
o calitate aparte. Spre deosebire de alti politicieni, Churchill nu a apelat la serviciile unor 
„scriitori de discursuri”, nu doar pentru că deținea un simţ aparte al inflexiunilor limbii, ci şi 
pentru că, în vreme de război, retorica nu constituia un mijloc de promovare personală. 
Churchill a dispus de talentul de a-şi adapta discursurile auditoriului şi contextului. El a fost 
capabil să înlăture barierele dintre clasele sociale, adresându-se tuturor celor divizați prin 
educaţie, mod de comportament sau soartă. Când s-a adresat francezilor cu celebra formulă 
„Francais, c'est moi, Churchill qui vous parle", premierul britanic a adus în mintea acestora 
imaginea lui Napoleon conducându-şi trupele împotriva prusacilor, dar a fost suficient de 
diplomat pentru a nu menţiona că acest demers s-a finalizat prin Waterloo. De altfel, unii 
ascultători ai discursurilor sale au mărturisit că mesajele radiodifuzate au avut asupra lor 
efectul unei adevărate „transfuzii de sânge”, revigorându-le încrederea în victorie. Nici una din 
aceste realizări nu ar fi fost posibilă prin simple „artificii” ale tehnicii discursive. Churchill a 
reuşit să ridice moralul conationalilor săi deoarece a identificat, grație claritatii gândirii, cele 
mai bune motivații pentru a-i ţine în formă. 

Ultimul element al charismei este cel pe care s-au bazat toate celelalte: calitatea morală 
indiscutabilă. Churchill nu a confundat bunătatea cu sfintenia. El a savurat puterea şi 
autoritatea aşa cum îşi savura trabucurile dar s-a impus totodată ca un om politic generos, dând 
dovadă de loialitate inclusiv fata de cei care nu meritau un astfel de sentiment. Toate gesturile 
de acest fel au fost comise din suflet şi cu o transparență sinceră. 

Cu toate acestea, eficientul administrator al afacerilor statului s-a dovedit a fi lipsit de 
geniu în calitate de tactician al partidului. 

Privind retrospectiv, este dificil de explicat cum principalele democraţii occidentale, 
atât de greu încercate de război, au reuşit să aleagă lideri (cum a fost şi preşedintele Franklin 
Delanoo Roosevelt în Statele Unite) care au reuşit nu doar să inspire respect, ci să atragă şi 
dragostea concetatenilor lor. 

Autoritatea lui Churchill, sustin analistii politici, s-a bazat in primul rand 
pe puterea cuvintelor. Când Marea Britanie s-a confruntat cu amenințarea 
iminentă a invaziei Germaniei naziste, Churchill s-a adresat naţiunii într-un 
discurs radiodifuzat, cu următorul mesaj: „Nu am ce să vă ofer decât sânge, 
trudă, lacrimi şi sudoare. Ne aşteaptă multe, multe luni lungi de luptă şi 
suferință. Mă întrebaţi care este politica noastră? Vă pot spune: este să purtăm 
războiul pe mare, sol şi aer, cu toată voinţa noastră şi cu toată tăria pe care 
Dumnezeu ne-a dat-o; să purtăm războiul împotriva unei tiranii monstruoase, 
niciodată depăşită în catalogul întunecat şi lamentabil al crimelor împotriva 
umanității. Aceasta este politica noastră. Mă întrebaţi care este scopul nostru? 
Vă pot răspunde într-un cuvânt: este victoria, victoria cu orice pret, victoria în 
pofida tuturor terorilor, victoria indiferent cât de lung şi de greu ar putea fi 
drumul spre ea; pentru că fără victorie, nu există supraviețuire”. Astăzi, istoricii 
britanici apreciază că discursurile lui Churchill au jucat un rol important în 
mobilizarea poporului englez împotriva amenințării naziste. 

Pornind de la o teorie preluată din artă, potrivit căreia operele de artă 
excepționale creează imagini în mintea privitorului/auditoriului, specialiştii în 
comunicare au procedat la analiza sistematică a discursurilor liderilor politici, 
ajungând la concluzia că preşedinţii Statelor Unite descrişi drept charismatici de 
către istorici au aplat într-o măsură mai mare decât ceilalți la cuvinte evocatoare 
de imagini. 

Cel mai charismatic preşedinte american este considerat, în mod unanim, 
John Fitzgerald Kennedy, principalul reprezentant al „familiei regale” a Statelor 
Unite ale Americii, cum a numit mass-media familia Kennedy. După o generaţie 
de oameni în vârstă la conducerea ţării, Kennedy era primul lider tânăr, cu care 
națiunea se putea identifica. Prin discursurile sale, charismaticul Kennedy 
(calitatea cel mai frecvent asociată personalităţii sale) a căutat să înlăture 
temerile colective, să pledeze pentru unitatea Americii şi să îi mobilizeze pe 


concetateni, indicându-le aspirații înalte, dar şi drumul spre atingerea acestora. 

John Fizgerald Kennedy (1917 - 1963), cel de al treizeci şi cincilea preşedinte al 
Statelor Unite ale Americii, desemnat adesea de către mass-media sub inițialele JFK, şi-a 
exercitat mandatul între 1961 şi 22 noiembrie 1963, când a fost asasinat. Deşi scurtă, această 
perioadă a fost marcată de o serie de evenimente cruciale pentru istoria Războiului Rece, de 
la invazia din „Golful Porcilor” şi criza rachetelor din Cuba, la construirea Zidului 
Berlinului, competiția pentru cucerirea spaţiului şi evoluțiile din prima parte a Războiului 
din Vietnam. 

Singurul preşedinte romano-catolic din istoria Statelor Unite, el a câştigat funcția 
supremă în stat la vârsta de 43 de ani, în urma unei competiţii electorale deosebit de strânse 
cu Richard Nixon. Literatura de specialitate a evidenţiat rolul ce a revenit charismei lui 
Kennedy în victoria împotriva contracandidatului său, în cadrul primelor dezbateri electorale 
televizate din Statele Unite. Contrastul dintre un Nixon îmbătrânit şi un Kennedy prezentabil 
şi energic, susțin analiştii politici, a înclinat decisiv balanţa în favoarea celui din urmă. Nu 
era vorba doare de diferența de aspect fizic, ci şi de stilul personal. Spre deosebire de 
discursul sobru al lui Nixon, lipsit de orice fel de glume, poveşti amuzante sau alte elemente 
care ar fi putut atrage afecțiunea publicului, Kennedy a vorbit într-un mod deschis, plin de 
vigoare, de natură a câştiga încrederea auditoriului. 

Kennedy şi-a probat calităţile de lider charismatic încă din prima zi a mandatului. În 
discursul inaugural el a vorbit despre necesitatea ca toți americanii să fie cetățeni activi, 
devenind celebru pentru remarca: „Nu vă întrebaţi ce poate face tara pentru voi, intrebati-va 
ce puteți face voi pentru ţară”. Într-un apel adresat naţiunilor lumii, Kennedy le-a solicitat să 
lupte împreună pentru a combate „inamicii comuni ai omului: tirania, sărăcia, boala şi 
războiul însuşi”. 

Charisma sa a fost accentuată de evoluţia personală anterioară câştigării preşedinţiei. 
Înrolat voluntar în al doilea război mondial, Kennedy a fost decorat, în repetate rânduri, 
pentru acte de bravură. El a activat în politică încă din 1947 în calitate de congresman şi apoi 
de senator de Massachusetts, fiind apreciat pentru întreaga sa activitate politică. Printre 
altele, el a fost autorul unei lucrări intitulate „Profile de oameni curajoşi”, dedicată 
senatorilor americani care, susținând cauze nepopulare, şi-au pus în pericol cariera. 

Atât Kennedy, cât şi soţia sa, Jackie, erau tineri comparativ cu preşedinţii şi primele 
doamne care i-au precedat şi s-au bucurat de o popularitate ieşită din comun, similară mai 
degrabă cu cea a cântăreților pop şi starurilor de cinema, decât cu cea a politicienilor. 
Aprecierea de care s-au bucurat a fost atât de mare, încât au influenţat tendințele din modă 
iar fotografiile lor s-au aflat pe coperţile celor mai populare reviste ale vremii. 

JFK a adus un suflu nou şi viguros la Casa Albă, pe care a perceput-o drept un loc 
menit să celebreze istoria, cultura şi realizările Americii. lată de ce, pe parcursul mandatului 
său, Casa Albă a fost permanent vizitată de artişti, scriitori, poeţi, muzicieni, actori, oameni 
de ştiinţă, câştigători ai Premiului Nobel şi sportivi. Suflul proaspăt a fost accentuat de cei 
doi copii ai cuplului, Caroline şi John Jr, ultimul alintat de presă drept „John John”. Ca 
urmare a faptului că soţiei sale nu îi plăcea mediatizarea excesivă a copiilor, preşedintele 
Kennedy profita de absentele acesteia pentru a-i convoca la Casa Albă pe jurnalişti, pentru 
şedinţe foto cu John Jr şi Caroline. 

Kennedy a ştiut cum să câştige nu atât minţile, cât inimile cetăţenilor americani. 
Dincolo de zâmbetul său, discursul său, plin de substanţă, a fost cel care 1-a asigurat o largă 
popularitate. Moartea sa a fost percepută de către poporul american drept cea mai grea 
pierdere suferită după asasinarea lui Abraham Lincoln. Motivul pentru această percepţie nu 
l-a constituit atât lista realizărilor prezidențiale, ci ceea ce Kennedy ajunsese să reprezinte 
pentru națiunea americană. Triumful reputat in politica externa, prin gestionarea impecabilă 
a crizei rachetelor din Cuba, a fost dublat de contribuţia sa la dezvoltarea mişcării pentru 
libertatea civilă. Elocventa şi idealismul de care a dat dovadă au făcut ca, în ochii celor mai 
multi dintre concetăţenii săi, Kennedy să întrupeze cele mai nobile aspirații ale Americii. 

Charisma nu constituie intotdeauna un lucru pozitiv. Simpla capacitate de 
a mobiliza adeptii nu spune nimic cu privire la scopurile liderului. Daca valorile 
unei persoane sunt distructive, nesănătoase, atunci cu cat este mai charismatic 
liderul, cu atât mai rău pot evolua lucrurile. 

Din nefericire, istoria abundă de situații în care lideri charismatici şi-au 
folosit charisma într-o direcţie extrem de distructivă. În opinia specialiştilor în 
psihologie politică, există două mecanisme prin care lideri politici „malefici” îşi 
determină supuşii să comită crime oribile în numele lor. Conducători precum 
Adolf Hitler ori Iosif Stalin, sau, mai recent, Saddam Hussein, s-au folosit de 
puterea statului pentru a construi un sistem care oferea recompense celor care 
cooperau şi sancțiuni severe pentru cei care rezistau. Alţi lideri, precum cei ai 
Japonei în timpul celui de-al doilea război mondial sau Osama Bin Laden, 
astăzi, au acționat în spatele scenei pentru a exploata ataşamentul emotional al 
adepților fata de cauza pentru care erau gata să ucidă sau moară. Toţi aceşti 
lideri „malefici” au ştiut cum să îşi apropie adepţii şi să îi atragă de partea lor. 

Hitler este cel mai frecvent prezentat exemplu de „latură întunecată” a 
charismei. La o privire superficială, nu există nici o explicaţie pentru faptul că 
poporul german s-a lăsat manipulat de către un lider, indiferent de calitățile 
acestuia, comitand crime împotriva umanităţii. E simplu de spus că un 
conducător este capabil să determine un popor să acţioneze împotriva propriilor 
instincte deoarece deţine charisma. De-a lungul istoriei, numeroşi alti lideri au 
avut o charismă mai mare decât Hitler şi aceeaşi lipsă de standarde morale, fără 
a genera însă consecinţe atât de grave pentru omenire. Voința unui conducător 
lipsit de scrupule pentru a-i inspira pe oameni să comită crime în masă nu este 
suficientă. Tirani precum Hitler sau Stalin au utilizat aparatul de stat pentru a-şi 
manipula supuşii prin teamă. Teama de consecințe fizice directe nu a reprezentat 
însă singurul factor. Multi germani care l-au sprijinit pe Hitler au suferit pierderi 
economice importante înainte de venirea acestuia la putere şi brusc, în prima 
parte a noului regim, şi-au văzut îmbunătățită situația. Dacă pentru unii germani 
teama a vizat potențiale consecințe negative asupra propriei persoane sau 
familii, pentru alţii a fost vorba de dorinţa de a nu pierde privilegiile dobândite 


dacă se împotriveau noului regim. 

În lucrarea „Mein Kampf”, publicată în 1925, Adolf Hitler a susținut că societatea 
germană trebuie să aibă grijă „ca pozițiile de lider şi de maximă influenţă să fie încredințate 
celor mai buni oameni”, ţinând cont nu de ideea de majoritate, ci de cea de personalitate. Dat 
fiind faptul că astfel de opinii au fost exprimate deschis în ceea ce va deveni „catehismul” 
politic al national-socialismului, pentru cetăţenii celui de-al Doilea Reich era previzibil că daca 
Partidul Naţional Socialist (NSDAP) va dobândi puterea, Hitler va fi cel care va prelua cârma 
statului german. 

Când Hitler a intrat în politică, în septembrie 1919, cei care au asistat la primele sale 
discursuri au fost puternic impresionați de o personalitate ce deţinea, în mod evident, un talent 
înnăscut: charisma. Politicienii profesionişti au remarcat de la început puterea ,,mistica” a 
acestuia şi s-au gândit să o folosească pentru atingerea propriilor obiective politice. Încă din 
primii ani ai lui Hitler pe scena politică, a devenit evident că succesul național socialismului 
depindea de charisma sa. Începând cu vara anului 1921 el a devenit „sufletul” a ceea ce anterior 
fusese un simplu „club” pentru foştii militari deziluzionati. 

Hitler s-a perceput pe sine drept un continuator al tradiției unor figuri marcante din 
istoria Germaniei: cancelarul Otto von Bismark, împăratul William al II-lea sau generalul Erich 
Ludendoff. Contextul i-a fost favorabil, dat fiind faptul că succesul unui lider charismatic este 
asigurat atunci când o minoritate este în căutarea unei „figuri paterne”, care să suplinească 
lacunele emoționale din propriile vieți, cu atât mai mult atunci când el reprezintă o temă 
recurentă în istoria țării. 

Prima reuniune a NSDAP, ţinută în ianuarie 1923, a constituit un enorm succes personal 
pentru Hitler, consolidându-i încrederea în forțele proprii. Martorii oculari au susținut, fără 
excepţii, că au avut prilejul de a vedea o cu totul altă personalitate decât avuseseră ocazia să 
vadă la reuniunile politice de până atunci, impactul emoțional produs de Hitler asupra 
auditoriului fiind ieşit din comun. 

Abilitatea sa de a manipula o mulţime a fost bine documentată, dar puțini sunt cei care 
au încercat să ofere o explicație validă a modului în care conducătorul Germaniei naziste a ajuns 
să deţină o astfel de capacitate. Dincolo de încercările frecvente ale psihanaliştilor de a descrie 
charisma lui Hitler drept o încercare a acestuia „de a se transforma dintr-o persoană ezitantă şi 
nesigură într-o personalitate puternică, care să paralizeze opoziţia şi să determine milioane de 
oameni să acționeze potrivit voinţei sale”, rămâne indiscutabil faptul că Hitler a avut calitatea 
numită „charismă”. Trăsăturile personale ale liderului au jucat un rol esențial în dobândirea 
puterii de către NSDAP. În anii care au urmat, poziţia de Fuhrer i-a permis lui Hitler să îşi 
extindă treptat controlul asupra întregului sistem politic, social şi economic al țării. 

În acest proces, un rol esenţial a revenit structurii de propagandă a partidului, care a creat 
ceea ce va deveni „mitul Hitler”, conferindu-i o aură de infailibitate care a făcut ca până şi unii 
dintre opozantii săi declarați să îi acorde încrederea. După unii autori, odată mitul creat, Hitler a 
acționat asemenea unui monarh medieval, ca un simbol pozitiv, având drept valori supreme 
loialitatea şi unitatea naţională. În discursurile sale Hitler a apelat frecvent la tema „renașterii 
naționale”, o promisiune aşteptată de toţi cei pentru care pierderile suferite de Germania în 
primul război mondial erau încă proaspete, nu doar în minte, ci şi în suflete. Angajamentul 
unificării Germaniei a alimentat speranţele şi a atras popularitatea, într-o măsură inimaginabilă. 

Experții în propagandă au conceput un sistem menit să cultive şi menţină ,,atractia” 
maselor, aparițiile publice ale Fuhrer-ului fiind însoțite de un ceremonial impresionant. 
Participanţii la manifestări precum festivalul anual de la Niirnberg (care, începând cu anul 1934, 
a reunit peste un milion de persoane) mărturisesc că au trăit experienţe similare celor religioase. 
De altfel, însuşi Hitler sustinuse că NSDAP va fi „imuabil în doctrină, tare ca oţelul în 
organizare, suplu şi adaptabil în tactici. În ansamblu, totuşi, se va asemăna cu un ordin religios”. 

Aşa cum arăta unul din istoricii germani specializaţi în istoria celui de-al Treilea Reich, 
nu se poate spune în nici un caz că Hitler „a violat poporul german”, ci mai degrabă că l-a sedus. 
Majoritatea germanilor l-au urmat cu entuziasm pe un drum despre care nimeni nu îşi imagina 
că va atrage omenirea în vâltoarea unei noi conflagrații mondiale. 


127 


128 


În ultimii ani, o parte din mass-media l-a comparat pe Saddam Hussein cu 
Hitler, susținând că este un conducător „malefic”. De altfel, cel mai important 
lider al lumii, preşedintele Statelor Unite ale Americi, l-a inclus pe preşedintele 
irakian în aşa-numita „Axă a răului”. Psihologii au susținut că principala 
asemănare dintre cei doi dictatori se referă la abilitatea de a utiliza maşinăria 
guvernamentală pentru a-şi controla propriul popor. Liderul irakian s-a menținut 
la putere deoarece apropiații săi au fost decişi să ia orice măsuri considerau 
necesare pentru a evita înlăturarea sa de la putere şi a-şi proteja astfel propriile 
interese. Fiecare nivel al ierarhiei exercita controlul asupra celui de sub el şi 
astfel schimbarea de regim, în absenţa unei intervenţii externe, era foarte dificil 
de realizat. 

Celălalt tip de tiran, cel care dobândeşte o dominație de tip mesianic 
asupra adepților, este mult mai greu de înlăturat, dar de regulă se menţine la 
putere un timp mai scurt. Istoria a probat faptul că liderii care au reuşit să 
cunoască şi să manevreze cele mai adânci emoţii ale oamenilor au fost capabili 
să genereze un rău inimaginabil. De la a convinge un mare număr de oameni să 
moară pentru cauză la a-i convinge să ucidă pentru cauză este doar un pas. 
Liderii mesianici au reuşit să îşi convingă adepții că luptă pentru o cauză 
ordonată de către divinitate, că oricine le stă în drum merită să moară şi că ei 
înşişi trebuie să fie pregătiți să moară în numele Dumnezeului lor. Oamenii sunt 
extrem de vulnerabili la a fi exploataţi în astfel de circumstanţe. Perceperea de 
către japonezi a naturii divine a împăratului le-a permis militariştilor să îşi 
împingă tara în cel de-al doilea război mondial. La o altă scară, lideri ai unor 
culte, precum reverendul Jim Jones, au reuşit să determine sute de adepţi să îşi ia 
viaţa simultan, în numele religiei. 

Charisma liderului este un factor determinant al unor astfel de acte, dar 
rolul determinant revine pasiunii adepților pentru credinţele lor. Charisma poate 
determina o activare a credinței aflate în stare latentă. Dacă credinţa nu este 
suficient de puternică, charisma singură nu este capabilă să îi determine pe 
adepţi să acţioneze. De multe ori cauza care îi determină pe oameni să moară în 
numele ei supravieţuieşte conducătorului care a exploatat-o. Oamenii vor înceta 
să mai lupte pentru ea numai atunci când cauza este iremediabil pierdută, cum s- 


a întâmplat odată cu înfrângerea Japoniei în al doilea război mondial. 

Saddam Hussein (1937 — 2006), presedintele Irakului in perioada 1979 — 2003, s-a 
născut în localitatea Al Awja, in familia unui crescător de oi. Intretinut de un unchi, a urmat 
învățământul primar şi secundar in Bagdad. După trei ani de studii în drept, in 1957 s-a 
alăturat partidului revoluţionar pan-arab Baas. Sentimentul revoluționar era la modă în epocă 
în întreg Orientul Mijlociu, conducând la prăbuşirea succesivă a monarhiilor din Irak, Egipt şi 
Libia. 

Pe fondul puternicelor frământări interne din Irak, Saddam a fost arestat în 1964, dar a 
reuşit să evadeze după trei ani. Devenit un lider marcant al Partidului Baas, în 1968 a fost 
implicat într-un complot care a vizat răsturnarea de la putere a preşedintelui Abdul Rahman 
Arif. Desemnat vicepreşedinte, el a ajuns în scurt timp principalul lider al partidului de 
guvernământ. 

La sfârşitul anilor '60 şi începutul anilor '70 Saddam şi-a construit o reputație de 
politician progresist şi eficient. El şi-a asumat sarcina de a consolida puterea Partidului Baas, 
într-o naţiune marcată de profunde tensiuni interne în plan social, etnic, religios sau 
economic: suniţi versus şiiţi, arabi versus kurzi, şefi tribali versus lideri urbani, nomazi versus 
agricultori. O sarcină deloc uşoară ţinând cont de faptul că stabilitatea politică într-o astfel de 
conjunctură necesita atât măsuri represive, cât şi îmbunătățirea standardelor de viata. 

Saddam s-a implicat activ în modernizarea economiei, în paralel cu constituirea unui 
puternic aparat de securitate care să prevină loviturile de stat şi insurectiile. Totodată, el a fost 
permanent preocupat de lărgirea bazei sale de sprijin, prin câştigarea suportului diverselor 
elemente ale societății irakiene. În centrul strategiei sale s-a aflat petrolul. După 
naționalizarea marilor companii petroliere occidentale, Saddam a supervizat modernizarea 
rurală, distribuind pământ fermierilor şi introducând mecanizarea pe scară largă a agriculturii. 
Îmbunătăţirea standardului de viaţă al populaţiei a dus la o creştere a susţinerii acestuia din 
partea majorităţii irakienilor. 

Pe 16 iulie 1979 Saddam l-a forțat pe preşedintele să demisioneze, asumându-și 
formal conducerea ţării. O săptămână mai târziu, într-o şedinţă televizată a conducerii 
Partidului Baas, el a dat citire unei liste cu 68 de lideri ai organizaţiei acuzaţi de „conspiraţie”. 
Cu toții au fost arestaţi iar 22 dintre ei au fost executați pentru trădare. Acesta a fost începutul 
dictaturii personale care va dura până la invazia americană în Irak. 

După modelul preşedintelui egiptean Nasser, Saddam s-a considerat un modernizator 
şi revoluţionar. Spre surprinderea islamiştilor conservatori, guvernul său a oferit femeilor 
posturi importante în guvern şi economice. El a creat un sistem juridic occidental, Irakul fiind 
singura tara din regiunea Golfului Persic neguvernata de legea islamică (Sharia). 

Pentru a-şi consolida puterea, Saddam nu a ezitat să speculeze sentimentele 
naționaliste, o trăsătură comună multor lideri charismatici. El a susținut permanent rolul unic 
al Irakului în istoria lumii arabe, făcând referiri repetate în discursurile sale la perioada 
abbasidă, în care Bagdadul a constituit capitala politică, culturală şi economică a universului 
arab. El a încercat să combine pan-arabismul cu naționalismul, promovând o viziune a lumii 
arabe unite condusă de Irak. 

Ca un semn al consolidării puterii, cultul personalității a invadat societatea irakiană. 
Mii de portrete, postere, statui şi picturi pe ziduri au fost răspândite în întreg Irakul. Figura sa 
putea fi văzută pe fațadele clădirilor, în şcoli, aeroporturi, magazine etc., îmbrăcat în costume 
de beduin (îmbrăcămintea tradițională a ţăranilor irakieni), în ţinută specifică kurdă, dar şi în 
costume occidentale, promovând imaginea unui lider modem sau în ţinute musulmane, 
rugându-se cu fata către Mecca. 

Cu certitudine modul în care Saddam Hussein s-a menţinut la putere va constitui 
obiectul preocupării cercetătorilor din domeniul ştiinţelor politice în perioada următoare, în 
primul rând pentru faptul că a reprezentat un tip de despot care a reuşit, timp de mai bine de 
trei decenii, să dețină puterea deplină, deşi a fost atât de distructiv în exercitarea ei. 

Charisma este cel mai frecvent asociată cu religia. Multe din religiile 
lumii au fost fondate de catre personalitati charismatice. Acestora li se adauga 
figuri ale unor profeti, mesia sau oracole, din toate epocile istorice. Preluata din 
sociologia generala, ideea de charisma a devenit din ce in ce mai importanta in 
sociologia religiilor, in primul rand ca urmare a faptului ca initiatorii noilor 
mişcări religioase şi-au asumat, aproape fără excepţii, o conducere charismatica. 
Adesea, liderii charismatici apar în perioade de schimbări socioculturale care 
determină confuzie, prin absenţa reperelor. În astfel de momente i-au naștere, de 
cele mai multe ori şi secte religioase care atrag indivizi cărora le este teamă de 
viitor, care speră că acordând încredere unui lider charismatic vor elimina 
incertitudinile trecutului şi îşi vor proteja viata. 

În opinia sociologului britanic Eileen Barker noile mişcări religioase au 
adesea fondatori care deţin o autoritate charismatică considerabilă, fiind 
percepuți de către adepți ca deținând puteri sau cunoştinţe speciale. Nefiind 
ingraditi de nici un fel de reguli sau tradiții, astfel de lideri sunt imprevizibili. 
Adesea, subordonații le acordă dreptul de a se pronunţa asupra tuturor aspectelor 
vieţii lor. În astfel de circumstanţe, liderii scapă de sub orice control, solicită 
supunere necondiționată şi încurajează prin orice mijloace dependenţa de 
resursele spirituale, sociale şi materiale ale mişcării. 

O temă frecvent studiată vizează volatilitatea autorităţii charismatice. 
Generic, autoritatea charismatica este instabilă deoarece îi lipsesc atât 
restrângerile instituționale, cât şi suportul institutional. Absența restrangerilor 
instituționale facilitează o serie de forme de devianta sau comportament extrem, 
de la deviații sexuale la violență. La rândul său, inexistența suportului 
instituțional este de natură a conferi un status precar liderului charismatic. 
Autoritatea sa se bazează exclusiv pe factori subiectivi, percepția adepților cu 
privire la calitățile excepţionale ale conducătorului putând fi contextuală sau 
efemeră. Liderul charismatic se confruntă permanent cu ameninţarea că „darul 
divin” nu va mai fi perceput şi că autoritatea sa va dispărea. El trebuie să fie 
permanent în alertă pentru a face fata potentialelor amenințări venite din exterior 
sau reprezentate de rivalii ori dizidentii proveniţi din rândul adepților. Sfârşitul 
catastrofic al bisericii „Templul Popoarelor”, susțin specialiştii în sociologia 
religiilor, s-a datorat, în mare măsură, acțiunilor întreprinse de Jim Jones ca 
reacție la factorii care i-au subminat autoritatea şi care au impus, în viziunea sa, 
răspunsuri defensive din ce în ce mai intense. 

O consecință suplimentară a lipsei de sprijin institutional pentru 
conducerea charismatică se referă la absenţa unor proceduri pentru transferul 
autorității, altfel spus, la succesiune. Uneori, această situație poate duce la 
intensificarea factionalismului şi la violenţe extreme. 

Reverendul James Warren „Jim” Jones (1931 — 1978) s-a născut in localitatea 
Crete, Indiana, în familia unui muncitor, veteran de război. La vârsta de 19 ani a devenit 
predicator, afirmându-se printr-o charisma ieşită din comun. În 1955 a pus bazele propriei 
biserici intitulată „Wings of Deliverance”. Functionand initial în Indiana şi apoi in San 
Francisco, biserica şi-a schimbat ulterior denumirea în „Templul popoarelor”, atrăgând peste 
1000 adepţi, cu un discurs axat pe egalitatea şi integrarea rasială. Jones a militat totodată 
pentru justiţie socială, prin oferirea de alimente şi locuri de muncă celor săraci, promovând o 
doctrină autointitulată „socialism apostolic”. 

Liderul „Templului popoarelor” s-a pretins a fi încarnarea lui Isus, Budha şi Lenin, 
pretinzând că a fost martorul a numeroase miracole. Membrii sectei l-au numit „Părinte”, 
considerând că mişcarea lor este soluţia tuturor problemelor societăţii. 

În vara anului 1977 Jones s-a mutat din San Fancisco în Guyana (stat multi-rasial 
socialist), pe fondul unei campanii mediatice negative şi a unui scandal privind dobândirea 
custodiei asupra unui băiețel de şase ani, despre care Jones pretindea că ar fi fiul său. În plină 
junglă el a pus bazele unei comunităţi închise numită Jamestown, pe care a conceput-o drept o 
comuniune agricolă liberă de rasism şi bazată pe principii apropiate de cele comuniste. 
Membrii care au părăsit biserica înainte de mutarea acesteia în Guyana, le-au vorbit 
reprezentanţilor autorităţilor de bătăi crunte, asasinate, consum constant de LSD, care dusese 
la instaurarea unui mediu psihedelic şi de existenţa unui plan de sinucidere în masă, fără a fi 
însă crezuti. Jones era perceput de către majoritatea celor care îl cunoşteau drept o persoană 
respectabilă pentru faptul că a pus bazele unei biserici care promova armonia interrsaiala şi 
ajutorarea celor în nevoie (circa 70% din locuitorii Jamestown-ului erau negri săraci). În 
spatele acestei imagini publice, „Părintele” şi-a asumat o postură mesianică. El a devenit 
obiectul devotamentului adepților săi şi a utilizat numărul şi obedienta acestora pentru a 
dobândi influență politică. În interiorul comunităţii, Jones a solicitat loialitate absolută, a 
impus o taxă obligatorie şi a vorbit în permanență despre iminenta holocaustului nuclear, 
asigurându-i pe adepți ca vor fi singurii care vor supraviețui distrugerii apocaliptice a lumii. 
Multe din discursurile sale au atacat rasismul şi capitalismul, dar ura sa a fost îndreptată 
îndeosebi împotriva detractorilor „Templului popoarelor” şi celor care au părăsit-o. 

În noiembrie 1978 congresmenul Leo Ryan s-a deplasat în Guyana pentru a investiga 
o serie de acuzații vizând prezumtiva încălcare a drepturilor omului în interiorul „Templului 
popoarelor”. După trei zile de discuții cu membrii sectei, delegația congresmenului a fost 
nevoită să plece de urgență, luând cu ea 15 membri ai sectei care şi-au exprimat dorinţa de a 
se întoarce acasă. Din nefericire, pe aeroport unul dintre membrii sectei a deschis focul asupra 
celor prezenți, omorând cinci persoane (congresmenul, trei jurnalişti şi un „defector”). 

În aceeaşi zi toţi cei 909 membri ai comunităţii din Jonestown, dintre care 276 copii, 
şi-au pierdut viata în cel mai mare act de sinucidere in masă din istoria SUA, cu capsule de 
cianură. Potrivit relatărilor presei, o parte dintre victime au fost ucise prin împuşcare sau 
injectarea de otravă. Liderul sectei a fost găsit stând într-un scaun, împuşcat în cap şi cu un 
pistol în mână. Autopsia a relevat în organismul său o cantitate de fenobarbital mortală pentru 
o persoană care nu a dezvoltat o toleranță fiziologică, ca urmare a consumului constant de 
droguri. 

După unii autori, autoritatea lui Jones a slăbit treptat după mutarea sa într-o 
comunitate izolată, pe de o parte datorită faptului că nu mai era nevoit să apeleze la charismă 
pentru a atrage noi adepţi şi pe de altă parte ca urmare a faptului că nu şi-a mai putut ascunde 
dependenţa de droguri. Confruntat cu perspectiva pierderii influenţei şi cu intervenția 
iminentă a autorităţilor, Jones ar fi recurs la sinuciderea „revoluţionară”, termen împrumutat 
din limbajul liderului organizației afro-americane „Panterele Negre”, Huey Newton, care a 
susținut că „sinuciderea lentă din ghetou” trebuie să fie înlocuită de o luptă revoluţionară 
soldată fie cu victoria, fie cu moartea („sinuciderea revoluţionară”). 

Anexa | 


„Eu unul doresc mult să aud care anume sustii că sunt cele patru 
constituții. 

... prima este constituția cretană şi spartană, lăudând pe multi; lăudată 
mai puţin, vine a doua, cea numită oligarhie, o constituţie plină de numeroase 
rele. Urmează apoi, în continuare, diferită de aceasta, democraţia; iar al patrulea 
şi ultimul stadiu de boală a unei cetăţi este straşnica tiranie, diferită de toate 
celelalte”... 

A. „Deci — întrucât clasa războinică îi cinsteşte pe cârmuitori şi se tine la 
o parte de agricultură şi alte ocupaţii lucrative, fiindcă ea (timocratia) 
orânduieşte mese comune şi se îndeletniceşte cu gimnastica şi luptele 
războinice, prin toate acestea nu imită ea forma de stat precedentă? 

Dar prin faptul că se teme să-i aducă pe oamenii înţelepţi la cârmuire, dat 
fiind că ea nu mai posedă asemenea înţelepţi statornici şi lipsiţi de ocolişuri. Ci 
amestecați din rău şi bine; prin faptul că înclină către temperamentele înflăcărate 
şi prea simple, făcute să fie mai bune la război decât în timp de pace, prin faptul 
ca tine în cinste înşelăciunile şi tertipurile războiului, cetatea aceasta, care îşi 
petrece tot timpul războindu-se, nu va avea cele mai multe din trăsăturile acestea 
drept caracteristici proprii?”. 

B. „Ce rânduială politică ai în vedere prin cuvântul <<oligarhie>>? 

Cea unde magistraturile tin de venit, în care cei bogaţi cârmuiesc, iar 
săracul nu participă la putere... 

Dar care este înfăţişarea orânduirii politice? Şi care sunt defectele pe care 
— zicem noi — ea le are? 

Mai întâi, un defect este atare principiu, căci priveşte: dacă cineva ar pune 
cârmaci peste nave luându-se după avere, iar săracului, chiar dacă ar fi mai bun 
la arta cârmuirii, nu i-ar încredința cârma... 

Rea navigaţie ar face oamenii aceia!... 

Bun, dar următorul (defect) e mai mic decât acesta? 

Care anume? 

Faptul că obligatoriu, cetatea nu este una, ci sunt două: una a săracilor, 
cealaltă a bogatilor, desi şi unii şi alţii locuiesc în acelaşi loc. Ei uneltesc mereu 


unii împotriva altora”. 

C. „Există sorți ca aceasta (democraţia) să fie cea mai frumoasă dintre 
toate orânduirile! Căci precum o haină impestritata cu toate culorile poate apărea 
drept cea mai frumoasă, tot aşa ar putea apărea şi această cetate, impestritata fiind 
cu toate caracterele... 

Faptul că nu există nici o obligaţie de a exercita magistraturi în această 
cetate, nici dacă ai fi capabil de a conduce, nici obligaţia de a te supune, dacă nu 
voieşti, nici cea de a te război, când se face război, nici cea de a sta în pace, când 
ceilalți stau, dacă nu pofteşti pacea, nici obligaţia de a nu avea magistraturi sau 
de a nu fi judecător, dacă există o lege care să te oprească de la acestea — oare nu 
face această stare de lucruri să fie binecuvântat şi plăcut un astfel de trai, pe 
moment”... 

Acestea ar fi trăsăturile democraţiei, şi ar mai exista şi altele înrudite cu 
acestea: ea ar fi, pare-se, o orânduire plăcută, fără stăpân şi variată, împărțind 
egalitatea deopotrivă celor egali şi celor inegali... 

Dar oare nu stabileşte şi democraţia un bun, iar neîndestularea de acesta nu 
o nimiceşte şi pe aceasta? 

Ce bun spui că ea stabileşte? 

Libertatea — am zis. Poţi doar să auzi că într-o cetate democratică ea este 
cel mai frumos lucru şi că, din această pricină, numai într-o cetate democratică 
merită să trăiască omul prin natură liber”. 

D. „Deci prietene, în ce fel apare tirania? Căci e destul de clar că ea se 
naşte, prin transformare, din democrație. 

E clar... 

Dar nu obişnuieşte poporul să incredinteze unui preşedinte deosebit de 
multă putere şi să-l hrănească şi să crească mare? 

Obisnuieste. 

Care este începutul schimbării din preşedinte în tiran? E clar că aceasta se 
întâmplă după ce preşedintele începe să facă precum omul din povestea despre 
templul lui Zeus Lykaios din Arcadia. 

Care anume? 

Că cel ce a gustat din măruntaie de om, fie şi tăiate laolaltă cu ale altor 
jertfe, e neapărat să devină lup”. 

Platon, Opere, Editura Științifică şi Enciclopedică, Bucuresti, 1986, pp. 
348 — 368 

Anexa 2 


„Constituţia este ceea ce determină in stat organizarea sistematică a 
tuturor puterilor, dar mai ales a puterii suverane, iar suveranul cetăţii, în toate 
locurile, este guvernământul. Guvernământul este însăşi Constituţia. Mă explic: 
de exemplu în democraţii, poporul este suveranul; în oligarhii, din contră, este 
minoritatea compusă din bogaţi; deşi se zice că Constitutiile democrației şi ale 
oligarhiei se deosebesc fundamental, iar noi vom face aceleaşi deosebiri în toate 
celelalte... 

Guvernământul şi Constituţia fiind lucruri identice, iar guvernământul 
fiind puterea suverană a cetăţii, trebuie în chip necondiţionat ca această putere 
să se compună ori dintr-un singur individ sau dintr-o minoritate, ori, în sfârşit, 
din masa cetăţenilor. Când unul singur, minoritatea sau majoritatea guvernează 
în interesul general, Constituţia este în mod necesar pură; când ei guvernează în 
interesul lor propriu sau în interesul unuia, în interesul minorităţii ori în interesul 
mulțimii, Constituţia este deviată de la scopul său, pentru că din două lucruri, 
unul: ori membrii nu sunt într-adevăr cetăţeni, ori, dacă sunt, ei trebuie să aibă 
partea lor din folosul obştesc. 

Când monarhia sau guvernământul unuia singur are drept obiect interesul 
general, se numeşte, vulgar, regalitate. Cu aceeaşi condiţie, guvernământul 
minorităţii, dacă nu este redusă la o singură persoană, este aristocrație, numită 
astfel fie pentru că puterea este în mâna celor mai buni, fie pentru că scopul ei 
este cel mai mare bine al statului şi al asociaţiilor. În sfârşit, când majoritatea 
guvernează în sensul interesului general, guvernul primeşte ca nume special 
numele generic al tuturor guvernămintelor şi se numeşte republică (politie)... 

Deviaţiile acestor Constituţii clasice sunt tirania, a regalității, oligarhia, a 
aristocrației şi demagogia, a republicii. Tirania este o monarhie în folosul 
monarhului, oligarhia, în interesul celor bogaţi, iar demagogia, în interesul 
săracilor. Nici una dintre aceste forme de guvernământ nu are în vedere binele 
obştesc... 

Tirania, cum am mai spus, este guvernământul unuia singur ce domneşte 
ca un stăpân peste asociaţia politică; oligarhia este dominarea politică a 


bogatilor; demagogia, din contră, dominarea săracilor, cu înlăturarea bogaţilor”. 

„Prima specie de democraţie se caracterizează prin egalitate; iar egalitatea 
întemeiată pe lege în această democraţie presupune că săracii nu vor avea 
drepturi mai întinse decât bogatii, că nici unii, nici ceilalți nu vor fi în mod 
exclusiv suverani, ci în proporție egală. Deci, dacă libertatea şi egalitatea sunt, 
după cum se spune adesea, cele două baze fundamentale ale democraţiei, cu atât 
această egalitate a drepturilor politice va fi mai completă, cu atât democraţia va 
exista în toată puritatea sa; căci poporul fiind aici în majoritate şi părerea 
majorității formând legea, Constituţia aceasta este în mod necesar o democraţie. 
lată deci o primă specie. 

După ea, vine alta, în care funcțiile publice sunt condiționate de un cens 
foarte modest. Slujbele le pot obține toți cei ce posedă censul fixat şi sunt 
inaccesibile tuturor celor care nu-l au. Într-o a treia specie de democraţie, toţi 
cetăţenii a căror calitate nu este contestată ajung la magistraturi, însă legea 
domneşte în mod suveran. Într-alta, spre a fi magistrat, este de ajuns să fii 
cetăţean de o categorie oarecare, suveranitatea fiind tot a legii. O a cincia speță 
admite de altfel aceleaşi condiţii, dar suveranitatea este atribuită mulțimii, care 
înlocuieşte legea. 

În cazul acesta hotărăsc decretele populare, iar nu legea. Aceasta se 
petrece mulțumită influenței demagogilor. Într-adevăr, în democratiile unde 
guvernează legea nu sunt demagogi şi cetățenii cei mai respectaţi au conducerea 
afacerilor. Demagogii se ivesc numai acolo unde legea a pierdut suveranitatea. 
Poporul este atunci un adevărat monarh unic, dar alcătuit din majoritate, care 
domnește, însă nu individual, ci colectiv... 

Democraţia aceasta este, în felul său, ceea ce este tirania pentru regalitate. 
De o parte şi alta, aceleaşi vicii, aceeaşi apăsare a cetăţenilor buni; aici 
decretele, acolo ordinele arbitrare. Ba încă demagogul şi linguşitorul au o 
asemănare izbitoare. Amândoi au o trecere fără margini, unul pe lângă tiran, 
celălalt pe lângă poporul astfel corupt. 

Demagogii, spre a înlocui suveranitatea legilor cu aceea a decretelor, aduc 
toate afacerile înaintea poporului; căci puterea lor personală creşte odată cu cea 
a poporului, de care dispun ei înşişi în mod suveran, prin încrederea pe care ştiu 
să 1-0 capteze”. 

Aristotel, Politica, Editura Antet XX Press, Prahova, pp. 62 — 65, 138 

Anexa 3 


“Oamenii se supun conducerii şi puterii altuia din mai multe motive. Ei 
sunt atraşi fie de bunăvoința lui, fie de mărimea binefacerilor, fie de prestanta 
demnităţii, fie de speranța că acest lucru le va fi folositor, fie de teama să nu fie 
constrânşi a se supune cu forța, fie că sunt cuceriti de speranța darurilor şi de 
promisiuni, fie în sfârşit, cum vedem adesea în statul nostru, conduşi de 
răsplata bănească. 

Dintre toate mijloacele, nimic nu este mai potrivit a-ţi dobândi şi păstra 
autoritatea decât a te face iubit, şi nimic mai dăunător, decât a inspira teama... 
Dacă mai înainte nu s-a ştiut că niciodată autoritatea nu poate rezista urii celor 
multi, se poate învăța din evenimentul curând întâmplat (este vorba de 
asasinarea lui Cezar, în dictatura căruia Cicero vedea desființarea republicii — 
n.a.). 

Cei care stăpânesc pe alţii cu forţa, să recurgă desigur la acte care inspiră 
teamă, dacă nu pot altfel, cum fac stăpânii cu sclavii; dar ca într-o cetate liberă 
să-şi întemeieze cineva autoritatea pe teroare, iată un fapt decât care nimic nu 
poate fi mai lipsit de rațiune. Oricât ar fi de paralizate legile de autoritate cuiva, 
oricât de riscantă ar fi dorinţa de libertate, acestea tot ies la iveală o dată, fie 
prin tăceri semnificative, fie cu ocazia alegerilor prin vot secret. Şi sunt mai 
aspre muscaturile unei libertăți întrerupte, decât ale uneia lăsate fără frâu. Deci 
ceea ce are cea mai largă întindere şi valorează mai mult, nu numai pentru 
siguranță, dar chiar pentru autoritatea şi puterea noastră, aceea să înfăptuim, ca 
să îndepărtăm teama şi să inspirăm iubirea. Astfel vom ajunge mai uşor la ceea 
ce voim, nu numai în afacerile particulare, dar chiar în ale statului. Cei care vor 
să fie temuti, să se teamă ei înşişi de acei de care vor fi temuti... 

Nu există putere politică, oricât de mare, care să dureze multă vreme prin 
teroare... Reputația cea mai înaltă şi mai desăvârşită se bazează pe aceste trei 
condiţii: să te iubească mulțimea, să-i inspiri încredere şi să te socotească demn 
de admiraţia şi cinstirea ei... 


Cicero, Despre îndatoriri, Editura Ştiinţifică, Bucureşti, 1957, pp. 121 — 
128 

„Şi dacă trebuie să le comparam viețile prin detalii (lui Aristide şi Cato — 
n.a.), ca şi cand am cerceta un poem sau o pictură, atunci vom spune că pornirea 
lor spre viata politică şi spre glorie, fără vreun imbold extern, ci numai din 
propria lor virtute şi putere, le este comună amândurora. Se pare că pe vremea lui 
Aristide, Atena nu era încă mare, averile erau modeste şi cam la fel de mari, de 
aceea, luându-se la întrecere cu demagogii şi strategii din cetate, a ajuns repede 
cu vază... Cato însă, venind dintr-un orăşel obişnuit cu o viata de tara, s-a avântat 
parcă pe o mare fără margini, în politica de la Roma, pe care n-o mai conduceau 
Curii şi Fabricii şi Atilii şi care nu mai îngăduia să se urce la tribună — ca 
conducători şi oratori — oameni săraci veniţi de la plug şi de la sapă, ci care se 
obişnuiseră să se uite la noblețea ginţilor, la bogății, la distribuții de bani, la 
intrigi electorale şi care, din pricina strălucirii, trata cu insolenta pe cei care 
aspirau la demnități publice. Nu era, desigur, acelaşi lucru să ai de adversar pe 
Temistocle, care nu descindea nici dintr-o familie renumită şi nici nu stăpânea o 
mare avere (se zice că averea lui, când a intrat în viaţa politică, nu era mai mare 
de trei sau patru talanti) şi să te iei la întrecere pentru întâietate cu alde Scipio 
Africanus, Servius Galba ori Quincticus Flaminius, fără alt sprijin decât o limbă , 
care vorbea cu multă libertate în apărarea dreptății... 

Se acceptă îndeobşte că un om nu poate să aibă o virtute mai desăvârşită 
decât cea politică. Cei mai multi autori socotesc că o bună parte a acestei virtuți o 
constituie ştiinţa de a-şi conduce gospodăria. Într-adevăr, şi cetatea, fiind o 
reuniune şi un tot alcătuit din case, capătă putere în cele publice datorită 
bunăstării fiecărui cetăţean. De aceea şi Licurg a îndepărtat argintul şi aurul din 
Sparta şi le-a dat spartanilor o monedă din fier alterat în foc, dar prin aceasta nu 
le-a interzis cetățenilor întemeierea şi conducerea unei gospodării, ci le-a 
suprimat luxul şi dorinţele ascunse şi excesele de bogăţie, pentru ca să aibă din 
belşug numai cele necesare şi folositoare. Prin aceasta, el a dat dovadă de 
prevedere mai mult decât orice alt legiuitor, deoarece a arătat că se teme mai 
mult, pentru viata politică a obştii, de cetățeanul lipsit de mijloace, fără vatră şi 
sărac decât de cel bogat şi mândru... 

Plutarh, Vieti paralele, Editura Aldo Press, Bucuresti, 1994, pp. 303 - 305 

„La finele cărții sale a doua Scipio a spus următoarele: <<Aşa cum într-o 
operă muzicală cântată trebuie să se realizeze o armonie executată din liră sau din 
flaut şi din aria cântată cu voci (omeneşti) şi această armonie obținută din sunete 
distincte trebuie (cu orice pret) menţinută, iar când apare ceva dizarmonios şi 
discrepant, atunci urechea unui cunoscător al muzicii nu o poate suporta, dirijorul 
face ca această orchestrație îmbinată şi executată de cele mai neasemănătoare 
voci şi sunete de instrumente să fie armonioasă în mod corespunzător, la fel şi 
statul constituit din tagme superioare, mijlocii şi inferioare într-o acţiune, în mod 
analog cu sunetele militare, într-un stat cârmuit cu sprijinul raţiunii se realizează 
armonia socială prin consensul şi (înţelegerea) tuturor tagmelor, deşi extrem de 
diferenţiate, dar armonia care e realizată de muzicanți într-o arie cântată, într-un 
stat devine concordie, optima legătură şi totodată cea mai strânsă în orice 
republică, unde domneşte echilibrul social, dar acest stat nu poate dăinui fără 
doar şi poate când e lipsit de (regimul) dreptăţii >>... 

Scipio... recomandă definiția sa, exprimând-o succint: <<republica 
aparţine poporului>>. Dar poporul nu înseamnă orice gloată de oameni adunați, 
ci o colectivitate fundamentală de drepturi consimtite şi o societate de oameni 
organizată, determinată de comunitatea de interese. Laelius arată apoi în discuţia 
referitoare la definiție cât de întemeiat este interesul pentru şi din expunerea 
definiţiilor trage concluzia că atunci când se înfăptuieşte adevărata republică - cu 
alte cuvinte când totul aparţine poporului -, când statul este bine condus şi 
administrat în numele dreptății, fie de un rege, fie de o elită (denumită a 
optimatilor - oamenii cei mai vrednici), fie de întregul popor. Când un rege 
comite nedreptati acestui rege grecii i-au dat denumirea de tiran -, sau când 
optimatii comit injustitii, conclavul acestora poartă denumirea de partid, sau când 
însuşi poporul comite acte de injustitie, dar nu s-a găsit un termen pentru a 
corespunde unei asemenea situaţi, a fost denumită şi guvernarea acestora 
guvernare tiranică, şi în acest caz republica (numai aparent democratică), nu este 
numai  vicioasă şi  necorespunzătoare... dar după cum demonstrează 
raționamentul conexat cu acele definiţii, nu este catusi de putin republica...”. 


Aureliu Augustin, Despre cetatea lui Dumnezeu, Editura Ştiinţifică, 
Bucureşti, 1998 


Anexa 6 


„Aceleaşi trebuie să fie modurile de comportare ale unui principe înțelept; 
în timp de pace, el nu trebuie să odihnească nici o clipă, ci trebuie, cu sarguinta, 
să-şi formeze şi să-şi educe toate aceste însuşiri care să-i poată fi de folos în 
împrejurări potrivnice; astfel că, atunci când soarta s-ar schimba, el să fie pregătit 
pentru a o înfrunta. 

... principele care vrea să-şi păstreze puterea va trebui să înveţe neapărat sa 
poată să nu fie bun şi să ştie să fie sau să nu fie astfel după cum este nevoie. 

Lăsând la o parte toate acele lucruri care au fost închipuite cu privire la 
principi şi vorbind numai despre acelea care sunt adevărate, spun că atunci când se 
vorbeşte despre oameni şi mai ales despre principi care se găsesc pe o treaptă mai 
înaltă, ei sunt caracterizați prin una din trăsăturile următoare, care le aduc fie 
dojană, fie laudă. Şi anume, unii sunt considerați drept darnici, alții drept 
meschini...; unii sunt considerați darnici, alţii lacomi, unii cruzi, alții miloşi; unii 
sperjuri, alții oameni care îşi tin cuvântul; unii lipsiţi de vlagă şi laşi, alții 
cutezători şi curajoşi, unii binevoitori şi apropiaţi, alții mândri; unii iubitori de 
plăcere, alții caşti; unii oameni întregi, alții vicleni; unii incapatanati, alții docili; 
unii serioşi, alții uşuratici; unii cu credință în Dumnezeu, alții fără religie, şi aşa 
mai departe. 

Ştiu prea bine că fiecare va declara că ar fi minunat dacă ar exista un 
principe care să aibă din toate însuşirile arătate mai sus numai pe acelea care sunt 
considerate drept bune; dar întrucât nimeni nu poate să le aibă pe toate laolaltă şi 
nici să le practice în întregime, deoarece condiţiile vieţii noastre omeneşti nu o 
îngăduie, principele va trebui să fie atât de înţelept încât să ştie să evite acele 
josnicii care l-ar face să-şi piardă statul; iar cât despre acela care nu l-ar duce la 
aceasta, să se ferească de ele, dacă-i este cu putință. Dacă aceasta nu este posibil, 
să se lase în voia lor fără prea multă grijă. De asemenea, să nu-i pese dacă va 
merita faima rea a acelor păcate fără de care i-ar fi greu să păstreze statul; căci 
dacă cercetăm lucrurile cu atenţie, vom observa că unele scopuri care ni se arată a 
fi virtuoase, ne-ar duce la pieire dacă le-am urmări, în timp ce altele, care ni se par 
a fi rele, ne fac să dobândim, prin atingerea lor, şi siguranţa, şi bunăstarea”. 


N. Machiavelli, Principele, Editura Mondero, Bucureşti, 2004, pp. 56 - 57 

„În orice republică există două partide: partida celor puternici şi cea a 
poporului; toate legile favorabile libertăţii se nasc din opoziţia lor” (I, 4) 

„Un popor obişnuit să trăiască sub un principe îşi păstrează greu libertatea, 
dacă din întâmplare devine liber”. (I, 16) 

„Pentru a îngrădi excesele şi a înlătura pericolul unui om ambițios care are 
creditul întregii tari, mijlocul cel mai simplu şi cel sigur este de a merge înaintea 
lui pe calea ce-l duce spre atingerea scopului său”. (I, 52) 

„Adesea, un popor îşi doreşte propria ruină, înşelat de o falsă aparenţă de 
bine şi poate fi uşor sedus prin promisiuni extraordinare”. (I, 53) 

„O mulţime de oameni este curajoasă; ea va deveni laşă când fiecare individ 
va avea de-a face cu un pericol ce-l ameninţă in particular” („Poporul unit este 
curajos; dezbinat, el devine slab.”) (I, 57) 

„În ceea ce priveşte prudenta şi stabilitatea, susţin că un popor este mai 
prudent, mai constant şi mai bun judecător decât un principe. Nu degeaba se spune 
că vocea poporului este vocea lui Dumnezeu. Vedem opinia publică pronosticând 
evenimentele într-un mod atât de miraculos, încât am spune că poporul are 
facultatea ocultă de a prevedea binele şi răul. Cât despre modul de a judeca, 
rareori îl vom vedea înşelându-se; când îi este dat să asculte doi oratori cu acelaşi 
talent, propunându-i două poziții opuse, el demonstrează, hotărându-se pentru cel 
mai bun, că este capabil să discearnă adevărul.” (I, 58) 

„Este mai uşor să te faci iubit de cei buni decât de cei răi şi să te supui 
legilor decât să te aşezi deasupra lor.” (III, 5) 

„Admirabilă este maxima lui Tacit, care spune că oamenii trebuie să 
venereze trecutul şi să se supună prezentului; trebuie să dorească principii buni şi 
să-i suporte pe ceilalți, aşa cum sunt.” (III, 6) 

„Cauza succesului sau eşecului oamenilor depinde de felul de a se acomoda 
cu vremurile conduita lor. Unii procedează cu impetuozitate, alții cu prudenţă şi 
circumspectie (...). Se va înşela cel mai putin acela care va face să concorde 
planurile lui cu timpurile şi cu circumstanţele momentului”. (III, 9) 


N. Machiavelli, Discursuri asupra primei decade a lui Titus Livius, în 
„Măştile puterii”, Editura Institutul European, laşi, 1996, pp. 133 - 142 

„Dar, deoarece nici o societate politică nu poate exista sau supraviețui fără a 
avea în ea însăşi puterea de a conserva proprietatea şi deci de a pedepsi pe măsură 
încălcările tuturor membrilor ei, există societate politică acolo şi numai acolo unde 
fiecare din membrii săi a părăsit această putere naturală, incredintand-o 
colectivitatii în toate acele cazuri în care el poate apela la protecția legii stabilită 
de către aceasta. 

... puterea politică e acea putere pe care fiecare om a avut-o în starea 
naturală şi a incredintat-o societăţii şi, prin aceasta, cârmuitorilor pe care 
societatea i-a aşezat deasupra ei, cu încrederea explicită sau tacită că va fi folosită 
pentru binele şi pentru conservarea proprietăţii lor. Această putere, pe care o are 
fiecare în starea naturală şi pe care o cedează societăţii în toate acele cazuri în care 
societatea îl poate proteja, reprezintă folosirea unor asemenea mijloace în vederea 
conservării propriei proprietăţi, aşa cum el găseşte potrivit şi cum îi permite 
natura; şi, de asemenea, pedepsirea încălcărilor de către ceilalți a legii naturale 
(conforma rațiunii sale), astfel încât să conducă la conservarea lui însuşi şi a 
restului omenirii aşa cum poate mai bine. Astfel, scopul şi măsura acestei puteri, 
atunci când se află în mâinile fiecăruia în starea naturală, fiind conservarea tuturor 
celor din societate, adică a întregii omeniri, atunci când ea trece în mâinile 
magistratului nu poate căpăta alt scop sau măsură în afara conservării membrilor 
acelei societăți în privinţa vieților, libertăţilor şi posesiunilor lor. Deci ea nu poate 
fi o putere absolută, arbitrară asupra vieților şi averilor lor, care trebuie pe cât 
posibil protejate, ci o putere de a face legi şi de a alătura acestora pedepse care pot 
duce la conservarea întregului, înlăturând acele parti, şi doar acelea, care sunt atât 
de corupte încât ameninţă bunăstarea şi sănătatea, fără de care asprimea nu este 
indreptatita. lar această putere îşi are originea doar in contract şi acord, în 
consimțământul reciproc al acelor care realizează colectivitatea... 

Acordul voluntar încredinţează ...puterea politică cârmuitorilor, spre binele 
supuşilor lor, pentru a-i apăra în posedarea şi folosirea proprietăţilor lor”. 


J. Locke, Al doilea tratat despre cârmuire. Scrisoare despre toleranţă, 
Editura Nemira, Bucureşti, 1999, pp. 104, 161 


145 


Anexa 9 


„ << A găsi o forma de asociaţie care să apere şi să protejeze cu toată forța 
comună persoana şi bunurile fiecărui asociat şi în cadrul căreia fiecare dintre ei, 
unindu-se cu toți, să nu asculte totuşi decât de el însuşi şi să rămână tot atât de 
liber ca şi mai înainte >>. Aceasta este problema fundamentală a contractului 
social. 

... dacă îndepărtăm din pactul social ceea ce nu este de esența lui, vom 
vedea că el se poate reduce la termenii următori: 

<< Fiecare din noi pune în comun persoana şi toată puterea lui, sub 
conducerea supremă a voinţei generale; şi primim in corpore pe fiecare membru, 
ca parte indivizibilă a întregului >>. 

În acelaşi moment, în locul persoanei particulare a fiecărui contractant, actul 
acesta de asociere dă naştere unui corp moral şi colectiv, alcătuit din tot atâția 
membri câte voturi sunt în adunare, corp care capătă, prin însuşi acest act, o 
unitate, un eu colectiv, o viata şi o voinţă a sa. Această persoană publică, formată 
astfel prin unirea tuturor celorlalte persoane, purta odinioară numele de cetate, iar 
astăzi poartă numele de republică sau corp politic, fund numite de către membrii 
săi stat, atunci când e pasiv, suveran când e activ şi putere când e comparat cu alte 
formaţiuni asemănătoare. În ceea ce îi priveşte pe asociaţi, ei iau în mod colectiv 
numele de popor şi în particular se numesc cetățeni, întrucât participă la 
autoritatea suverană, şi supuşi, întrucât se supun legilor statului... 

Suveranul poate, în primul rând, să incredinteze guvernământul întregului 
popor sau celei mai mari parti a lui, în aşa fel încât să existe mai multi cetăţeni 
magistrați decât cetăţeni simpli particulari. Această formă de guvernământ se 
numeşte democraţie el poate, de asemenea, să restrângă guvernământul în mâinile 
unui mic număr de oameni, astfel încât să existe mai multi cetăţeni simpli decât 
magistrați; această formă poartă numele de aristocrație. 

În sfârşit, el poate concentra întreg guvernământul în mâinile unui magistrat 
unic, de la care toți ceilalți îşi deţin puterea. Această a treia formă este cea mai 
obişnuită şi se numeşte monarhie sau guvernământ regal”. 


Rousseau J. J., Contractul social, Editura Ştiinţifică, Bucureşti, 1957, pp. 99 
— 102, 178 

„Există trei feluri de guvernăminte: cel monarhic, cel republican şi cel 
despotic. Pentru a cunoaşte natura lor, este de ajuns să avem ideea pe care o au 
despre ele oamenii cei mai putin instruiți. Eu plec de la trei definiții sau, mai 
degrabă, trei fapte, şi anume: guvernământul republican este acela în care întregul 
popor sau numai o parte a lui deţine puterea supremă; cel monarhic este acela in 
car conduce unul singur, dar potrivit unor legi fixe şi dinainte stabilite; pe când, în 
cel despotic, unul singur, fără vreo lege şi fără vreo regula, mână totul după voința 
şi capriciile sale... 

Atunci când, în republică, puterea supremă aparţine întregului popor, avem 
o democraţie. Atunci când puterea supremă se află în mâinile unei părți a 
poporului, avem ceea ce se numeşte aristocrație. 

În democraţie, poporul este în anumite privinţe monarhul, iar în alte 
privinţe, supusul. 

El nu este monarh decât datorită sufragiilor sale, care sunt expresia voinţei 
sale. Voința suveranului este însuşi suveranul. Aşadar, legile care stabilesc dreptul 
de vot sunt fundamentale în această formă de guvernământ. Într-adevăr, într-o 
republică este tot atât de important să se fixeze în ce mod, de către cine, cui, şi cu 
privire la ce trebuie să fie date voturile, pe cât este de important într-o monarhie să 
se ştie cine este monarhul şi în ce chip trebuie el să guverneze... 

În aristocrație, puterea supremă se află în mâinile unui anumit număr de 
persoane. Acestea fac legile şi le pun în aplicare; iar restul poporului nu este fata 
de ele decât cel mult aşa cum sunt într-o monarhie supuşii fata de monarh... 


Din natura puterii despotice rezultă că omul care o deţine singur va pune tot 
pe unul singur s-o exercite. Un om căruia cele cinci simţuri ale sale îi spun 
neîncetat că ele este totul, iar ceilalți nimic, este în mod firesc leneş, ignorant, 
desfrânat. El lasă deci în seama altcuiva treburile obşteşti. Dacă le-ar încredința 
mai multora, s-ar stârni certuri între ei; s-ar ţese intrigi, fiecare voind a fi primul 
dintre sclavi, principele ar fi nevoit să ia din nou în mâinile sale cârmuirea”. 


Montesquieu, Despre spiritul legilor, Editura Ştiinţifică, Bucureşti, 1964, 
pp. 18 -29 

„Ori de câte ori guvernarea unui popor este expresia sinceră şi permanentă 
a voinţei majorității, această guvernare, oricare ar fi formele ei, este 
democratică. Democraţia poate deci domni într-o naţiune unită la fel ca într-o 
confederație, într-o monarhie ca şi în sânul unei republici. 

Mărturisesc că dintre toate guvernările, cea care mi se pare a corespunde 
în modul cel mai firesc democraţiei este guvernarea republicană... 

Viciile şi slăbiciunile guvernării democratice se observă cu uşurinţă; ele 
sunt dovedite prin fapte evidente, în timp ce influența ei binefăcătoare se 
exercită într-un mod mai putin sesizabil, ca să spun aşa, aproape invizibil. 
Defectele ei se observă de la bun început, iar calitățile ei nu se văd decât în 
timp... 

În general, legile democraţiei tind spre binele majorităţii, deoarece emană 
de la majoritatea cetăţenilor care se pot înşela, dar care nu pot avea interese 
contrare ei...Legile rău făcute sau date într-un moment nepotrivit sunt cele care 
discreditează în ochii lumii spiritul legislativ al democrației... 

Nu s-a descoperit până acum forma politică aptă să favorizeze în mod 
egal dezvoltarea şi prosperitatea tuturor claselor din care e compusă societatea. 
Aceste clase au continuat să alcătuiască tot atâtea naţiuni distincte în sânul 
aceleiaşi naţiuni şi experiența a dovedit că e aproape la fel de periculos să 
incredintezi uneia dintre ele soarta celorlalte şi a considera că un popor poate fi 
arbitru pentru destinul unui popor. Când bogatii guvernează singuri, interesul 
celor săraci este întotdeauna în pericol, şi când cei săraci fac legea, cel al 
bogatilor e supus unor mari riscuri. Care este deci avantajul democraţiei? 
Superioritatea reală a democraţiei nu este, cum se spune favorizarea prosperității 
tuturor, ci doar favorizarea bunăstării pentru un număr cât mai mare de oameni. 

În Statele Unite, cei însărcinaţi să conducă treburile publice sunt adesea 
inferiori, sub raportul capacităţii şi al moralității, oamenilor pe care aristocrația 
i-ar aduce la putere; dar interesele lor se identifică şi se confundă cu cele ale 
majorității concetatenilor lor. Ei pot deci comite frecvent înşelătorii şi grave 
erori, dar nu vor urmări niciodată sistematic o tendinţă ostilă majorităţii; nu li se 
va întâmpla să imprime guvernării o purtare sectară şi periculoasă”. 


Alexis de Tocqueville, Despre democrație în America, Editura 
Humanitas, 1995, vol. 1, pp. 302 — 306 

„De îndată ce un anumit număr de fiinţe vii se găsesc laolaltă, fie ca 
este vorba de o turmă de animale sau de o mulțime de oameni, ele se plasează 
din instinct sub autoritatea unui conducător. 

În cazul gloatelor de oameni conducătorul joacă un rol considerabil. 
Voința lui este nucleul în jurul căruia se construiesc şi se identifică opiniile. 
Masele sunt o turmă care nu se poate lipsi de stăpân. Cel mai adesea, 
îndrumătorul lor este primul obsedat de o idee al cărei apostol devine. Aceasta 
îl cuprinde în asemenea măsură încât totul dispare dimprejurul ei şi orice 
părere contrară 1 se pare respectivului ori eroare, ori superstiție... 

Îndeobşte, îndrumătorii nu sunt gânditori, ci oameni de acţiune... Oricât 
de absurde ar fi ideile pe care le apără sau scopul urmărit de ei, judecata 
păleşte în fata convingerii lor. Dispretul şi persecuțiile nu fac decât să-i atate 
şi mai tare. Interes personal, familie — pentru ei totul este sacrificat. Chiar şi 
instinctul de conservare este anulat la aceşti oameni, încât adesea singura 
răsplată pe care şi-o doresc este martiriul. Intensitatea propriilor convingeri 
conferă cuvintelor lor o mare putere de sugestie. Or, mulțimile îl ascultă 
întotdeauna pe cel înzestrat cu voință de fier, căci indivizii constituiți în 
mulțime, cu voința complet tocită, se îndreaptă din instinct către cel care o 
manifesta cu prisosinta. 

Popoarele nu au dus niciodata lipsa de conducatori, dar nu toti acestia 
poseda convingeri nezdruncinate, care sa-i transforme in apostoli. De multe 
ori cei care se înfăţişează maselor nu sunt decât nişte oratori subtili, 
preocupaţi doar de propriile interese. Fireşte că şi influenţa exercitată de 
asemenea indivizi este întotdeauna efemeră. Marii impatimiti, cei care 
înflăcărează inimile maselor — un apostol Petru, un Luther, un Savonarola sau 
capii revoluţiei de la 1789 — au fost fascinanti pentru că erau ei înşişi patrunsi 
de adânci convingeri. Numai astfel au putut sădi în sufletele altora puterea 
extraordinară numită credinţă, ce face din om sclavul desăvârşit al propriului 
VIS. 

A sădi în suflet credinţa — credinţa religioasă, politică ori socială, 
credinţa în ceva sau cineva — iată menirea de căpătâi a marilor îndrumători ai 
noroadelor”. 


Gustave Le Bon, Psihologia mulțimilor, Editura Antet XX Press, 
Filipeştii de Târg, Prahova, f.a., pp. 60 — 62 

„Politice sau religioase, credinţele au o origine comună şi se supun aceloraşi legi. 
Ele s-au constituit nu cu ajutorul rațiunii, ci cel mai adesea împotriva oricărei rațiuni. 
Budismul, islamismul, Reforma, iacobinismul, socialismul etc. par să fie forme de gândire 
cât se poate de diferite. Cu toate acestea ele au nişte baze afective şi mistice identice şi se 
supun unor tipuri de logică fără legătură cu logica rațională. 

Revolutiile politice pot rezulta din credinţe statornicite în suflete, dar există multe 
alte cauze care le generează. Sinteza acestor cauze este cuprinsă în cuvântul nemulțumire. 
Din momentul în care nemulțumirea s-a generalizat, se formează un partid care, adesea, 
devine suficient de puternic pentru a lupta împotriva carmurii... 

Exceptând cazul în care devine generală şi peste măsură de mare, nemulțumirea nu 
este suficientă pentru a înfăptui o revoluţie. O mână de oameni se pune uşor în mişcare 
pentru a jefui, a dărâma sau a masacra, dar pentru a ridica un întreg popor, sau cel puţin o 
mare parte a acestuia, este necesară acţiunea repetată a unor conducători. Ei amplifică 
nemulțumirea, îi conving pe nemulțumiți că guvernul este singura cauză a tuturor 
evenimentelor supărătoare ce au loc — a lipsurilor îndeosebi — şi garantează că noul regim 
propus va da naştere unei perioade de mulțumire deplină. Aceste idei incoltesc, se 
răspândesc prin sugestie şi contagiune şi vine clipa în care revoluţia este coaptă... 

Atunci când un partid învinge, el caută, fireşte, să organizez societatea în 
conformitate cu interesele sale. Organizarea va fi deci diferită, după cum revoluţia a fost 
înfăptuită de militari, de radicali, de conservatori etc. Noile legi şi instituţii vor depinde de 
interesele partidului învingător şi de clasele care l-au sprijinit — clerul, de exemplu. 

Dacă victoria survine în urma unor lupte violente, aş cum s-a întâmplat în timpul 
Revoluției franceze, învingătorii resping în bloc ansamblul vechilor legi. Partizanii 
regimului căzut vor fi persecutați, expulzați sau exterminați. 

Persecutiile ating un maxim de violenţă atunci când partidul învingător apără, pe 
lângă interesele sale materiale, o credinţă. În această situaţie, cel învingător nu poate 
spera la nici un fel de milă. Aşa se explică expulzările maurilor de către spanioli, arderile 
pe rug ale inchizitiei, execuțiile Convenţiei... 

Dar cazurile pe care tocmai le-am relatat sunt exceptionale. Majoritatea revo- 
lutiilor au fost infaptuite pentru a aduce la putere un nou suveran. Or, acest suveran stie 
foarte bine ca prima condiție a menţinerii sale este de a nu favoriza doar o singură clasă, ci de a 
se strădui să câştige pretuirea tuturor. Pentru a reuşi acest lucru, el va stabili un fel de echilibru 
între clase, în aşa fel încât să nu fie dominat de nici una dintre ele. A permite unei clase să 
devină preponderentă înseamnă a te condamna să o ai, în curând, drept stăpân. Aceasta este 
una dintre cele mai sigure legi ale psihologiei politice. 


Gustave Le Bon, Revoluția franceză şi psihologia revoluțiilor, Editura Anima, 
Bucuresti, 1992, pp. 13 — 17 

„Trebuie deci ca sociologul, fie atunci când determină obiectul cercetărilor sale, 
fie în timpul demonstrațiilor lui, să-şi interzică ferm folosirea conceptelor formate în afara 
ştiinţei şi pentru nevoi care nu au nimic ştiinţific. Trebuie să se elibereze de aceste false 
evidențe care domină spiritul de rând, să scuture, odată pentru totdeauna, jugul acelor 
categorii empirice care, prin familiarizare, devin tiranice. Dacă uneori nevoia îl împinge 
să recurgă la ele, cel puţin s-o facă conştient de precaritatea valorii lor, pentru a nu le 
chema să joace în cadrul doctrinei un rol de care ele nu sunt demne. 

În special amestecul sentimentelor e cel care face dificilă, în sociologie, 
desprinderea de familiar. Într-adevăr, ne înflăcărăm pentru credinţele noastre politice şi 
religioase, pentru practicile noastre morale cu totul altfel decât pentru lucrurile din lumea 
fizică; prin urmare, acest caracter pasional se comunică şi modului în care le concepem şi 
le explicăm pe cele dintâi. Ideile pe care ni le facem despre ele ne sânt dragi, ca şi 
obiectele aferente lor, căpătând astfel o autoritate atât de mare, încât nu suportă nici o 
opoziție. Orice opinie care le deranjează, este tratată drept duşman. De exemplu, există 
cumva vreo afirmaţie care nu este de acord cu ideea pe care ne-o facem despre patriotism 
sau despre demnitatea individuală? Ea este negată, oricare ar fi dovezile sale. Nu se 
admite că ar putea fi adevărată; i se opune o obiectie de principiu sau un refuz, iar 
pasiunea, ca să se justifice, sugerează fără dificultate argumentate care pot fi lesne 
considerate decisive. Aceste noțiuni pot avea un asemenea prestigiu, încât să nu tolereze 
deloc examinarea ştiinţifică. Simplul fapt de a le supune, alături de fenomenele pe care le 
exprimă, unei analize reci şi seci provoacă revolte în anumite spirite. Oricine caută să 
studieze morala din afară şi ca pe o realitate exterioară apare acestor persoane delicate ca 
văduvit de simţ moral, aşa cum cel ce practică vivisectia apare omului simplu ca lipsit de 
sensibilitate... 

Sentimentele referitoare la lucrurile sociale n-au nici un avantaj fata de celelalte, 
căci ele n-au altă origine... Departe de a ne aduce mai multă rațiune, ele sunt constituite 
exclusiv din sentimente puternice, e drept, dar tulburi... O ştiinţă astfel făcută nu poate 
satisface decât spiritele cărora le place să gândească mai mult cu inima decât cu mintea, 
care preferă sintezele imediate şi confuze ale senzatiei analizelor perseverente şi 
luminoase ale rațiunii. Sentimentul este obiect al ştiinţei, nu criteriu al adevărului 
ştiinţific... Se poate aprecia că, urmărită din ştiinţă în ştiinţă, această prejudecată va lua 
sfârşit odată cu dispariţia ei din sociologie, cel din urmă refugiu al său, pentru a lăsa 
savantului terenul liber”. 


Emile Durkheim, Regulile metodei sociologice, Editura Polirom, Iasi, 2002, pp. 67 
— 69 

<< Există două moduri de a-ţi face o profesie prin politic: fie să trăieşti „pentru” 
politică, fie, bunăoară, „din” politică. Aceste contrarii nu se exclud însă total. De regulă, 
se fac mai degrabă ambele lucruri deodată, cel puţin pe plan spiritual, dar de cele mai 
multe ori şi pe plan material. Cel ce trăieşte „pentru” politică, „trăieşte lăuntric” din asta, 
fie că o face din pura plăcere de a poseda puterea pe care o exercită, fie că îşi susține 
echilibrul interior şi respectul de sine din constienta faptului că viata sa capătă sens fiind 
pusă în slujba unei „cauze”... „Din” politică, din profesia de om politic, trăieşte cel ce 
caută să facă din aceasta sursă permanentă de venituri, iar „pentru” politică, cel în cazul 
căruia nu poate fi vorba de aşa ceva. Pentru ca cineva, în acest sens economic, să poată 
trăi „pentru” politică, trebuie să fie îndeplinite — în cadrul unui regim bazat pe proprietatea 
privată — câteva condiții, dacă vreți, foarte banale: omul respectiv trebuie, într-o situație 
normală, să fie independent de veniturile pe care politica i le-ar putea aduce. Adică, pur şi 
simplu: trebuie să aibă avere sau să aibă o situație care-i asigură venituri indestulatoare... 
proprietatea privată nu este încă suficientă: omul politic trebuie să fie şi „disponibil”, în 
sensul că veniturile sale nu trebuie să presupună din partea lui un continuu efort, nu 
trebuie să-i absoarbă total sau în cea mai mare parte puterea de muncă şi capacitățile 
intelectuale... 

Conducerea unui stat sau a unui partid de către oamenii care (în sensul economic 
al cuvântului) trăiesc exclusiv pentru politică şi nu din politică, presupune necondiţionat o 
recrutare „plutocratică” a conducătorilor politici. Asta nu înseamnă neapărat că putem 
afirma şi contrarul: că în cazul unei atari conduceri plutocratice, pătura conducătoare nu 
trăieşte şi „din” politică, adică nu caută să-şi folosească dominația în interesele sale 
economice proprii... 

Idealismul politic complet lipsit de fundamente şi scrupule se regăseşte, dacă nu 
exclusiv, cel putin preponderent, tocmai la păturile care, datorită lipsei lor de mijloace, nu 
au nici un interes în menţinerea ordinii economice a unei societăți date. Trebuie să 
spunem, aşadar, că o recrutare neplutocratică a celor interesați în politică, a conducătorilor 
şi aderentilor lor, este legată de premisa evidentă ca aceşti oameni să aibă, de pe urma 
practicării politicii, venituri regulate şi îndestulătoare. Aşadar, politica poate fi practicată 
„onorific” de către oamenii „independenți”, adică înstăriți... Sau conducerea politică poate 
fi făcută accesibilă celor neinstariti şi atunci trebuie retribuită. Politicianul profesionist 
care trăieşte din politică poate fi pur şi simplu ,,subventionat” sau poate fi „salariat”. El 
poate fi retribuit cu onorarii sau taxe pentru anumite servicii — bacşişurile şi mitele nefiind 
decât o formă nereglementară, ilegală, degenerată a acestei categorii de câştiguri — sau 
poate avea un venit fix în natură sau în bani sau poate avea ambele forme de câştig >>. 


M. Weber, Politica, o vocație şi o profesie, Editura Anima, Bucureşti, 1992, pp. 14 
— 16 

„Opoziția dintre psihologia individuală şi psihologia socială sau psihologia maselor, 
opoziție care la prima vedere pare cât se poate de semnificativă, pierde mult din 
importanţă atunci când o examinăm mai îndeaproape. Desigur, psihologia individuală se 
ocupă de individ şi cercetează căile prin care acesta caută să-şi satisfacă tendințele sale 
pulsionale, dar arareori şi numai în condiţii cu totul excepţionale ea poate face abstracţie de 
relaţiile dintre individ şi semenii săi. În viata psihică a individului, celălalt apare totdeauna 
fie ca model, fie ca obiect, ca asociat sau ca rival şi, de aceea, psihologia individuală este 
de la bun început totodată psihologie socială, în sensul lărgit al cuvântului, care este cât se 
poate de legitim. 

Atitudinea individului fata de părinţii săi, fraţii şi surorile sale, față de persoana 
iubită, învățătorul sau medicul său, aşadar toate raporturile care au făcut până acum 
obiectul preferențial al cercetării psihanalitice pot fi considerate fenomene sociale, ele 
intră deci în opoziție cu alte procese pe le-am denumit narcisice, în cazul cărora 
satisfacerea pulsiunilor este în afara influenţei altor persoane şi independentă fata de 
acestea. Astfel, opoziţia dintre actele psihice sociale şi narcisiste... nu depăşeşte limitele 
psihologiei individuale şi nu poate duce la separarea acesteia de psihologia socială... 

În raporturile menţionate ale individului faţă de părinţii şi fraţii săi, persoana iubită, 
prieten, învăţător, medic etc, individul este influenţat doar de una sau câteva persoane, şi 
anume de cele care au dobândit pentru el o mai mare importanță. Or, în general, atunci 
când se vorbeşte de psihologie sau de psihologia maselor se face abstracție de aceste 
raporturi, luându-se ca obiect al cercetării doar influența simultană exercitată asupra 
individului de un număr mare de persoane de care el este legat într-un fel oarecare, chiar dacă 
acestea pot să-i fie în multe privințe străine. Aşadar, psihologia maselor cercetează 
individul ca membru al unui trib, popor, caste, clase, instituţii sau ca parte a unei mulțimi 
care devine — la un moment dat, în vederea unui anumit scop — o mulțime organizată. 
După ruperea legăturilor naturale menţionate, s-a ajuns la concluzia că fenomenele care 
apar în aceste condiții particulare sunt manifestări ale unei pulsiuni deosebite, ireductibil 
instinctul social — herd instinct, group mind — care nu se manifestă în alte situaţii... 

Psihologia maselor, deşi se află într-o fază de debut, imbratiseaza un număr enorm 
de probleme, punând în faţa cercetătorului nenumărate sarcini care până în prezent nu sunt 
bine diferenţiate. Simpla grupare a diferitelor forme de constituire a unei mase precum şi 
descrierea fenomenelor psihice prin care se manifestă aceasta cer o muncă enormă de 
observare şi prezentare, astfel că, în acest sens, a apărut deja o literatură foarte bogată”. 

S. Freud, Studii despre societate şi religie, Editura Trei, Bucuresti, 2000, pp. 51 - 
52 

<< Politica, prin importanţa pe care a căpătat-o in zilele noastre propaganda 
afectivă, a devenit aproape o religie: are, cum spune De Felice, propriile sale rituri şi 
fasturi, dogme şi credinţă proprie, vizionarii şi fanaticii săi. Prima grijă a celui ce-şi propune 
să conducă o propagandă politica de masă, este de a şti cum şi de a putea efectiv să adune 
masele folosindu-se, prin strategii potrivite, de toate mecanismele psihice care pot acționa 
asupra indivizilor ce alcătuiesc masele... 

Odată atinsă sarcina de grupare a maselor, conducătorul trebuie să propage, spune 
Clyde Miller, cuvinte de ordine de tipul cuvintelor-otravă, sau cuvinte-virtute sau chiar 
cuvinte-mărturie autoritare, adevărate pârghii în realizarea organizării maselor grupate, 
caracterizate de un spirit comun şi pregătite să participe la atingerea scopurilor ce le leagă de 
conducător. 

Prima lege a propagandei, mai spune Cl. Miller, este legea conservării individului. 
Pentru a o face să acționeze asupra comportamentului individului, conducătorul trebuie să 
folosească următoarea strategie psihologică: el trebuie să sugereze teama pentru ca apoi să 
întrevadă ieşirea din situaţia periculoasă, posibilitatea atingerii siguranţei cu ajutorul acțiunilor 
sugerate. 

Pentru a face masele sau individul să accepte o atitudine sau o idee nouă, acestea 
trebuie puse în legătură cu ideile deja familiare: respingerea psihologică a tot ceea ce este 
neaşteptat, care rupe desfăşurarea firească a lucrurilor, este astfel făcută să cedeze mai uşor. 

Orice propagandă rațională se sprijină pe un număr relativ restrâns de formule 
tranşante şi concise, formule care trebuie inoculate în psihicul maselor deja într-o stare de 
impresionabilitate crescută. Este acelaşi principiu al creării reflexelor condiționate de la 
Pavlov. Pentru a preîntâmpina plictiseala prin repetare se propune diversificarea aspectelor 
temei centrale... 

Se mai cere ca o bună propagandă să se manifeste sub forme de-a dreptul artistice; o 
regulă de luptă contra platitudinii este necesară aici. Din nefericire, părerea greşită că se pot 
oferi maselor lucruri simpliste, vulgare şi lipsite de valoare din punct de vedere estetic este 
foarte răspândită... şi în acest domeniu, sufletul poporului este adesea mai sensibil decât cel al 
unor „propagandişti” confuzi şi blazati. 

După Domenach „fără dovezi concrete”, o propaganda nu este decât vorbărie , care 
creează iluzii periculoase şi se întoarce într-un final, împotriva ei înseşi, căci indivizii, astfel 
inselati, devin adversarii ei inversunati’’... 

Încă odată trebuie să insistăm că succesul creării reflexului condiţionat şi a reîmprospătării lui 
nu este posibil decât în condițiile în care conducătorul ia în considerație dispoziția psihică 
determinată a maselor în funcţie de factorii sociali prezenţi >>. 


S. Ceahotin, Violul mulțimilor prin propaganda politică, Editura Antet XX Press, 
Filipeştii de Târg, pp. 195 — 198 

„În orice împrejurări sau pentru orice scopuri ar coopera un număr de oameni, se 
crede că dacă printre ei se iveşte o diferenţă de păreri, dreptatea cere ca voința numărului 
celui mai mare de oameni să se execute mai degrabă decât voința minorității; şi această 
regulă se presupune că e uniform aplicabilă, oricare ar fi rezultatul. Convingerea aceasta 
este aşa de înrădăcinată şi etica chestiunii a fost aşa de puţin considerată, încât celor mai 
multi le-ar pricinui oarecare uimire chiar numai această sugestie a unei îndoieli. Cu toate 
acestea nu-i nevoie decât de o scurtă analiză pentru a arăta că această părere nu are mai 
multă temeinicie decât o superstiție politică. Se pot uşor alege exemple care dovedesc prin 
reducere la absurd, că dreptul unei majorități e pur şi simplu un drept condiţionat, valid 
numai în limite specifice. Să luăm câteva. Să presupunem că la întrunirea generală a unei 
asociaţii filantropice, s-ar lua hotărârea ca pe lângă ajutorarea celor nenorociti, asociația 
să intrebuinteze un fel de misionari care înlăuntrul ţării noastre ar predica înlăturarea 
papismului. S-ar putea întrebuința pe drept pentru acest scop subscrierile catolicilor, care 
s-au alăturat asociației având în vedere scopul ei caritabil? Luaţi exemplul membrilor unui 
club de lectură unde majoritatea socotind că în împrejurările existente tragerea la țintă ar 
fi mai importantă decât lectura, ar decide să schimbe scopul uniunii lor şi să aplice 
fondurile pe care le au îndemână, pentru cumpărarea de praf de puşcă, gloanţe şi ținte. 
Restul societăţii ar putea fi legat prin această hotărâre?... Fiecare dintre aceste minorități 
ar replica pe bună dreptate celor care ar încerca să-i silească: <<Noi ne-am unit cu d-stra 
pentru un scop bine definit, noi am cheltuit banii şi timpul nostru pentru promovarea 
acelui scop; în toate chestiunile în legătură cu scopul nostru, noi ne învoim tacit să ne 
conformăm voinţei majorităţii, dar noi nu ne-am învoit să ne conformăm asupra altor 
chestiuni. Dacă ne aduceţi pentru a sta alături de d-stră profesând un anumit scop, şi-apoi 
intreprindeti altceva, despre care noi nu fusesem incunostiintati, atunci d-stră obţineţi 
sprijinul nostru sub pretexte false, d-stra treceti dincolo de intelegerea exprimata sau 
înțeleasă, prin care noi ne-am legat, şi noi nu mai suntem legaţi de hotărârile ce luaţi. E 
limpede că aceasta e singura interpretare rațională ce se poate da principiului general, ce 
stă la temelia guvernământului adevărat al oricărei asociaţii de oameni, este că membrii 
lui se leagă împreună să se supună cu toții voinței majorităţii, în toate scopurile pentru 
care ei s-au asociat, dar nu în altele. Numai până aici contractul poate avea valoare. Căci 
după cum se implică în însăşi natura unui contract, acei care îl încheie trebuie să ştie ce se 
leagă ei să facă; şi deoarece acei care se unesc cu alţii pentru un scop specificat nu pot lua 
în considerare toate scopurile nespecificate pe care uniunea le poate ipotetic întreprinde, 
urmează că acel contract prin care te-ai legat nu se poate extinde la obiecte ce n-au fost 
specificate. Şi dacă nu există nici un contract exprimat sau subanteles între uniune şi 
membrii ei, relativ la scopuri nespecificate, atunci silirea minorității de către majoritate să 
le întreprindă, înseamnă nici mai mult nici mai putin decât o grosolană tiranie>> ”. 


H. Spencer, Individul împotriva statului, Editura Timpul, laşi, 1996, pp. 99 - 100 

„Nimic nu apare mai surprinzător acelora care privesc relaţiile omeneşti dintr-o 
perspectivă filosofică, decât uşurinţa cu care cei multi sunt guvernati de cei puţini şi 
supunerea implicită cu care oamenii renunță la propriile lor sentimente şi pasiuni in 
favoarea celor ale conducătorilor lor. Când cercetăm mijloacele prin care este înfăptuit 
acest miracol, vom descoperi că, întrucât FORŢA este întotdeauna de partea celor 
conduşi, cârmuitorii nu au altceva în sprijinul lor decât opinia. Aşadar, cârmuirea este 
întemeiată doar pe opinie; iar acest percept se aplică atât celor mai despotice şi mai 
războinice guvernăminte, cât şi celor mai libere şi mai populare... 

Opinia este de două feluri, şi anume cu privire la INTERES şi cu privire la (ceea 
ce este) DREPT. Prin opinie cu privire la interese înțeleg în principal sentimentul 
avantajului general care se obţine prin cârmuire, dimpreună cu convingerea că acea 
cârmuire anume care a fost instituită este la fel de avantajoasă ca oricare alta care ar fi 
putut fi cu uşurinţă instaurată. Când această opinie prevalează înlăuntrul statului sau 
printre cei care au forța în mâinile lor, ea conferă o mare siguranță oricărei cârmuiri. 

Dreptul este de două feluri: dreptul la PUTERE şi dreptul de PROPRIETATE. 
Opinia superioară a oamenilor fata de primul fel poate fi înțeleasă cu uşurinţă prin 
observarea ataşamentului pe care toate națiunile îl au fata de cârmuirile lor din vechime, şi 
chiar fata de acele denumiri care au fost consacrate din timpurile vechi... 

Este pe deplin înţeles că opinia asupra dreptului la proprietate este de cea mai mare 
importanţă în toate chestiunile privitoare la cârmuire. Un autor renumit (John Locke — 
n.a.) a facut din proprietate fundamentul oricărei cârmuiri, iar cei mai multi dintre 
scriitorii noştri politici par înclinați să-l urmeze în acest punct... 

Pe aceste trei opinii, asupra interesului public, a dreptului la putere şi a dreptului 
de proprietate, sunt fondate toate cârmuirile şi toată autoritatea celor puțini asupra celor 
multi. Există, desigur, şi alte principii, care adaugă forţa acestora, şi determină, limitează 
sau modifică funcționarea lor, cum ar fi interesul personal, teama şi ataşamentul: dar 
putem totuşi afirma că aceste alte principii nu pot avea nici o influenţă singure, ci 
presupun influenţa prealabilă a opiniilor sus-mentionate. Ele trebuie considerate, aşadar, 
ca fiind principiile secundare ale cârmuirii, nu cele primare... 

O cârmuire poate dăinui pentru mai multe generații, chiar dacă echilibrul puterii şi 
cel al proprietăţii nu coincid. Acest lucru se întâmplă mai ales acolo unde orice categorie 
sau clasă a cetățenilor a obținut o mare parte din proprietate, dar organizarea politică 
originară a cârmuirii nu-i oferă nici o parte din putere... Dar acolo unde organizarea 
politică originară lasă vreo fărâmă de putere, oricât de mică, unei clase de oameni care 
posedă o mare parte a proprietăţii, este uşor pentru ei să-şi extindă treptat autoritatea şi să 
facă astfel încât distribuția puterii să coincidă cu cea a proprietății”. 


D. Hume, Eseuri politice, Editura Incitatus, Bucureşti, 2002, pp. 31 - 33 

